
Capitolul 1 


Până la intrarea străinului în bar, aşteptasem 
ani de zile apariția unui vampir. 

Încă de când vampirii începuseră să-şi pără- 
sească sicriele (după cum ironic bârfeau toți 
oamenii), cu doi ani în urmă, speram să vină 
unul şi în Bon Temps. În orăşelul nostru trăiau 
toate celelalte minorități — de ce să nu-i avem 
aproape şi pe vampiri, recent acceptaţi legal? 
Deşi, pe de-o parte, nordul rural al Louisianei 
nu părea să-i atragă mai deloc pe vampiri, pe de 
altă parte, New Orleans-ul era cartierul lor ge- 
neral. Anne Rice! avea şi ea contribuţia ei la 
asta. 

Nu era mult de mers cu maşina din Bon 
Temps până în New Orleans, iar toți cei care 
intrau în bar spuneau că nu poţi să arunci o 


1 Scriitoare americană de succes, autoarea seriei 
Cronicile Vampirilor. 


piatră la colțul străzii fără să nu nimereşti un 
vampir. Deşi nu era deloc înțelept să faci un 
asemenea lucru. 

Eu însă îmi aşteptam propriul vampir. 

Se vedea că nu ieşeam des pe-afară. Şi nu 
pentru că nu sunt drăguță. Dimpotrivă. Am 
douăzeci şi cinci de ani, păr blond, ochi albaştri, 
picioare bine făcute, sâni frumoşi şi o talie ca 
trasă prin inel. Sunt foarte atrăgătoare în cos- 
tumul de chelneriță pe care Sam îl alesese pen- 
tru noi, pentru perioada călduroasă a anului: 
şort negru, tricou alb, ciorapi albi şi pantofi 
Nike negri. 

Am totuşi un neajuns. Sau, cel puţin, aşa În- 
cerc eu să văd lucrurile. 

Mulţi dintre clienţii barului spun că sunt re- 
almente nebună. 

În orice caz, rezultatul este că nu reuşesc 
aproape niciodată să-mi fac un prieten. Aşadar, 
micile atenţii venite din partea celorlalți con- 
tează foarte mult pentru mine. 

Vampirul mult aşteptat s-a aşezat chiar la 
una dintre mesele mele. 


Mi-am dat seama imediat ce era şi chiar m-a 
izbit faptul că nimeni nu s-a întors să-l priveas- 
că. Ceilalți nu l-au recunoscut! Dar eu, văzând 
că pielea-i lucea uşor, mi-am dat seama imedi- 
at. 

Aş fi dansat de bucurie — de fapt, chiar am 
făcut doi-trei paşi aproape de tejgheaua barului. 
Sam Merlotte, şeful meu, şi-a ridicat privirea de 
la băutura pe care o prepara şi a schițat un 
zâmbet spre mine. Am luat imediat tava şi car- 
nețelul, după care am pornit spre masa clientu- 
lui meu. Speram ca rujul să nu mi se fi dus şi 
coada să-mi fie în continuare strânsă frumos în 
creştetul capului. Eram puţin încordată, dar 
simțeam un zâmbet lăuntric ce-mi ridica uşor 
colțul buzelor. 

În ceea ce-l priveşte, părea măcinat de gân- 
duri; îmi oferea astfel ocazia să-l examinez 
bine, înainte de a apuca să-şi ridice privirea. 
Avea cam un metru optzeci; vârfurile părului 
negru şi des, pieptănat îngrijit pe spate, îi mân- 
gâiau uşor gulerul, iar perciunii săi lungi erau 
într-un stil de modă veche. Chipul, bineînţeles, 
îi era foarte palid; dar, în definitiv, era chiar 


mort — asta pentru cine crede în poveştile bă- 
trânilor. Teoria unanim acceptată — aceea în 
baza căreia a şi fost susținută cauza lor — spu- 
ne că cei ca el erau infectați cu un virus care le 
inducea timp de mai multe zile o stare cadave- 
rică, le provoca apoi alergii la razele soarelui, 
argint şi usturoi. Amănuntele erau diferite de la 
un ziar la altul. Dar în toate erau nenumărate 
articole referitoare la vampiri. 

În orice caz, buzele îi erau foarte atrăgătoare, 
ferm conturate, iar sprâncenele negre, frumos 
arcuite. Nasul îi cobora direct din bolta sprân- 
cenelor, asemenea  înfățişării unui prinț 
dintr-un mozaic bizantin. Când şi-a ridicat în 
cele din urmă privirea, am observat că ochii îi 
erau chiar mai negri decât părul, iar albul din 
jurul irisurilor arăta incredibil de imaculat. 

— Cu ce vă pot servi? l-am întrebat, fericită 
peste măsură. 

A ridicat din sprâncene. 

— Aveţi cumva sânge artificial la sticlă? a în- 
trebat el. 


— Nu, îmi pare tare rău! Sam a făcut o co- 
mandă şi ar trebui să ne vină săptămâna viitoa- 
re. 

— Atunci, vă rog, aş dori nişte vin roşu, mi-a 
zis el pe un ton calm şi limpede, asemenea unui 
pârâu ce susură peste luciul pietrelor. 

Am izbucnit în râs. Era dubios de perfect. 

— Domnule, nu o băgaţi în seamă pe Sookie, 
e nebună, s-a auzit o voce familiară, din sepa- 
reul de lângă perete. 

Toată bucuria mea s-a risipit subit, deşi încă 
îmi mai simțeam zâmbetul pe buze. Vampirul 
mă țintuia cu privirea, urmărind cum îmi dispa- 
re sângele din obraji. 

— Vă aduc imediat vinul, i-am spus, 
îndepărtându-mă cu paşi mari, fără să mă uit la 
mutra îngâmfată a lui Mack Rattray. 

El şi cu nevastă-sa, Denise, veneau acolo 
aproape în fiecare noapte. I-am poreclit Cuplul 
de Şobolani, fiindcă îşi dădeau toată silința 
să-mi facă viața mizerabilă, chiar din ziua în 
care se mutaseră în Four Track Corner, într-o 
rulotă închiriată. Nădăjduiam totuşi să dispară 
din Bon Temps la fel de rapid cum veniseră. 


Când îşi făcuseră pentru prima dată apariția 
în barul Merlotte's, nu avusesem nici cea mai 
mică reținere în a le asculta gândurile — ştiu, 
fusese josnic din partea mea. Dar, la fel ca toți 
ceilalți, şi eu mă plictisesc şi, chiar dacă îmi 
petrec majoritatea timpului blocând gândurile 
care încearcă să-mi pătrundă în minte, mai 
renunţ câteodată la această practică. Aşa am 
aflat despre familia Rattray câteva lucruri pe 
care nimeni altcineva nu cred să le cunoască. În 
primul rând, ştiam că făcuseră închisoare, dar 
nu cunoşteam şi motivul. În al doilea rând, am 
citit gândurile lui Mack Rattray cu privire la 
sinceritatea cu care li se adresa cunoscuților. 
Apoi, am auzit în gândurile lui Denise informa- 
ţia că abandonase un copil pe care-l născuse în 
urmă cu doi ani, un bebeluş care nu era al lui 
Mack. 

Şi, de asemenea, nici nu lăsau bacşiş. 

Sam a umplut un pahar cu vin roşu şi, în 
timp ce mi-l aşeza pe tavă, a privit spre masa 
vampirului. 

Când Sam şi-a focalizat privirea spre mine, 
mi-am dat seama imediat că ştia că noul nostru 


client era un mort viu. Sam are ochii albaştri ca 
ai lui Paul Newman, spre deosebire de cenuşi- 
ul-albăstrui palid al ochilor mei. Sam e şi el 
blond, dar părul îi este sârmos, iar nuanța po- 
doabei sale capilare pare mai degrabă un fel de 
auriu-roşcat aprins. Este întotdeauna uşor 
bronzat şi, chiar dacă hainele îl fac să arate 
slab, după ce l-am văzut fără cămaşă când des- 
cărca marfă din camion, pot spune că are o 
constituție solidă. Lui Sam nu i-am ascultat 
niciodată gândurile. Este şeful meu, în definitiv. 
Mai demult, fusesem nevoită să renunţ la câte- 
va slujbe, deoarece aflasem despre angajatori 
lucruri care nu-mi făceau deloc plăcere. 

Fără să comenteze, Sam mi-a dat paharul cu 
vin — pe care l-am examinat atentă, pentru a fi 
sigură că e perfect curat — şi am pornit spre 
masa vampirului. 

— Vinul dumneavoastră, domnule, i-am spus 
protocolar, aşezând paharul pe masă, exact în 
faţa lui. 

El m-a privit din nou, iar eu n-am scăpat oca- 
zia de a mă uita fix în ochii lui încântători. 

— Să-l beţi cu poftă, i-am zis, mândră. 


Moment în care Mack Rattray a strigat în spa- 
tele meu: 

— Hei, Sookie! Ia mai adu aici o halbă cu be- 
re! 

Am oftat şi m-am întors să le iau de pe masă 
halba goală. Denise arăta foarte bine în seara 
aceea, purta pantalonaşi scurți şi o bluză care-i 
lăsa spatele gol, iar claia de păr castaniu îi era 
Tăvăşită artistic. Denise nu era cu adevărat 
frumoasă, dar arăta atât de încrezătoare şi epa- 
ta atât de mult, încât îţi trebuia ceva timp până 
să-i descoperi adevăratul chip. 

Puțin mai târziu, spre stupefacția mea, am 
văzut că cei doi Rattray se mutaseră la masa 
vampirului şi discutau cu el. Nu părea ca el să 
le răspundă entuziast, dar nici nu dădea semne 
că ar vrea să stea singur. 

— Uită-te şi tu! i-am zis dezgustată lui 
Arlene, colega mea de muncă. 

Arlene este roşcată şi pistruiată, e mai mare 
cu zece ani decât mine şi a fost căsătorită de 
patru ori. Are doi copii şi, din când în când, am 
impresia că mă consideră ca pe a treia ei pro- 
genitură. 


— Un tip nou, nu? mi-a răspuns ea, dezinte- 
resată. 

Arlene se întâlneşte în prezent cu Rene 
Lenier şi, chiar dacă eu nu văd între ei nici o 
atracție, pare destul de mulțumită. Cred că 
Rene fusese cel de-al doilea soț al ei. 

— Ah, în plus e şi vampir, i-am spus, simțind 
că trebuie neapărat să împărtăşesc cuiva bucu- 
ria mea lăuntrică. 

— Serios? Aici? Ei bine, ia te uită, a zis ea, 
zâmbind uşor şi arătând că-mi împărtăşeşte 
bucuria. Dar, scumpa mea, nu poate fi prea 
isteț, dacă stă cu Şobolanii la masă. Pe de altă 
parte, văd că Denise se dă serios în spectacol. 

Mi-am dat seama de acest lucru doar după 
observația lui Arlene; comparativ cu lipsa mea 
de experiență, ea este mult mai pricepută în 
sesizarea situațiilor cu implicaţii sexuale. 

Vampirul era înfometat. Auzisem mai mereu 
ideea că sângele sintetic descoperit de japonezi 
le asigura vampirilor elementele nutritive nece- 
sare, dar acesta nu le satisfăcea cu adevărat 
foamea şi, din când în când, mai apăreau unele 
„incidente nefericite” — un eufemism găsit 


pentru căsăpirea de către vampiri a unei ființe 
umane. Şi, iată, fără nici un pic de jenă, Denise 
Rattray îşi  mângâia provocatoare gâtul, 
întorcându-şi senzuală capul într-o parte şi 
alta... Ce nemernică! 

Fratele meu Jason, intrând şi el în bar, a por- 
nit agale spre mine, pentru a mă Îmbrățişa. Ştia 
bine că femeile apreciază un bărbat care este 
devotat familiei sale şi care, în plus, acordă 
atenție unei persoane handicapate — ceea ce 
însemna că îmbrățişarea îi sporea serios buna 
reputație. Oricum, nici vorbă să mai fi avut 
nevoie de alte merite în afara aceluia de a fi el 
însuşi. Era chipeş şi amabil, dar putea fi şi mali- 
tios, însă majoritatea femeilor îi treceau cu 
vederea acest neajuns. 

— Bună, surioară. Cum se mai simte Buni? 

— Cam la fel, dar în general e bine. Treci şi tu 
s-o mai vezi. 

— O să trec. Cine a venit neînsoțită? 

— Uită-te şi singur. 

Când Jason a aruncat o privire în jurul lui, în 
aer au fluturat brusc braţele mai multor femei 
şi s-a făcut schimb de pupături simbolice. 


— Hei, o văd şi pe DeeAnne. E liberă? 

— A venit cu un camionagiu din Hammond. 
Tipul e la toaletă. Te-aş sfătui să ai mare grijă. 

Jason mi-a zâmbit răutăcios şi m-am întrebat 
cum de nu puteau celelalte femei să vadă ego- 
ismul acelui zâmbet. În momentul în care Jason 
îşi făcuse apariţia, până şi Arlene îşi aranjase 
grăbită tricoul, deşi, după patru mariaje, ar fi 
trebuit să ştie mai bine să-i citească pe bărbați. 
Cealaltă chelneriță cu care lucrez, Dawn, şi-a 
dichisit coafura şi şi-a îndreptat brusc spatele, 
pentru a-şi evidenția sânii. Jason a salutat-o 
amabil cu mâna, iar Dawn i-a surâs batjocori- 
tor. Intre ei nu era o relație tocmai de prietenie, 
dar voia totuşi ca el să o remarce. 

Întrucât sâmbătă noaptea vin o mulțime de 
clienți să petreacă în barul Merlotte's, am fost 
foarte ocupată şi, pentru o vreme, l-am pierdut 
din vedere pe vampirul meu, iar când l-am 
văzut din nou, am observat că discuta cu Deni- 
se. Mack îl țintuia cu o privire atât de avidă, 
încât m-a îngrijorat. 


M-am apropiat de masă, fără să-l pierd o cli- 
pă din ochi pe Mack. În cele din urmă, mi-am 
lăsat garda jos şi am ascultat atentă. 

Mack şi Denise fuseseră închişi deoarece go- 
liseră de sânge nişte vampiri. 

Deşi eram foarte tulburată, am dus ca un ro- 
bot o halbă mare de bere şi câteva pahare la o 
masă de patru persoane, care făceau mult zgo- 
mot. Din momentul în care se descoperise că 
sângele de vampir elimină temporar simptome- 
le bolilor şi amplifică potența sexuală — acțio- 
nând ca un stimulent compus din Viagra şi 
Prednison —, apăruseră pe piața neagră o mul- 
time de cereri pentru sânge de vampir, pur, 
nediluat. Iar acolo unde există cerere, bineînțe- 
les, trebuie să existe şi furnizori — în cazul de 
față, cum de-abia aflasem, aceştia erau chiar 
nemernicii de Rattray. Nu cu mult timp în ur- 
mă, aceştia prinseseră câțiva vampiri şi le lua- 
seră sângele, vânzând apoi fiolele cu până la 
200 de dolari bucata. De cel puţin doi ani de 
zile, acesta era drogul preferat de majoritatea 
oamenilor. Existau şi o mulțime de cumpărători 
care înnebuniseră după ce băuseră sânge de 


vampir, dar acest lucru nu afectase cu nimic 
rata vânzărilor. 

De obicei, un vampir lăsat fără sânge nu poa- 
te supraviețui multă vreme. Infamii secătuitori 
îşi părăsesc victimele şi le lasă cu țăruşi înfipți 
în piept, ori sub cerul liber, aşa încât primele 
raze de soare să le definitiveze treaba. Se mai 
auzea din când în când de câte un vampir care 
scăpa şi reuşea să inverseze rolurile — situație 
în care contrabandiştii îşi primeau o răsplată 
binemeritată. 

Acum însă, vampirul meu s-a ridicat şi a ple- 
cat însoțit de Şobolani. Mack mi-a surprins 
privirea şi l-am văzut destul de uimit de expre- 
sia de pe chipul meu. În acel moment s-a întors, 
ridicând din umeri şi ignorându-mă la fel ca toţi 
ceilalți. 

Asta m-a înfuriat rău, chiar peste măsură. 

Ce puteam să fac? În timp ce mă frământam 
în sinea mea, ei ieşiseră deja pe uşă. Mi-ar da 
oare vampirul crezare, dacă aş alerga după el şi 
i-aş spune tot? Nimeni nu dădea doi bani pe 
vorbele mele. Sau, dacă s-ar întâmpla totuşi să 
fiu crezută, persoana respectivă s-ar teme de 


mine şi m-ar urî de moarte pentru capacitatea 
mea de a citi gândurile ascunse în creierul oa- 
menilor. Arlene — convinsă fiind că intenționa 
s-o părăsească pe ea şi pe copii — mă rugase să 
pătrund în mintea celui de-al patrulea bărbat al 
ei, când acesta venise într-o seară s-o ia de la 
muncă. Însă nu cedasem rugăminții ei, pentru 
că nu doream să-mi pierd unica prietenă. Şi, de 
fapt, Arlene nu-mi ceruse direct acest lucru, 
întrucât ar fi trebuit astfel să accepte că posed 
un asemenea har, ori mai bine zis, blestem. 
Oamenii nu puteau admite una ca asta; în 
schimb, se mulțumeau să creadă că sunt nebu- 
nă. Ceea ce, uneori, chiar era adevărat! 

Aşa că am ezitat, confuză, speriată şi înfuria- 
tă, dar mi-am dat totuşi seama că trebuia nea- 
părat să acționez. Impulsul mi-l dăduse chiar 
Mack, care îmi transmisese din priviri că nu 
însemn nici cât negru sub unghie pentru el. 

Am pornit îndată spre bar, unde Jason îşi dă- 
dea silința să o impresioneze pe DeeAnne. În 
pofida opiniei generale, fata nu se arăta prea 
sensibilizată. De cealaltă parte a mesei, camio- 
nagiul din Hammond îi arunca priviri fioroase. 


— Jason, i-am zis precipitată, moment în care 
s-a întors şi mi-a aruncat o privire aspră. Spu- 
ne-mi, te rog, mai ai lanţul ăla în spatele cami- 
onetei? 

— Nu plec niciodată de-acasă fără el, a răs- 
puns el molcom, încercând să descifreze pe 
chipul meu semnele unor eventuale probleme. 
De ce, ai de gând să te baţi cu cineva, Sookie? 

Obişnuită să surâd mai mereu, nu mi-a fost 
greu să-i zâmbesc larg. 

— Sper să n-ajungem acolo, i-am răspuns eu, 
voioasă. 

— la zi, ai cumva nevoie de o mână de aju- 
tor? 

În definitiv, era fratele meu. 

— Nu, mersi, i-am zis, încercând să par con- 
vingătoare, după care, din câțiva paşi, am ajuns 
în dreptul lui Arlene. Ştii, azi trebuie să plec un 
pic mai devreme. Nu am prea multe mese, ce 
zici, poți să mă înlocuieşti tu? 

Nu mă gândisem că-i voi cere vreodată lui 
Arlene o astfel de favoare, deşi eu îi ținusem 
locul de multe ori. Dar s-a oferit imediat să mă 
ajute. 


— În regulă, i-am răspuns. Dacă pot, 
mă-ntorc repede. lar dacă-mi cureți sectorul, 
promit că fac curățenie la tine-n rulotă. 

Arlene a consimțit, agitându-şi coama roşca- 
tă. 

Pentru a-l înştiința şi pe Sam, am arătat spre 
uşa angajaţilor, apoi spre mine şi am schițat 
deplasarea prin mişcarea a două degete. 

Sam m-a aprobat din cap, dar fără să arate 
deloc bucuros. 

Am ieşit pe uşa din spate, încercând să nu 
fac prea mult zgomot pe prundiş. Parcarea pen- 
tru angajaţi se află în spatele barului, unde se 
ajunge prin magazia localului. Erau acolo maşi- 
nile lui Arlene, a lui Dawn, a bucătarului şi a 
mea. În dreapta mea, spre răsărit, se afla cami- 
oneta lui Sam, în fața rulotei sale. 

Am ieşit din parcarea acoperită cu pietriş 
destinată exclusiv angajaţilor şi m-am îndreptat 
spre bitumul ce acoperea spaţiul mult mai mare 
al parcării rezervate clienţilor, situată spre vest, 
în stânga barului. Localul Merlotte's era îm- 
prejmuit de pădure, iar marginile parcării erau, 
în cea mai mare parte, delimitate cu prundiş. 


Sam luminase locul foarte bine şi strălucirea 
suprarealistă a felinarelor înalte făcea ca totul 
să arate destul de straniu. 

Imediat ce-am zărit maşina Şobolanilor — un 
bolid sport roşu, uşor lovit —, am ştiut că nu se 
îndepărtaseră prea mult. 

Am reuşit în cele din urmă să găsesc şi cami- 
oneta lui Jason. Era complet neagră, iar pe aripi 
avea două fâşii unduitoare, roz-albastre. Ştiam 
bine cât îi place să iasă în evidenţă. M-am suit 
în spate şi am cotrobăit după lanţul gros şi greu 
pe care-l avea întotdeauna la îndemână, pentru 
cazuri de forță majoră. L-am strâns şi am cobo- 
rât cu el lipit de corp, ca nu cumva să zornăie. 

Am stat o clipă şi m-am gândit: singurul loc 
mai retras unde Şobolanii l-ar fi putut duce pe 
vampir era la capătul parcării, acolo unde co- 
roanele copacilor ajungeau până la capotele 
autovehiculelor. Aşa că m-am furişat în acea 
direcție, căutând să mă mişc rapid, fără să fac 
zgomot. 

Din când în când, mă opream şi ascultam 
atentă. În scurt timp, am reuşit să aud un gea- 
măt şi zgomotul înfundat al câtorva voci. M-am 


strecurat printre maşini şi i-am zărit exact în 
locul unde mă şi aşteptam să fie. Vampirul era 
la pământ, întins pe spate, având chipul con- 
torsionat, în agonie, iar încheieturile mâinilor şi 
gleznele îi erau imobilizate cu un lanț argintiu. 
Pe sol, în apropierea picioarelor lui Denise, se 
aflau două mici fiole pline cu sânge şi, în timp 
ce-i urmăream, femeia a introdus acul într-un 
nou recipient gol. Garoul de deasupra cotului 
strângea necruţător brațul victimei. 

Stăteau cu spatele la mine şi vampirul încă 
nu mă văzuse. Am desfăcut uşor lanțul, aşa 
încât să fie liber aproximativ un metru, dar încă 
nu mă hotărâsem pe cine să atac primul. 
Amândoi nemernicii erau scunzi. 

Mi-am amintit în acel moment de privirea 
disprețuitoare pe care mi-o aruncase Mack şi de 
faptul că nu-mi lăsase niciodată bacşiş. El avea 
să fie primul. 

Nu mai participasem niciodată la o încăierare 
şi, într-un fel, fără îndoială că aşteptasem o 
astfel de situație. 

M-am repezit din spatele unei camionete şi 
l-am lovit învârtind lanţul. Zalele i s-au lipit de 


spate, forțându-l pe Mack să îngenuncheze 
alături de victima sa. Urlând, s-a ridicat imediat 
în picioare şi i-a aruncat o scurtă privire lui 
Denise, care tocmai se pregătea să sigileze al 
treilea recipient cu sânge. Mack şi-a coborât 
brațul până în dreptul ghetei şi a scos un obiect 
lunguieţ, lucitor. Am înghiţit în sec — avea în 
mână un cuțit. 

— Oh, vai mie! i-am zis, rânjind. 

— Târfă nebună! a strigat el, arătându-se ga- 
ta să folosească cuțitul. 

Atentă să-mi păstrez luciditatea, am avut o 
străfulgerare clară a ceea ce intenționa să-mi 
facă Mack. Asta m-a scos din minţi şi am pornit 
hotărâtă să-l rănesc cât puteam de tare. 
Aşteptându-se probabil la mişcarea mea, în 
timp ce învârteam lanțul, s-a repezit direct spre 
mine. Intenţia lui era să-mi taie brațul, dar a 
ratat lovitura, iar lanţul, din recul, i s-a înfăşu- 
rat în jurul gâtului firav, asemenea îmbrățişării 
unei iubite. 

Strigătul lui de victorie s-a transformat într-o 
bolboroseală incoerentă. A scăpat cuțitul şi şi-a 
înfipt degetele în verigile lanţului. Pierzându-şi 


răsuflarea, a căzut în genunchi pe caldarâmul 
grunjos şi s-a străduit să-mi smulgă lanţul din 
mână. 

Ei bine, în acel moment am scăpat din mâini 
lanţul. M-am năpustit însă imediat asupra cuțţi- 
tului, ridicându-l ca şi cum aş fi ştiut foarte bine 
să-l folosesc. Denise a sărit şi ea spre cuțit, 
arătând exact ca o vrăjitoare în lumina şi um- 
brele felinarelor. 

A rămas încremenită când a observat că am 
pus mâna pe cuțitul lui Mack şi a început să 
blesteme, să înjure şi să rostească tot felul de 
cuvinte îngrozitoare. 

— Hai, cară-te chiar în clipa asta, i-am zis, 
după câteva momente în care o lăsasem să-şi 
verse nervii. 

Duşmănia lui Denise era atât de intensă, în- 
cât, dacă s-ar fi materializat, mi-ar fi străpuns 
craniul. A încercat să ia şi fiolele cu sânge, dar 
i-am şuierat printre dinți să nu care cumva să 
se atingă de ele. În schimb, l-a ajutat pe Mack 
să se ridice. Acesta, continuând să ţină strâns 
lanțul, scotea aceleaşi sunete bolborosite şi 
gâtuite, dar Denise a reuşit să-l ajute să se tâ- 


rască până la maşină, unde l-a împins brutal pe 
scaunul din dreapta şoferului şi, scoțând ner- 
voasă din buzunar câteva chei, s-a postat nu- 
maidecât în fața volanului. 

De îndată ce am auzit pornind motorul, 
mi-am dat seama că Şobolanii aveau de-acum o 
nouă armă. Mişcându-mă aşa cum nu o făcu- 
sem niciodată în viața mea, am alergat panicată 
la căpătâiul vampirului: 

— Împinge-te cu picioarele! i-am strigat, du- 
pă care l-am prins de brațe şi l-am târât în spa- 
te cu toată forța, moment în care a priceput ce-i 
cerusem şi şi-a  încordat picioarele, 
împingându-le puternic în pământ. 

Când maşina roşie s-a năpustit vuind spre 
noi, depăşiserăm doar cu puţin liziera. Denise 
ne-a ratat cu aproape o jumătate de metru şi 
s-a văzut imediat nevoită să tragă brusc de 
volan, pentru a evita coliziunea cu un brad — 
după care am auzit zgomotul puternic al moto- 
rului pierzându-se treptat în depărtare. 

— Oh, a fost cât pe ce, i-am zis, răsuflând 
uşurată şi îngenunchind alături de vampir, 
întrucât simțeam că mi se înmoaie picioarele. 


Încercând să-mi revin, am continuat să respir 
din greu aproximativ un minut. Vampirul s-a 
mişcat puţin, iar eu mi-am îndreptat privirea 
către el. Spre groaza mea, am văzut în acel 
moment firişoare de fum ridicându-se din locul 
unde argintul îi atingea încheieturile. 

— Vai, sărmanul de tine, i-am zis, 
reproşându-mi în sinea mea că nu mă gândi- 
sem să-i dau mai repede o mână de ajutor. 

Continuând să-mi trag din greu răsuflarea, 
am început imediat să-i dezleg legăturile subțiri 
de argint, şuvițe ce păreau să facă parte 
dintr-un lanţ foarte lung. 

— Bietul de tine, am şoptit din nou, fără 
să-mi dau seama decât mult mai târziu cât de 
nepotrivite erau cuvintele mele. 

Fiind destul de îndemânatică, am reuşit să-i 
eliberez încheieturile destul de repede şi, 
întrebându-mă cum de reuşiseră Şobolanii să-l 
aşeze într-o asemenea poziție, m-am surprins 
roşind imediat ce mi-am imaginat cum se în- 
tâmplaseră lucrurile. 

În timp ce-i dezlegam lănțişorul de argint în- 
făşurat în jurul picioarelor, vampirul şi-a strâns 


brațele la piept. Nu păţise nimic la glezne, pen- 
tru că atacatorii nu se mai obosiseră să-i ridice 
blugii şi să-i aşeze lanțul de argint direct pe 
piele. 

— Îmi pare rău că nu am ajuns mai repede, 
i-am zis, scuzându-mă. Hai că-ți revii imediat, 
nu-i aşa? Vrei să te las singur? 

— Nu. 

Răspunsul lui m-a bucurat, dar apoi a adău- 
gat: 

— S-ar putea să se-ntoarcă după mine, iar eu 
încă nu sunt în stare să lupt. 

Vocea îi era tulburată, dar nu aş fi putut spu- 
ne cu siguranţă că-l auzeam răsuflând din greu. 

Am făcut o față acră şi, în răstimpul în care 
încerca să-şi revină, mi-am luat câteva măsuri 
de precauţie. Mai întâi, m-am întors cu spatele 
la el ca să-i acord câteva momente de singură- 
tate, pentru că ştiu bine cât de neplăcut este să 
te privească cineva atunci când eşti rănit, căzut 
la pământ. Apoi, m-am aşezat pe vine şi am 
început să supraveghez parcarea. Am văzut 
câteva maşini care au plecat şi altele care au 
venit, dar nici una nu s-a apropiat de marginea 


pădurii, unde ne aflam noi. Simțind mişcarea 
aerului în jurul meu, mi-am dat numaidecât 
seama că vampirul se ridicase. 

Nu mi-a vorbit imediat. Am întors capul spre 
stânga şi l-am privit. Ajunsese mai aproape de 
mine decât credeam. Ochii săi mari şi negri mă 
priveau fix. Caninii i se retrăseseră, fapt care 
m-a dezamăgit puţin. 

— Mulţumesc, mi-a zis el protocolar. Aşadar, 
nu părea deloc intrigat de faptul că fusese sal- 
vat de o femeie. Tipic bărbătesc. 

Din moment ce se dovedise atât de nerecu- 
noscător, m-am gândit să fiu şi eu la fel de ne- 
cuviincioasă şi, deschizându-mi mintea com- 
plet, am încercat să-i ascult gândurile. Şi... 
n-am auzit nimic. 

— Oh, i-am zis, surprinsă de propria-mi emo- 
ție din glas şi fără să-mi mai dau bine seama ce 
spun. Dar nu reuşesc să aud nimic. 

— Mulţumesc! a repetat vampirul, 
mişcându-şi buzele într-un mod exagerat. 

— Nu, nu... te aud când vorbeşti, dar... 

Şi, copleşită de emoţii, am făcut un lucru pe 
care în mod normal nu l-aş fi făcut niciodată, 


întrucât era un gest îndrăzneț, intim, şi care 
dezvăluia faptul că nu eram în toate mințile. 
M-am întors cu totul spre el, i-am pus palmele 
pe obrajii albi ca varul şi l-am privit profund. 
Mi-am concentrat toată energia. Nimic. Era ca şi 
cum aş fi ascultat zgomotul de fundal al unui 
aparat de radio, când încerci să cauţi un post pe 
care nu-l poți recepționa. 

Auzeam tăcerea spațiului. 

Ochii îi deveneau din ce în ce mai mari şi mai 
negri, deşi el stătea absolut nemişcat. 

— Ah, scuză-mă, te rog, i-am zis, stânjenită. 

Mi-am retras imediat mâinile şi am reluat 
supravegherea parcării, după care am început 
să  trăncănesc despre Mack şi Denise, 
gândindu-mă fără încetare cât de minunat ar fi 
fost să am un prieten pe care să nu-l pot auzi 
decât în clipele în care doreşte să mi se adrese- 
ze cu voce tare. Cât de fermecătoare era tăcerea 
lui! 

— Şi m-am gândit că ar fi bine să văd ce vo- 
iau de la tine, am concluzionat, fără să am nici 
cea mai vagă idee la ce făceam referire. 


— Ai ieşit să mă salvezi. Ai fost foarte cura- 
joasă, a zis el pe un ton atât de seducător, încât, 
dacă l-ar fi auzit, DeeAnne s-ar fi muiat toată în 
ciorapii ei roşii de nailon. 

— Ei, gata, termină, i-am zis țâfnoasă, reve- 
nind brusc cu picioarele pe pământ. 

S-a arătat uimit pentru o secundă, dar în cli- 
pa următoare chipul i-a revenit la albul imacu- 
lat de dinainte. 

— Nu-ţi este teamă să stai singură în preaj- 
ma unui vampir înfometat? a întrebat el, lăsând 
să se întrevadă şiretenia şi pericolul din spatele 
cuvintelor. 

— Deloc. 

— Consideri că eşti în siguranță pentru că 
m-ai salvat şi pentru că, după toţi aceşti ani, ar 
trebui să manifestăm o fărâmă de afecțiune 
față de oameni? Vampirii se întorc adeseori 
împotriva acelora care le acordă încrederea lor. 
Ştii foarte bine că nu respectăm aceleaşi valori 
ca voi. 

— Sunt mulți oameni care se întorc împotri- 
va acelora care cred în ei, am subliniat, realistă. 


Nu sunt chiar atât de proastă pe cât crezi, am 
continuat. 

Şi i-am arătat brațele şi gâtul, pe care, în 
timpul în care el îşi revenea, mi le înfășurasem 
strâns cu lanțul Şobolanilor. 

El s-a cutremurat vizibil. 

— Dar ai o arteră suculentă şi în piept, a spus 
după ce şi-a mai revenit, pe un ton la fel de 
viclean ca un şarpe pornit la vânătoare. 

— Nu vorbi urât, i-am zis. Nu am de gând să 
ascult aşa ceva. 

Ne-am privit încă o dată, în tăcere. Mi-era 
teamă că nu-l voi mai vedea niciodată. În defi- 
nitiv, prima lui vizită în barul Merlotte's nu 
decursese deloc îmbucurător. Aşa că am încer- 
cat să rețin toate detaliile posibile, în ideea că 
voi păstra amintirea acestei întâlniri şi o voi 
retrăi multă vreme de-acum înainte. Era ceva 
rarisim, o adevărată comoară. Doream să-i 
ating din nou pielea, fiindcă deja uitasem cum o 
simțisem. Însă un astfel de gest ar fi depăşit 
granița bunelor maniere şi ar fi putut să-i rea- 
prindă dorința de a continua cu aiurelile sale 
seducătoare. 


— Vrei să bei din sângele pe care mi l-au lu- 
at? a întrebat el pe neaşteptate. Ar putea fi un 
mod prin care să-mi arăt recunoştinţa, a adău- 
gat el, arătând spre fiolele închise ermetic şi 
înşirate pe caldarâm. Se spune că acest sânge 
îți poate îmbunătăți sănătatea şi viața sexuală. 

— Sunt sănătoasă tun, i-am răspuns, sinceră, 
şi nu am o viață sexuală. Aşa că poți să faci ce 
vrei cu fiolele. 

— Le-ai putea vinde, a sugerat el, deşi sim- 
team că aştepta să vadă ce reacție aş avea la o 
astfel de propunere. 

— Nu mă ating eu de-aşa ceva, i-am răspuns, 
jignită. 

— Eşti diferită, a zis el. Ce eşti tu, de fapt? 

După felul în care mă privea, părea să încerce 
să afle răspunsul analizând mental un şir lung 
de variante. Spre bucuria mea, nu puteam auzi 
nici măcar una dintre ele. 

— Ei bine, numele meu este Sookie 
Stackhouse şi sunt chelneriță. Tu ai cumva un 
nume? l-am întrebat, gândindu-mă că aş putea 
fi mai puţin agresivă. 

— Bill, mi-a răspuns el. 


Înainte de a apuca să mă controlez, realmen- 
te am căzut în fund de râs. 

— Vampirul Bill! am exclamat printre sughi- 
turi. Mă aşteptam la ceva de genul Antoine, ori 
Basil, ori Langford! Nicidecum Bill! 

Nu mai râsesem de multă vreme cu atâta 
poftă. 

— În cazul ăsta, pe curând, Bill. Acum trebuie 
să mă întorc la muncă. 

Amintindu-mi de barul Merlotte's, am simţit 
imediat cum îmi îngheaţă râsul pe buze. Mi-am 
sprijinit mâna de umărul lui Bill şi am dat să 
mă ridic. Era atât de solid, încât am ajuns 
aproape instantaneu în picioare, reuşind să mă 
echilibrez de-abia după ce m-am împleticit 
câțiva paşi. Mi-am privit şosetele, să mă asigur 
că aveau manşetele egale, şi apoi mi-am exa- 
minat uniforma, din cap şi până-n picioare, 
pentru a fi sigură că nu se rupsese cumva în 
timpul încăierării cu Şobolanii. Ştiind că mă 
aşezasem pe caldarâm, m-am scuturat de praf 
pe fund şi l-am salutat cu mâna pe Bill, după 
care am pornit să traversez parcarea. 


Fusese o seară deosebită, una la care aveam 
de ce să reflectez. Când m-am gândit la acest 
lucru, m-am simţit aproape la fel de voioasă ca 
şi zâmbetul pe care-l arborasem. 

Însă Jason avea să fie foarte supărat din pri- 
cina lanțului. 


În seara aceea, după muncă, m-am dus de la 
bar direct acasă, până unde aveam de condus 
doar vreo şase kilometri şi jumătate. Când am 
revenit în bar, Jason plecase — la fel şi DeeAnne 
—, ceea ce reprezenta încă un lucru bun. În 
drum spre casa bunicii, acolo unde locuiam şi 
eu, am trecut în revistă evenimentele serii. 
Locuinţa noastră se află chiar înainte de cimiti- 
rul Tall Pines, unde se poate ajunge pe o şosea 
comunală îngustă, cu două benzi. Casa era 
ridicată de stră-stră-străbunicul meu, care, din 
câte se pare, a ţinut foarte mult la ideea de 
intimitate, pentru că la noi nu poți ajunge decât 
cotind de pe şosea pe o străduţă laterală ce 
trece printr-o pădurice, la capătul căreia nime- 
reşti exact în poiana unde este casa noastră. 


Nu reprezintă nicidecum un edificiu istoric, 
mai ales că majoritatea încăperilor şi dependin- 
telor vechi au fost dărâmate şi înlocuite de-a 
lungul anilor, iar reşedinţa are electricitate, 
canalizare, izolație termică şi toate celelalte 
utilități moderne. Însă acoperişul este destul de 
subțire, iar în zilele însorite de vară poți vedea 
prin el razele orbitoare ale soarelui. Când am 
fost nevoite să-l înlocuim, am intenționat să-l 
schimbăm cu ţigle din argilă, dar bunica nici 
n-a vrut să audă. Deşi eu eram cea care plătea 
toată lucrarea, era în definitiv casa ei; aşa că am 
optat tot pentru tablă galvanizată. 

Locuiam în această casă încă de la vârsta de 
şapte ani, dar o vizitasem adeseori înainte şi 
pot spune că îmi plăcuse din primul moment în 
care o văzusem. Era însă un cămin îmbătrânit 
de vreme şi mult prea mare pentru mine şi 
bunica. În faţa casei era o verandă închisă, vop- 
sită toată în alb — asta pentru că Buni era hotă- 
râtă să nu-şi trădeze nici o clipă firea conserva- 
toare. Am trecut prin camera de zi, ticsită de 
mobilă deteriorată de timp, dar aranjată în aşa 
fel încât să ne ofere confort, şi am continuat să 


merg pe hol, până în dreptul primului dormitor 
de pe partea stângă, cel mai mare dintre toate. 

Adele Hale Stackhouse, bunica mea, şedea în 
capul oaselor în patul ei înalt, sprijinindu-şi 
umerii uscăţivi pe un milion de perne. Deşi era 
o noapte călduroasă de primăvară, prefera să 
poarte o cămaşă de bumbac cu mâneci lungi. 
Lampa de la căpătâiul patului era aprinsă. În 
poală ţinea o carte. 

— Bună, i-am spus. 

— Bună, scumpa mea. 

Bunica este foarte mică de înălțime şi foarte 
bătrână, dar are un păr deosebit de bogat şi atât 
de alb, încât bate uneori în verde. În timpul 
zilei, şi-l poartă răsucit într-un coc la ceafă, iar 
noaptea şi-l ţine ori desfăcut, ori împletit. Am 
aruncat o privire scurtă spre copertă. 

— Iarăşi citeşti Danielle Steele? 

— Să ştii că femeia asta chiar ştie să scrie. 

Bunicii mele îi plăcea cel mai mult să citeas- 
că povestirile lui Danielle Steele, să urmărească 
telenovele — pe care le numea „istorisiri de 
viață” — şi să participe la întâlnirile organizate 
de nenumăratele cluburi din care făcea parte 


de-o viață-ntreagă. Preferatele ei însă rămâneau 
Descendenții Morților Glorioşi şi Asociaţia de 
grădinărit Bon Temps. 

— Ce crezi că mi s-a întâmplat în seara asta? 
am întrebat-o. 

— Ce anume? Te-a invitat cumva vreun băiat 
să ieşi cu el? 

— Nu, i-am răspuns, străduindu-mă să-mi 
păstrez totuşi zâmbetul. A venit un vampir în 
bar. 

— Vai! Şi avea colți? 

Îi văzusem caninii scânteind în luminile din 
parcare în timp ce îl secătuiau Şobolanii, dar nu 
avea nici un rost să-i explic toate astea bunicii. 

— Da, normal, numai că erau retraşi. 

— Un vampir la noi, în Bon Temps, a zis Buni, 
mândră nevoie-mare. Şi, ia zi-mi, a muşcat pe 
cineva în bar? 

— Ah, nu, Buni! A preferat să stea la masă şi 
să bea un pahar cu vin roşu. Eh, de fapt, l-a 
comandat, însă nu l-a băut. Cred totuşi că-şi 
dorea să stea în compania cuiva. 

— Mă întreb unde locuieşte. 

— N-a avut amabilitatea să-mi spună. 


— Da, a zis Buni, reflectând pentru o clipă. 
Nici nu mă aşteptam s-o facă. Ţi-a plăcut de el? 

Ei, asta chiar era o întrebare dificilă, aşa că 
am chibzuit o clipă. 

— Nu cred. Este însă un tip interesant, i-am 
răspuns precaută. 

— Mi-ar face plăcere să-l întâlnesc şi eu. 

N-am fost deloc surprinsă de remarca buni- 
cii, fiindcă, la fel ca şi mie, ştiam bine cât de 
mult îi plăceau lucrurile inedite. Oricum, nu 
făcea parte din tagma acelor reacționari care 
considerau că vampirilor le-ar fi mai bine în 
afara societăţii. 

— Acum, aş vrea să dorm. N-am stins lumi- 
na, pentru că te-am aşteptat să vii. 

M-am aplecat spre ea, am sărutat-o şi i-am 
spus noapte bună. 

leşind din dormitor, am lăsat uşa întredes- 
chisă şi am auzit-o stingând lumina. 

Tina, pisicuța mea, a ieşit din ascunzătoarea 
în care dormise până atunci şi a început să se 
frece de picioarele mele. Am ridicat-o în brațe şi 
am alintat-o puţin, după care i-am dat drumul 


afară şi m-am uitat la ceas. Se făcuse aproape 
ora două noaptea şi patul mă chema îmbietor. 

Dormitorul meu era de cealaltă parte a holu- 
lui, vizavi de camera bunicii. Când folosisem 
prima dată această cameră, după ce părinţii 
mei muriseră, Buni îmi adusese mobila din 
fostul meu dormitor, ca să mă simt ca acasă — 
aveam acelaşi pat de o persoană, măsuţa de 
toaletă din lemn vopsit în alb şi un dulăpior de 
haine. 

Am aprins lumina, am închis uşa camerei şi 
am început să mă dezbrac. Aveam cel puțin 
cinci perechi de pantaloni negri scurți şi multe, 
foarte multe tricouri albe, pentru că acestea se 
murdăresc cel mai uşor — ca să nu mai amin- 
tesc câte perechi de ciorapi strânsesem în dulă- 
pior. Aşa că nu mai eram nevoită să spăl toată 
ziua. Mă simțeam mult prea obosită să fac duş. 
M-am spălat pe dinți, m-am demachiat, mi-am 
aplicat o cremă hidratantă şi apoi mi-am dezle- 
gat cordeluța care-mi ținea părul strâns. 

Purtând tricoul meu preferat cu Mickey Mou- 
se, care îmi ajungea aproape până la genunchi, 
m-am urcat în pat, m-am întors pe o parte, aşa 


cum fac întotdeauna, şi am savurat liniştea. La 
orele foarte târzii din noapte, gândurile oame- 
nilor intră în repaus, oscilațiile încetează şi nu 
mai sunt nevoită să le ecranez intruziunile. 
Învăluită în profunzimea liniştii, n-am mai 
făcut altceva decât să mă gândesc la ochii negri 
ai vampirului, după care, epuizată fizic, m-am 
cufundat într-un somn profund. 


A doua zi, pe la ora prânzului, mă relaxam în 
curtea din față într-un şezlong din aluminiu. 
Mă pârleam la soare. Îmbrăcasem compleul 
meu preferat, fără bretele, bucuroasă că-mi 
venea mult mai lejer decât vara trecută. 

Deodată, pe drum, am auzit motorul unui 
vehicul; camioneta neagră a lui Jason, cu em- 
blemele ei roz-albăstrii, a oprit la mai puţin de 
un metru de mine. 

Jason a sărit din maşină — să fi uitat oare să 
amintesc de roțile mari ale camionetei? — şi a 
pornit înfuriat spre mine. Purta hainele sale 
obişnuite de lucru, cămaşă şi pantaloni kaki, iar 
de centură avea agăţat un cuțit, în teacă, ase- 
menea majorității drumarilor rurali. După felul 


în care mergea, se vedea clar că era foarte supă- 
rat. 

Mi-am pus repede o pereche de ochelari 
negri. 

— De ce nu mi-ai zis că i-ai bătut aseară pe 
Şobolani? m-a întrebat el, prăbuşindu-se în 
scaunul de aluminiu de lângă şezlongul meu. 
Unde-i Buni? a continuat el, după o scurtă pau- 
ză. 

— Întinde rufe, i-am zis. 

În zilele înnorate, Buni folosea uscătorul; dar 
cel mai mult îi plăcea să întindă hainele direct 
la soare şi, desigur, frânghia se afla în curtea 
din spate, acolo unde şi trebuie să fie spălate 
rufele. 

— Şi pregăteşte pentru prânz friptură la gră- 
tar, cartofi copţi şi fasole verde, pe care a pus-o 
anul trecut, am adăugat imediat, ştiind bine că 
această informaţie i-ar putea distrage puțin 
atenția şi sperând totodată ca Buni să rămână 
în spatele casei, fiindcă nu doream să audă 
această conversație. Aşa că vorbeşte şi tu mai 
încet, i-am sugerat. 


— Rene Lenier de-abia mă aştepta 
azi-dimineață să ajung la lucru, ca să-mi spună 
tot ce aflase. Seara trecută, aşteptând la rulota 
Şobolanilor să cumpere nişte iarbă, a văzut-o pe 
Denise conducând de parcă ar fi vrut să spulbe- 
re tot ce-i ieşea în cale. Rene mi-a zis că era cât 
pe ce să dea şi peste el; era furioasă rău de tot. 
În fine, Rene şi Denise l-au dus pe Mack în rulo- 
tă, după care s-au văzut nevoiţi să-l transporte 
de urgenţă la spitalul din Monroe, m-a informat 
Jason, privindu-mă acuzator. 

— Şi nu ţi-a spus Rene că Mack a încercat să 
mă atace cu cuțitul? am întrebat, hotărând că 
ofensiva e cea mai bună cale de a rezolva aceste 
neînțelegeri, deşi ştiam că supărarea lui Jason 
se datora în mare parte faptului că auzise de la 
altcineva despre acest incident. 

— Nu ştiu dacă Denise i-a menționat acest 
lucru, dar Rene nu mi-a zis nimic, mi-a răspuns 
Jason încet, chipul său drăguţ înnegrindu-se de 
supărare. Zici că te-a atacat cu cuțitul? 

— Trebuia să mă apăr, i-am zis, ca şi cum as- 
ta ar fi fost realitatea. Şi, în plus, ţi-a luat lanţul. 

Totul era adevărat, doar că puțin răstălmăcit. 


— Venisem să-ți spun, dar până când am 
ajuns din nou în bar, tu plecaseşi cu DeeAnne 
şi, din moment ce nu pățisem nimic, nu mai 
avea rost să te caut, pentru că ştiam că ai fi 
plecat imediat după Mack dacă ţi-aş fi pomenit 
de cuțit, am adăugat cu diplomaţie, ştiind că nu 
greşeam deloc, de vreme ce lui Jason îi plac 
bătăile. 

— Şi ce naibii căutai tu afară? m-a întrebat el, 
dar mai liniştit, semn că acceptase situația de 
fapt. 

— Ştiai că, în afară de faptul că vând droguri, 
Şobolanii sunt şi vânători de vampiri? 

De această dată, chiar îl surprinsesem. 

— Vorbeşti serios? 

— Ei bine, unul dintre clienții de-aseară era 
vampir şi ticăloşii au încercat să-i ia sângele în 
parcarea de la Merlotte's! Nu puteam să permit 
una ca asta. 

— A venit un vampir aici, în Bon Temps? 

— Da. Chiar dacă pe vampiri nu-i vrea ni- 
meni ca prieteni, nu poţi să le permiți unor 
gunoaie cum sunt Şobolanii să-i secătuiască de 
sânge. Nu e acelaşi lucru ca atunci când furi 


benzină din rezervoarele maşinilor. L-ar fi lăsat 
negreşit să moară în pădure. 

Şobolanii nu-mi dezvăluiseră intențiile lor, 
dar bănuiam că acesta le era scopul. Chiar de 
l-ar fi pus la adăpost de lumina soarelui şi ar fi 
reuşit totuşi să supraviețuiască, unui vampir 
golit de sânge îi trebuie cel puţin douăzeci de 
ani până să-şi revină la normal — o informaţie 
pe care o auzisem la una dintre emisiunile pre- 
zentate de Oprah —, şi asta numai dacă se în- 
grijeşte de el alt vampir. 

— lar vampirul ăsta era în bar cât am fost şi 
eu acolo? a întrebat Jason uimit. 

— Îhî. Era tipul cu părul brunet, care stătea la 
masă cu Şobolanii. 

Jason a zâmbit la auzul epitetului pe care îl 
foloseam la adresa familiei Rattray, însă nu 
dorea să treacă peste evenimentul din seara 
trecută. 

— Şi de unde ştiai tu că e vampir? a întrebat 
el, dar imediat ce m-a privit mi-am dat seama 
că şi-ar fi dorit mai degrabă să-şi muşte limba. 

— Am ştiut şi gata, i-am răspuns pe un ton 
indiferent. 


— Bine, a zis el. 

După câteva clipe, a continuat gânditor: 

— În Homulka n-a venit nici un vampir. 

Jason şi-a înclinat capul pe spate, aşa încât 
să-l prindă soarele uniform. În acel moment, 
am înțeles că depăşisem etapa divergenţelor. 

— Aşa e, l-am aprobat. 

Homulka era cel mai nesuferit oraş pentru 
cei din Bon Temps. Eram rivali la fotbal, baschet 
şi avuseserăm conflicte istorice de generații 
întregi. 

— Şi nici în Roedale, a zis Buni, din spatele 
nostru, făcându-ne pe amândoi să tresărim. 

I-am lăsat lui Jason iniţiativa, pentru că, de 
fiecare dată când o vedea, sărea în întâmpina- 
rea ei şi o îmbrățişa. 

— Buni, ai şi pentru mine ceva de mâncare în 
cuptor? 

— Pentru tine şi pentru încă doi ca tine, i-a 
răspuns bunica, zâmbindu-i. 

Bunica se făcea că nu-i vede defectele — ca 
de altfel nici pe ale mele —, îl iubea la fel de 
mult. 


— Am primit un telefon de la Everlee Mason, 
a continuat ea, şi mi-a zis că seara trecută te-ai 
înhăitat cu DeeAnne. 

— Ei, ca să vezi, nu poţi să faci nimic în ora- 
şul ăsta fără să afle toţi, i-a răspuns Jason, dar 
fără să fie cu adevărat supărat. 

— Din câte am auzit, fata aia, DeeAnne, a 
fost deja însărcinată, l-a avertizat Buni, în timp 
ce ne îndreptam cu toții spre casă. Aşa că, ai 
grijă ca nu cumva să-ți facă şi ţie vreun plod, 
pentru că vei ajunge să plăteşti toată viața. 
Deşi, după cum văd, s-ar părea că numai aşa 
voi ajunge să am şi eu strănepoți! 

Buni aşezase deja bucatele pe masă. După ce 
Jason şi-a pus pălăria în cuier, ne-am aşezat pe 
scaune şi am rostit împreună rugăciunea de 
mulțumire. Apoi, Jason şi Buni au început să 
discute (numindu-şi bârfa „împărtăşirea ultime- 
lor noutăţi”) despre oamenii din orăşelul şi, mai 
ales, din districtul nostru. Fratele meu avea o 
slujbă la stat — supraveghea echipele de con- 
structori de drumuri. Jason nu făcea decât să se 
plimbe toată ziua într-o camionetă, aşteptând 
să-i treacă orele de muncă, după care îşi conti- 


nua plimbările nocturne în propria lui camione- 
tă. Fostul său coleg de liceu, Rene, era acum 
unul dintre muncitorii pe care Jason îi avea în 
supraveghere. Amândoi umblau mai mereu cu 
Hoyt Fortenberry. 

— Sookie, am schimbat boilerul acasă, mi s-a 
adresat el brusc. 

Jason locuieşte în casa părinţilor noştri, în 
aceeaşi locuință unde am copilărit până în ziua 
în care ne-au murit părinții, ale căror vieți au 
fost curmate de-o viitură fulgerătoare. După 
acea întâmplare, ne-am mutat amândoi la bu- 
nica, dar imediat ce Jason şi-a terminat cei doi 
ani de colegiu şi a început să muncească, s-a 
reîntors la vechiul nostru domiciliu — care în 
acte îmi aparține pe jumătate. 

— Vrei să contribui şi eu? l-am întrebat. 

— Nu, m-am descurcat. 

Câştigăm amândoi binişor, dar beneficiem şi 
de alte venituri, datorită unui fond constituit 
imediat ce-a apărut o sondă petrolieră pe pro- 
prietatea părinților. Petrolul s-a terminat în 
doar câțiva ani, dar, între timp, părinţii mei şi 
Buni avuseseră grijă să investească banii în 


ceva profitabil. Acest capital ne-a scutit de o 
mulțime de bătăi de cap, fiindcă nu ştiu cum ar 
fi reuşit Buni să ne crească dacă nu ar fi fost 
acei bani. Buni era hotărâtă să nu vândă nici 
măcar o bucată de pământ — deşi nu are alt 
venit în afara banilor de la asigurările sociale, 
acesta fiind unul dintre motivele pentru care 
nu-mi iau un apartament. Dacă locuim împreu- 
nă şi cumpăr de mâncare, pentru ea este în 
regulă; comparativ cu alternativa în care i-aş 
lăsa bani şi apoi aş pleca la mine acasă — ceea 
ce ar echivala cu un act de caritate, lucru pe 
care nu l-ar suporta. 

— Şi ce anume ai cumpărat? l-am întrebat, ca 
să nu pară că nu mă interesează. 

De-abia aştepta să-mi spună; Jason este un 
împătimit al aparatelor electrocasnice şi dorea 
să-mi descrie în cele mai mici detalii peregrină- 
rile sale prin magazine, în căutarea unui nou 
boiler. M-am străduit să-l ascult cu toată aten- 
ţia de care eram capabilă. 

Apoi, deodată, şi-a întrerupt şirul narațiunii. 

— Sook, îți mai aduci aminte de Maudette 
Pickens? 


— Da, i-am răspuns, surprinsă. Am fost cole- 
ge de clasă. 

— Seara trecută a fost omorâtă în aparta- 
mentul ei. 

Buni şi cu mine am rămas mute de uimire. 

— Când? a întrebat Buni, uluită că nu aflase 
încă această ştire. 

— A fost găsită azi-dimineaţă în dormitorul 
ei. Când a constatat că n-a venit ieri la muncă, 
şeful ei a sunat-o acasă şi, văzând că nu-i răs- 
punde nimeni, s-a dus la ea; l-a luat pe admi- 
nistrator şi i-au descuiat apartamentul. Ştii că 
locuia într-un apartament vizavi de cel în care 
stă DeeAnne? 

În Bon Temps avem un singur complex de 
apartamente, constituit din trei clădiri cu două 
etaje, în formă de U — aşa că ştiam bine despre 
ce-mi vorbea. 

— A fost omorâtă chiar în locuința ei? am în- 
trebat, simțind că mi se face rău. 

Mi-am amintit-o foarte bine pe Maudette: o 
fată cu umeri musculoşi şi fund pătrat, fălci 
puternice şi păr frumos, negru. Maudette era 
obişnuită să trudească din greu, nu fusese am- 


bițioasă şi nu strălucise niciodată ca inteligență. 
Ştiam că lucra la Grabbit Kwik, o mică benzină- 
rie şi magazin de produse generale. 

— Da, cred că a lucrat acolo mai bine de un 
an, a confirmat Jason. 

— Cum s-a întâmplat una ca asta? a întrebat 
Buni, mijindu-şi ochii şi arborând acea mină de 
„Zi-mi-mai-repede”, prin care oamenii de bine 
cer să li se spună veştile proaste. 

— 1 s-au găsit câteva muşcături de vampir... 
ăăă... pe interiorul coapselor, i-a răspuns fratele 
meu, privind în farfurie. Dar nu a murit din 
cauza lor. A fost strangulată. DeeAnne mi-a zis 
că Maudette, în timpul ei liber, obişnuia să me- 
argă în barul vampirilor din Shreveport, aşa că 
este posibil să fi căpătat de-acolo muşcăturile. E 
foarte probabil să nu fi fost vampirul lui Sookie. 

— Era şi Maudette una din cocotele colțoşi- 
lor? am întrebat îngrețoşată, imaginându-mi-o 
pe înceata şi îndesata Maudette înveşmântată 
într-una dintre rochiile negre exotice pe care 
obişnuiau să le etaleze cele de teapa ei. 


— La ce te referi? a întrebat Buni, care se pare 
că pierduse emisiunea Sally-Jessy în ziua când 
explodase în mass-media acest fenomen. 

— La bărbaţii şi femeile care caută compania 
vampirilor şi cărora le place să se lase muşcațţi 
— altfel spus, admiratorii vampirilor. Însă ma- 
joritatea nu rezistă prea multă vreme, pentru că 
vor să fie muşcaţi din ce în ce mai mult şi, mai 
devreme sau mai târziu, se aleg cu o muşcătură 
care le este în final fatală. 

— Dar Maudette n-a murit de la o muşcătură, 
a zis Buni, dorind să se asigure că înțelesese 
bine. 

— Da, a fost sugrumată, i-a răspuns Jason, 
terminându-şi prânzul. 

— Tu nu bagi mereu benzină de la Grabbit? 
l-am întrebat. 

— Ba da, la fel ca mulţi alții. 

— Şi n-ai umblat câteodată şi cu Maudette? 
m-a completat Buni. 

— Ei bine, este un fel de-a spune, ne-a răs- 
puns precaut Jason. 


Indiciul său putea însemna că se strecura şi 
în aşternuturile lui Maudette, atunci când nu 
găsea altă fată disponibilă. 

— Sper ca şeriful să nu dorească să discute 
cu tine, a zis Buni, clătinând din cap, ca şi cum 
ar fi vrut să-i arate că negația din afirmaţia ei 
era mai mult decât probabilă. 

— Cum adică? s-a înroşit Jason, devenind 
brusc defensiv. 

— De câte ori te-ai dus acolo să bagi benzină, 
te-ai întreținut mai mult ca sigur cu Maudette 
în magazin; apoi, ai umblat „câteodată” şi cu ea, 
iar acum sfârşeşte moartă într-un apartament 
de care nu eşti în nici un caz străin, i-am făcut 
eu rezumatul. 

Nu însemna mare lucru, dar era ceva, mai 
ales că, în Bon Temps sunt atât de puține omu- 
cideri misterioase, încât eram convinsă că an- 
chetatorii vor răscoli şi pietrele în cercetările 
lor. 

— Dar nu sunt singurul care alimentează 
de-acolo. O mulțime de tipi sunt clienții acelei 
benzinării şi toți o cunosc pe Maudette. 


— Posibil, dar în ce sens? a întrebat Buni, fără 
ocolişuri. Fata nu era o prostituată, nu? Aşa că 
trebuie să fi discutat cu cineva despre băieţii cu 
care se întâlnea. 

— Îi plăcea să se distreze şi să se simtă bine, 
dar nicidecum nu era prostituată, i-a luat Jason 
apărarea, ceea ce era un lucru bun, având în 
vedere caracterul său egoist — reacție care mi-a 
schimbat puțin în bine părerea pe care o aveam 
despre fratele meu. 

— Cred că uneori se simte cam singură, a 
adăugat el. 

Jason ne-a privit pe amândouă şi a observat 
că ne-a surprins şi înduioşat, deopotrivă. 

— Ei bine, dacă veni vorba de prostituate, a 
zis el, grăbit, atunci aflați că în Monroe este una 
specializată în vampiri. Tipa, ca nu cumva să-i 
vină clientului cine ştie ce idei, are întotdeauna 
în preajmă un bărbat înarmat cu o ţepuşă şi 
consumă periodic sânge artificial, aşa încât să 
se mențină mereu în formă. 

Reuşise în mod cert să schimbe subiectul, aşa 
că eu şi Buni am încercat să-i punem o întreba- 
re la limita decenței. 


— Mă întreb oare ce tarif are? am îndrăznit 
eu, iar când Jason ne-a spus suma de care auzi- 
se, ni s-a tăiat amândurora răsuflarea. 

După ce-am scăpat de subiectul morţii lui 
Maudette, masa de prânz a continuat ca de 
obicei. Jason s-a uitat la ceas şi a exclamat gră- 
bit că trebuie neapărat să plece. Exact când 
venise timpul să spălăm vasele! 

Însă, după cum aveam să aflu puţin mai târ- 
ziu, în tot acest răstimp Buni se gândise numai 
la vampirul meu. Când a intrat în cameră la 
mine, tocmai mă pregăteam să mă schimb, să 
plec la muncă. 

— Cât de bătrân crezi că este vampirul pe ca- 
re l-ai cunoscut? 

— Buni, n-am nici cea mai vagă idee, i-am 
răspuns, ţinându-mi ochii larg deschişi şi 
dându-mi atentă cu rimel, încercând să stau 
perfect nemişcată, aşa încât să nu dau 
pe-alături, motiv pentru care glasul îmi suna 
foarte ciudat — ca şi cum aş fi dat o probă pen- 
tru un rol într-un film de groază. 

— Şi, ce crezi? Îşi aminteşte de război? 


Nu aveam de ce s-o întreb care război. În de- 
finitiv, Buni era un membru de vază al Descen- 
denților Morților Glorioşi. 

— Posibil, i-am zis, întorcând capul când 
într-o parte, când într-alta, pentru a fi sigură 
că-mi fardasem obrajii aşa cum trebuie. 

— Crezi că ar putea veni să discute cu noi? 
Am aranja o întâlnire specială. 

— Doar pe timpul nopții, i-am reamintit. 

— Ah, bineînţeles, se înțelege de la sine. 

Descendenții se întâlneau de obicei la prânz, 
la bibliotecă, unde îşi aducea fiecare mâncare la 
pachet. 

Am reflectat puțin la această propunere şi 
mi-am dat seama că ar fi fost urât din partea 
mea să-i sugerez vampirului să le vorbească 
membrilor clubului, doar pentru că-l salvasem 
din ghearele Şobolanilor. M-am gândit însă că 
s-ar fi putut oferi singur, dacă i-aş fi făcut o 
aluzie. Nu-mi era deloc pe plac acest lucru, dar 
îl făceam numai pentru Buni. 

— Bine, o să-l întreb cu prima ocazie când îl 
văd, i-am promis. 


— Ar putea vorbi doar cu mine şi eu i-aş în- 
registra amintirile pe casetă, a sugerat Buni, 
moment în care am simţit-o parcă vibrând la 
eventualitatea unei asemenea întâlniri. În plus, 
ar fi foarte interesant pentru ceilalți membri ai 
clubului, a adăugat ea pioasă. 

Mi-am înăbuşit impulsul de a izbucni în râs. 

— În regulă, o să-i spun şi-o să te ţin la cu- 
rent. Când am ieşit, Buni începuse deja să-şi 
evalueze un eventual succes. 


Nu mi-l imaginasem pe Rene Lenier 
ducându-se la Sam şi povestindu-i incidentul 
din parcarea barului, dar se pare că Rene fusese 
la fel de harnic precum o furnicuță. Când am 
ajuns la muncă în după-amiaza aceea, m-am 
gândit că atmosfera încărcată din bar se datora 
morții lui Maudette — dar se pare că mă înşe- 
lam. 

Imediat ce-am intrat în bar, Sam aproape că 
m-a târât în magazie. Era furios rău de tot şi 
m-a făcut cu ou şi cu oțet. 


Sam nu se supărase niciodată pe mine. 
Acum, mustrările lui aproape că mă aduseseră 
în pragul plânsului. 

— lar dacă-ți mai trece vreodată prin minte 
ideea că un client nu este în siguranță, vii mai 
întâi şi-mi spui mie şi voi avea eu grijă să rezolv 
treburile, nu tu, mi-a repetat el a nu ştiu câta 
oară, moment în care mi-am dat seama că Sam 
îşi făcuse de fapt griji pentru mine. 

Prinsesem această frântură cu puțin înainte 
să-mi strunesc ferm impulsul de a-l „asculta” 
pe Sam — fiindcă ştiam bine că să-i citesc gân- 
durile şefului putea să mă ducă la dezastru. 

Ideea era că nu mă gândisem nici o clipă să-i 
cer lui Sam ajutorul, şi nici altcuiva. 

— lar dacă ai impresia că este cineva atacat 
în parcarea noastră, suni imediat la poliție, nu 
ieşi afară, şi nu cauţi să rezolvi treburile de una 
singură, a continuat Sam, iritat la culme. 

Tenul său deschis, întotdeauna bronzat, era 
acum mai roşu ca niciodată, iar părul auriu 
sârmos arăta de parcă nu l-ar fi pieptănat în 
viața lui. 


— Bine, i-am zis, încercând să-mi păstrez 
calmul vocii şi rămânând cu ochii larg deschişi, 
ca să nu-mi dea lacrimile. Ai de gând să mă dai 
afară? 

— Nu! Nu! a exclamat el, parcă şi mai înfuri- 
at. Nu vreau să te pierd! 

În acel moment, m-a apucat strâns de umeri, 
m-a zgâlțâit uşor şi, privindu-mă intens cu 
ochii săi albaştri, mari şi scânteietori, am simțit 
deodată din partea lui un val de căldură. Con- 
tactul fizic îmi accelerează handicapul şi îmi 
impune efectiv să ascult gândurile persoanei de 
lângă mine. Am privit fix în ochii săi şi, imediat 
ce m-am dezmeticit, m-am tras brusc înapoi şi 
Sam şi-a lăsat braţele în jos. 

M-am răsucit îndată pe călcâie şi am părăsit 
tulburată magazia. 

Aflasem două lucruri destul de interesante: 
Sam mă dorea; şi, în al doilea rând, nu-i puteam 
auzi gândurile la fel de clar ca în cazul celorlalte 
persoane. Captasem unde, valuri de sentimente 
şi impresii, dar nu şi gânduri. Era ca şi cum aş fi 
recepționat numai tonul telefonului, nu şi faxul 
mult aşteptat. 


Ce-am făcut aşadar în privinţa celor două in- 
formații? 

Absolut nimic. 

Nu-l privisem niciodată pe Sam ca pe un po- 
sibil iubit — sau, cel puțin, nu unul care să mi 
se potrivească —, şi asta din mai multe motive: 
cel mai simplu dintre toate fiind acela că nu mă 
uitam la nimeni în acest mod, însă nu pentru că 
aş fi dus lipsă de hormoni — numai eu ştiu cât 
de năvalnic îmi este fluxul hormonal —, ci pen- 
tru că încerc permanent să-i controlez, fiindcă, 
în ceea ce mă priveşte, sexul este un real dezas- 
tru. Îşi poate imagina cineva cum s-ar simți să-i 
cunoască toate gândurile persoanei cu care-şi 
împarte patul? Exact ce spuneam! Ceva de ge- 
nul: „Dumnezeule, ce aluniță... fata asta are 
fundul puțin cam mare... mi-ar fi plăcut să stea 
un pic mai la dreapta... de ce nu pricepe odată 
aluzia să...?” Nu-i greu de înțeles. Credeți-mă, 
astfel de gânduri pur şi simplu îți paralizează 
sentimentele. Şi, în timpul sexului, este real- 
mente imposibil să-ți mențţii activă bariera 
mentală. 


Un alt motiv îl reprezintă acela că îmi place 
de Sam ca şef şi ţin la slujba mea, activitate 
care mă ține ocupată şi îmi aduce un câştig, aşa 
încât să nu mă transform într-o singuratică, 
cum se teme bunica mea. Îmi este foarte greu 
să lucrez într-un birou, iar colegiul a reprezen- 
tat o sarcină imposibilă din pricina concentrării 
istovitoare care mi se cerea. După numai câteva 
încercări, am ajuns să fiu pur şi simplu extenu- 
ată. 

Aşa că, în momentul de față, voiam să reflec- 
tez la dorința puternică pe care o simțisem din 
partea lui. N-am avut impresia că dorea să-mi 
facă o declaraţie în acest sens, ori să încerce să 
mă tăvălească pe podeaua magaziei. I-am per- 
ceput sentimentele şi, dacă doream, puteam 
foarte bine să le ignor. Însă am acceptat rafi- 
namentul de care dăduse dovadă şi m-am în- 
trebat dacă Sam mă atinsese dinadins şi dacă 
ştia cine eram cu adevărat. 

Am încercat să evit să mai rămân singură în 
preajma lui, deşi, trebuie să recunosc, în seara 
aceea m-am simţit destul de tulburată. 


Următoarele două nopți au decurs mai bine 
şi am revenit la vechea şi confortabila noastră 
relație. Mă simțeam uşurată şi dezamăgită tot- 
odată. De asemenea, nu mi-am văzut capul de 
treburi, întrucât uciderea lui Maudette a deter- 
minat umplerea barului cu clienți. În Bon 
Temps circulau tot felul de zvonuri, iar echipa 
de poliție din Shreveport nu descoperise mare 
lucru în privința morţii îngrozitoare a lui 
Maudette Pickens. Deşi nu am participat la 
funeraliile ei, bunica s-a dus şi mi-a zis că bise- 
rica fusese plină ochi. Sărmana Maudette, um- 
flată şi cu coapsele muşcate, era mai interesan- 
tă moartă decât fusese vreodată în viață. 

Urma să-mi iau două zile libere şi mă te- 
meam că voi pierde legătura cu vampirul meu, 
Bill, mai ales că trebuia să duc la îndeplinire 
dorința bunicii. Bill nu mai venise la bar şi chiar 
mă întrebam dacă-l voi mai vedea vreodată. 

Mack şi Denise nu-şi mai făcuseră apariţia în 
bar, însă Rene Lenier şi Hoyt Fortenberry mi-au 
spus că mă ameninţțase cu tot felul de lucruri 
oribile. Nu pot spune că m-am simțit serios 
alarmată. Gunoaie criminale precum Şobolanii 


pot fi găsite prin toate campingurile şi pe toate 
autostrăzile Americii, indivizi care nu sunt în 
stare să se aşeze la casele lor şi să ducă o viață 
liniştită. După cum văd eu, nu vor lăsa o am- 
prentă pozitivă asupra lumii şi nu vor conta nici 
cât negru sub unghie. Aşa că n-am băgat de 
seamă avertismentele lui Rene. 

Însă nu puteam spune că nu-i făcea plăcere 
să le transmită. Rene Lenier era la fel de scund 
ca şi Sam, dar, spre deosebire de Sam, care era 
blond şi bronzat, Rene era brunet şi avea un păr 
negru, stufos, aspru şi uşor cărunt. Rene venea 
deseori la bar să bea o bere şi să se întrețină cu 
Arlene, deoarece, dintre cele trei femei cu care 
fusese căsătorit — după cum îi plăcea să le 
spună tuturor —, ea era preferata lui. 

Hoyt Fortenberry este mai greu de descris 
decât Rene, întrucât nu e nici înalt şi nici scund, 
nici brunet şi nici blond; pare întotdeauna foar- 
te bine-dispus, lasă mereu bacşişuri mulțumi- 
toare şi, după părerea mea, îl admiră pe fratele 
meu mult mai mult decât merită acesta. 

M-am bucurat să văd că Rene şi Hoyt nu erau 
în bar în seara-n care vampirul a revenit. 


Bill s-a aşezat la aceeaşi masă. 

Avându-l pe vampir chiar în fața mea, m-am 
simțit uşor intimidată şi mi-am dat seama că 
uitasem de luciul aproape imperceptibil al pielii 
lui. La prima întâlnire, exagerasem în aprecie- 
rea staturii şi conturului pronunţat al buzelor. 

— Cu ce vrei să te servesc? l-am întrebat. 

Şi-a ridicat privirea spre mine şi, în acel mo- 
ment, mi-am dat seama că-i uitasem şi profun- 
zimea ochilor. Nu mi-a zâmbit, nu a clipit; şe- 
dea perfect imobil şi, pentru a doua oară, m-am 
relaxat în compania lui tăcută. De fiecare dată 
când îmi las garda jos, simt cum mi se relaxea- 
ză trăsăturile chipului şi am o senzaţie la fel de 
plăcută ca şi cum aş merge la o sală de masaj. 

— Ce anume eşti tu? m-a întrebat el, dorind 
pentru a doua oară să afle răspunsul. 

— Sunt chelneriță, i-am spus, 
răstălmăcindu-i încă o dată întrebarea şi sim- 
tind cum zâmbetul revine spontan la locul lui, 
dizolvând instantaneu fărâma de linişte ce mi 
se cuibărise în suflet. 

— Vin roşu, mi-a cerut el, pe un ton în care 
puteam citi dezamăgire. 


— Imediat, i-am zis. De-abia mâine soseşte 
transportul de sânge sintetic. Ce zici, putem 
discuta puțin după ce termin munca? Aş vrea 
să te rog ceva. 

— Bineînţeles. Încă îţi sunt dator, a consimţit 
el, deloc fericit. 

— Nu e ceva pentru mine! i-am răspuns, in- 
dignată. E pentru bunica mea. Dacă rezişti până 
când termin tura — şi, ei bine, cred că nu e nici 
o problemă pentru tine —, la ora unu şi jumăta- 
te, vrei te rog să ne întâlnim la uşa angajaţilor, 
în spatele barului? 

Când i-am arătat din cap spre uşă, părul meu 
prins în coadă s-a balansat pe umeri şi el i-a 
urmărit mişcarea. 

— Mi-ar face o deosebită plăcere. 

Nu mi-am dat seama dacă o spusese din poli- 
tețe — despre care Buni zicea că reprezenta un 
standard în vremurile de mult trecute —, ori nu 
făcea altceva decât să mă ia în derâdere. 

Am rezistat tentației de a scoate limba, ori de 
a mă strâmba altfel la el, aşa că m-am întors pe 
călcâie şi am pornit înapoi spre bar. După ce 
i-am adus vinul, mi-a lăsat bacşiş douăzeci la 


sută din contravaloarea notei de plată. Nu peste 
mult timp, când am privit din nou spre masa 
lui, am observat că dispăruse şi m-am întrebat 
dacă îşi va ține oare promisiunea. 

Dintr-un motiv sau altul, Arlene şi Dawn au 
plecat înainte de a mă pregăti şi eu de plecare 
— însă întârzierea s-a datorat în principal fap- 
tului că, în sectorul meu, suporturile pentru 
şervețele erau pe jumătate goale. Odată ce 
mi-am luat poşeta din dulapul aflat în biroul lui 
Sam, acolo unde o ţin încuiată pe tot parcursul 
turei, i-am strigat şefului la revedere şi l-am 
auzit zdrăngănind în toaleta bărbaţilor, unde 
încerca probabil să repare o chiuvetă. Am intrat 
pentru câteva clipe în toaleta pentru femei, 
unde mi-am aranjat părul şi machiajul. 

Când am ieşit afară, am observat că Sam 
stinsese deja luminile din parcarea rezervată 
clienţilor, iar parcarea angajaților era luminată 
doar de becul de la stâlpul de electricitate din 
fața rulotei sale. Spre amuzamentul colegelor 
mele, Arlene şi Dawn, Sam amenajase în fața 
rulotei un mic spațiu verde împrejmuit de me- 


rişori, şi fetele îl tachinau mereu pe seama gar- 
dului viu. 

Mie chiar îmi plăcea. 

Ca de obicei, camioneta lui Sam era în fața 
rulotei, iar în parcare nu mai rămăsese decât 
maşina mea. 

Am întins gâtul şi am privit într-o parte şi-n 
alta. Nici urmă de vampir. Surprinzător, m-am 
simțit totuşi dezamăgită. Mă aşteptasem să fie 
puțin mai curtenitor, chiar dacă nu-l lăsa inima 
(oare avea aşa ceva?). 

Zâmbind, m-am gândit că poate îmi va apă- 
rea în față sărind dintr-un copac, ori mi se va 
arăta înveşmântat într-o pelerină neagră cu 
căptuşeală roşie. Dar nimic din toate acestea. 
Aşa că m-am îndreptat încet spre maşină. 

Sperasem că voi avea parte de-o surpriză, dar 
nicidecum de cea pe care aveam s-o trăiesc. 

Mack Rattray a sărit din spatele maşinii mele 
şi, din doi paşi, s-a apropiat suficient cât să mă 
pocnească puternic, direct în falcă. Din pricina 
forței loviturii, m-am prăbuşit pe prundiş la fel 
de greoaie ca un sac de ciment. Am ţipat în 
momentul căderii, mi s-a tăiat răsuflarea şi 


mi-am julit pielea din pricina pietrişului, fiind 
obligată să rămân tăcută, inertă şi neajutorată 
— asta până în clipa imediat următoare, când 
am văzut-o pe Denise pendulându-şi în spate 
piciorul încălțat cu o gheată butucănoasă, aver- 
tisment suficient de serios cât să mă facă să mă 
strâng ghem, chiar înainte ca Şobolanii să în- 
ceapă să mă lovească fără milă. 

Durerea s-a manifestat imediat, intensă şi 
necruțătoare. Mi-am acoperit instinctiv fața cu 
mâinile, recepționând loviturile numai în ante- 
braţe, picioare şi spate. 

Pe parcursul primelor lovituri, am fost con- 
vinsă că se vor opri în scurt timp, după care vor 
continua să mă înjure şi să mă amenințe, 
lăsându-mă apoi în voia sorții. Însă îmi amin- 
tesc exact momentul în care am înțeles clar că 
vor să mă ucidă. 

Puteam bine-mersi să rămân încovrigată şi 
să accept bătaia, dar în nici un caz nu aveam de 
gând să rămân pasivă, să fiu omorâtă. 

În momentul în care s-a năpustit asupra mea 
lovindu-mă cu un picior, m-am întins brusc, 
l-am înşfăcat şi l-am ţinut strâns. Am încercat 


să-l mugşc şi să-l însemnez pe unul dintre ei, dar 
nici măcar nu eram sigură pe cine prinsesem. 

Apoi, din spatele meu, am auzit un mârâit. 
„Oh, au adus şi-un câine”, m-am gândit. Mârâ- 
iala era evident ostilă. Dacă aş fi stat mai prost 
cu nervii, cu siguranță că mi s-ar fi făcut părul 
măciucă. 

Am mai primit un şut, direct în coloană, du- 
pă care bătaia a încetat. 

Ultima lovitură a avut un efect teribil asupra 
mea. Îmi auzeam clar respirația, grea şi precipi- 
tată, acompaniată de un sfârâit ce părea să vină 
direct din plămâni. 

— Ce naiba-i asta? a întrebat Mack Rattray, al 
cărui glas îi trăda groaza lăuntrică. 

Mârâitul s-a auzit din nou, de această dată 
mai aproape, chiar lângă mine. lar dintr-o altă 
direcție, am auzit un fel de mormăit. Denise a 
început imediat să se smiorcăie, însă Mack a 
ales să înjure. Denise şi-a smuls piciorul din 
strânsoarea brațelor mele. Forța cu care-i strân- 
geam piciorul slăbise serios şi mâinile mele au 
cedat, inerte. Simțeam că nu le mai pot contro- 
la. Deşi vederea mi se încețoşase, am observat 


totuşi că aveam braţul drept rupt. Îmi simțeam 
chipul umed şi-mi era teamă să-mi evaluez şi 
celelalte răni. 

Deodată, Mack a început să urle, după care 
l-a urmat şi Denise, iar în jurul meu s-a iscat 
multă agitaţie, asta în timp ce eu nu mă pu- 
team mişca deloc. Tot ceea ce puteam să văd 
era brațul meu rupt, genunchii zdrobiți şi întu- 
nericul de sub maşina mea. 

Puțin mai târziu, s-a instalat liniştea. În spa- 
tele meu scheuna un câine. Am simțit nasul 
rece al patrupedului adulmecându-mi urechea, 
apoi atingerea caldă a limbii. Am încercat să 
ridic mâna şi să-l mângâi pe cățelul care-mi 
salvase viața, dar n-am fost în stare. M-am 
auzit oftând, dar suspinul părea să vină de la o 
depărtare foarte mare. 

Aşa stând lucrurile, n-am mai reuşit decât să 
articulez „Mor” — posibilitate care devenea 
pentru mine din ce în ce mai certă. Greierii şi 
broscuțele, care concertaseră până atunci fără 
întrerupere, amuţiseră în urma vacarmului din 
parcare, aşa că vocea mea sleită a răsunat clar 
în noapte şi s-a pierdut în beznă. 


La scurt timp, destul de ciudat, am auzit do- 
uă voci şi am zărit în apropiere doi genunchi, 
îmbrăcaţi în blugi albaştri, însângeraţi. Vampi- 
rul Bill s-a aplecat deasupra mea, aşa încât să-i 
pot vedea chipul. Gura îi era mânjită de sânge, 
iar caninii coborâţi scânteiau albi deasupra 
buzei inferioare. Am încercat să-i zâmbesc, dar 
muşchii feței nu păreau să răspundă la comen- 
zile mele. 

— O să te ridic încet, mi-a zis calm Bill. 

— O să mor dacă faci asta, i-am şoptit. 

M-a privit cu atenție. 

— Deocamdată nu vei păți nimic, mi-a spus 
el, după ce m-a examinat. 

Curios lucru, dar vorbele lui m-au liniştit pu- 
țin; deşi era greu de spus câţi răniţi îngrijise la 
viața lui. 

— Te va durea însă puţin, m-a avertizat. 

Greu de crezut că ar fi existat ceva care să 
nu-mi provoace durere. 

Înainte de a apuca să mă impacientez, şi-a 
strecurat brațele pe sub mine. Am tipat. 

— Hai, grăbeşte-te, s-a auzit o voce. 


—- Vom merge în pădure, acolo nu ne va ve- 
dea nimeni, a spus Bill, cărându-mă de parcă 
trupul meu ar fi fost lipsit de greutate. 

Oare avea de gând să mă îngroape acolo, du- 
pă ce mă salvase din ghearele Şobolanilor? Dar 
aproape că nu-mi mai păsa. 

Când m-a aşezat în bezna pădurii, pe un co- 
voraş format din ace de pin, am simţit doar o 
uşoară alinare. În depărtare, vedeam strălucirea 
luminii din parcare. Simțeam o şuviță de sânge 
scurgându-se printre firele de păr, brațul rupt 
mă durea, la fel şi rănile adânci, dar cel mai 
mult mă speria ceea ce nu simțeam. 

Nu-mi simțeam deloc picioarele. 

Abdomenul îmi era umflat şi greoi, iar în vâr- 
tejul gândurilor îmi apăreau tot mai des cuvin- 
tele „hemoragie internă”. 

— Dacă nu faci ce-ţi spun, o să mori, mi-a zis 
Bill. 

— Îmi pare rău, dar nu vreau să devin vam- 
pir, i-am răspuns cu un glas firav, slăbit. 

— Nu, nici nu vei fi nevoită, mi-a spus el tan- 
dru. O să te faci bine. Şi chiar foarte repede. Am 
găsit o soluție, dar trebuie să fii şi tu de acord. 


— Atunci, vindecă-mă odată, am îngăimat. 
Simt că nu mai rezist, i-am  şoptit, 
împotrivindu-mă presiunii pe care neantul o 
exercita asupra mea. 

O mică porțiune a minții continua să recepți- 
oneze semnale din lumea exterioară şi astfel 
l-am putut auzi pe Bill gemând, ca şi cum s-ar fi 
rănit. Apoi, deodată, mi-a apăsat ceva pe buze. 

— Bea, a zis el. 

Am încercat să deschid puţin gura şi, în cele 
din urmă, am reuşit. Bill sângera şi îşi strângea 
încheietura, forțând fluxul de sânge spre buzele 
mele. M-am înecat, însă doream să trăiesc. 
M-am străduit să înghit — şi, apoi, încă o dată. 

În câteva clipe, sângele mi s-a părut chiar 
gustos, sărat şi înviorător. Am ridicat braţul 
care-mi rămăsese întreg de parcă nu era al 
meu, şi mi-am încleştat mâna pe încheietura 
vampirului, cât mai aproape de gură. Cu fiecare 
înghiţitură, mă simțeam din ce în ce mai bine. 
După aproximativ un minut, am leşinat. 

Când m-am trezit, mă aflam tot în pădure, 
întinsă în continuare pe pământ. Lângă mine 
mai era cineva: Bill. Îi vedeam clar luciul pielii 


şi-l simțeam lingându-mi rana de la cap. În nici 
un caz nu l-aş fi putut invidia. 

— Am cumva un gust diferit de celelalte per- 
soane? l-am întrebat. 

— Da, a răspuns el răguşit. Ce eşti tu? 

Era a treia oară când mă întreba, iar a treia 
oară apare şi farmecul, după cum spunea Buni. 

— Hei, uite că n-am murit, i-am zis, 
amintindu-mi brusc că mă aşteptasem să-mi 
închei definitiv socotelile cu viaţa. 

Am mişcat uşor brațul rupt şi-l simțeam încă 
slăbit, dar nu flasc. Îmi simțeam picioarele, aşa 
că le-am mişcat uşor şi pe ele. Am inspirat şi 
expirat precaută şi nu m-a deranjat deloc dure- 
rea slabă pe care am resimțit-o. M-am forțat să 
mă ridic — intenţie care a necesitat un efort 
considerabil din partea mea, dar nu imposibil. 
Era ca-n prima zi când mă lăsase febra, când 
mă îmbolnăvisem de pneumonie în copilărie. 
Deşi eram foarte plăpândă, mă simțeam în al 
nouălea cer — fiindcă ştiam că supraviețuisem 
unui atac îngrozitor. 

Înainte de a apuca să-mi îndrept spatele, Bill 
m-a sprijinit cu brațele şi m-a apropiat uşor de 


el, după care s-a rezemat cu spatele de trunchi- 
ul unui copac. Mă simțeam foarte confortabil 
aşa, ținându-mi capul pe pieptul lui. 

— Adevărul e că am calități telepatice, i-am 
răspuns. Pot să ascult gândurile oamenilor. 

— Chiar şi pe-ale mele? m-a întrebat el, curi- 
os. 

— Nu. Tocmai de-aceea te şi plac, i-am zis, 
plutind pe oceanul roz al liniştii, fără să-mi fac 
griji că trebuie să-mi ascund gândurile. 

Pieptul i s-a zgâlțâit uşor în clipa în care a în- 
ceput să râdă, horcăit. 

— Pe tine nu te pot auzi deloc, am trăncănit 
mai departe, visătoare. Nici n-ai idee cât e de 
plăcut. După ce toată viața am ascultat o mul- 
time de prostii, este minunat să nu mai auzi 
absolut nimic. 

— Şi cum te descurci cu admiratorii? Pentru 
că băieţii de vârsta ta nu vor decât să ajungi cât 
mai repede în patul lor. 

— Ei bine, nu mă descurc în nici un fel. Şi, 
sincer vorbind, indiferent de vârstă, cred că 
singurul țel al bărbaţilor este să se culce cu 
fiecare femeie care le iese în cale. Aşa că nu am 


un iubit. Ştii, chiar dacă mă cred toți nebună, 
nu le pot dezvălui adevărul — şi anume, faptul 
că mă duc la exasperare gândurile celor din 
jurul meu. Când am început să lucrez la bar, 
mi-am dat câteva întâlniri cu băieţi care nu mă 
cunoşteau şi care nu auziseră nimic despre 
mine. Însă am păţit mereu la fel. Nu te poţi 
simţi bine în preajma unui tip şi în nici un caz 
nu poți să te exciți când îi auzi întrebându-se în 
sinea lor dacă-ţi vopseşti părul, ori îşi spun că 
nu ai un fund senzual sau visează să-ți pipăie 
sânii. 

În acel moment, am devenit brusc conştientă 
de faptul că-i dezvăluisem cam multe lucruri 
acelei creaturi. 

— Scuză-mă, i-am zis. Nu vreau să te împo- 
vărez cu problemele mele. Îți mulțumesc însă 
că m-ai salvat de Şobolani. 

— A fost greşeala mea că au reuşit să ajungă 
la tine, a răspuns el calm, deşi observasem furia 
ce mocnea dincolo de tonul liniştit al vocii sale. 
Dac-aş fi avut bunul-simţ să ajung la timp, nu 
s-ar fi întâmplat aşa ceva. Dar acum ţi-am dă- 
ruit puțin din sângele meu şi te-am vindecat. 


— Sunt morţi? am întrebat cu o voce — spre 
ruşinea mea — destul de gâtuită. 

— Ah, normal. 

Am înghițit în sec. Deşi nu regretam faptul că 
lumea scăpase de nişte nemernici de teapa 
Şobolanilor, am simţit imboldul să-i privesc mai 
atentă chipul, fiindcă nu puteam ignora că stă- 
team lângă un criminal. Şi totuşi, îmbrățişată, 
la pieptul lui, mă simţeam fericită. 

— Ar trebui să fiu îngrijorată, dar nu mă inte- 
resează, i-am zis, înainte de a-mi da seama ce 
urma să-i spun, moment în care i-am simțit 
încă o dată râsul horcăit. 

— Sookie, de ce ai vrut să vorbeşti cu mine în 
seara asta? 

M-am străduit destul de mult să înțeleg sen- 
sul întrebării. Deşi, în mod miraculos, îmi reve- 
nisem din punct de vedere fizic, efectele bătăii 
persistau la nivel mental. 

— Bunica mea vrea neapărat să afle ce vârstă 
ai, i-am răspuns şovăind, fără să ştiu cât de 
personală este pentru un vampir o asemenea 
întrebare. Iar asta în timp ce vampirul în cauză 


mă mângâia pe spate, de parcă ar fi alintat o 
pisicuță. 

— Am devenit vampir în anul 1870, iar 
pe-atunci aveam treizeci de ani, ca ființă uma- 
nă. 

L-am privit din nou: chipul strălucitor îi era 
complet impasibil, iar globii oculari la fel de 
negri ca şi bezna pădurii. 

— Ai luptat în război? 

— Da. 

— Simt eu că o să te cam superi, dar i-ai face 
foarte fericiți pe bunica şi pe ceilalți membri ai 
clubului dacă le-ai povesti puțin despre perioa- 
da războiului şi despre cum erau vremurile 
pe-atunci. 

— Ce club? 

— Face parte din Descendenții Morților Glori- 
oşi. 

— Morţii Glorioşi. 

Deşi vocea îi fusese impenetrabilă, mi-am 
dat totuşi seama că nu era deloc mulțumit. 

— Stai puţin, nu trebuie să le povesteşti des- 
pre cadavrele în care colcăiau viermii, ori intra- 
te în putrefacție; şi nici despre molimele şi 


foametea de-atunci. Ştiu şi ei câte ceva despre 
război şi, chiar dacă nu sunt complet ignoranți 
— fiindcă au mai trecut şi prin alte războaie —, 
ar dori să ştie mai multe despre oamenii din 
acele vremuri, despre uniformele pe care le 
purtau şi despre tactica trupelor. 

— Banalităţi. 

Am tras adânc aer în piept. 

— Da. 

— Ai fi fericită dacă accept? 

— Ce importanţă are? Buni ar fi mulțumită şi, 
din moment ce ai ajuns în Bon Temps şi, din 
câte se pare, doreşti să locuieşti aici, ar fi înțe- 
lept din partea ta să te dai bine pe lângă local- 
nici. 

— Te-ar face fericită? 

Nu era genul de bărbat pe care să-l poţi duce 
cu vorba. 

— Ei bine, da. 

— Atunci, accept. 

— Buni te roagă totuşi să mănânci pe sătura- 
te înainte de a veni la întâlnire. 

l-am auzit din nou râsul neobişnuit, de 
această dată mai puternic. 


— De-abia aştept s-o întâlnesc. Vrei să ne ve- 
dem într-una din următoarele nopți? 

— Ah, bineînțeles. Mai lucrez doar mâi- 
ne-seară, iar după aceea sunt liberă două zile, 
aşa că joi noapte ar fi perfect. 

Am ridicat brațul să mă uit la ceas. Nu se 
stricase, dar cadranul era acoperit cu sânge 
închegat. 

— înh, am exclamat îngrețoşată, 
umezindu-mi degetul în gură şi ştergând apoi 
cadranul, după care am apăsat butonaşul ce 
ilumina acele; în acel moment, la vederea orei 
foarte înaintate, am simţit că mi se taie răsufla- 
rea. 

— Vai, trebuie să ajung cât mai repede acasă. 
Sper ca Buni să fi adormit deja. 

— Şi-a făcut probabil o mulțime de griji că ai 
întârziat atât de mult, a remarcat Bill oarecum 
dezaprobator. 

Să se fi gândit oare la Maudette? În acel mo- 
ment, m-a cuprins un puternic sentiment de 
nelinişte şi m-am întrebat dacă Bill o cunoscuse 
cu adevărat şi dacă-l invitase la ea acasă. Am 
respins însă imediat o asemenea posibilitate, 


pentru că nu doream sub nici o formă să insist 
asupra circumstanțelor triste şi destul de ciuda- 
te în care trăise şi murise Maudette; nu voiam 
să permit ca această oroare să-mi umbrească 
fărâma de fericire pe care o trăiam în acel mo- 
ment. 

— Asta mi-e slujba, i-am răspuns, țâfnoasă. 
N-am încotro şi, oricum, nu lucrez tot timpul de 
noapte. Dar atunci când mă simt în stare, nu zic 
nu. 

—De ce? m-a Întrebat vampirul, 
punându-mă pe picioare, după care s-a ridicat 
şi el, foarte uşor. 

— Fiindcă primesc bacşişuri substanțiale. 
Muncesc mai mult şi nu mai am timp să stau 
prea mult pe gânduri. 

— Dar noaptea e şi mult mai periculos, mi-a 
zis el dezaprobator, ştiind cu siguranță ce spu- 
nea. 

— Eh, acum să nu începi şi tu ca bunică-mea, 
l-am mustrat prieteneşte, când ne apropiase- 
răm deja de parcare. 


— Sunt totuşi mult mai în vârstă decât buni- 
ca ta, mi-a reamintit el, moment în care s-a şi 
încheiat conversaţia noastră. 

leşind din spatele copacilor, m-am oprit şi 
am privit în față: liniştea şi curăţenia din parca- 
re erau perfecte, nu lăsau să se vadă nimic din 
ce se petrecuse acolo mai devreme, nu trădau 
cu nimic lupta pe viață şi pe moarte ce avusese 
loc cu numai un ceas în urmă pe acel petic de 
prundiş unde Şobolanii avuseseră parte de-un 
sfârşit sângeros. 

Luminile barului şi cele din rulota lui Sam 
erau stinse. 

Caldarâmul era umed, dar nu era pătat de 
sânge. 

Poşeta aştepta pe capota maşinii. 

— De unde a apărut şi câinele ăla? am între- 
bat, întorcându-mă spre salvatorul meu. 

El însă nu mai era lângă mine. 


Capitolul 2 


A doua zi m-am trezit foarte târziu, ceea ce 
nu era deloc surprinzător. Buni dormea când 
am ajuns acasă şi, spre uşurarea mea, am reuşit 
să mă furişez în pat fără s-o trezesc. 

În timp ce stăteam la masa din bucătărie şi 
îmi beam cafeaua, iar Buni ştergea meticuloasă 
dulapul, telefonul a târâit prelung. Buni s-a 
aşezat pe taburetul de lângă bufet, acolo unde 
obişnuia să stea cocoțată de fiecare dată când 
vorbea la telefon. 

— Alo, da? a răspuns ea. 

Dintr-un motiv sau altul, întotdeauna părea 
iritată când răspundea, de parcă un apel telefo- 
nic era ultimul lucru pe care şi l-ar fi dorit. Eu 
însă ştiam cu certitudine că nici vorbă de-aşa 
ceva. 

— Bună, Everlee. Ah, nu, stăteam pe-aici şi 
vorbeam cu Sookie, de-abia s-a trezit şi ea. Nu, 
n-am auzit nici o ştire azi. Nu, nu m-a sunat 


nimeni. Cum? Ce tornadă? Seara trecută a fost 
senin. La Four Tracks Corner? Chiar aşa? Nu se 
poate! Nu-mi vine să cred! Serios? Amândoi? Ei, 
ca să vezi. Ce-a zis Mike Spencer? 

Mike Spencer era medic legist şi judecător de 
instrucție în districtul nostru. Simțeam că încep 
să mă treacă fiorii, aşa că, după ce mi-am ter- 
minat cafeaua, mi-am mai turnat o cană, fiind- 
că bănuiam că o să am nevoie de un supliment. 

Buni a închis un minut mai târziu. 

— Sookie, n-o să-ți vină să crezi ce s-a în- 
tâmplat! 

Eram convinsă că nu mă va surprinde cu ni- 
mic. 

— Ce e? am Întrebat, căutând să nu-mi tră- 
dez emoția. 

— Chiar dacă vremea a fost frumoasă seara 
trecută, se pare că în Four Tracks Corner s-a 
iscat din senin o tornadă, care a spulberat rulo- 
ta şi tot ce mai era în poieniță! Soții care locu- 
iau acolo au murit amândoi striviţi, făcuţi terci 
sub rulotă. Mike spune că n-a văzut în viaţa lui 
aşa ceva. 


— Are de gând cumva să trimită cadavrele la 
autopsie? 

— Cred că va fi nevoit s-o facă, deşi cauza 
morții este cât se poate de clară, după spusele 
Stellei. Rulota se răsturnase pe-o parte, maşina 
era pe jumătate căzută deasupra rulotei şi toți 
copacii din grădină erau smulşi din rădăcină. 

— Dumnezeule! am şoptit, gândindu-mă la 
forța incredibilă necesară unei asemenea în- 
scenări. 

— Scumpa mea, nu mi-ai zis dacă te-ai întâl- 
nit ieri-noapte cu prietenul tău, vampirul. 

Am tresărit vinovată, dar m-am simţit aşa 
numai până în clipa în care mi-am dat seama 
că, de fapt, Buni nu făcuse decât să schimbe 
subiectul. În fiecare zi mă întreba dacă-l văzu- 
sem pe Bill, iar acum puteam să-i dau în sfârşit 
o veste bună — dar nu cu inima împăcată. 

După cum era şi de aşteptat, Buni s-a bucurat 
peste măsură şi a început să se agite prin bucă- 
tărie de parcă l-ar fi aşteptat la masă pe prințul 
Charles. 

— Mâine-seară la ce oră soseşte? a întrebat 
ea. 


— După lăsarea întunericului. Asta e tot ce 
mi-a spus. 

— Suntem în perioada orei de vară, aşa că va 
veni destul de târziu, a chibzuit Buni. În regulă, 
avem până atunci timp să luăm cina şi să 
strângem apoi vasele. lar mâine, avem la dispo- 
ziție toată ziua pentru curăţenia generală. Cred 
că n-am mai curățat covorul ăla de mai bine 
de-un an de zile! 

— Buni, noi vorbim despre un tip care doar- 
me toată ziua în pământ, i-am reamintit. Nu 
cred că-l va interesa prea mult cum arată covo- 
rul. 

— Eh, dacă nu pentru el, atunci pentru mine, 
aşa încât să nu am ce să-mi reproşez, a răspuns 
Buni, pe un ton categoric. În plus, domnişoară, 
ia zi-mi, de unde ştii tu unde doarme el? 

— Buni, aici m-ai prins, fiindcă nu ştiu cu 
adevărat unde doarme. Însă trebuie să se adă- 
postească de lumina zilei, aşa că am presupus 
că se ascunde undeva sub pământ. 

În scurt timp însă, aveam să realizez că ni- 
mic nu putea împiedica frenezia bunicii mele în 
dereticarea casei. În răstimpul în care m-am 


pregătit pentru muncă, s-a dus şi a închiriat un 
aspirator şi s-a pus pe curățat. 

În drum spre barul Merlotte's, am ocolit pu- 
țin spre nord şi am trecut pe lângă Four Tracks 
Corner — o răscruce veche de când se stabilise- 
ră în zonă primii locuitori. Acum era asfaltată şi 
semnalizată cu indicatoare rutiere, dar legende- 
le populare spuneau că fusese cândva intersec- 
ţia a două poteci de vânătoare. Sunt convinsă 
că, mai devreme sau mai târziu, vor apărea 
ferme, reşedințe luxoase şi supermagazine. Însă 
pentru moment, terenul era acoperit de pădure 
şi încă puteai vâna foarte bine în această regiu- 
ne, după spusele lui Jason. 

Din moment ce nu aveam nici un obstacol în 
cale, am continuat să mergem pe drumul des- 
fundat ce ducea către poiana unde soţii Rattray 
îşi aşezaseră rulota închiriată. Am oprit maşina 
şi am privit prin parbriz, înmărmurită. Rulota, 
una foarte mică şi veche, zăcea sfărâmată la 
mai bine de trei metri de poziția în care fusese 
amplasată inițial. Maşina roşie a Şobolanilor îşi 
găsise tihna, sprijinită într-o rână pe casa mobi- 
lă, plisată ca burduful unui acordeon. Peste tot 


în poiană erau gunoaie şi arbuşti, iar copacii din 
spatele rulotei prezentau semnele supraviețuirii 
după o adevărată urgie: mai toate crengile erau 
rupte, iar vârful unui brad atârna de o fâşie 
ruptă din scoarța coniferului. Pe ramurile răma- 
se întregi atârnau câteva haine şi chiar o tigaie 
pentru friptură. 

Am coborât încet şi am privit în jurul meu. 
Pagubele erau realmente incredibile, îndeosebi 
fiindcă ştiam că nu fuseseră provocate de o 
tornadă; Bill vampirul înscenase totul, pentru 
ca moartea Şobolanilor să nu trezească nici un 
fel de suspiciuni. 

O maşină veche de teren s-a opintit pe dru- 
mul plin de brazde şi, în câteva clipe, a oprit 
chiar lângă mine. 

— la te uită, Sookie Stackhouse! m-a salutat 
Mike Spencer. Fetiţo, ce faci aici? N-ar trebui să 
fii la muncă? 

— Ba da, domnule. l-am cunoscut şi eu pe 
Şo... pe soţii Rattray. S-a petrecut o adevărată 
tragedie, i-am zis, considerând că sunt suficient 
de ambiguă, moment în care am observat că 
Mike venise şi cu şeriful. 


— Un lucru îngrozitor. Aşa e, a zis şeriful Bud 
Dearborn, în timp ce cobora din jeep. Ei bine, 
am auzit că n-ai avut o discuţie chiar amicală 
cu Mack şi Denise în parcarea barului 
Merlotte's, săptămâna trecută. 

În momentul în care cei doi s-au aliniat în fa- 
ţa mea, am simțit brusc un fior rece şi parali- 
zant, undeva în regiunea ficatului. 

Mike Spencer era managerul unuia dintre ce- 
le două birouri de pompe funebre din Bon 
Temps. Întrucât Mike era întotdeauna foarte 
direct şi expeditiv în privința serviciilor oferite, 
oricine dorea se putea lăsa înmormântat de 
Căminul Funerar „Spencer şi Fiii”, deşi, din câte 
se părea, numai albii preferau să apeleze la 
serviciile sale, în timp ce persoanele de culoare 
alegeau o variantă similară, „Tihna cea de pe 
urmă”. Mike, un bărbat de vârstă mijlocie, solid, 
cu păr şi mustață de culoarea ceaiului slab, 
manifesta o atracție deosebită pentru cizmele 
de cowboy şi cravatele-şnur, pe care însă nu 
putea să le poarte când îşi făcea datoria la firma 
„Spencer şi Fiii”. Acum însă le purta. 


Şeriful Dearborn, puțin mai în etate decât 
Mike, avea reputaţia de a fi un om cumsecade, 
conştiincios, aspru şi integru din cap şi până-n 
picioare. Purta ghete butucănoase, avea părul 
cărunt şi bogat, un chip ridat şi ochi căprui, 
pătrunzători. Fusese cândva un bun prieten al 
tatălui meu. 

— Aşa este, domnule, am avut o mică neînțe- 
legere, i-am răspuns sincer, pe cel mai simplu şi 
banal ton posibil. 

— N-ai vrea să-mi povesteşti şi mie? a între- 
bat şeriful, scoțând un Marlboro şi aprinzându-l 
cu o brichetă simplă, metalică. 

În acel moment, am făcut o greşeală. Ar fi 
trebuit să-i spun şi gata, fiindcă toți mă consi- 
derau nebună, iar unii chiar şi prostovană. Însă 
pentru nimic în lume nu consideram necesar să 
mă justific în fața lui Bud Dearborn. Şi nu 
aveam un motiv anume, ci numai din spirit 
practic. 

— De ce? am întrebat. 

Ochii mici şi căprui ai şerifului au strălucit 
brusc, şi atmosfera cordială de până atunci s-a 
volatilizat subit. 


— Sookie! mi-a zis el, pe un ton în care se pu- 
tea citi toată dezamăgirea din lume, dar fără să 
reuşească să fie deloc credibil. 

— N-am făcut eu chestia asta, i-am răspuns, 
arătând cu mâna spre dezastrul din jur. 

— Sunt de acord, a răspuns el. Dar, totodată, 
sărmanii au murit la numai câteva zile după ce 
au participat la o încăierare, aşa că mă văd 
nevoit să pun întrebări în acest sens. 

Mi-am revizuit rapid dorința de a-l repezi în- 
că o dată. M-ar fi făcut să mă simt bine, dar 
m-am gândit că nu merita să mă obosesc doar 
pentru simpla mea satisfacție. Îmi era clar fap- 
tul că, în astfel de momente, îmi prindea bine 
reputația de naivă. 

Chiar dacă n-am eu prea multă şcoală şi sunt 
puţin cam credulă, în nici un caz nu sunt proas- 
tă sau incultă. 

— Ei bine, doreau să-i facă rău prietenului 
meu, i-am mărturisit, lăsându-mi capul în pă- 
mânt şi privindu-mi pantofii. 

— Te referi la vampirul care locuieşte în ve- 
chea reşedinţă Compton? 


Mike Spencer şi Bud Dearborn s-au privit cu 
subînțeles. 

— Da, domnule. 

M-a surprins să aflu unde stătea Bill, dar ei 
nu şi-au dat seama de acest lucru. După ani de 
zile în care nu reacționasem, în mod deliberat, 
la tot felul de lucruri pe care nu doream să le 
aud, reuşisem să am un bun control asupra 
mimicii mele. Casa veche a familiei Compton se 
afla dincolo de câmpul de lângă locuința noas- 
tră, pe aceeaşi parte a drumului — ne despăr- 
teau doar pădurea şi cimitirul. „Cât de conve- 
nabilă e această locuință pentru Bill!”, m-am 
gândit, zâmbind. 

— Sookie Stackhouse, te lasă bunica să umbli 
cu vampiru-ăla? m-a întrebat Spencer, impru- 
dent. 

— Asta o puteţi întreba chiar pe ea, i-am răs- 
puns, răutăcioasă, de-abia aşteptând să văd 
reacția bunicii la insinuarea că nu ar avea grijă 
de mine. Şi, dacă vreţi să ştiţi, soții Rattray do- 
reau să-i ia vampirului tot sângele. 


— Aşadar, soţii Rattray doreau să-l sece pe 
vampir, iar tu i-ai oprit, corect? a intervenit 
şeriful. 

— Da, i-am răspuns, încercând să par catego- 
rică. 

— Dar secătuirea vampirilor este ilegală, a 
adăugat el distrat. 

— lar uciderea unui vampir care nu atacă 
primul nu este oare considerată crimă? am 
întrebat, îndepărtându-mă cam mult de atitu- 
dinea naivă de mai devreme. 

— Deşi nu sunt deloc de acord cu această le- 
ge, ştiu şi eu al naibii de bine că aşa e. Dar este 
o lege şi am datoria s-o apăr, a răspuns țanţoş 
şeriful. 

— I-a lăsat vampirul să plece fără să le jure 
răzbunare? Fără ca măcar să le strige că ar vrea 
să-i vadă morți? a întrebat prosteşte Mike 
Spencer. 

— Da. 

Le-am zâmbit amândurora, mi-am îndreptat 
ochii spre ceas şi — amintindu-mi de sângele 
de pe chipul vampirului, de sângele pe care-l 
pierdusem în urma bătăii pe care mi-o adminis- 


traseră Şobolanii — am privit arătătoarele cea- 
sornicului parcă prin acelaşi cadran mânjit de 
sânge. 

— Acum, vă rog să mă scuzaţi, dar trebuie să 
ajung la serviciu. La revedere, domnilor. 

— La revedere, Sookie, mi-a răspuns şeriful 
Dearborn. 

Şeriful părea că ar fi dorit să-mi pună mai 
multe întrebări, dar nu ştia cum să mă aborde- 
ze. Observasem că nu era prea mulțumit de 
cum arăta locul calamităţii şi mă îndoiam să fi 
existat vreun radar care să fi înregistrat acea 
presupusă tornadă. Cu toate acestea, dovezile 
erau clare: copaci doborâţi, maşina şi rulota 
răsturnate, soții Rattray morţi printre propriile 
lor bunuri. Cine s-ar fi putut gândi că nu fusese- 
ră omorâţi de tornadă? Chiar dacă poliţiştii 
trimiseseră probabil cadavrele la autopsie, 
m-am întrebat cât le-ar putea dezvălui o ase- 
menea procedură, în situaţia de față. 

Mintea este un lucru uimitor. Şeriful 
Dearborn trebuie să fi ştiut că vampirii sunt 
foarte puternici, dar nu-şi putea imagina forța 
de care era capabil unul singur: era suficient de 


puternic, încât să răstoarne şi să zdrobească o 
rulotă. Până şi pentru mine era un lucru aproa- 
pe neverosimil şi ştiam foarte bine că nu se 
abătuse nici o tornadă în Four Corners. 

Atmosfera barului s-a încins la vestea morţii 
celor doi. Moartea lui Maudette trecuse pe pla- 
nul doi şi lăsase locul dispariţiei lui Denise şi a 
lui Mack. L-am surprins de vreo două ori pe 
Sam iscodindu-mă cu privirea şi m-am întrebat 
cât de mult ştia despre noaptea trecută. Mi-era 
însă teamă să-l întreb ceva, întrucât era posibil 
să nu fi văzut nimic. Ştiam că se petrecuseră — 
cu o noapte în urmă — câteva lucruri pe care nu 
reuşeam să mi le lămuresc, dar mă simțeam 
atât de recunoscătoare că sunt în viaţă, încât nu 
voiam să mă gândesc la ele. 

N-am servit niciodată băuturile zâmbind atât 
de mult şi nu ştiu să fi fost vreodată mai sprin- 
tenă în mişcări şi să-mi notez comenzile cu mai 
multă exactitate. Nici chiar ciufulitul de Rene 
n-a reuşit să mă încetinească, deşi insista să 
mă atragă în conversațiile lui plictisitoare de 
fiecare dată când mă apropiam de masa la care 
stătea cu Hoyt şi alți doi prieteni apropiați. 


Rene se purta uneori ca un franco-american 
excentric, dar accentul său nu era sub nici o 
formă autentic. Familia sa renunțase de mult la 
patrimoniul ei cultural. Fiecare femeie cu care 
fusese căsătorit era sălbatică şi-i făcuse zile 
fripte. Mariajul său scurt cu Arlene se consu- 
mase pe când aceasta era foarte tânără şi nu 
avea copii — Arlene îmi povestise că, pe atunci, 
ea făcea câteodată nişte lucruri de-ți stătea 
mintea-n loc. Însă acum se maturizase, ceea ce 
nu se putea spune şi despre Rene. Dar, chiar 
şi-aşa, Arlene, spre surprinderea mea, se simţea 
atrasă de el. 

În seara aceea, toți clienţii barului erau miş- 
cați de evenimentele neobişnuite din Bon 
Temps: o femeie fusese ucisă, iar mobilul rămă- 
sese un mister, deşi crimele sunt de obicei re- 
zolvate foarte uşor în Bon Temps; apoi, soții 
care muriseră violent în urma unui foarte ciu- 
dat capriciu al naturii. Ceea ce s-a petrecut în 
continuare am considerat că se datora tulbură- 
rii generale. Barul era frecventat în special de 
locuitorii orăşelului nostru şi arareori aveam 
parte de clienţi străini, drept pentru care, de-a 


lungul timpului, mi s-au cam făcut din partea 
consumatorilor avansuri nedorite. Şi totuşi, în 
seara aceea, în timp ce le aduceam berile, unul 
dintre bărbaţii de lângă masa unde stăteau 
Rene şi Hoyt, un blond corpolent, cu chip lat şi 
roşcovan, şi-a strecurat palma pe sub şortul 
meu — un lucru total nepermis în barul 
Merlotte's. 

Când am simţit că şi-a retras mâna, primul 
impuls a fost să-i trântesc tava direct în cap, 
dar mi-am dat seama că mai era cineva în spa- 
tele meu. Am întors capul şi l-am văzut pe Re- 
ne, care se ridicase de pe scaun fără ca măcar 
să-l simt. l-am urmărit brațul şi l-am văzut 
strângându-i puternic mâna blondului. Chipul 
roşcovan al blondului căpătase acum toate 
nuanțele posibile. 

— Hei, dă-mi drumul! a protestat blondul. Nu 
i-am făcut nimic. 

— Nu atingi pe nici una dintre angajatele ba- 
rului! Asta e regula aici. 

Rene era scund şi subțirel, dar cu siguranță 
că n-ar fi pariat nimeni pe vizitatorul robust, 
împotriva localnicului nostru. 


— Bine, gata. 

— Cere-i scuze domnişoarei. 

— Cui, nebunei de Sookie? a întrebat străinul, 
cu un glas intrigat, semn că mai trecuse pe-aici 
şi înainte. 

Rene şi-a încleştat probabil şi mai tare dege- 
tele, pentru că ochii blondului s-au umezit in- 
stantaneu. 

— Îmi pare rău, Sookie. Mă ierți? 

Am aprobat dând din cap, distantă şi forma- 
lă. Rene a slăbit brusc strânsoarea şi i-a făcut 
semn cu degetul mare s-o şteargă, iar blondul 
nu a mai pierdut timpul şi a ieşit valvârtej pe 
uşă, urmat imediat de însoțitorul său. 

— Rene, îți mulțumesc că mi-ai luat apăra- 
rea, însă ar fi trebuit să mă laşi să rezolv eu 
chestia asta, i-am zis în şoaptă, imediat ce cli- 
enții şi-au reluat conversaţia, ştiind bine că le 
dădusem bârfitorilor material de discuţii pentru 
cel puțin două zile. 

— Nu-mi place să se ia nimeni de prietena lui 
Arlene, mi-a zis Rene, impasibil. Merlotte are 
un local decent şi vrem să rămână aşa. În plus, 
ştii ceva? Uneori îmi aminteşti de Cindy. 


Cindy, sora lui Rene, se mutase în Baton Ro- 
uge în urmă cu un an sau doi. În afară de faptul 
că Cindy era şi ea blondă şi avea ochi albaştri, 
alte asemănări nu vedeam între noi, însă n-ar fi 
fost frumos din partea mea să-i spun acest 
lucru. 

— O vezi des pe Cindy? l-am întrebat, în timp 
ce Hoyt şi celălalt tip de la masă discutau des- 
pre scorurile şi rezultatele echipei Shreveport 
Captains. 

— Din când în când, a răspuns Rene clăti- 
nând uşor din cap, semn că ar fi dorit să se 
vadă mult mai des. Acum lucrează la cantina 
unui spital. 

— Trebuie să mă întorc la treabă, i-am zis, 
bătându-l prieteneşte pe umăr. 

Când am ajuns la bar să iau o nouă comandă, 
Sam m-a întâmpinat ridicând mirat din sprân- 
cene. Am deschis ochii larg, dorind să-i arăt că 
mă uluise şi pe mine intervenţia lui Rene, iar 
Sam a ridicat uşor din umeri, de parcă mi-ar fi 
spus că nu-şi putea explica sub nici o formă 
comportamentul oamenilor. 


Dar, când m-am dus în spatele barului să iau 
mai multe şervețele, am observat că-şi pusese 
la îndemână bâta de baseball, pentru cazuri de 
urgență. 


E i 


Buni mi-a dat de lucru toată ziua următoare. 
A şters praful, a dat cu aspiratorul şi a spălat 
peste tot, iar eu am frecat băile. „Oare vampirii 
merg vreodată la toaletă?”, m-am întrebat în 
timp ce lustruiam cu peria vasele closetelor. 
Buni mi-a lăsat mie sarcina să strâng de pe 
canapea părul lăsat de pisică, după care am 
golit şi curăţat toate cutiile în care strânsesem 
gunoi, am lustruit mesele, maşina de spălat şi 
uscătorul — pentru numele lui Dumnezeu! 

Când Buni m-a zorit să intru la duş şi să-mi 
schimb hainele, nu mi-a trebuit mult să-mi dau 
seama că-l considera pe vampir prietenul meu 
— ceea ce m-a făcut să mă simt destul de ciu- 
dat, pentru că, în primul rând, Buni îşi dorea 
atât de mult să am o viață socială, încât era 
convinsă că până şi un vampir mi-ar fi fost 


potrivit ca mire; în al doilea rând, trăiam unele 
sentimente care susțineau această idee; în al 
treilea rând, Bill ar fi putut foarte bine să cu- 
noască aceste lucruri şi, în al patrulea rând, mă 
tot întrebam: oare vampirii făceau dragoste la 
fel ca oamenii? 

Am intrat la duş, apoi m-am machiat şi 
mi-am pus o rochie — fiindcă, dacă aş fi ales 
orice altă piesă vestimentară, Buni ar fi făcut cu 
siguranţă o criză. Am ales o rochiță albastră din 
bumbac, tricotată, presărată cu margarete mici, 
dar cam strâmtă pentru gustul bunicii şi prea 
scurtă pentru veşmintele pe care Jason le con- 
sidera potrivite pentru sora sa — păreri pe care 
le auzisem chiar din prima zi în care o îmbrăca- 
sem. Mi-am pus cerceluşii cu biluțe aurii, 
mi-am prins apoi părul la spate, susținându-l 
nu foarte strâns într-o clamă galbenă, de forma 
unei mici banane. 

Buni m-a privit destul de mirată şi chiar 
n-am ştiut cum să interpretez expresia de pe 
chipul ei. Aş fi putut afla foarte uşor, dar ar fi 
fost cumplit să-i fac un asemenea lucru per- 
soanei cu care împărțeam căminul, aşa că 


aveam mare grijă ca nu cumva să greşesc în 
această privință. Buni se îmbrăcase cu aceeaşi 
fustă şi bluză pe care le purta adeseori la întru- 
nirile cu membrii Descendenţilor Morților Glo- 
Tioşi, veşminte care nu se potriveau cu mediul 
bisericesc, dar care nu arătau nici îndeajuns de 
banale pentru a fi purtate zi de zi. 

Când şi-a făcut apariţia, eu măturam veranda 
din față, de care uitasem să ne ocupăm. Bill a 
apărut ca un vampir autentic: cu numai un 
moment înainte, nu era nimeni lângă mine, 
pentru ca în clipa imediat următoare, Bill să 
apară lângă trepte şi să mă privească fix. 

— Să ştii că nu m-ai speriat câtuşi de puțin, 
i-am zis zâmbind. 

S-a arătat oarecum surprins. 

— E doar un simplu obicei, mi-a răspuns el. 
Îmi place să apar în acest mod, să nu fac prea 
mult zgomot. 

Am deschis uşa şi l-am invitat să intre; a ur- 
cat, privind în jurul său. 

— Îmi aduc aminte de casă, a zis el. Însă 
pe-atunci nu era atât de mare. 


— Cunoşti casa noastră? Bunicii o să-i placă 
la nebunie să audă acest lucru. 

L-am condus în camera de zi şi am strigat-o 
imediat pe Buni. 

Buni a intrat cu demnitate în sufragerie şi 
m-am gândit că trebuie să se fi chinuit serios 
să-şi aranjeze părul alb şi bogat, pe care, spre 
deosebire de alte dați, şi-l pieptănase şi şi-l 
încolăcise într-un coc destul de complicat. În 
plus, îşi dăduse şi cu ruj. 

Bill s-a dovedit un expert în arta conduitei şi 
bunelor maniere, la fel de priceput ca şi bunica 
mea. S-au salutat, şi-au mulțumit reciproc, 
şi-au adresat câteva complimente şi, în cele din 
urmă, Bill s-a aşezat pe canapea, iar Buni, după 
ce-a adus o tăviță cu trei pahare de ceai de 
piersici, şi-a ocupat locul în fotoliu, dându-mi 
clar de înțeles că trebuia să mă postez lângă 
Bill. Nu aveam cum să mă eschivez cu subtilita- 
te, aşa că m-am aşezat alături, chiar pe margi- 
nea canapelei, ca şi cum de-abia aşteptam să 
țâşnesc imediat ce-şi golea paharul şi să repet 
ritualul servirii ceaiului cu gheață. 


După ce, politicos, a atins cu buzele marginea 
paharului, l-a aşezat înapoi pe tavă. Eu şi Buni 
am băut emoționate câteva guri. 

Buni a hotărât să deschidă discuţia cu un su- 
biect nu tocmai amuzant. 

— Presupun că ai auzit şi tu despre strania 
tornadă care s-a abătut prin ținuturile noastre. 

— Nu, vă rog, povestiți-mi, a zis Bill, pe un 
ton mai fin şi mai delicat decât mătasea. 

N-am îndrăznit să-l privesc, ci mi-am apropi- 
at palmele şi am rămas cu privirea țintă la ele. 

Buni i-a povestit tot ce ştia despre tornada 
bizară şi moartea violentă a Şobolanilor. I-a zis 
că fusese un lucru îngrozitor, dar iremediabil, 
concluzie care parcă l-a mai relaxat puţin Bill. 

— Ieri, înainte de a mă duce la muncă, am 
trecut şi eu pe-acolo, le-am zis, fără să-mi ridic 
privirea. Am văzut rulota. 

— Şi ai găsit-o aşa cum te aşteptai? a întrebat 
Bill, având în glas doar o simplă curiozitate. 

— Nu, nicidecum. Nu m-aş fi aşteptat să 
fie-aşa. De fapt... am fost foarte surprinsă. 

— Sookie, dar tu ai mai văzut stricăciuni pro- 
vocate de tornade, a zis Buni, mirată. 


Am schimbat subiectul. 

— Bill, de unde ţi-ai cumpărat cămaşa? Este 
foarte drăguță. 

Se îmbrăcase cu pantaloni kaki, o cămaşă 
verde-maronie, mocasini lustruiți şi şosete 
subțiri, maro. 

— De la Dillard, mi-a răspuns, în timp ce în- 
cercam să mi-l imaginez hoinărind prin mall-ul 
din Monroe, în timp de oamenii se uitau la el ca 
la o făptură exotică, cu piele strălucitoare şi 
ochi fermecători. 

De unde făcea rost de bani să cumpere aceste 
lucruri? Cum îşi spăla hainele? Oare se culca în 
sicriu complet dezbrăcat? Avea maşină? Sau 
zbura pur şi simplu oriunde avea nevoie? 

Buni s-a arătat mulțumită de obişnuința 
vampirului de a merge la cumpărături şi mi-a 
provocat un nou val de păreri de rău văzând-o 
cât era de bucuroasă să-l aibă în sufragerie pe 
presupusul meu pretendent, chiar dacă acesta 
(conform literaturii populare) era victima unui 
virus ce-l făcea să arate ca şi cum ar fi mort. 

Apoi, Buni s-a pornit să-l bombardeze cu în- 
trebări, iar Bill i-a răspuns amabil şi aparent 


binevoitor. Într-adevăr, era un mort bi- 
ne-crescut. 

— Părinții tăi provin din regiunea noastră? l-a 
întrebat bunica. 

— Părinţii tatălui meu sunt din familia 
Compton, iar ai mamei din familia Loudermilk, 
i-a răspuns Bill, vesel şi foarte relaxat. 

— Mai sunt în viață o mulțime de membri ai 
familiei Loudermilk, i-a zis Buni, jovială. Din 
păcate, bătrâna Jessie Compton s-a stins anul 
trecut. 

— Da, ştiu, a răspuns Bill, calm. Tocmai 
de-aceea m-am şi întors. Pământul îmi revine 
mie de drept şi m-am hotărât să-l revendic, din 
moment ce s-au mai schimbat lucrurile în soci- 
etatea noastră în ceea ce-i priveşte pe cei ca 
mine. 

— l-ai cunoscut şi pe cei din familia 
Stackhouse? Sookie mi-a zis că ai un trecut 
destul de îndelungat. 

Buni i se adresase perfect, iar eu am zâmbit, 
privindu-mi în continuare palmele. 

— Îmi amintesc de Jonas Stackhouse, a spus 
Bill, spre încântarea bunicii. Părinţii mei trăiau 


deja în aceste locuri, iar pe-atunci, Bon Temps 
nu era altceva decât un teren aproape pustiu. 
Jonas Stackhouse s-a mutat aici împreună cu 
soția şi cei patru copii, pe când eu aveam doar 
şaisprezece ani. Nu-i aceasta casa construită 
chiar de el, cel puţin în parte? 

Am observat că Bill şi-a modificat uşor ca- 
dența şi vocabularul, când şi-a amintit de vre- 
murile de odinioară, şi m-a surprins cât de mult 
i se schimbase tonul şi ce argou acumulase pe 
parcursul unui secol de viață. 

Buni, desigur, părea să fi ajuns în al nouălea 
cer, pentru că dorea să afle absolut totul despre 
Jonas, stră-stră-stră-străbunicul soțului ei. 

— Avea şi sclavi? a întrebat ea. 

— Doamnă, dacă-mi amintesc bine, avea o 
slujnică în casă şi un sclav pentru treburile din 
curte. Femeia care se ocupa de casă era de vâr- 
stă mijlocie, iar sclavul era un bărbat foarte 
solid şi puternic, pe nume Minas. Însă de obicei, 
familia Stackhouse îşi lucra singură pământul, 
la fel ca şi părinţii mei. 


— Vai, acestea sunt exact lucrurile pe care 
grupul nostru va fi încântat să le audă! Ţi-a zis 
cumva Sookie... 

Buni şi Bill, după un nou schimb de amabili- 
tăți, au stabilit data la care să participe Bill la 
una dintre întrunirile Descendenților. 

— Acum, dacă nu vă supăraţi, mi-ar face plă- 
cere ca eu şi Sookie să ieşim puțin la plimbare. 
Este o seară minunată. 

Foarte încet, aşa încât să-i pot vedea mişca- 
rea, şi-a întins brațul şi m-a luat de mână şi 
ne-am ridicat deodată în picioare. Palma-i era 
rece, rigidă şi fină. Bill nu-i ceruse permisiunea 
bunicii, dar nici nu-i spusese fățiş să ne lase 
singuri. 

— Ah, desigur, duceți-vă liniştiţi, i-a răspuns 
bunica mustind de fericire. Eu mai am de ter- 
minat o mulțime de treburi. Când ne mai ve- 
dem, aş vrea să-mi spui toate numele persoane- 
lor de care-ţi aminteşti, din vremea-n care... 

Buni s-a oprit, nedorind să spună ceva care 
să-l rănească. 

— ...din vremea-n care locuiai în Bon Temps, 
am completat-o, amabilă. 


— Fireşte, i-a răspuns vampirul, 
strângându-şi buzele, în aşa fel încât părea să-şi 
reprime un zâmbet. 

În numai o clipă am ajuns la uşă şi mi-am 
dat imediat seama că Bill mă ridicase uşor şi 
mă deplasase rapid, odată cu el. I-am zâmbit 
sincer, îmi place neprevăzutul. 

— Ne întoarcem puțin mai târziu, i-am zis 
bunicii, care nu cred să fi remarcat mişcarea 
mea subită, din moment ce începuse deja să 
strângă paharele de ceai. 

— Ah, nu vă grăbiţi să-mi ţineţi de urât, a 
răspuns ea. Nu pățesc eu nimic. 

Afară, broscuțele, brotacii şi insectele îşi in- 
terpretau cu sârg opera rurală nocturnă. Bill 
m-a ținut de mână în timp ce hoinăream prin 
grădina parfumată cu mirosul ierbii proaspăt 
cosite şi al mugurilor recent îmbobociţi. Pisicuța 
mea, Tina, a apărut din întuneric şi a cerut să 
fie mângâiată. M-am aplecat, am scărpinat-o 
uşor pe căpşor şi, spre surprinderea mea, Tina 
s-a alintat de picioarele vampirului, mişcare pe 
care el nu a descurajat-o câtuşi de puţin. 


— Îți place acest animal? m-a întrebat el pe 
un ton neutru. 

— E pisica mea, i-am zis. O cheamă Tina 
şi-mi place la nebunie de ea. 

Fără să comenteze, Bill a stat nemişcat şi a 
aşteptat până când Tina a dispărut în bezna de 
dincolo de lumina verandei. 

— Vrei să stăm în balansoar, pe scaunele de 
pe iarbă, ori preferi să ne plimbăm în continua- 
re? l-am întrebat, amintindu-mi că sunt totuşi 
gazda lui. 

— Hai să ne mai plimbăm, fiindcă vreau 
să-mi mai dezmorțesc puţin picioarele. 

Răspunsul lui m-a neliniştit întru câtva, dar 
am început să înaintăm pe drumul ce ducea 
spre şoseaua rurală cu două benzi, ce trecea 
prin fața caselor noastre. 

— Te-a tulburat cumva imaginea rulotei? 

Am aşteptat o clipă, gândindu-mă cum să-i 
răspund. 

— Ştii, mă simt foarte... hmmm... fragilă când 
mă gândesc la rulota aceea. 

— Să ştii că sunt puternic. 


Am clătinat uşor din cap, reflectând la răs- 
puns. 

— Da, însă nu mi-am închipuit că poţi avea 
chiar o asemenea forță fizică, ori o imaginaţie 
atât de debordantă. 

— De-a lungul anilor, am învăţat să ne mas- 
căm foarte bine faptele. 

— Se vede. Presupun că ai omorât o mulțime 
de oameni. 

— Au fost câțiva. 

„Dar am trecut peste asta”, părea să sugereze 
tonul vocii. 

Mi-am strâns palmele la spate. 

— După ce-ai devenit vampir, ţi-a fost foame 
imediat? De fapt, cum ai ajuns aşa? 

Nu se aşteptase la această întrebare şi, chiar 
dacă eram învăluiți în întuneric, i-am simțit 
imediat ochii îndreptându-se spre mine. Ajun- 
sesem în apropierea pădurii şi am continuat să 
înaintăm pe pietrişul ce ne scârțâia sub tălpi. 

— E o poveste prea lungă pentru momentul 
de faţă, mi-a zis el. Însă ai dedus corect: când 
eram tânăr, am luat viața câtorva oameni — 
accidental. Pentru că nu ştiam când mai apu- 


cam să mănânc, înţelegi? Eram mai tot timpul 
hăituiți şi, evident, pe-atunci nu exista sânge 
artificial. În plus, în vremea aceea nu erau atât 
de mulți oameni. Oricum, eram un om bun pe 
vremea când eram viu — adică, înainte să mă 
infesteze virusul — şi am căutat după aceea 
să-mi aleg ţintele numai din rândul persoanelor 
rele şi nu m-am hrănit niciodată cu copii. Cel 
puţin, am reuşit să nu ucid nici un copil. Dar 
acum lucrurile stau cu totul altfel şi am posibili- 
tatea să merg la orice clinică sau spital din oraş 
şi să primesc sânge sintetic, deşi este dezgustă- 
tor, crede-mă. Sau pot să plătesc o prostituată, 
care să-mi dea voie să mă satur de sânge cât 
pentru două zile. Ori, la fel de bine, aş putea 
fermeca pe cineva şi respectiva persoană mă va 
lăsa să o mugşc din dragoste, după care o voi 
face să uite totul. Acum însă nu am nevoie 
de-aşa ceva. 

— Sau ai putea întâlni o fată care tocmai a 
fost rănită la cap, i-am zis. 

— Ah, tu ai fost desertul. Cei doi Rattray au 
fost masa principală. 

Scurt şi la obiect. 


— Oho, i-am zis, simțind că mi se taie respi- 
rația. Lasă-mă un minut. 

Şi chiar m-a lăsat. Probabil că doar un bărbat 
dintr-un milion m-ar fi înțeles şi ar fi aşteptat 
lângă mine în tăcere. Mi-am deschis mintea, 
am renunţat la toate barierele şi m-am relaxat 
complet. Tăcerea lui s-a revărsat asupra mea, 
iar eu am rămas locului, am închis ochii şi 
m-am bucurat din plin de alinare, mult prea 
profundă pentru a fi descrisă în cuvinte. 

— Acum eşti mulțumită? m-a întrebat el, de 
parcă mi-ar fi ghicit trăirea. 

— Da, i-am şoptit, simțind în acel moment 
că, indiferent ce-mi făcuse această făptură de 
lângă mine, reuşise totuşi să-mi dăruiască o 
linişte neprețuită, după o viaţă în care mă bân- 
tuiseră o mulțime de gânduri străine. 

— Şi mie îmi pari o persoană bună, mi-a zis 
el, surprinzându-mă. 

— Cum aşa? l-am întrebat încet, visătoare. 

— Nu-ţi este frică, nu arăţi câtuşi de puțin 
grăbită şi nu condamni. Aşa că nu am de ce 
să-mi folosesc farmecele să te țin locului şi să 
putem conversa civilizat. 


— Despre ce farmece vorbeşti? 

— E ceva în genul hipnozei, m-a lămurit el. 
Toţi vampirii folosesc aşa ceva, într-o anumită 
măsură. Trebuia să ne hrănim şi înainte să fie 
descoperit sângele artificial, iar pe-atunci trebu- 
ia să-i convingem într-un fel sau altul pe oa- 
meni că suntem inofensivi... ori să-i încredin- 
țăm că nu văzuseră nimic... ori să-i păcălim că 
vedeau cu totul altceva. 

— Crezi că are efect şi asupra mea? 

— Normal, a răspuns el, destul de surprins. 

— Atunci, arată-mi. 

— Bine, uită-te la mine. 

— Dar e întuneric. 

— Nu contează. 

Bill a trecut în fața mea, m-a privit 
aplecându-şi uşor capul şi şi-a apăsat mâinile 
pe umerii mei. Uitându-mă în sus, spre chipul 
său, îi vedeam strălucirea pielii şi luciul ochilor 
şi mă întrebam când o să-ncep să cotcodăcesc 
ca o găină ori să-mi dau hainele jos. 

Şi, totuşi... nu s-a întâmplat absolut nimic. 
N-am simţit decât relaxarea aproape narcotică 
ce mă învăluia când stăteam în preajma lui. 


— Simţi influența mea? a întrebat el, răsu- 
flând din greu. 

— Nu, absolut deloc. Îmi pare rău, i-am zis 
politicoasă. Dar văd că străluceşti puternic. 

— Poţi vedea lucrul ăsta? a întrebat el, sur- 
prins încă o dată. 

— Da, normal. Nu-l văd toţi? 

— Nu. E foarte ciudat, Sookie. 

— Dacă spui tu. Vrei măcar să-mi arăţi cum 
pluteşti în aer? 

— Acum? s-a arătat el şi mai surprins. 

— Da, de ce nu? Sau ai cumva vreun motiv 
pentru care nu poţi face chestia asta? 

— Nu, absolut nici unul, mi-a răspuns el şi, 
dându-mi drumul la mână, a început să se ridi- 
ce uşor de la pământ. 

Am suspinat realmente extaziată şi l-am pri- 
vit înălțându-se în beznă şi strălucind în lumina 
lunii, ca o statuie albă din marmură. Ajuns la 
aproximativ jumătate de metru de pământ, a 
început să plutească şi parcă mi-a şi zâmbit. 

— Toţi vampirii pot face aşa ceva? l-am în- 
trebat. 

— Tu ştii să cânți? 


— Ah, nicidecum. Nu pot fredona nici măcar 
un refren. 

— Ei bine, aşa şi noi, nu avem cu toții ace- 
leaşi calități, mi-a răspuns Bill, coborând încet 
şi aterizând pe sol fără să facă nici cel mai mic 
zgomot. Majoritatea oamenilor sunt dezgustaţi 
de vampiri, dar tu nu pari a fi deloc scârbită de 
ei, a adăugat el. 

Am ridicat din umeri. În definitiv, cine eram 
eu să fac mofturi în privința lucrurilor ieşite din 
comun? Însă Bill părea să înţeleagă, pentru că, 
după o scurtă pauză în care ne-am reluat plim- 
barea, mi-a zis: 

— Ţi-a fost întotdeauna la fel de greu? 

— Da, mereu, i-am răspuns, neputând să-i 
ascund acest fapt, deşi nu doream să mă plâng. 
Cel mai greu mi-a fost când eram foarte mică, 
pentru că nu ştiam cum să mă protejez mental 
şi, bineînțeles, repetam cu voce tare tot ce au- 
zeam. Părinții nu mai ştiau ce să facă în privin- 
ta mea. Pe tata îl puneam de obicei în cele mai 
jenante situații. În cele din urmă, mama m-a 
dus la un psiholog pediatru, o doctoriță care 
ştia foarte bine cum sunt, dar care nu voia să 


accepte acest lucru şi tot încerca să le explice 
părinților că dădeam dovadă de o capacitate 
foarte bună de observare şi că eram capabilă să 
citesc foarte bine limbajul corporal şi, din aces- 
te motive, îmi imaginam că auzeam gândurile 
oamenilor. Bineînţeles că nu putea să accepte 
că auzeam cu adevărat gândurile celor din jurul 
meu, fiindcă acest lucru nu se încadra şi nu 
putea fi acceptat în lumea medicinei. Apoi, la 
şcoală, nu m-am descurcat deloc grozav, pentru 
că îmi era enorm de greu să mă concentrez în 
prezența celorlalți copii. Dar la examene mă 
descurcam perfect, întrucât colegii se focalizau 
asupra propriilor lucrări... şi îmi ofereau astfel 
răgazul necesar relaxării. Câteodată, părinții 
considerau că nu-mi făceam bine treburile zil- 
nice din cauza lenei; uneori, profesorii credeau 
că nu sunt capabilă să învăţ din pricina vreunei 
deficiențe mintale; oh, şi nici nu ţi-ar veni să 
crezi ce ipoteze aveau în acest sens. La fiecare 
două luni, îmi consultau ochii şi urechile, îmi 
scanau creierul... Dumnezeule! Părinţii mei, 
sărmanii, au plătit o groază de bani pentru 


mine. Şi n-au putut niciodată să accepte acest 
adevăr. Cel puţin, nu față de mine. 

— Deşi în sinea lor ştiau. 

— Da. Odată, când tata nu era hotărât dacă 
să intre în afacere cu un cunoscut ce dorea să 
deschidă un magazin de piese auto, m-a rugat 
să asist la discuţia lor şi, după ce bărbatul a 
plecat, m-a dus afară, a privit în zare şi m-a 
întrebat: „Sookie, ia zi-mi, spune adevărul?” A 
fost un moment tare straniu. 

— Ce vârstă aveai pe-atunci? 

— Cred că nu împlinisem şapte ani, pentru că 
părinții mei au murit când eram în clasa a do- 
ua. 

— Cum? 

— În timpul unei inundaţii stârnite ca din 
senin şi care i-a prins pe podul de la vest de 
casa noastră. 

Bill nu a mai adăugat nimic. Văzuse desigur 
zeci şi sute de cadavre. 

— Şi minţea cunoştinţa tatălui tău? a conti- 
nuat el, după câteva secunde. 

— Ah, da. Intenţiona să-i ia banii tatălui meu 
şi să se facă apoi nevăzut. 


— Ai un talent aparte. 

— Şi ce talent, i-am răspuns, simţindu-mi 
colțurile buzelor lăsându-se în jos. 

— Da, pentru că te face diferită de toți ceilalți 
oameni. 

— Mie-mi spui? 

Am înaintat tăcuți câteva clipe, după care 
l-am întrebat: 

— Tu nu te consideri deloc uman? 

— De multă vreme nu m-am mai privit în 
acest mod. 

— Ce crezi, eşti de acord cu părerea preoților 
că vampirii şi-au pierdut sufletul? 

— Nu pot şti acest lucru, a răspuns Bill indi- 
ferent, semn că reflectase atât de mult asupra 
acestei chestiuni, încât devenise pentru el un 
subiect ca oricare altul. Personal, nu cred aşa 
ceva. Chiar şi după atât de mulți ani, încă simt 
în mine ceva care nu manifestă cruzime şi nu 
este însetat de sânge. Cu toate că pot fi ambiva- 
lent. 

— Nu e vina ta că ai fost infestat cu un virus. 

Bill a pufnit, dar chiar şi făcând asta nu a pă- 
rut nepoliticos. 


— De când au apărut vampirii au existat tot 
felul de teorii în acest sens. E posibil ca această 
variantă să fie adevărată, a zis el, părând să 
regrete că spusese acest lucru. Dacă vampirii 
sunt creaţia unui virus, a continuat el mai dega- 
jat, atunci este unul foarte selectiv. 

— Cum devine un om vampir? 

Citisem tot felul de lucruri în acest sens, dar 
era cu totul altceva o informaţie primită direct 
de la sursă. 

— În primul rând, individul respectiv trebuie 
golit complet de sânge, într-o singură şedinţă 
sau pe parcursul a două-trei zile, până când 
este adus în pragul morții, după care i se admi- 
nistrează sânge de vampir. Urmează apoi o 
stare cadaverică, ce durează patruzeci şi opt de 
ore sau chiar trei zile, după care se trezeşte şi 
începe să hoinărească noaptea, simțindu-se 
foarte înfometat. 

M-a cutremurat felul în care rostise cuvântul 
„infometat”. 

— Nu există altă modalitate? 

— Unii vampiri mi-au spus că oamenii pe ca- 
re obişnuiesc să-i muşte zilnic, la un moment 


dat se pot transforma în vampiri, dar pentru 
aceasta trebuie să se hrănească succesiv şi 
abundent cu sângele lor. Alţii, în aceleaşi condi- 
ţii, doar se anemiază. Şi, de asemenea, în situa- 
ţii neprevăzute, când cineva ajunge în pragul 
morții dintr-un motiv sau altul — un accident 
de maşină, o supradoză —, procesul poate de- 
curge... foarte urât. 

Începuseră să mă treacă fiorii. 

— Mai bine schimbăm subiectul. Ce intenţio- 
nezi să faci cu pământul familiei Compton? 

— Vreau să locuiesc aici, atât cât voi avea po- 
sibilitatea. M-am săturat să tot umblu din oraş 
în oraş. Am crescut la țară şi chiar îmi doresc să 
stau aici, din moment ce am dreptul legal de a 
exista şi mi se permite să merg în Monroe, ori 
în Shreveport sau New Orleans ca să-mi cum- 
păr sânge artificial, ori să apelez pentru asta la 
prostituate specializate în contactul cu cei din 
specia noastră. Şi vreau acest lucru chiar şi 
numai pentru a mă convinge că pot face aşa 
ceva, fiindcă am rătăcit zeci de ani. 

— În ce stare e casa unde stai? 


— Nu arată deloc bine, a recunoscut el. Am 
încercat eu să fac curăţenie, dar numai noap- 
tea. De aceea, am nevoie de lucrători care să 
repare o mulțime de lucruri. Nu pot spune că 
nu mă descurc la tâmplărie, însă nu ştiu nimic 
despre electricitate. 

Era şi normal să nu ştie. 

— Din câte mi se pare, casa ar avea nevoie de 
o nouă instalație electrică, a adăugat Bill, pă- 
rând la fel de îngrijorat ca orice proprietar când 
vine vorba de locuinţa sa. 

— Ai telefon? 

— Da, normal, a răspuns el surprins. 

— Atunci de ce nu angajezi nişte meseriaşi? 

— E foarte greu să-i contactez noaptea, să-i 
conving să vină la mine şi să le explic tot ce 
trebuie făcut pentru că, fie sunt speriați, fie 
cred că este o glumă proastă. 

Chiar dacă nu-i vedeam ochii, căci privea în 
altă parte, frustrarea din glasul vampirului era 
evidentă. 

Am râs şi m-am oferit să-l ajut. 


— Bine, dacă vrei, îi sun eu. Mulţi dintre ei 
mă cunosc şi, chiar dacă mă consideră cu toții 
nebună, ştiu că sunt sinceră şi cinstită. 

— Mi-ai face un mare bine, a răspuns Bill, 
după câteva clipe de şovăială. De asemenea, ar 
putea să lucreze în timpul zilei, după ce discu- 
tăm în prealabil ce au de făcut şi cât trebuie să 
le plătesc. 

— E un mare dezavantaj să nu poți ieşi afară 
în timpul zilei, i-am zis necugetat, fiindcă nu 
mă gândisem niciodată la acest aspect. 

— Aşa e, a consimțit Bill pe un ton sec. 

— Şi, în plus, trebuie să-ți ascunzi bine şi lo- 
cul de odihnă, am adăugat cu şi mai multă 
nechibzuință. 

Simţind însă profunzimea tăcerii vampirului, 
mi-am cerut imediat scuze. 

— lartă-mă, te rog, i-am zis, roşind în bezna 
nopții. 

— Locul de odihnă al unui vampir pe timpul 
zilei este secretul său cel mai straşnic, a răs- 
puns Bill, inflexibil. 

— Îmi cer scuze. 


— În regulă, mi-a răspuns după un scurt 
moment stânjenitor. 

Ajunşi la marginea şoselei ne-am uitat în 
stânga şi-n dreapta, de parcă am fi aşteptat un 
taxi. Odată ieşiţi din întunericul de sub coroa- 
nele copacilor, îl puteam vedea destul de bine 
în lumina lunii. La fel şi el, pentru că m-a exa- 
minat atent, din cap şi până-n picioare. 

— Rochia are culoarea ochilor tăi. 

— Mulţumesc. 

— Deşi e cam sumară. 

— Poftim? 


— Mi-e destul de greu să mă obişnuiesc să 
stau în preajma domnişoarelor când acestea 
apar îmbrăcate atât de sumar, m-a lămurit Bill. 

— Ai avut la dispoziţie câteva decenii în care 
să te obişnuieşti, i-am zis, caustică. Fii serios, 
Bill! Rochiile scurte se poartă de mai bine de 
patruzeci de ani. 

— Mie îmi plac fustele lungi, a răspuns el 
nostalgic. Îmi plăcea lenjeria femeilor din acele 
vremuri, în special jupoanele. 


Nu m-am putut abține şi am pufnit dezapro- 
batoare. 

— Tu porți jupon pe dedesubt? a întrebat el. 

— Am un furou foarte frumos, bej, din nailon 
şi dantelă, i-am răspuns indignată. Dacă ai fi 
fost un tip din rândul oamenilor, aş fi fost sigu- 
ră că vrei să deviezi discuţia către lenjeria mea 
intimă! 

A râs şi el, scoțând acelaşi chicotit neobişnu- 
it, baritonal, care mă impresionase profund 
încă de la prima noastră întâlnire. 

— ŞI, Sookie, acum porți acel furou? 

Ştiind că mă poate vedea, am scos limba la 
el, după care mi-am ridicat tivul rochiței şi i-am 
arătat dantela furoului şi câțiva centimetri din 
bronzul coapselor. 

— Mulțumit? l-am întrebat. 

— Ai picioare foarte frumoase, dar mie tot 
fustele lungi îmi plac mai mult. 

— Eşti tare încăpățânat. 

— Aşa îmi spunea şi soția mea. 

— Ai fost însurat? 

— Da. După cum ţi-am zis, am devenit vam- 
pir când aveam treizeci de ani. Am avut o soție 


şi cinci copii. Sora mea, Sarah, a locuit şi ea cu 
noi, dar nu s-a căsătorit niciodată. Logodnicul ei 
a murit în război. 

— În Războiul Civil. 

— Da. Eu am reuşit să ajung acasă de pe 
câmpul de bătălie. Am fost unul dintre noro- 
coşi. De fapt, aşa consideram atunci. 

— Presupun că ai luptat în rândul forțelor 
Confederaţiei, i-am zis întrebătoare. Dacă mai 
păstrezi uniforma şi binevoieşti să o porți la 
club, le-ai face extrem de fericite pe colegele 
bunicii mele. 

— La finele războiului nu mai rămăsese mare 
lucru din uniforma mea, mi-a zis el trist. Um- 
blam cu toții îmbrăcaţi în zdrenţe şi eram morţi 
de foame, a adăugat puțin tulburat. Şi, după 
ce-am devenit vampir, uniforma nu mai repre- 
zenta nimic pentru mine, a încheiat el, 
recăpătându-şi în glas calmul şi detaşarea. 

— Văd că te nelinişteşte acest subiect. Îmi 
pare rău, m-am scuzat din nou. Despre ce-ai 
vrea să vorbim? l-am întrebat în momentul în 
care ne-am întors şi am pornit agale pe drumul 
spre casă. 


— Despre viaţa ta, mi-a zis. Spune-mi ce faci 
după ce te trezeşti dimineața. 

— Mă dau jos din pat, după care strâng aş- 
ternuturile. lau micul dejun, de obicei pâine 
prăjită, câteodată fulgi de ovăz, altă dată ouă, şi 
îmi beau cafeaua, iar după aceea mă spăl din 
nou pe dinți, fac duş şi mă îmbrac în hainele de 
zi. Uneori, ştii, trebuie şi să mă depilez. Dacă 
este zi lucrătoare, mă duc la serviciu, iar dacă 
încep slujba de-abia seara, până atunci merg la 
cumpărături, ori ies cu Buni la plimbare sau 
închiriez un film, ori stau pur şi simplu la soare. 
De asemenea, citesc foarte mult. Sunt totuşi 
norocoasă că Buni este încă în putere. Ea spală 
rufele, le calcă şi pregăteşte mâncarea. 

— Şi cum rămâne cu tinerii? 

— Ah, ţi-am mai zis. Îmi este imposibil să am 
o legătură. 

— Sookie, şi atunci ce faci? a întrebat el încet. 

— îmbătrânesc şi mor, i-am răspuns scurt, 
simțind că începe să atingă prea des acelaşi 
punct sensibil. 

Spre surpriza mea, Bill a întins brațul şi m-a 
luat de mână. Atmosfera s-a mai destins puţin, 


odată ce ne-am înțepat reciproc şi am zgândărit 
câteva puncte sensibile. În tăcerea nopţii, o pală 
de vânt mi-a fluturat părul peste chip. 

— N-ai vrea să-ți laşi părul liber? m-a între- 
bat Bill. 

Nu aveam nici un motiv să n-o fac. Mi-am re- 
tras mâna şi mi-am scos clama, după care am 
scuturat din cap şi mi-am desfăcut părul. Nu 
aveam unde să-mi țin clama, aşa că am pus-o 
într-unul dintre buzunarele lui şi, de parc-ar fi 
fost cel mai nevinovat lucru din lume, Bill a 
început să-şi treacă uşor degetele prin părul 
meu şi să mi-l întindă grijuliu pe umeri. 

Aşa că i-am atins şi eu perciunii, din moment 
ce contactul fizic nu părea să reprezinte o pro- 
blemă. 

— Sunt lungi, am remarcat eu. 

— Aşa era moda pe-atunci. Norocul meu că 
nu purtam barbă, la fel ca majoritatea bărbați- 
lor, că altfel rămâneam cu ea pentru totdeauna. 

— Nu eşti nevoit să te bărbiereşti? 

— Nu, din fericire, tocmai mă bărbierisem, 
mi-a zis el, arătându-se fascinat de părul meu. 


În lumina lunii, arată ca nişte şuvițe de argint, a 
adăugat el în şoaptă. 

— Da. Şi ție ce-ţi place să faci? 

În întuneric, mi s-a părut că surâdea vag. 

— Şi mie-mi place să citesc, mi-a răspuns, 
oprindu-se şi reflectând o clipă. Îmi plac filme- 
le... normal, pentru că le-am urmărit încă de la 
începuturile cinematografiei. De asemenea, îmi 
place să stau în compania oamenilor care duc o 
viață obişnuită. Tânjesc câteodată să mă aflu în 
prezența altor vampiri, chiar dacă majoritatea 
lor duc o viață complet diferită de a mea. 

Câteva clipe, am continuat să înaintăm tă- 
cuți. 

— Îţi place să te uiţi la televizor? 

— Uneori, mi-a mărturisit el. O bună perioa- 
dă de timp înregistram telenovele şi le urmă- 
ream noaptea, de teamă ca nu cumva să uit de 
natura mea umană. După o vreme însă, am 
renunțat pentru că, din exemplele pe care le 
vedeam în filme, ajunsesem să fiu convins că ar 
trebui să uit cât mai repede că umanitatea ar 
putea cumva să însemne bunătate. 


Am râs la remarca lui şi am continuat să ur- 
măm circumferința cercului luminos din jurul 
casei. Mă gândisem că Buni ne va aştepta în 
balansoarul de pe verandă, însă nu era acolo. În 
sufragerie era un singur bec, care strălucea slab. 
„Buni, chiar aşa!?”, m-am gândit, oarecum irita- 
tă. Mă simțeam ca şi cum eram condusă acasă 
de primul meu prieten şi m-am surprins 
întrebându-mă dacă Bill va încerca sau nu să 
mă sărute — deşi era puțin probabil, având în 
vedere prejudecățile pe care le avea în privința 
fustelor lungi. Dar oricât de stupidă ar fi părut 
dorința unui vampir de a săruta, mi-am dat 
seama că acesta era lucrul pe care-l doream cu 
adevărat, mai mult decât orice altceva. 

Am simţit o presiune în piept, o amărăciune, 
din cauza unui lucru care îmi era interzis. Aşa 
că m-am gândit: de ce nu? 

L-am oprit trăgându-l uşor de mânecă, după 
care am întins gâtul şi l-am sărutat pe obraz. 
I-am adulmecat parfumul, unul obişnuit şi vag 
sărat, impregnat cu o urmă de colonie. 

L-am simţit tresărind. A întors capul şi buze- 
le ni s-au atins uşor. În momentul următor, 


l-am cuprins de gât cu brațele. Sărutul său a 
devenit pasional şi am deschis buzele. Nu fuse- 
sem niciodată sărutată cu atâta patos. Îmbrăţi- 
şarea s-a prelungit până când am avut impresia 
că întreaga lume era antrenată în acel sărut, în 
contopirea buzelor mele şi ale vampirului. Re- 
spirația mi s-a accelerat şi am început să-mi 
doresc şi altceva. 

Deodată, Bill s-a retras vădit tulburat, ceea ce 
nu mi-a provocat nici o plăcere. 

— Noapte bună, Sookie, mi-a zis el, 
mângâindu-mi părul pentru ultima dată. 

— Noapte bună, Bill, i-am răspuns cu un glas 
tremurat. O să-i sun mâine pe electricieni şi o 
să-ți spun ce am rezolvat. 

— Dacă nu lucrezi, treci mâine-noapte să 
vezi unde locuiesc? 

— Da, i-am răspuns, încercând să-mi revin. 

— Bine, atunci ne vedem mâine. Mulţumesc, 
Sookie. 

Şi, zicându-mi acestea, s-a întors şi a pornit 
spre pădure, către locuința sa, făcându-se ne- 
văzut în întuneric. 


Am continuat să privesc în beznă ca o proas- 
tă, până când m-am dezmeticit şi am intrat în 
casă, pornind direct spre pat, unde am zăcut o 
bună perioadă de timp, întrebându-mă dacă 
vampirii chiar sunt capabili să... facă dragoste. 
De asemenea, m-am întrebat dacă aş putea 
avea o discuţie deschisă cu Bill pe această temă. 
Uneori părea foarte demodat, iar altă dată arăta 
la fel de normal ca orice om. Ei bine, de fapt, nu 
chiar, dar cât de cât normal. 

Mi se părea minunat şi patetic, în egală mă- 
sură, faptul că unica ființă de care mă apropia- 
sem după ani de zile de singurătate şi cu care 
doream să fac sex nu era de fapt umană. Capa- 
citatea telepatică îmi limita serios opțiunile. 
Bineînțeles, aş fi putut oricând să mă culc cu 
cineva doar de dragul de a face sex, dar aştep- 
tam să fac dragoste şi să mă bucur de această 
experiență. 

Dacă am fi făcut-o şi, după atâţia ani de aş- 
teptare, descopeream că nu aveam nici o che- 
mare în acest sens? Sau, desigur, exista posibili- 
tatea să nu mă fi simțit bine. Poate că revistele 
şi filmele exagerau, ca de altfel şi Arlene, care 


părea să nu înțeleagă faptul că viața ei sexuală 
nu era pentru mine un lucru pe care doream să 
mi-l destăinuie. 

În cele din urmă am adormit dar numai pen- 
tru a mă cufunda într-o serie de vise lungi şi 
sumbre. 

A doua zi, printre asalturile interogatorii ale 
bunicii referitoare la plimbarea mea cu Bill şi la 
planurile noastre de viitor, am izbutit să dau şi 
câteva telefoane. Am găsit doi electricieni, un 
instalator şi alți câțiva muncitori care mi-au dat 
numerele de telefon unde pot fi găsiți noaptea 
şi pe care i-am asigurat că un telefon primit din 
partea lui Bill Compton nu era nicidecum o 
glumă proastă. 

În final, când de-abia mă aşezasem şi eu la 
soare să mă prăjesc, Buni mi-a adus telefonul 
afară. 

— Şeful tău, mi-a zis ea. 

Bunica îl plăcea pe Sam şi, după toate proba- 
bilitățile, el tocmai îi spusese ceva care o încân- 
tase peste măsură, având în vedere faptul că 
rânjea cu gura până la urechi. 


— Bună, Sam, i-am zis, nu foarte veselă, de- 
oarece presimțeam că era ceva în neregulă. 

— Scumpete, Dawn n-a venit azi la muncă, 
m-a anunțat el. 

— Ah... fir-ar să fie! i-am răspuns, ştiind că va 
trebui să lucrez eu în locul ei. Sam, îmi făcusem 
şi eu nişte planuri pe ziua de azi. Când ai nevoie 
de mine? 

— M-ai ajuta enorm dac-ai veni de la cinci la 
nouă. 

— Şi primesc în schimb o zi liberă? 

— Ce-ai zice să te-nlocuiască Dawn într-una 
din turele de noapte? 

Am pufnit necuviincios şi Buni m-a privit cu 
asprime, semn că mai târziu avea să-mi țină o 
scurtă lecție de morală. 

— Of, bine, i-am zis, fără tragere de inimă. Ne 
vedem la cinci. 

— Mulţumesc, Sookie. Ştiam eu că mă pot bi- 
zui pe tine. 

Am încercat să mă simt mai bine în urma 
vorbelor sale, deşi consideram că dădeam do- 
vadă de o virtute destul de agasantă. Toţi ştiau 
că puteau conta pe ajutorul lui Sookie, deoare- 


ce, sărmana fată, nu reuşea deloc să aibă o 
viață personală! 

Dar, pe de altă parte, chiar îmi convenea, 
pentru că după ora nouă mă puteam duce di- 
rect la Bill. El oricum stătea treaz toată noaptea. 

Însă orele de muncă s-au scurs mai încet ca 
niciodată. Gândurile mi-au zburat mai mereu la 
Bill şi am avut ceva probleme în a-mi menține 
intactă garda mentală. Norocul meu că n-au 
fost mulți consumatori, altfel aş fi auzit o su- 
medenie de gânduri nedorite. Printre altele, am 
aflat că lui Arlene îi întârziase ciclul şi se temea 
ca nu cumva să fi rămas însărcinată. Înainte de 
a apuca să mă controlez, am îmbrățişat-o cu 
afecțiune şi ea m-a privit scrutătoare, după care 
s-a înroşit toată. 

— Sookie, mi-ai citit gândurile? m-a întrebat 
ea, vădit alarmată. 

Arlene era una dintre puţinele persoane ca- 
re-mi recunoşteau şi-mi acceptau abilitatea 
telepatică, fără să încerce să şi-o explice, ori să 
mă eticheteze că-s o ciudăţțenie a naturii. De 
asemenea, am observat că nu discuta des des- 


pre asta, iar când o făcea, nu mi se adresa nici- 
odată pe tonul ei obişnuit. 

— Îmi pare rău, n-am vrut. Astăzi nu pot să 
mă concentrez. 

— În regulă, dar de-acum caută să stai depar- 
te de mintea mea, mi-a zis Arlene 
atenționându-mă cu degetul, în timp ce cârlion- 
ţii roşcați îi săltau ca nişte arcuri în jurul obraji- 
lor. 

Simțeam că-mi dau lacrimile. 

— Îmi pare nespus de rău, i-am repetat, por- 
nind cu paşi mari spre magazie. 

Doream să mă reculeg, să-mi recapăt calmul 
şi să-mi stăvilesc lacrimile. În acel moment, am 
auzit uşa deschizându-se în spatele meu. 

— Arlene, doar ţi-am zis că-mi pare rău! am 
răbufnit, dorind să fiu lăsată în pace. 

Arlene confunda uneori telepatia cu talentele 
celor care aveau calități de medium, de aceea 
mă temeam ca nu cumva să mă întrebe dacă 
era cu adevărat însărcinată. l-ar fi fost mult mai 
uşor să cumpere un test de sarcină. 


— Sookie, s-a auzit vocea lui Sam, care m-a 
întors cu fața spre el, punându-mi gingaş mâna 
pe umăr. Ce s-a-ntâmplat? 

Tandreţea din glasul lui mi-a stimulat lacri- 
mile. 

— Trebuia să te-arăți supărat, nu să mă faci 
să plâng! i-am răspuns. 

Sam a râs uşor şi m-a luat de braț. 

— Ce e? a repetat el, arătându-mi că nu avea 
de gând să renunțe şi să mă lase singură. 

— Eh, ştii... 

Însă n-am mai continuat. Nici cu Sam, nici cu 
altcineva nu discutasem vreodată clar despre 
problema mea — după cum singură o cataloga- 
sem. În Bon Temps, toți erau la curent cu zvo- 
nurile referitoare la motivele pentru care eram 
considerată o ciudată, dar nimeni nu ştia că, 
indiferent dacă doream sau nu, eram totuşi 
obligată să le ascult fără încetare pălăvrăgelile 
mentale, zi de zi trebuia să le aud văicărelile, 
lamentările, nemulțumirile... 

— Ai auzit ceva care te-a necăjit? 


Vocea-i era calmă şi sinceră. M-a atins uşor 
în mijlocul frunţii, pentru a-mi arăta că ştia 
exact cum puteam „auzi”. 

— Da. 

— Şi nu poţi face nimic în această privință, 
nu-i aşa? 

— Aşa e. 

— Nu-ţi place deloc chestia asta, nu, scumpa 
mea? 

— Ah, câtuşi de puţin. 

— Atunci, nu este vina ta şi nu ai ce să-ţi re- 
proşezi. 

— Am încercat să nu aud nimic, dar nu reu- 
şesc întotdeauna să-mi menţin activă bariera 
mentală, i-am răspuns, simțind cum mi se 
scurge uşor pe obraz o lacrimă pe care nu reuşi- 
sem s-o mai rețin. 

— Şi cum faci acest lucru, Sookie? Cum creezi 
bariera de care vorbeşti? 

Arăta de parcă răspunsul meu îl interesa cu 
adevărat, nicidecum că ar fi considerat că avea 
în fața lui o persoană complet dezaxată. Mi-am 
ridicat privirea şi m-am uitat în ochii săi al- 
baştri, captivanțţi şi luminoşi. 


— Păi... e destul de greu de înțeles, atâta timp 
cât nu poţi face şi tu acest lucru. Cum să-ţi 
explic... ridic un fel de barieră, de fapt, nu chiar 
o barieră, ci mai degrabă un ecran, un baraj 
format din plăci impenetrabile — între creierul 
meu şi al celorlalți oameni. 

— Şi trebuie s-o mențţii permanent? 

— Da. Ceea ce necesită o mare putere de 
concentrare. Este ca şi cum aş avea tot timpul 
mintea divizată. Tocmai de aceea cred oamenii 
că sunt nebună. O parte a creierului se strădu- 
ieşte să mențină activă bariera de protecție, iar 
cealaltă parte caută să înregistreze comenzile 
consumatorilor — iată de ce nu reuşesc întot- 
deauna să port o conversaţie coerentă. 

Simplul fapt că putusem să vorbesc deschis 
despre frământările mele mi-a declanşat un 
copleşitor sentiment de uşurare. 

— Poţi să auzi cuvinte sau doar impresii vagi? 

— Depinde de persoana pe care o am alături 
şi de starea în care se află. De pildă, dacă indi- 
vidul respectiv a băut sau este tulburat, nu 
recepționez decât impresii, imagini, intenții; 


dacă este treaz şi sănătos la minte, atunci pot 
să primesc cuvinte şi imagini clare. 

— Vampirul spune că pe el nu-l poţi auzi. 

Nu mi-a prins deloc bine să aud că Bill şi Sam 
avuseseră o conversație pe această temă. 

— Aşa este, am recunoscut eu. 

— Şi te relaxează acest lucru? 

— Ah, chiar foarte mult, i-am zis din toată 
inima. 

— Sookie, pe mine poţi să mă auzi? 

— Nu vreau să încerc aşa ceva! i-am răspuns, 
şovăielnică, pornind spre uşa magaziei şi aştep- 
tând apoi cu mâna pe clanță. Am scos un şerve- 
țel din buzunarul şortului şi mi-am şters urma 
lacrimii de pe obraz, adăugând: Sam, dacă-ţi 
citesc gândurile, să ştii că va trebui să-mi dau 
imediat demisia! Chiar îmi place de tine şi îmi 
place să lucrez aici. 

— Sookie, poţi să încerci oricând doreşti, a zis 
el indiferent, întorcându-se apoi să deschidă o 
cutie de whisky cu briceagul ascuțit pe care-l 
ținea mereu în buzunar. Şi n-ai de ce să-ţi faci 
griji în privința mea. Poți să-ți păstrezi slujba 
atâta vreme cât vrei acest lucru. 


Am curățat apoi masa pe care Jason vărsase 
solnița cu sare, unde mâncase mai devreme 
cartofi pai şi un hamburger şi băuse vreo două 
beri. 

Am reflectat puțin la propunerea lui Sam şi 
am hotărât să nu-l ascult imediat, fiindcă era 
clar că se pregătise în acest sens. Cel mai bine 
era să aştept până când îl vedeam preocupat de 
altceva. Atunci voi avea o uşoară scăpare şi-i 
voi asculta gândurile. În definitiv, chiar el mă 
invitase, ceea ce era un lucru realmente neo- 
bişnuit. 

Fusese chiar drăguţ din partea lui să-mi facă 
o astfel de propunere. 

Mai târziu, mi-am aranjat machiajul şi m-am 
pieptănat. Ştiam că lui Bill îi place să am părul 
desfăcut, aşa că, în seara aceea, nu mi l-am mai 
strâns. Când a sosit vremea să plec, m-am dus 
în biroul lui Sam şi mi-am luat poşeta. 


Reşedinţa Compton, la fel ca şi a bunicii me- 
le, se afla departe de şosea. Totuşi, spre deose- 
bire de casa noastră, era vizibilă de pe drumul 
comunal, iar priveliştea dădea direct spre cimi- 


tir — lucru datorat (cel puţin în mică măsură) 
faptului că locuința familiei Compton se afla 
într-o zonă mai înaltă. Fusese construită în 
vârful unei coline şi, în plus, avea un etaj pe 
toată suprafața casei. Şi casa bunicii avea o 
mică mansardă şi două dormitoare suplimenta- 
re, dar acestea nu făceau nici cât jumătate de 
etaj. 

La un moment dat, în îndelungata ei istorie, 
familia Compton avusese o casă foarte frumoa- 
să, a cărei eleganță putea fi observată chiar şi pe 
întuneric — totuşi, pe timpul zilei se vedea clar 
că stâlpii se cojeau, obloanele de lemn masiv 
crăpaseră şi curtea se transformase într-o mică 
junglă. În umiditatea şi căldura din Louisiana, 
plantele şi buruienile din curte pot scăpa foarte 
uşor de sub control, iar bătrânul Compton nu 
era genul de om care să angajeze pe cineva să 
aibă grijă de gospodărie. Astfel, în momentul în 
care ajunsese să fie prea slăbit ca să se mai 
ocupe de ea, lucrurile o luaseră complet razna. 

Rondul de pietriş din fața casei nu mai fusese 
de foarte mulți ani nivelat, aşa că maşina s-a 
balansat serios până la uşa de la intrare. Vă- 


zând că luminile erau aprinse în mai toate ca- 
merele, m-am gândit că această seară nu va 
semăna deloc cu cea precedentă, mai cu seamă 
datorită faptului că în fața intrării era parcat un 
Lincoln Continental alb, cu o capotă bleumarin. 
Pe un abțibild alb scria cu litere mari, albastre: 
ATENȚIE, VAMPIRI!, iar un altul, roşu-galben, 
anunța: CLAXONEAZĂ DACĂ EŞTI DONATOR 
DE SĂNGE! În schimb, pe plăcuța de înmatricu- 
lare scria simplu: COLŢI 1. 

Din moment ce Bill avea oaspeți, m-am gân- 
dit că nu avea rost să rămân, dar fusesem invi- 
tată şi ştiam că mă aşteaptă. Aşa că, şovăielni- 
că, am bătut la uşă. 

Mi-a deschis o femeie-vampir, o negresă a 
cărei piele strălucea din cale-afară. Tipa nu 
părea să aibă mai puțin de un metru optzeci 
înălțime şi era îmbrăcată în spandex din cap 
până-n picioare — costumație formată dintr-o 
brasieră roz fosforescent, pe care o asortase cu 
o pereche de pantaloni trei sferturi de aceeaşi 
nuanță aprinsă şi o cămaşă bărbătească albă, 
de gală, descheiată complet. 


Mie îmi părea cam deşănțată ținuta ei, dar 
probabil că, din punctul de vedere al unui băr- 
bat, era foarte apetisantă. 

— Bună, puicuță omenească, a murmurat ea, 
moment în care mi-am dat brusc seama că 
eram în pericol. 

Bill mă avertizase de câteva ori şi-mi spusese 
că nu toți vampirii erau la fel ca el— ca să nu 
mai spun că totuşi chiar şi el avea momente în 
care nu se comporta prea drăguţ. Nici acestei 
creaturi nu i-am putut pătrunde în minte, dar 
am perceput imediat cruzimea din vocea ei. 

Poate că-l rănise pe Bill. Poate că era iubita 
lui. 

Deşi mi-au trecut fulgerător prin minte aces- 
te gânduri, nici unul nu şi-a lăsat amprenta pe 
chipul meu. Aveam o experiență de ani de zile 
în a-mi controla fizionomia, aşa că am arborat 
spontan un zâmbet protector, mi-am îndreptat 
spatele şi i-am răspuns jovială: 

— Bună! Stabilisem să trec în seara asta 
pe-aici, să-i transmit lui Bill câteva informații. 
Este disponibil? 


Femeia mi-a râs în nas, ceea ce nu era nimic 
nou pentru mine. Zâmbetul mi s-a luminat şi 
mai mult, deşi creatura din fața mea emana 
răutate la fel cum un bec răspândeşte lumină şi 
dogoare. 

— Bill, fetişcana asta zice că are nişte infor- 
mații pentru tine! a strigat peste umărul ei su- 
plu, cafeniu, minunat. 

M-am străduit să nu arăt câtuşi de puțin 
ofensată. 

— S-o las să intre, sau s-o muşc, în semn de 
dragoste? 

„Doar peste cadavrul meu!”, m-am gândit în- 
furiată, moment în care mi-am dat seama că nu 
era deloc exclusă această posibilitate. 

Nu l-am auzit pe Bill răspunzându-i, dar fe- 
meia-vampir s-a dat un pas înapoi şi mi-a făcut 
loc să trec pragul casei. Să-ncerc să fug nu m-ar 
fi ajutat cu nimic — tipa m-ar fi răpus înainte de 
a apuca eu să fac vreun pas. Nu-l zărisem încă 
pe Bill, deci nu puteam fi sigură că era în regulă 
atâta timp cât nu-l vedeam cu ochii mei. Am 
bravat şi am sperat ca totul să iasă bine, mai 


ales că, de obicei, mă descurc de minune în 
astfel de situații. 

În salonul mare de la intrare, printre obiecte- 
le de mobilă neagră, veche, erau şi câțiva musa- 
firi. M-am uitat însă mai atent şi am observat 
că, de fapt, musafirii erau doi vampiri şi doi 
oameni. 

Vampirii erau amândoi bărbați, albi. Unul 
avea părul tuns perie şi era tatuat pe fiecare 
centimetru al pielii. Celălalt era ceva mai înalt 
decât femeia-vampir care-mi deschisese — 
avea aproape doi metri înălțime —, constituție 
impozantă şi păr negru, ondulat şi lung. 

Oamenii erau mai puţin impresionanți. Fe- 
meia, blondă şi puțin cam dolofană, avea înjur 
de treizeci şi cinci de ani, poate chiar mai mult. 
Îşi dăduse cu o tonă de pudră şi arăta la fel de 
terminată ca o gheată ponosită. Bărbatul era cu 
totul diferit. Era chiar încântător, cel mai fru- 
mos bărbat pe care-l văzusem eu vreodată. Nu 
părea să aibă mai mult de douăzeci şi unu de 
ani, tenul îi era aproape tuciuriu — poate că era 
de origine hispanică —, era mic de statură şi 
avea o constituție delicată. Era îmbrăcat într-o 


pereche de blugi tăiați scurt, atât şi nimic altce- 
va. Cu excepția machiajului. Pe care l-am ob- 
servat din mers şi care nu mi s-a părut deloc 
atrăgător. 

În acel moment Bill a schițat un gest şi l-am 
zărit în penumbra de pe holul întunecat ce 
făcea legătura dintre salon şi partea din spate a 
casei. Încercând să-mi evaluez cât mai corect 
poziția, l-am privit şi, spre surprinderea mea, 
nu arăta câtuşi de puțin liniştit, deşi chipul îi 
era complet impasibil, absolut impenetrabil. Nu 
mi-a venit nici mie să cred că mă gândisem la 
aşa ceva, dar era un moment prielnic să arunc o 
scurtă privire în mintea lui. 

— Ei bine, acum putem avea o noapte pe cin- 
ste, a zis încântat vampirul cu părul lung. Bill, 
ea e mica ta prietenă? Pare o adevărată prospă- 
tură. 

Am analizat rapid câteva alternative pe care 
le învățasem de la Jason. 

— V-aş ruga să ne scuzați puțin pe mine şi pe 
Bill, le-am zis foarte politicoasă, ca şi cum ar fi 
fost o seară ca oricare alta. Trebuie să discutăm 


despre oamenii pe care i-am angajat să renove- 
ze casa. 

Mi-am dat toată silința să arăt la fel de im- 
personal ca o adevărată femeie de afaceri, deşi 
pantalonii scurți, tricoul şi pantofii sport nu 
formau o ținută care să impună respect profe- 
sional. Speram totuşi să le dau impresia că 
oamenii drăguți — cu care aveam de-a face pe 
parcursul unei zile de muncă — n-ar fi putut 
sub nici o formă să reprezinte pentru mine o 
amenințare. 

— Noi auziserăm că Bill a trecut la dietă şi 
bea numai sânge sintetic, a adăugat şi vampirul 
tatuat. Diane, se pare că ne-am înşelat. 

Negresa şi-a lăsat capul într-o parte şi m-a 
privit îndelung: 

— Eu n-aş fi atât de sigură. Mie mi se pare 
că-i virgină. 

Nu credeam însă ca Diane să se fi referit la 
virginitatea sexuală. 

Am făcut cu nonşalanţă câțiva paşi spre Bill, 
sperând din tot sufletul să primesc ajutor din 
partea lui, în caz că lucrurile luau vreo întorsă- 
tură şi, deodată, mi-am dat seama că nu aveam 


nici o certitudine în acest sens. Continuam să 
zâmbesc, nădăjduind să spună ceva, să schițeze 
măcar un gest. 

Apoi, s-a hotărât să intervină. 

— Sookie e a mea, a zis el pe un ton atât de 
glacial şi de imperturbabil, încât, dac-ar fi fost o 
piatră, n-ar fi provocat în apă nici măcar o un- 
dă. 

M-am uitat la el cu asprime, dar am avut su- 
ficientă înțelepciune cât să-mi țin gura-nchisă. 

— Cât de mult îl răsfeți pe dragul nostru Bill! 
mi s-a adresat Diane. 

— Asta nu te priveşte pe tine, i-am răspuns 
nervoasă, folosind o altă expresie învățată de la 
Jason. 

A urmat o pauză scurtă, apăsătoare, pe par- 
cursul căreia atât vampirii, cât şi oamenii m-au 
examinat îndeajuns de amănunțit cât să-mi 
numere şi firişoarele de păr de pe brațe. Apoi, 
vampirul mai înalt a izbucnit într-un hohot de 
râs şi ceilalți i-au urmat exemplul. În timp ce 
toți se cutremurau de râs, am mai înaintat câți- 
va paşi spre Bill, care, fără să zâmbească, se 
uita la mine fix, cu ochii săi negri, şi am înțeles 


imediat că-şi dorea la fel de mult ca mine să-i 
pot citi gândurile. 

Îmi era cât se poate de clar: se afla în pericol, 
ceea ce însemna că şi eu eram în aceeaşi situa- 
ție. 

— Ai un zâmbet tare ciudat, a zis gânditor 
vampirul înalt, care îmi plăcea parcă mai mult 
când râdea. 

— Malcolm, fii serios, i-a răspuns Diane. Ție 
toate femeile ți se par ciudate. 

Malcolm l-a tras pe tânăr aproape de el şi l-a 
sărutat pasional. Am simțit că mi se face rău. În 
definitiv, era un gest pe care-ar fi trebuit să-l 
facă în intimitate. 

— Asta cam aşa e, a răspuns Malcolm, 
îndepărtându-se câteva clipe mai târziu, spre 
dezamăgirea evidentă a tânărului mărunţel. 
Dar asta chiar pare deosebită. Poate că-i curge 
prin vene sânge nobil. 

— Pfui! a intervenit blonda, pe un ton atât de 
strident, încât era cât pe ce să se dezlipească 
tencuiala de pe pereţi. Asta e nebuna de Sookie 
Stackhouse. 


M-am uitat mai atent la ea şi, după ce-am iz- 
butit să-mi şterg din minte cei câţiva kilometri 
de drum desfundat şi jumătate din machiajul 
tipei, am reuşit în sfârşit s-o recunosc: era 
Janella Lennox. Până s-o concedieze Sam, tipa 
lucrase două săptămâni în barul Merlotte's, 
după care se mutase în Monroe, după câte-mi 
spusese Arlene. 

Vampirul tatuat a îmbrățişat-o pe Janella şi a 
început să-i mângâie sânii. Dezgustată, am 
simțit cum mi se scurge sângele din obraji. 
Scena însă nu părea să se rezume numai la 
atât, pentru că Janella, uitând complet de limi- 
tele bunului-simţ, şi-a pus palma pe şlițul pan- 
talonilor vampirului şi a început şi ea să-l mân- 
gâie. 

Măcar aflasem că vampirii sunt capabili să 
facă sex, deşi era un moment în care nu mă 
încânta mai deloc această informație. 

Malcolm mă urmărea şi observase cât eram 
de dezgustată. 

— E nevinovată, i-a zis lui Bill, zâmbind cu 
subînțeles. 


— Şi e numai a mea, a repetat Bill, de această 
dată pe un ton şi mai dur, avertizându-l la fel ca 
un şarpe cu clopoței. 

— Bill, să-mi zici dacă puicuţa asta îți dă tot 
ce-ţi trebuie, i s-a adresat Diane. Pentru că arăţi 
cam palid şi posomorât. Se pare că nu are grijă 
de tine aşa cum trebuie. 

M-am mai apropiat un pic de Bill. 

— Uite, s-a oferi Diane — pe care începusem 
deja s-o urăsc —, dacă-i face plăcere, poți să 
guşti puţin din femeia lui Liam sau din Jerry, 
puştiul drăguţ al lui Malcolm. 

Janella nu a reacționat la propunerea de a fi 
împărțită, probabil şi pentru că era mult prea 
ocupată cu fermoarul de la blugii lui Liam, dar 
Jerry, prietenul chipeş al lui Malcolm, a păşit 
mai mult decât binevoitor spre Bill. Văzându-l 
pe Jerry îmbrățişându-l pătimaş pe Bill, 
dezmierdându-i gâtul şi frecându-şi pieptul de 
cămaşa sa, am zâmbit atât de larg, încât am 
simţit că mi se dislocă fălcile. 

Era însă foarte greu de digerat încordarea de 
pe chipul vampirului meu. Caninii au început 
să-i coboare şi i-am văzut pentru prima dată în 


toată lungimea lor. Era evident că sângele sinte- 
tic nu-i satisfăcea nevoile. 

Jerry a început să-l lingă la baza gâtului, în 
timp ce eu mă chinuiam inutil să-mi mențin 
activă bariera mentală. Din moment ce trei 
dintre noi erau vampiri şi nu le puteam citi 
gândurile, iar Janella era extrem de ocupată, 
Jerry rămăsese singurul disponibil. Aşa că l-am 
ascultat şi, deodată, am simţit că mi se taie 
răsuflarea. 

Tremurând incitat, Bill era cât pe ce să-şi în- 
figă dinţii în grumazul lui Jerry, când l-am aver- 
tizat brusc: 

— Nu! Vezi că este infestat cu Sino! 

Ca trezit dintr-o vrajă, Bill s-a uitat la mine, 
peste umărul lui Jerry. Respira precipitat, dar 
caninii i se retrăseseră. Am profitat de situație 
şi-am mai făcut câțiva paşi, ajungând la mai 
puțin de un metru de Bill. 

— Are Sino-SIDA, am repetat. 

Alcoolicii şi drogațţii înveterațţi îi afectau tem- 
porar pe vampiri, chiar dacă unii dintre ei sus- 
țineau că le plăcea starea de euforie căpătată 
prin intermediul acestora, dar nu şi efectele 


sângelui persoanelor infectate cu SIDA, ori ale 
celor care sufereau de boli venerice sau alte 
epidemii ce afectau umanitatea. 

Excluzând bineînţeles Sino-SIDA. Deşi nici 
aceasta nu-i omora pe vampiri, aşa cum SIDA îi 
decima pe oameni, ci doar îi făcea să sufere 
pentru aproximativ o lună, răstimp suficient 
pentru a fi descoperiți şi reduşi definitiv la tăce- 
re. Din când în când, dacă un vampir se hrănea 
de mai multe ori cu sângele unui om infestat, 
sucomba — oare chiar definitiv? — fără să mai 
fie nevoie să i se-nfigă un țăruş în piept. Chiar 
dacă în Statele Unite era încă rară, Sino-SIDA se 
confirmase în jurul porturilor, precum cel din 
New Orleans, unde soseau marinari şi călători 
petrecăreți din toate colțurile lumii. 

Toţi vampirii înmărmuriseră şi-l priveau pe 
Jerry de parc-ar fi fost moartea-n persoană; 
ceea ce, pentru ei, este posibil chiar să fi fost. 

Tinerelul frumuşel, luându-mă prin surprin- 
dere, s-a întors şi a sărit pe mine, izbindu-mă 
de peretele din stânga mea. Nu avea forța unui 
vampir, dar era destul de puternic, semn că se 
afla în stadiul de început al bolii. Mi-a cuprins 


gâtul cu o mână şi cu cealaltă s-a pregătit să mă 
lovească direct în figură. În clipa-n care am 
ridicat mâinile să mă apăr, cineva l-a înşfăcat 
pe Jerry de braț, iar acesta a înghețat pe loc. 

— Dă-i drumul, i-a spus Bill, pe un ton atât 
de înspăimântător, încât mă îngrozise şi pe 
mine. 

Spaima mea lăuntrică se întețise atât de 
mult, încât nu mai credeam că voi ajunge să mă 
simt vreodată în siguranţă. Iar Jerry nu-şi des- 
cleşta deloc degetele; am scos un mic scâncet, 
împotriva voinței mele. Mi-am rotit ochii şi, 
uitându-mă la chipul livid al lui Jerry, am ob- 
servat că Bill îl ținea de mână, Malcolm îl apu- 
case de picioare, iar Jerry era atât de speriat, 
încât nu putea să priceapă ce-aveau de gând 
să-i facă. 

Camera începea să se încețoşeze şi auzeam 
tot felul de voci confuze. Mintea lui Jerry mă 
asalta pur şi simplu. Simțeam că nu am puterea 
să-i rezist. Mintea-i era învolburată de viziuni 
ale iubitului, care-i transmisese virusul şi-l 
părăsise pentru un vampir, pe care Jerry îl uci- 
sese într-un acces de gelozie şi furie. Jerry îşi 


anticipa moartea, ce avea să-i fie provocată 
chiar de vampirii pe care voia să-i omoare, şi 
era nemulțumit că nu se răzbunase şi mai aprig 
pe vampirii pe care deja îi infectase. 

Peste umărul lui Jerry, am zărit chipul zâmbi- 
tor al lui Diane. 

Bill i-a frânt încheietura mâinii şi Jerry a ur- 
lat, după care s-a prăbuşit pe podea. Sângele 
mi-a năvălit puternic în cap şi era cât pe ce să 
leşin. Malcolm l-a ridicat pe Jerry şi l-a dus pe 
canapea atât de dezinvolt, încât ai fi zis că 
transportă un covor făcut sul. Însă chipul lui 
Malcolm nu era deloc relaxat. Îmi era clar că lui 
Jerry i-ar fi fost mult mai bine să moară cât mai 
repede. 

Bill a păşit în fața mea, luându-i locul lui Jer- 
ry. A-nceput să-mi maseze gâtul cu degetele — 
aceleaşi degete care tocmai îi fracturaseră în- 
cheietura lui Jerry —, cu aceeaşi gingăşie ca şi 
bunica mea. Şi-a dus apoi arătătorul în dreptul 
buzelor mele, pentru a-mi da de-nțeles să păs- 
trez tăcerea şi, punându-mi un braț pe după 
umeri, s-a întors cu fața spre ceilalți vampiri. 


— Hai că pân-acum ne-am distrat de minu- 
ne, a zis Liam, pe un ton atât de calm, încât n-ai 
fi zis că Janella tocmai îi făcea un masaj cât se 
poate de intim, chiar în fața noastră, pe cana- 
pea. 

Liam, care pe parcursul scurtului incident nu 
se deranjase să intervină, îşi expunea acum 
câteva tatuaje cum nici nu-mi închipuiam că 
există. Am simţit că mi se face greață. 

— Cred însă că a venit momentul să ne în- 
toarcem în Monroe, a adăugat el. Trebuie să 
purtăm o mică discuţie cu Jerry, când se trezeş- 
te, am dreptate, Malcolm? 

Malcolm a săltat pe umăr trupul inconştient 
al lui Jerry şi a încuviințat din cap. Diane s-a 
arătat tare dezamăgită. 

— Băieți, a protestat ea, dar tot n-am aflat 
cum de-a ştiut puicuţa asta că e infestat. 

Cei doi vampiri şi-au îndreptat simultan pri- 
virile spre mine. Liam, indiferent, s-a oprit o 
clipă în momentul orgasmului. Acum îmi era 
foarte clar: vampirii puteau să facă sex. 

— Mersi, Janella, i-a zis el, după un scurt 
suspin de voluptate. Malcolm, să ştii că are 


dreptate. Ca de obicei, lui Diane îi place să ta- 
ie-n carne vie şi să treacă direct la subiect. 

Oaspeţii au izbucnit cu toţii în râs, de parc-ar 
fi auzit cine ştie ce glumă bună. Mie însă mi s-a 
părut doar o afirmaţie înfiorătoare. 

— Deocamdată, nu poţi vorbi, nu-i aşa, 
scumpo? a răspuns Bill, zgâlțâindu-mă uşor de 
umăr, de parcă n-aş fi priceput aluzia. 

Am încuviințat dând din cap. 

— Eu cred că aş putea s-o fac să vorbească, 
şi-a oferit Diane ajutorul. 

— Diane, las-o baltă, i-a zis Bill, calm. 

— Ah, da, e numai a ta, a spus Diane, fără să 
arate intimidată, dar nici prea convinsă. 

— Rămâne să ne vizitaţi altă dată, a continu- 
at Bill, pe un ton categoric care le dădea de 
înțeles că ori pleacă, ori vor avea de-a face cu el. 

Liam s-a ridicat, s-a încheiat la fermoarul de 
la pantaloni şi i-a făcut un semn femeii: 

—Janella, hai să mergem, suntem daţi afară. 

Când vampirul şi-a încordat muşchii, tatuaje- 
le s-au încreţit în zeci de vălurele pe braţele lui 
vânjoase, iar Janella s-a cuibărit imediat la piep- 
tul lui, de parcă nu s-ar mai fi săturat de el. Însă 


Liam a împins-o cu uşurinţă, ca şi cum ar fi 
alungat o muscă. Janella s-a arătat uşor iritată, 
dar nicidecum jignită, aşa cum m-aş fi simţit eu 
în locul ei. Probabil că era obişnuită cu astfel de 
tratamente. 

Malcolm l-a purtat pe Jerry până la uşa de la 
intrare, fără să scoată un cuvânt. Nu arăta câ- 
tuşi de puțin slăbit, aşa că n-am reuşit să-mi 
dau seama dacă se hrănise din Jerry şi luase 
virusul. Aruncându-şi poşeta pe umăr, Diane a 
ieşit ultima, dar nu înainte de a ne săgeta cu o 
privire mistuitoare. 

— Porumbeilor, hai că vă lăsăm singurei. Iu- 
bito, a fost chiar drăguţ, a zis ea cu frivolitate, 
după care a trântit uşa-n urma ei. 

Imediat ce-am auzit în curte motorul maşinii, 
am leşinat. 

Nu mai trecusem niciodată printr-o aseme- 
nea stare şi speram să fie şi ultima dată, însă 
n-aş fi putut spune că nu avusesem un motiv 
serios de spaimă. 

Se pare că am rămas inconştientă ceva vre- 
me. Fusesem într-o situaţie critică, asupra căre- 
ia ştiam că trebuie să reflectez, dar nu în acele 


momente. Când mi-am revenit, mi-a apărut 
brusc în minte tot ce văzusem şi auzisem mai 
devreme şi am simţit că mi se-ntorc maţele pe 
dos. Bill m-a tras imediat peste marginea cana- 
pelei, însă am izbutit să-mi păstrez mâncarea-n 
stomac, poate şi pentru că nu ingurgitasem 
mare lucru. 

— Aşa se comportă de obicei vampirii? l-am 
întrebat în şoaptă, simțindu-mi gâtul iritat în 
locul în care mă strânsese Jerry. Au fost îngrozi- 
tori. 

— Când am aflat că nu eşti acasă, am încer- 
cat să dau de tine la bar, a răspuns Bill, pe un 
ton sec. Dar nu te-am mai prins acolo. 

Chiar dacă ştiam că nu mă ajuta la nimic, am 
început totuşi să plâng. Eram convinsă că Jerry 
murise deja şi simțeam c-ar fi trebuit să-l ajut 
cumva, dar nu puteam să păstrez tăcerea când 
ştiam că urma să-l infecteze pe Bill. Incidentele 
din acest scurt episod m-au tulburat atât de 
serios, încât nu ştiam ce mă neliniştea mai 
mult. În aproximativ un sfert de oră, mă temu- 
sem pentru viața mea, îmi făcusem griji pentru 
viața lui Bill — sau, mai bine zis, pentru exis- 


tența sa —, asistasem la acte sexuale care-ar fi 
trebuit să se consume în intimitate, îl văzusem 
pe potenţialul meu iubit cuprins de spasmele 
nesațului pentru sânge (cu accent pe „nesaț”) şi 
fusese cât pe ce să fiu sugrumată de un crăişor 
bolnav. 

Dar, gândindu-mă mai bine, mi-am îngăduit 
să plâng în voie. Mi-am îndreptat spatele, 
mi-am ascuns chipul într-o batistă primită de la 
Bill şi-am început să plâng. Curiozitatea de a 
afla pentru ce-ar avea nevoie un vampir de o 
batistă reprezenta un mic semn de revenire la 
normalitate, tranziţie înlesnită de un şuvoi de 
lacrimi de emoție. 

Bill a avut suficient bun-simt cât să nu mă 
îmbrățişeze. S-a aşezat pe podea şi a binevoit să 
privească în altă parte în răstimpul în care 
mi-am şters ochii. 

— Vampirii devin foarte cruzi când trăiesc în 
grupuri, mi s-a adresat el pe neaşteptate, deoa- 
rece se zgândăresc reciproc. Faptul că stau me- 
reu în preajma celor ca ei le reaminteşte cât de 
mult s-au îndepărtat de natura umană şi încep 
să se comporte ca adevărați justițiari. Cei ca 


mine, care locuiesc singuri, preţuiesc mai mult 
umanitatea din care au făcut cândva parte. 

I-am ascultat vocea blândă, ce-i exprima 
domol gândurile în încercarea sa de a-mi expli- 
ca inexplicabilul. 

— Sookie, viața noastră este seducătoare, 
captivantă şi, pentru unii dintre noi, durează 
secole întregi. Sângele artificial şi acceptarea 
prezenței noastre nu va schimba aceste adevă- 
ruri peste noapte, şi nici chiar peste un deceniu. 
Diane, Liam şi Malcolm sunt împreună de cinci- 
zeci de ani. 

— Ce drăguţ! i-am zis, simțind în glas ceva ce 
nu mai auzisem niciodată: amărăciune. În- 
seamnă că-şi pot sărbători nunta de aur. 

— Poţi să treci cu vederea ce s-a întâmplat? 
m-a întrebat Bill. 

Ochii săi negri, uriaşi, se apropiau din ce în 
ce mai mult, iar buzele îi ajunseseră foarte 
aproape de ale mele. 

— Nu ştiu, i-am zis parcă fără voia mea. De 
fapt, ştii, chiar am fost curioasă să aflu dacă eşti 
capabil să... 

A ridicat din sprâncene, mirat. 


— Să ce? 

— Mă refer... 

Însă m-am oprit brusc. Am căutat un mod 
mai plăcut de a-l lămuri, pentru că văzusem în 
această seară mai multă cruzime decât întâlni- 
sem în toată viața mea şi nu voiam să contribui 
şi eu la această agresivitate. 

— Mă refeream la erecţie, i-am zis, evitându-i 
privirea. 

— Acum ai aflat, mi-a răspuns, încercând să 
nu arate amuzat. Putem să facem dragoste, dar 
nu putem avea copii. Eşti mai liniştită să afli că 
Diane e stearpă? 

În acel moment, mi-a sărit ţandăra. Am des- 
chis ochii şi l-am privit îndârjită. 

— Nici să nu te gândeşti să râzi de mine! 

— Of, Sookie, a spus el, ridicând braţul ca să 
mă atingă pe obraz. 

L-am evitat. M-am ridicat brusc în picioare. 
Bill nu m-a ajutat, ceea ce era foarte bine, ci a 
rămas pe podea şi m-a privit cu aceeaşi expre- 
sie indescifrabilă. Caninii i se retrăseseră de 
mult, dar ştiam bine că suferea de foame, însă 
ăsta era ghinionul lui. 


Poşeta-mi rămăsese pe podea, în apropierea 
uşii de la intrare. Nu mă simțeam prea sigură 
pe picioare, totuşi înaintam. Am scos dintr-un 
buzunar lista cu numele electricienilor şi i-am 
lăsat-o pe masă. 

— Trebuie să plec. 

Prin bine-cunoscutul truc al vampirilor, a 
apărut brusc în fața mea. 

— Îmi permiţi să te sărut drept urare de 
noapte bună? m-a întrebat el, ținându-şi decent 
mâinile pe lângă corp şi arătându-mi clar că nu 
avea de gând să mă atingă atâta timp cât nu-i 
dădeam eu undă verde. 

— Nu, i-am răspuns, categoric. Nu mă dau în 
vânt după sărutări. 

— O să vin să te văd. 

— Da. Cum vrei. 

S-a întins să-mi deschidă uşa, dar am avut 
impresia că vrea să mă atingă şi am tresărit 
puternic. 

M-am întors rapid pe călcâie şi aproape că 
am alergat până la maşină, răstimp în care 
lacrimile mi-au încețoşat iarăşi privirea. Eram 


totuşi bucuroasă că nu aveam mult de mers 
până acasă. 


Capitolul 3 


Târâitul telefonului m-a obligat să-mi acopăr 
capul cu perna. De ce nu răspundea odată Buni? 
Văzând că zgomotul iritant continua, mi-am 
dat seama că Buni fie plecase la cumpărături, 
fie lucra undeva în grădină. M-am răsucit spre 
noptieră, nu atât bucuroasă, cât resemnată. 
Nevoită să suport o durere de cap groaznică şi 
aceleaşi regrete prin care trece o persoană care 
suferă de mahmureală cumplită (deşi ameţeala 
mea nu era provocată de alcool, ci era mai de- 
grabă emoțională), am întins mâna tremurând 
şi-am ridicat receptorul. 

— Da? am răspuns cam nesigur, după care 
mi-am dres glasul şi am repetat: Alo? 

— Sookie? 

— Înî. Sam, tu eşti? 

— Da. Scumpo, ce zici, poți să-mi mai faci o 
favoare? 

— Ce anume? 


Chiar dacă trebuia să merg la muncă, nu do- 
ream sub nici o formă să fac şi tura mea, şi pe-a 
lui Dawn. 

— Vrei să treci pe la Dawn şi să afli ce are de 
gând? Văd că nu răspunde la telefon şi iarăşi 
n-a venit la muncă. M-aş duce eu, dar nu pot, 
pentru că tocmai a sosit un camion cu marfă şi 
trebuie să le spun băieților unde să ducă produ- 
sele. 

— Acum? Vrei să mă duc acum? l-am între- 
bat, simțind că vechiul meu pătuț mă atrage 
mai mult ca niciodată. 

— Hai, te rog mult, a insistat el, părând să-şi 
dea pentru prima dată seama că eram destul de 
indispusă şi că nu-l refuzasem niciodată. 

— Bine, i-am zis, simțind că începe să mă 
calce pe nervi această idee. 

Nu o plăceam prea mult pe Dawn, şi nici ea 
nu se prea dădea în vânt după mine. Era con- 
vinsă că-i citisem gândurile şi că Jason se des- 
părțise de ea fiindcă îi spusesem lui tot ce cre- 
dea ea despre el. Însă, dacă m-ar fi interesat 
aventurile lui Jason, cu siguranță n-aş mai fi 
avut timp să dorm şi nici chiar să mănânc. 


Am făcut un duş şi m-am schimbat în haine- 
le de muncă, dar fără nici o tragere de inimă. 
Toată energia îmi dispăruse. Mi-am mâncat 
fulgii de ovăz, m-am spălat pe dinţi. Am găsit-o 
pe Buni plantând petunii într-o ladă în spatele 
casei şi i-am zis şi ei unde trebuia să mă duc, 
dar n-a părut să mă fi înțeles bine, pentru că 
mi-a zâmbit şi mi-a făcut semn să plec liniştită. 
Buni părea că surzeşte de la o săptămână la 
alta, dar mi-am dat seama că nici nu era de 
mirare, din moment ce împlinise deja şaptezeci 
şi opt de ani. Era totuşi minunat că nu-şi pier- 
duse puterile, era sănătoasă tun şi mintea îi 
funcționa perfect. 

Mergând să-ndeplinesc mărunta şi neplăcuta 
sarcină la care consimţisem, m-am gândit cât 
trebuie să-i fi fost de greu bunicii să crească alți 
doi copii, după ce-şi crescuse deja propriile 
odrasle. Tatăl meu — fiul ei — murise pe când 
eu aveam şapte ani, iar Jason zece. Aveam eu 
douăzeci şi trei de ani când fiica bunicii, Linda, 
mătuşa mea, decedase din pricina unui cancer 
uterin, în timp ce fiica Lindei, Hadley, dispăruse 
cu mult înainte de moartea mătuşii mele în 


aceeaşi subcultură urbană în care ar fi putrezit 
şi soţii Rattray, şi nici până în ziua de astăzi nu 
ştiam dacă Hadley aflase că mama ei nu se mai 
afla printre noi. Deşi trecuserăm cu toţii prin 
aceste suferințe, Buni ne îmbărbătase şi ne 
fusese mereu alături. 

Am privit din maşină cele trei mici duplexuri 
de pe una dintre laturile străzii Berry, clădiri 
dărăpănate situate în partea cea mai veche a 
centrului din Bon Temps. Dawn locuia într-unul 
dintre acele apartamente. I-am zărit maşina pe 
aleea din fața unei clădiri cât de cât mai îngriji- 
te şi am oprit în spatele berlinei ei verzi. Dawn 
îşi agățase lângă uşa de la intrare un ghiveci cu 
begonii, dar florile erau cam uscate. Am ciocă- 
nit şi am aşteptat un minut, două, după care 
am insistat. 

— Sookie, te pot ajuta cu ceva? 

Glasul îmi era cunoscut. M-am întors şi am 
mijit ochii, în razele soarelui de dimineaţă. 
Rene Lenier stătea în dreptul camionetei sale, 
parcată de cealaltă parte a străzii, în fața uneia 
dintre casele de lemn din micul cartier. 


— Ei bine..., i-am răspuns oprindu-mă imedi- 
at, neştiind dacă aveam sau nu nevoie de aju- 
tor, ori dacă Rene m-ar fi putut ajuta. Ai văzut-o 
cumva pe Dawn? N-a venit azi la muncă, şi nici 
ieri. M-a rugat Sam să trec pe-aici. 

— Sam ar trebui să-şi facă singur comisioa- 
nele, a zis Rene, provocându-mă să-mi apăr 
şeful. 

— N-a putut, pentru că tocmai îi sosise un 
camion cu marfă, i-am răspuns, întorcându-mă 
şi ciocănind iarăşi în uşă. Dawn! am strigat. Hai, 
deschide! 

M-am uitat către veranda de beton. Polenul 
pinilor se tot aşternea de două zile şi formase 
un strat auriu. Nu erau alte urme de paşi, în 
afară de cele pe care le făcusem eu. Deodată, 
am simțit furnicături pe tot scalpul. 

În acel moment, de-abia am mai observat 
faptul că Rene aştepta stânjenit lângă uşa ca- 
mionetei, nesigur dacă să plece sau să rămână. 

Duplexul lui Dawn, nu foarte spaţios, avea 
doar parter, iar uşa către celălalt apartament se 
afla la numai câțiva metri de intrarea ei. Aleea 
din cealaltă parte a casei era pustie şi la ferestre 


nu se vedeau nici un fel de jaluzele sau perdele. 
Se pare că Dawn nu avea vecini. În schimb, 
atârnase la ferestre perdele lungi, albe, cu flori 
auriu-arămii. Perdelele erau trase, dar țesătura 
era transparentă şi, în plus, Dawn nu închisese 
storurile ieftine de aluminiu. Am privit înăuntru 
şi am zărit în sufragerie câteva piese modeste 
de mobilier: o cană pentru cafea era aşezată pe 
măsuța din dreptul unui fotoliu butucănos, iar 
lângă perete era o canapea veche, acoperită cu 
o cuvertură orientală, croşetată manual. 

— Cred că o să mă duc în spate, i-am strigat 
lui Rene, care a pornit ca la comandă să traver- 
seze strada. 

Am coborât de pe veranda din față şi am pă- 
şit prin iarba pudrată cu auriul polenului, 
gândindu-mă că va trebui să-mi spăl pantofii şi 
chiar să-mi schimb ciorapii înainte de a mă 
duce la muncă. În sezonul de polenizare a pini- 
lor, totul devine galben: maşinile, plantele, 
acoperişurile, ferestrele sunt învăluite într-o 
ceață aurie, iar iazurile şi băltoacele formate în 
urma ploilor capătă pe margini cruste spumoa- 
se gălbui. 


Fereastra de la toaleta lui Dawn se afla mult 
mai sus de nivelul ochilor şi nu puteam zări 
nimic înăuntru. La fereastra de la dormitor 
trăsese jaluzelele, dar nu într-atât încât să nu 
pot privi printre lamele. Dawn era întinsă pe 
pat, pe spate, iar aşternuturile erau mototolite, 
îngrămădite în jurul ei. Picioarele îi erau desfă- 
cute larg, avea chipul tumefiat şi decolorat, 
limba îi atârna din gură, iar pe ea umblau câte- 
va muşte. 

L-am auzit în acel moment pe Rene venind 
spre mine. 

— Sună la poliţie, i-am spus. 

— Ce tot zici, Sookie? Nu este acasă? 

— Cheamă odată poliția! 

— Bine, bine! s-a conformat Rene, bătând iu- 
te în retragere. 

Posibil ca solidaritatea nescrisă feminină să 
mă fi îmboldit să nu-l las pe Rene s-o vadă pe 
Dawn în postura în care se afla, fără consimţță- 
mântul ei. lar colega mea de muncă în nici un 
caz nu şi-ar mai fi putut da acordul în acest 
sens. 


M-am sprijinit cu spatele de geam, înfiorată 
şi tentată să mai privesc o dată pe fereastră, în 
speranța deşartă ca nu cumva să mă fi înşelat 
privirea. Uitându-mă spre duplexul vecin cu 
locuinţa lui Dawn, aflat la numai doi metri dis- 
tanță, m-am întrebat cum era posibil ca locata- 
rii să nu fi auzit nimic şi să nu-şi fi dat seama 
că Dawn murise, mai ales că totul se întâmpla- 
se într-un mod atât de violent. 

Rene s-a întors câteva clipe mai târziu. Chi- 
pul său bronzat era încordat, pe el se putea citi 
o expresie de profundă îngrijorare, în vreme ce 
ochii căprui, strălucitori căpătaseră parcă un 
luciu şi mai pronunțat. 

— Vrei, te rog, să-l suni şi pe Sam? i-am ce- 
rut. 

Fără să scoată un cuvânt, s-a oprit şi a pornit 
anevoios spre camionetă. Era o persoană foarte 
drăguță. În pofida tendinței sale de a bârfi, Rene 
sărea întotdeauna în ajutor la nevoie; de pildă, 
în ziua în care venise la noi acasă, pentru a-l 
ajuta pe Jason să instaleze balansoarul bunicii 
pe verandă — o amintire îndepărtată, a unei 
zile complet diferite de aceasta. 


Duplexul vecin era similar cu al lui Dawn, 
aşa că m-am uitat direct pe fereastra dormito- 
rului. Deodată, a apărut figura unui bărbat. 
Acesta a deschis brusc geamul şi şi-a scos pe 
fereastră capul ciufulit. 

— Ce cauţi aci, Sookie Stackhouse? a întrebat 
el, lent şi apăsat. 

M-am uitat la el câteva clipe şi am reuşit 
să-mi amintesc cine era, încercând totodată să 
nu mă holbez prea mult la pieptul său despuiat, 
seducător. 

— JB? 

— Chiar eu. 

Fusesem cândva colegă de liceu cu JB du Ro- 
ne. De fapt, primele mele întâlniri le avusesem 
cu el, un tip încântător şi atât de simplu, încât 
nu-i păsa dacă-i pătrundeam sau nu în minte. 
Deşi circumstanțele de astăzi erau sinistre, nu 
puteam totuşi să nu apreciez frumuseţea lui JB, 
mai ales că, atunci când îţi stăvileşti hormonii 
atât de multă vreme cum o făcusem eu, nu le 
trebuie prea mult să înceapă să clocotească. Am 
suspinat uşor la vederea bicepşilor musculoşi şi 
pectoralilor lui. 


— Ce faci aici? a repetat el. 

— Se pare că s-a întâmplat o nenorocire cu 
Dawn, i-am răspuns, neştiind dacă să-i spun 
sau nu. Şeful m-a trimis să văd de ce n-a venit 
la muncă. 

— E acas'? m-a întrebat JB, ieşind direct pe 
fereastră, îmbrăcat doar într-o pereche de blugi 
tăiați scurt. 

— Te rog, nu te uita, i-am zis, ridicând mâna 
şi izbucnind în plâns fără nici un avertisment, 
ceea ce se părea că devenise o obişnuință pen- 
tru mine în ultima vreme. 

— JB, sărmana fată arată îngrozitor. 

— Eh, scumpo, hai, linişteşte-te, mi-a spus el 
şi m-a luat de umăr — slavă inimii lui de pro- 
vincial! —, după care m-a mângâiat uşor. 

Dacă-n preajma lui se afla vreo femeie care 
să aibă nevoie de consolare, Dumnezeule!, 
aceasta era întotdeauna o prioritate pentru JB 
du Rone. 

— Lui Dawn îi plăcea brutalitatea, a continu- 
at el pe un ton mângâietor, de parcă aşa m-ar fi 
lămurit întru totul. 


Pentru alții ar fi fost poate suficientă această 
sumară explicaţie, dar nu şi pentru o tipă atât 
de naivă ca mine. 

— Ce brutalitate? l-am întrebat, sperând 
să-mi fi pus o batistă într-unul dintre buzunare- 
le şortului. 

Mi-am ridicat ochii spre JB şi l-am văzut ro- 
şind uşor. 

— Scumpo, ştii, îi plăceau... Eh, Sookie, nu 
cred c-ai vrea să auzi aşa ceva. 

Ştiam că toată lumea mă cunoaşte drept ino- 
cența întruchipată — ceea ce mi se părea o 
ironie a sorții, mai ales că, în acele momente, 
era mai degrabă un inconvenient. 

— Mie îmi poţi spune, pentru că am lucrat cu 
ea, i-am răspuns, şi JB a consimţit dând din cap, 
serios, ca şi cum i-aş fi dat un motiv temeinic să 
mi se destăinuie. 

— Ei bine, scumpa mea, află că-i plăceau 
bărbații care... ştii, o muşcau şi o loveau, mi-a 
zis el, arătându-se răscolit de preferinţele lui 
Dawn. 

În acel moment, probabil că m-am strâmbat, 
pentru că a adăugat: 


— Da, ştiu, nici eu nu pot să pricep cum de le 
place unora aşa ceva. 

JB, care nu pierdea niciodată ocazia unei mici 
tăvăleli prin fân, m-a îmbrățişat şi a continuat 
să mă mângâie liniştitor — deşi mi se părea că 
se concentra mai mult la zona dintre omoplați 
(probabil, din dorința de a descoperi dacă pur- 
tam sutien) —, după care, încetişor, a coborât 
mult mai jos (moment în care mi-am amintit 
că-i plăceau fesele ferme). 

Deşi îmi stăteau pe limbă o mulțime de în- 
trebări, acolo au şi rămas ferecate până la sosi- 
rea poliţiştilor, în persoana Kenyei Jones şi a lui 
Kevin Prior. Când şeful poliției locale îi pusese 
pe Kenya şi pe Kevin să lucreze împreună, tot 
oraşul crezuse că nu făcuse altceva decât să-şi 
dea frâu liber simțului umorului, deoarece Ke- 
nya avea aproape un metru optzeci înălțime, 
tenul îi era de culoarea ciocolatei amărui şi 
avea o constituție ce-ar fi putut rezista în fața 
celor mai aprige uragane. Kevin părea să aibă 
cu îngăduință un metru şaptezeci, pielea îi era 
toată împestrițată de pistrui şi avea conforma- 
ţia firavă şi slabă a unui alergător de cursă lun- 


gă. Şi totuşi, destul de ciudat, cei doi K se înțe- 
legeau chiar foarte bine, deşi avuseseră câteva 
certuri şi conflicte memorabile. 

Acum însă arătau exact ca doi poliţişti seri- 
oşi. 

— Ce s-a întâmplat, domnişoară Stackhouse? 
a întrebat Kenya. Rene spune că Dawn Green a 
pățit ceva rău, a adăugat ea, scrutându-l neîn- 
cetat pe JB, în timp ce Kevin îşi coborâse privi- 
rea şi-şi examina vârful pantofilor. 

N-am înţeles de ce făcea lucrul ăsta, dar am 
bănuit că era probabil o metodă polițienească 
de investigare. 

— Şeful m-a rugat să văd de ce n-a venit 
Dawn la muncă, nici ieri, şi nici azi, i-am răs- 
puns. Am văzut că are maşina aici, aşa că am 
bătut la uşă, dar nu mi-a răspuns. Mi-am făcut 
griji pentru ea şi m-am dus în spatele casei, 
unde am văzut-o pe geamul de la dormitor. 

Le-am arătat cu degetul în spatele lor şi cei 
doi poliţişti s-au întors şi au privit spre fereas- 
tră. Apoi, s-au uitat unul la celălalt şi au con- 
simțit simultan dând din cap, ca şi cum ar fi 
purtat o întreagă conversaţie, după care Kenya 


s-a apropiat de fereastră, iar Kevin s-a dus la 
uşa din spate. 

Privindu-i pe poliţişti în exercițiul funcțiunii, 
JB uitase complet de mângâierile de alinare. De 
fapt, rămăsese cu gura căscată uşor, lăsând să i 
se vadă dantura perfectă. Ar fi dorit să se apro- 
pie de fereastră şi să privească înăuntru, dar 
oricum n-ar fi reuşit să vadă nimic peste umerii 
Kenyei, care acopereau aproape tot spaţiul 
geamului. 

Nemaidorind să-mi tot ascult propriile gân- 
duri, m-am relaxat, mi-am dizolvat ecranul de 
protecție şi mi-am deschis mintea. Mi-am ales 
un fir şi m-am concentrat la el. 

Kenya Jones s-a întors şi s-a uitat țintă la noi, 
fără să ne vadă însă. Se gândea de fapt la tot ce 
aveau de făcut, ea şi Kevin, pentru ca investiga- 
ţia să iasă ca la carte şi să se vadă că amândoi 
se comportă ca nişte ofițeri de patrulă profesio- 
nişti. Şi-a amintit că auzise lucruri nu tocmai 
plăcute despre Dawn, printre care şi faptul că 
fetei îi plăcea violența sexuală. În acele mo- 
mente, s-a gândit că nu era cu adevărat o sur- 
priză faptul că Dawn sfârşise atât de urât, dar îi 


părea rău pentru ea — ca de altfel pentru orici- 
ne ar fi sfârşit cu muşte roindu-i pe față. Kenya 
începuse deja să regrete gogoaşa suplimentară 
pe care o mâncase dimineața la Nut Hut, deoa- 
rece acum risca să vomite şi să se facă de râs 
printre colegii ei. 

În acel moment, mi-am zis că e mai bine să 
trec pe alt canal. 

JB se gândea, pe de o parte, la faptul că Dawn 
fusese omorâtă în timpul unui act sexual vio- 
lent, la numai câțiva paşi de locuinţa lui şi, 
chiar dacă era un lucru îngrozitor, era totuşi 
incitant, iar pe de altă parte, că Sookie avea un 
corp seducător, pe care şi-ar fi dorit să-l aibă 
chiar în acel moment. Era o fată foarte dulce şi 
simpatică, aşa că trebuia să depăşească odată 
umilința trăită în momentul în care Dawn îi 
ceruse s-o lovească şi el se fâstâcise ca un puşti 
— o umilinţă foarte veche. 

Am preferat să mă concentrez la altceva. 

Kevin a dat colțul casei, gândindu-se că el şi 
Kenya ar face bine să nu strice dovezile de la 
locul crimei şi, de asemenea, era foarte bucuros 
că nu ştia nimeni că se culcase cu Dawn Green. 


Era însă destul de furios, întrucât fusese omorâ- 
tă una dintre cunoscutele sale, şi spera ca făp- 
taşul să nu fie negru, aşa încât relaţia lui cu 
Kenya să nu devină şi mai tensionată decât era. 

Am comutat pe altă frecvență. 

Rene Lenier îşi dorea să vină cineva cât mai 
repede şi să ridice cadavrul din casă, şi totodată 
spera să nu afle nimeni că se culcase cu Dawn 
Green. Nu i-am putut recepționa gândurile cu 
exactitate, pentru că erau destul de întunecate 
şi foarte încâlcite. Pe unii oameni nu-i pot as- 
culta clar, dar în privinţa lui mi-am dat seama 
imediat că era foarte agitat. 

Sam a venit în mare grabă spre mine şi a în- 
cetinit brusc în momentul în care a observat că 
mă îmbrăţțişa JB. Lui Sam nu i-am putut citi 
gândurile, absolut nici unul, dar i-am simțit 
totuşi trăirile (care, în acele clipe, se manifestau 
sub forma unui amestec de îngrijorare, nemul- 
țumire şi furie). Era o situație atât de fascinantă 
şi de neaşteptată, încât m-am desprins din 
brațele lui JB şi mi-am dorit să alerg la Sam, să-l 
iau de braț, să-l privesc adânc în ochi şi să-i 
scrutez profund mintea. Mi-am amintit însă de 


momentele în care mă atinsese şi m-am retras 
ruşinată. De această dată, îmi simţea prezența 
în mintea lui şi, deşi continua să înainteze spre 
mine, mintea i s-a închistat brusc. În pofida 
invitației pe care mi-o făcuse, nu avusese de 
unde să ştie că voi observa faptul că este diferit 
de ceilalți oameni, lucru de care mi-am dat 
seama doar după ce-am insistat să-l analizez, 
până când m-a deconectat brusc. 

Nu mai simțisem niciodată aşa ceva. Era ca şi 
cum mi-ar fi închis cineva o uşă de fier masiv 
direct în față. 

În momentul în care eram cât pe ce să-l apuc 
de mână, mi-am lăsat instinctiv brațul în drep- 
tul şoldului, iar Sam şi-a îndreptat în mod voit 
privirea spre Kevin, nu spre mine. 

— Ce s-a întâmplat, domnule poliţist? a în- 
trebat el. 

— Domnule Merlotte, trebuie neapărat să pă- 
trundem în casă. Suntem nevoiţi să spargem 
uşa, asta în cazul în care nu aveți cumva o che- 
ie de rezervă. 

De ce-ar fi avut Sam o cheie de la apartamen- 
tul ei? 


— El este proprietarul nostru, mi-a şoptit JB 
la ureche, moment în care am tresărit. 

— Serios? am întrebat şi eu, prosteşte. 

— Da, cele trei clădiri duplex sunt ale lui. 

Sam a început să se caute prin buzunare şi în 
cele din urmă a scos la iveală o legătură de chei; 
a căutat rapid printre ele şi s-a oprit la una, pe 
care a separat-o de celelalte, a scos-o de pe inel 
şi i-a înmânat-o imediat lui Kevin. 

— Se potriveşte şi la uşa de la intrare, şi la 
cea din spate? a întrebat Kevin. 

Sam a consimțit dând din cap, fără să mă 
privească. 

Kevin a pornit spre uşa din spatele casei şi a 
ieşit din raza noastră vizuală. Rămăseserăm cu 
toții atât de tăcuţi, încât am auzit până şi zgo- 
motul cheii răsucite în broască. Câteva clipe 
mai târziu, a intrat în dormitor şi i-am văzut 
chipul  schimonosit din cauza mirosului. 
Acoperindu-şi cu palma nasul şi gura, s-a aple- 
cat deasupra cadavrului, şi-a pus două degete 
pe gâtul victimei, după care s-a uitat spre fe- 
reastră şi i-a făcut un semn colegei sale. Kenya 


a înțeles mesajul şi a pornit spre stradă, pentru 
a folosi stația radio a maşinii de poliţie. 

— Sookie, ce-ai zice să luăm diseară cina îm- 
preună? m-a întrebat JB. Ai trăit momente grele 
şi ai nevoie de relaxare, să treci peste aceste 
necazuri. 

— Mersi, JB, i-am răspuns, conştientă de fap- 
tul că Sam trăgea cu urechea la noi. E foarte 
drăguţ din partea ta, dar presimt că astăzi voi 
lucra mult peste program. 

Chipul frumuşel al lui JB a rămas înmărmurit 
pentru o clipă, apoi s-a destins uşor, semn că 
începea să înțeleagă situația. 

— Mda, Sam va trebui să angajeze pe altcine- 
va, a comentat el. Am o verişoară în Springhill 
care are nevoie de o slujbă. Aş putea să-i dau 
un telefon, mă gândesc c-ar putea să vină să 
locuiască aici, în apartamentul rămas liber. 

Stând lângă bărbatul pentru care lucram de 
doi ani, i-am zâmbit — sau, mai degrabă, era 
umbra unui surâs. 

— Îmi pare nespus de rău, Sookie, mi s-a 
adresat el în şoaptă. 


— Pentru ce? am spus tot abia auzit, 
întrebându-mă dacă intenţiona să recunoască 
ce fusese — sau, mai degrabă, ce nu fusese — 
între noi. 

— Pentru că te-am trimis să vezi ce 
s-a-ntâmplat cu Dawn. Ar fi trebuit să vin eu, 
dar eram sigur că şi-a găsit iar pe cineva şi mă 
gândisem că nu strica să i se aducă aminte că 
trebuie să mai vină şi la muncă. Ultima dată 
când am fost nevoit să vin după ea a țipat atât 
de tare la mine, încât mi-am zis că nu mai 
vreau niciodată să trec prin aşa ceva. Şi, ca un 
laş, te-am trimis pe tine... ca s-o găseşti aşa... 

— Eşti plin de surprize, Sam. 

Nu s-a întors să mă privească, şi nici nu mi-a 
răspuns, dar degetele i s-au împreunat cu ale 
mele şi, pentru câteva clipe, am încremenit în 
razele soarelui, ţținându-ne de mână şi 
privindu-i pe ceilalți învârtindu-se agitați în 
jurul nostru. Palma îi era caldă şi uscată, iar 
degetele viguroase. Mă simțeam într-adevăr 
apropiată de o ființă umană; deodată, strânsoa- 
rea sa a slăbit, Sam a pornit să discute cu detec- 
tivul — care tocmai cobora din maşină —, iar JB 


a început să mă întrebe cum arăta Dawn, mo- 
ment în care viața a reintrat pe vechiul ei făgaş. 

Contrastul era izbitor. Am simţit dintr-odată 
cum mă copleşeşte oboseala şi mi-am amintit 
de evenimentele din noaptea trecută, mult mai 
amănunțit decât aş fi vrut. Lumea îmi părea un 
loc teribil şi extrem de urât, populat numai de 
indivizi suspecți, în vreme ce eu, asemenea 
unui mieluşel nevinovat, cutreieram valea um- 
brelor şi pierzaniei cu un clopoțel atârnat de 
grumaz. Dărâmată, am pornit spre maşină, am 
deschis uşa şi m-am aşezat pe scaun, cu tălpile 
pe pământ. Ştiam că voi avea o zi în care voi sta 
mult în picioare, aşa că profitam de fiecare 
minut în care mă puteam relaxa. 

JB a venit după mine. Acum, odată ce mă re- 
descoperise, nu se mai putea despărți de mine. 
Mi-am amintit de perioada în care eram la li- 
ceu, când Buni avea mari speranțe că se va 
înfiripa o relație permanentă între noi doi. Dar 
prietenia cu JB — ori chiar şi numai să-i scrutez 
mintea — era la fel de interesant cât ar fi fost 
pentru un adult lectura unui abecedar. Probabil 
că era una dintre glumele providenţei să pună o 


minte atât de simplă într-un trup atât de fru- 
mos. 

Îngenunchind în fața mea, m-a luat de mână, 
iar eu m-am surprins nădăjduind să apară din 
senin o femeie bogată şi realistă, care să se 
mărite cu JB, să-l desfete şi să se bucure de tot 
ce avea el să-i ofere. Ar fi făcut cu siguranță un 
târg foarte avantajos. 

— Unde mai lucrezi acum? l-am întrebat, 
pentru a-i distrage atenția. 

— La depozitul tatei, mi-a răspuns el. 

Era slujba la care apela doar în ultimă instan- 
tă, când se trezea concediat de la alte servicii, 
fie pentru că nu era în stare să-şi ducă la înde- 
plinire sarcinile, fie din pricină că nu venea cu 
zilele la muncă sau îşi jignea îngrozitor şefii. 
Tatăl lui JB avea un magazin de piese auto. 

— Ce mai fac ai tăi? 

— Ah, sunt bine. Sookie, ar trebui să ne ve- 
dem din când în când. 

„Nu mă ispiti”, m-am gândit, ştiind că într-o 
bună zi hormonii mei vor izbuti să preia contro- 
lul şi mă vor obliga să fac ceva ce voi regreta, 
deşi, la fel de bine, aş fi putut găsi pe cineva 


mult mai rău decât JB. Eram totuşi hotărâtă să 
rabd, în speranța că voi găsi ceva mai bun. 

— Scumpule, mersi de ofertă, i-am zis. Poate 
vom ieşi undeva, dar pentru moment sunt des- 
tul de zdruncinată. 

— Îl iubeşti pe vampir? m-a întrebat el direct. 

— De unde ţi-a venit ideea asta? 

— Dawn mi-a zis. 

Chipul lui s-a întunecat imediat ce şi-a amin- 
tit că Dawn era acum moartă. Însă de-abia după 
ce i-am scrutat mintea, am aflat ce-i spusese cu 
adevărat Dawn, şi anume: „Vampirul nou-venit 
se simte atras de Sookie Stackhouse, dar eu aş 
fi mult mai potrivită pentru el, pentru că are 
nevoie de o femeie care să poată face față unui 
tratament dur. Sookie, în schimb, ar țipa speria- 
tă la prima atingere.” 

Era inutil să mă supăr pe o persoană moartă, 
dar, chiar şi-aşa, mi-am făcut pentru scurt timp 
plăcerea. În acel moment, detectivul a pornit 
spre noi, iar JB s-a ridicat şi s-a îndepărtat. 

Detectivul s-a oprit în locul în care stătuse JB 
şi s-a aşezat pe vine în fața mea; eram convinsă 
că arăt îngrozitor. 


— Domnişoară Stackhouse, mi s-a adresat el 
pe un ton liniştit şi grav, folosit de mai toți pro- 
fesioniştii în situații de criză. Numele meu este 
Andy Bellefleur. 

Familia Bellefleur se stabilise în Bon Temps 
încă de la întemeierea orăşelului, aşa că nu mi 
se părea deloc amuzant să aud numele unui 
bărbat pe care îl chema „floare frumoasă”. De 
fapt, când am remarcat constituția robustă a 
detectivului Bellefleur, chiar i-am compătimit 
pe cei care avuseseră curajul să se distreze pe 
seama numelui său de familie. Andy absolvise 
liceul cu un an înaintea lui Jason, iar sora lui, 
Portia, era cu un an mai mare decât mine. 

Însă, din câte se părea, nu doar eu eram ace- 
ea care făceam constatări. 

— E bine fratele tău? a întrebat el cu aceeaşi 
voce calmă, dar nu chiar neutră, semn că avu- 
sese conflicte cu Jason. 

— La cât de rar îl văd, se pare că se descurcă 
foarte bine, i-am răspuns. 

— Şi bunica ta? 

— Azi-dimineață planta flori, i-am spus, 
zâmbind. 


— Ce drăguţ! a spus el, amabil, dând din cap 
cu admiraţie şi surprindere. Am auzit că acum 
lucrezi la Merlotte. 

— Da. 

— La fel şi Dawn Green? 

— Da. 

— Când ai văzut-o ultima dată pe Dawn? 

— Acum două zile. La muncă, i-am răspuns, 
simțindu-mă deja extenuată. 

Fără să-mi mai mişc picioarele pe pământ şi 
nici brațul pe volan, mi-am lăsat capul într-o 
parte, pe tetiera scaunului şoferului. 

— Aţi vorbit când v-aţi întâlnit ultima oară? 

Am încercat să-mi amintesc: 

— Nu, nu cred. 

— Erai apropiată de domnişoara Green? 

— Nu. 

— De ce ai venit azi la ea? 

I-am spus că-i ținusem locul lui Dawn cu o zi 
înainte şi că Sam mă sunase în dimineața asta 
să mă roage să trec pe la ea. 

— Ţi-a zis domnul Merlotte de ce nu a dorit 
să vină el aici? 


— Da, fiindcă tocmai primise un camion cu 
marfă şi trebuia să le arate băieților unde să 
depoziteze produsele. 

De fapt, jumătate din timp, pentru a grăbi 
procesul, Sam ajutase şi el la descărcare. 

— Crezi că aveau o relație, domnul Merlotte 
şi Dawn? 

— Era şeful ei. 

— Nu, mă refer la o legătură în afara serviciu- 
lui. 

— Nicidecum. 

— Pari foarte sigură. 

— Chiar sunt. 

— Tu şi Sam aveţi o relație? 

— Nu. 

— Atunci cum de eşti atât de sigură? 

O întrebare foarte bună, mai ales că, din când 
în când, recepționasem unele gânduri care-mi 
arătau că Dawn, deşi nu ar fi putut spune că-l 
urăşte pe Sam, în nici un caz nu-l simpatiza, 
informație pe care n-ar fi fost deloc înțelept din 
partea mea să i-o dezvălui detectivului. 

— Pentru că Sam conduce barul ca un adevă- 
rat profesionist. 


Nici măcar mie nu mi s-a părut un răspuns 
prea convingător. Dar, în definitiv, acesta era 
adevărul. 

— Ştii ceva despre viața personală a colegei 
tale? 

— Nu. 

— Nu erați prietene? 

—Nu în mod deosebit, i-am răspuns, 
lăsându-mă uşor purtată de gânduri, în mo- 
mentul când detectivul şi-a lăsat meditativ 
capul în pământ, sau cel puţin arăta de parcă ar 
fi reflectat. 

— Cum aşa? 

— Fiindcă nu aveam nimic în comun. 

— Ca de exemplu? 

Am oftat, împovărată. Din moment ce nu 
aveam nimic în comun cu Dawn, ce exemplu 
i-aş fi putut da detectivului? 

— În regulă, i-am spus încet. Dawn avea o vi- 
aţă socială destul de activă şi-i plăcea să umble 
cu bărbaţi. Nu era prea interesată să-şi petreacă 
timpul liber în compania femeilor. Familia ei 
era din Monroe şi nu avea aici nici o rudă. Ei îi 


plăcea să bea, mie nu. Eu citeam foarte mult, ea 
nu. Suficient? 

Pentru a fi sigur că nu-l sfidam, Andy 
Bellefleur mi-a examinat atent chipul; părea să 
se arate mulțumit de ce vedea. 

— Aşadar, nu vă întâlneaţi niciodată după 
orele de muncă? 

— Niciodată. 

— Aşa stând lucrurile, nu ţi se pare totuşi 
ciudat că Sam Merlotte te-a rugat tocmai pe 
tine să vezi ce se întâmplă cu Dawn? 

— Nu, câtuşi de puţin, i-am răspuns pe de- 
plin convinsă, mai ales că nu mi se mai părea 
deloc ciudată rugămintea lui Sam, odată ce mi 
se destăinuise în legătură cu izbucnirea nervoa- 
să pe care-o avusese Dawn. În drum spre bar, 
trec mereu pe-aici şi, în plus, spre deosebire de 
Arlene, cealaltă chelneriță din schimbul nostru, 
nu am copii de întreținut. Aşa că, probabil, a 
considerat că-mi este mai uşor să-l ajut în 
această problemă. 

Mi s-a părut un răspuns destul de convingă- 
tor — i-aş fi lăsat o impresie complet greşită 


dacă i-aş fi spus că Dawn ţipase la Sam ultima 
oară când acesta trecuse pe la ea. 

— Ce-ai făcut cu două zile-n urmă, după 
ce-ai ieşit de la muncă? 

— Nu am fost la serviciu, pentru că am avut 
liber. 

— Şi cum ţi-ai petrecut ziua liberă? 

— Am stat la soare, am ajutat-o pe Buni la 
curățenie şi, mai târziu, am avut un oaspete. 

— Pe cine? 

— Bill Compton. 

— Vampirul. 

— Chiar el. 

— Până la ce oră s-a prelungit vizita domnu- 
lui Compton? 

— Nu ştiu exact. Posibil până la miezul nopții 
sau la ora unu. 

— Ți s-a părut cumva că arăta nervos, agitat? 

— Nu, părea absolut normal. 

— Domnişoară Stackhouse, va trebui să mai 
discutăm despre aceste lucruri la secție. Din 
câte se pare, aici va mai dura o vreme. 

— Bun, atunci ne vedem mai târziu. 

— E bine peste aproximativ două ore? 


— Numai dacă Sam nu are nevoie de mine la 
muncă, i-am răspuns, uitându-mă la ceas. 

— Domnişoară Stackhouse, investigația este 
mai importantă decât prezenţa ta la bar. 

Cu această remarcă a reuşit să mă scoată din 
sărite, dar nu pentru că ar fi considerat ancheta 
mai importantă decât punctualitatea mea la 
serviciu; în privința asta, eram întru totul de 
acord cu el. Ceea ce mă deranjase erau prejude- 
cățile nemărturisite pe care le avea față de sluj- 
ba mea. 

— Consideri, probabil, că nu am un serviciu 
prea important, dar este o slujbă la care mă 
pricep şi care-mi place. Şi, nu care cumva să 
uiţi, Andy Bellefleur, cred că merit acelaşi res- 
pect ca şi sora ta, chiar dacă ea este avocat. Nu 
sunt deloc proastă, şi cu atât mai puţin târfă. 

Detectivul s-a înroşit la față, treptat, într-un 
mod deloc atrăgător. 

— Te rog să mă ierți, s-a scuzat rezervat, În- 
cercând apoi în gând să-şi renege vechile cu- 
noştințe, liceul la care învățaserăm împreună, 
faptul că familiile noastre se cunoşteau de mul- 
tă vreme, precum şi faptul că i-ar fi fost mai 


bine să lucreze ca detectiv în alt oraş, unde să-i 
poată trata pe oameni aşa cum considera că 
trebuie să o facă un polițist. 

— Nu, aici ai fi un detectiv mult mai destoi- 
nic, dacă ai renunța la o astfel de atitudine, 
i-am răspuns. 

Ochii cenuşii, larg deschişi, îi scânteiau, iar 
eu m-am bucurat ca un copil că reuşisem să-l 
pun la punct, deşi eram sigură că, mai devreme 
sau mai târziu, voi plăti pentru acest lucru. 
Întotdeauna se întâmpla aşa când le dezvălu- 
iam oamenilor o mică mostră a capacităților 
mele. 

În general, odată ce le dădeam o idee despre 
ce înseamnă citirea minții, mulți nu ştiau cum 
să se îndepărteze de mine mai repede. Dar An- 
dy Bellefleur se arăta chiar fascinat. 

— Înseamnă că este adevărat, a şoptit el pe 
nerăsuflate, de parcă am fi fost undeva singuri, 
şi nu pe aleea unui duplex dărăpănat, în zona 
rurală a Louisianei. 

— Nu, nici vorbă de-aşa ceva, i-am răspuns 
imediat. Uneori îmi dau seama ce gândeşte 
cineva după mimica feţei. 


În clipa aceea, s-a gândit în mod intenţionat 
la faptul că ar fi vrut să-mi descheie bluza, dar 
eram deja pregătită, pentru că mă baricadasem 
în fortăreața mea asediată şi n-am făcut altceva 
decât să-i zâmbesc cu seninătate. Mi-am dat 
totuşi seama că nu reuşisem să-l păcălesc. 

— Dacă ai nevoie de mine, vino la bar. Acolo 
putem discuta în linişte, în magazie sau în bi- 
roul lui Sam, i-am zis categorică, trăgându-mi 
picioarele peste pragul portierei. 

Când am ajuns la muncă, barul era în plină 
activitate. Sam îl chemase pe Terry Bellefleur 
să-i țină locul cât fusese reținut de poliție la 
apartamentul lui Dawn. Terry, dacă-mi amin- 
tesc bine, era văr de-al doilea cu Andy şi, cu 
multă vreme în urmă, avusese o cârciumă în 
Vietnam, iar de-atunci trăia numai din ajutorul 
infim primit de la stat, obținut pentru că avea o 
infirmitate. Fusese rănit, luat prizonier şi ținut 
în închisoare doi ani de zile, iar gândurile îi 
erau adeseori atât de înspăimântătoare, încât 
aveam mare grijă ca în preajma lui să fiu mult 
mai precaută decât de obicei. Terry avusese o 
viață foarte grea şi, comparativ cu mine, îi era 


mult mai greu să se comporte normal. Slavă 
Domnului, nu consuma băuturi alcoolice. 

După ce m-am spălat pe mâini şi am luat ta- 
va, l-am sărutat uşor pe obraz. Pe fereastra ce 
dădea în mica bucătărie a barului l-am văzut pe 
Lafayette Reynold, bucătarul nostru, întorcând 
pe plită hamburgeri şi punând în cuva cu ulei 
încins o sită cu cartofi pai. În barul Merlotte's 
nu se puteau servi decât sendviciuri şi garnituri 
simple, fiindcă Sam nu dorea să-şi transforme 
barul în restaurant, ci prefera să aibă un local în 
care clienții să-şi poată astâmpăra cât de cât 
foamea. 

— Nu că n-aş fi onorat, dar pentru ce-a fost 
pupicul? m-a întrebat Terry, ridicându-şi mirat 
sprâncenele. 

Terry era roşcat, dar, când nu se bărbierea, 
mi se părea că mustăţile îi bat spre cenuşiu. 
Stătea foarte mult sub cerul liber, însă pielea 
nu-i era bronzată cu adevărat, ci căpătase un 
aspect uşor roşiatic, aspru, care-i scotea şi mai 
mult în evidenţă cicatricele de pe obrazul stâng. 
Acest fapt nu-l deranja câtuşi de puţin pe Terry. 
Arlene, după ce băuse într-o seară mai mult 


decât trebuia, se culcase cu Terry şi îmi spusese 
că acesta avea nişte cicatrice şi mai groaznice 
decât cele de pe obraz. 

— Pentru că ai venit aici, i-am răspuns. 

— E adevărat ce s-a întâmplat cu Dawn? 

Lafayette a aşezat două farfurii pe tejgheaua 
ferestruicii şi mi-a făcut şmechereşte cu ochiul. 
Lafayette purta mereu gene lungi, false, şi cam 
exagera cu machiajul. Dar mă obişnuisem cu 
chipul său atât de mult, încât nu mă mai gân- 
deam la asta. Acum însă, rimelul din jurul ochi- 
lor mi-a amintit de Jerry şi de faptul că permi- 
sesem să fie luat de trei vampiri, fără să mani- 
fest nici cel mai mic protest. Fusese probabil o 
greşeală din partea mea, dar mă comportasem 
totuşi pragmatic, pentru că oricum nu i-aş fi 
putut opri. Chiar dacă aş fi sunat după ajutor, 
poliţiştii nu ar fi izbutit să ajungă în timp util. 
Tânărul era pe moarte şi era hotărât să ia cu el 
cât mai mulţi vampiri şi oameni. În definitiv, 
era deja un criminal, drept pentru care mi-am 
înfrânat mustrările şi mi-am spus că este ulti- 
ma dată când mă gândesc la el. 


— Arlene, sunt gata burgerii, a strigat Terry, 
readucându-mă brusc cu picioarele pe pământ. 

Arlene a venit să ia farfuriile şi mi-a aruncat 
o privire care-mi dădea de-nțeles că mă va 
bombarda cu întrebări imediat ce va prinde 
ocazia. Charlsie Tooten venise şi ea la lucru. 
Charlsie ne ţinea locul de fiecare dată când se 
îmbolnăvea o chelneriță sau nu venea la servi- 
ciu din alt motiv. Îmi plăcuse întotdeauna de ea 
şi acum speram să fie angajată în locul lui 
Dawn. 

— Într-adevăr, Dawn e moartă, i-am zis lui 
Terry, care nu părea deranjat de răspunsul meu 
destul de tardiv. 

— Ce s-a-ntâmplat cu ea? 

— Nu ştiu, dar a avut o moarte violentă, i-am 
răspuns, amintindu-mi de petele de sânge de 
pe aşternuturi. 

— Maudette, a spus Terry, şi am înţeles înda- 
tă. 

— Probabil, i-am zis, gândindu-mă că era po- 
sibil ca ucigaşul lui Dawn să fie tot cel care-i 
venise de hac şi lui Maudette. 


Bineînțeles, în ziua aceea, toţi locuitorii dis- 
trictului Renard îşi făcuseră apariția în bar, dacă 
nu pentru a lua o gustare la prânz, măcar pen- 
tru o cafea sau o bere de după-amiază. Cine nu 
reuşea să-şi schimbe programul de muncă aş- 
tepta până la sfârşitul orelor de lucru şi se 
oprea la bar în drum spre casă. Două tinere 
fuseseră ucise într-un interval de numai o lună 
şi era normal ca oamenii să dorească să discute 
despre aceste evenimente. 

Sam a revenit în jurul orei două, înfierbântat 
tot, cu chipul transpirat din cauză că stătuse în 
curtea neumbrită în care se afla locul crimei. 
Imediat ce-a intrat, mi-a zis că Andy Bellefleur 
urma să vină cât de curând să discute cu mine. 

— Nu înțeleg pentru ce, i-am spus un pic iri- 
tată. Fiindcă n-am umblat niciodată cu Dawn. 
Ce s-a întâmplat cu ea, ți-au zis? 

— A fost sugrumată după ce-a fost bătută, 
mi-a răspuns Sam. l-au găsit pe corp şi câteva 
urme mai vechi de muşcături. La fel ca în cazul 
lui Maudette. 


— Sam, avem printre noi o mulțime de vam- 
piri, i-am zis, răspunzând la comentariul său 
nerostit. 

— Sookie... 

Vorbea în şoaptă, pe un ton grav, la fel ca în 
momentele în care mă ţinuse de mână în fața 
casei lui Dawn şi mă respinsese brusc din min- 
tea lui, ştiind bine că-l scrutam, ştiind perfect 
cum să mă ţină departe de el. 

— Scumpa mea, Bill e un tip bun, pentru un 
vampir. Dar nu este om. 

— Nici tu, scumpule, i-am zis tot în şoaptă, 
dar foarte răspicat, după care i-am întors ime- 
diat spatele, fără să-mi doresc să accept pe 
deplin motivul pentru care eram supărată pe el, 
dar dorind să-i arăt clar că eram iritată. 

Am muncit apoi într-un ritm infernal. Indife- 
rent de cusururile pe care le avea, Dawn era 
foarte eficientă la muncă, ceea ce nu puteam 
spune şi despre Charlsie, care nu putea să țină 
pasul cu noi. Îşi dădea toată silința şi eram 
convinsă că va reuşi să intre în ritmul nostru, 
însă în seara aceasta, doar eu şi Arlene am dus 
tot greul. 


Bacşişurile pe care le-am primit au fost ex- 
trem de generoase şi, pe măsură ce se ducea 
vorba că eu fusesem cea care descoperise cada- 
vrul, clienţii au continuat să curgă până târziu 
în noapte. Am fost foarte rezervată şi am înche- 
iat seara cu bine, fiindcă nu mi-ar fi făcut nici o 
plăcere să-i reped pe cei care doreau să ştie 
ceea ce deja ştiau toți. 

În drum spre casă, mi-am permis să mă rela- 
xez puţin. Mă simțeam realmente epuizată şi, 
din acest motiv, ultima persoană pe care mi-aş 
fi dorit s-o văd, după ce-am cotit pe drumul ce 
trecea prin pădure şi ducea spre casa noastră, 
era Bill Compton. Sprijinit de un pin, mă aştep- 
ta. Am trecut de el, decisă fiind să-i ignor pre- 
zența, dar în cele din urmă m-am oprit. 

Mi-a deschis portiera şi am coborât, dar nu 
l-am privit în ochi. Părea totuşi să se simtă 
foarte confortabil la adăpostul întunericului, 
într-un mod în care eu n-aş fi putut să mă simt 
niciodată. Încă eram influențată de poveştile 
din copilărie referitoare la tenebrele nopții şi 
ciudățeniile care se iveau la tot pasul din întu- 
neric. 


Şi, dacă stăteam bine să mă gândesc, Bill era 
una dintre acele ciudățenii. Nici nu era de mira- 
re că se simţea bine într-un astfel de mediu. 

— Ai de gând să vorbeşti cu mine sau inten- 
ționezi să-ți priveşti pantofii toată noaptea? 
m-a întrebat el, aproape şoptit. 

— S-a întâmplat ceva şi-ar trebui să ştii şi tu. 

— Spune-mi! 

Încerca să-mi facă ceva, pentru că am simţit 
influența lui planând asupra mea. A oftat ime- 
diat ce şi-a dat seama că-l resping. 

— Nu pot sta în picioare, i-am zis, obosită. 
Hai să ne-aşezăm pe jos sau unde vrei tu, pen- 
tru că aproape nici nu-mi mai simt picioarele. 

Drept răspuns, m-a ridicat şi m-a aşezat pe 
capota maşinii, după care s-a postat în fața 
mea, cu brațele încrucişate la piept, aşteptând 
— evident — să-i vorbesc. 

— Bun, spune-mi despre ce e vorba. 

— Dawn a fost ucisă. La fel, Maudette 
Pickens. 

— Dawn? 

— Cealaltă chelneriță de la bar, i-am răspuns, 
simțindu-mă deodată mai bine. 


— Roşcata, tipa căreia îi place să se mărite 
des? 

Starea de bine s-a accentuat: 

— Nu, bruneta, tipa care se tot lovea cu şol- 
durile de scaunul tău şi încerca întruna să-ţi 
atragă atenția. 

— Ah, ea. A venit acasă la mine. 

— Dawn? Când? 

— După ce-ai plecat ieri-noapte, când m-au 
vizitat şi ceilalți vampiri. A avut mare noroc că 
nu i-a găsit acolo, mai ales că avea atâta încre- 
dere în capacitatea ei de a face față oricărei 
provocări. 

— Şi de ce avut noroc? Nu i-ai fi luat apăra- 
rea, în caz de ceva? l-am întrebat, privindu-l 
reprobatoare. 

Ochii lui Bill erau complet negri, chiar şi în 
lumina lunii. 

— Nu cred, mi-a răspuns el. 

— Eşti atât... 

— Sunt un vampir, Sookie. Eu nu gândesc la 
fel ca tine şi nici nu pot sări automat în apăra- 
rea cuiva. 

— Pe mine m-ai apărat. 


— Tu eşti diferită. 

— De ce? Şi eu sunt tot chelneriţă, la fel ca 
Dawn, şi provin dintr-o familie simplă, la fel ca 
Maudette. De ce-aş fi diferită? 

Simţeam că mă înfurii, deşi ştiam bine ce va 
urma. 

— Eşti diferită, mi-a răspuns, atingându-mă 
cu degetul pe mijlocul frunţii. Nu eşti ca noi, 
dar nu semeni nici cu ei. 

Am simţit că sunt pe cale să izbucnesc — ca 
şi cum aş fi trăit o străfulgerare divină. În mo- 
mentul acela, m-am repezit spre el şi l-am lovit. 
A fost un gest nesăbuit: parc-aş fi dat cu pum- 
nul într-o maşină blindată. Bill însă m-a ridicat 
brusc de pe maşină şi m-a lipit de el, 
ținându-mi cu un singur braț mâinile pe lângă 
şolduri. 

— Nu! am strigat, zbătându-mă şi dând din 
picioare, deşi aş fi putut foarte bine să-mi păs- 
trez energia. 

În cele din urmă, am cedat. Răsuflam greu, la 
fel ca el, dar se pare că el o făcea din cu totul alt 
motiv decât mine. 


— De ce consideri că trebuia să aflu ce s-a în- 
tâmplat cu Dawn? 

Glasul îi era foarte liniştit, n-ai fi zis că ne 
agitaserăm serios cu doar câteva clipe în urmă. 

— Ei bine, i-am răspuns nervoasă, Stăpâne al 
întunericului, pentru că Maudette avea pe 
coapse urme vechi de muşcături, iar poliţiştii 
i-au spus lui Sam că şi Dawn prezenta aceleaşi 
semne. 

Dacă tăcerea poate fi caracterizată în vreun 
fel, a sa era gânditoare. În timp ce cugeta — sau 
indiferent ce-or face vampirii în astfel de stări 
—, m-a mai slăbit din îmbrăţişare; cu o mână, a 
început să-mi mângâie absent spatele, ca unui 
cățeluş îndurerat. 

— Presupun că nu sugerezi că ar fi murit de 
la acele mușcături. 

— Nici vorbă, pentru că moartea le-a fost 
provocată prin sugrumare. 

— Înseamnă că n-a fost un vampir, a răspuns 
el, categoric. 

— De ce nu? 

— Dacă un vampir s-a fi hrănit din aceste 
femei, ele ar fi fost găsite secătuite de sânge, 


nicidecum strangulate. Un vampir nu le-ar fi 
lăsat sângele să se irosească. 

Exact când începeam să mă simt puţin mai 
bine în prezenţa lui Bill, trebuia el să spună 
ceva atât de aspru, atât de vampiresc, încât să 
mă văd nevoită s-o iau de la capăt. 

— În cazul acesta, i-am zis obosită, fie avem 
de-a face cu un vampir foarte viclean şi stăpân 
pe sine, fie este cineva care le-a pus gând rău 
femeilor care au fost cu vampiri. 

— Hmmm... 

Nu-mi plăcea nici una dintre alternative. 

— Crezi că eu aş face aşa ceva? a întrebat el, 
luându-mă prin surprindere şi obligându-mă să 
mă contorsionez în strânsoarea lui, pentru a-mi 
ridica privirea spre el. 

— Ai avut mare grijă să-mi atragi atenţia cât 
eşti de necruţător, i-am reamintit. Ce altceva aş 
putea crede? 

Era atât de liniştitor să nu ştiu adevărul, încât 
aproape că am zâmbit. 

— Puteam să le omor, dar nu aş fi făcut-o 
aici, şi nici acum, mi-a răspuns Bill, al cărui ten 


nu avea nici o culoare în lumina lunii, doar 
arcadele şi ochii îi erau negri. 

— Aici vreau să locuiesc. Îmi doresc un că- 
min. 

Un vampir tânjea după un cămin numai al 
său. 

Bill mi-a citit gândurile pe chip. 

— Sookie, nu mă compătimi. Ar fi o greşeală, 
mi-a spus el îndemnându-mă să-l privesc fix în 
ochi. 

— Bill, nu poți să mă farmeci sau ce-oi vrea 
tu să faci acum. Nu poți să mă vrăjeşti să-mi 
dau tricoul jos şi să te las să mă muşti, nu poți 
să mă convingi că n-ai fost aici sau că nu ne-am 
întâlnit; nu vei putea face absolut nici unul 
dintre trucurile tale. Cu mine va trebui să fii 
direct, ori să recurgi la forță. 

— Nu, mi-a răspuns, aproape atingându-mi 
gura cu buzele. Nu te voi forța. 

Chiar dacă am simțit brusc impulsul de a-l 
săruta, măcar ştiam că era propriul meu imbold 
şi nu unul impus artificial. 

— Bun, dacă nu ai fost tu, i-am zis, 
străduindu-mă să nu deviem de la firul discuți- 


ei, înseamnă că Dawn şi Maudette mai cunoş- 
teau un vampir. Maudette a frecventat barul 
vampirilor din Shreveport. Poate şi Dawn a fost 
pe-acolo. Vrei să mă duci şi pe mine? 

— De ce? m-a întrebat el, pur şi simplu din 
curiozitate. 

Nu puteam să-i explic ce înseamnă pentru o 
ființă obişnuită să se simtă în pericol, să treacă 
mereu prin situații primejdioase. Cel puţin, nu 
în seara aceasta. Aşa că am preferat să-l mint. 

— Fiindcă nu cred că Andy Bellefleur îşi va da 
osteneala s-o facă. 

— Neamul Bellefleur încă mai locuieşte aici, 
a zis el pe un alt ton, strângându-mă puternic 
în braţe. 

— Da, şi nu sunt puțini, i-am spus. Andy este 
detectiv în poliție. Sora lui, Portia, este avocat, 
iar vărul lor, Terry, este veteran de război, bar- 
man şi îl suplineşte uneori pe Sam. Şi mai sunt 
destui. 

— Bellefleur... 

Simțeam că nu mai pot să respir. 

— Bill! am scâncit, panicată. 


— Ah, scuză-mă, a zis el, slăbindu-şi imediat 
strânsoarea. 

— Trebuie să merg la culcare. Sunt foarte 
obosită, Bill. 

M-a lăsat uşor jos, pe prundiş, după care şi-a 
coborât privirea spre mine. 

— Le-ai spus celorlalți vampiri că-ți aparțin. 

— Da. 

— Şi ce anume înseamnă acest lucru? 

— Că-i voi omori dacă vor încerca să se hră- 
nească din tine. Altfel spus, tu eşti ființa mea 
umană. 

— Mă simt onorată de gestul tău, dar nu ştiu 
ce implică acest lucru, i-am zis, precaută. Şi, în 
plus, nu-mi amintesc să fi fost întrebată da- 
că-mi doresc sau nu să mă aflu în această ipo- 
stază. 

— Indiferent ce-ar însemna, îți este probabil 
mult mai bine decât în compania lui Malcolm, 
Liam şi Diane. 

Se vedea că nu doreşte să-mi răspundă pe fa- 
tă. 

— Ai de gând să mă însoțeşti în acel bar? 

— Când eşti din nou liberă? 


— Peste două nopți. 

— Rămâne să ne vedem atunci. Te conduc 
eu. 

— Ai maşină? 

— Cum altfel crezi că ajung în locurile în care 
vreau să merg? mi-a răspuns el, cu un vag surâs 
pe chipu-i strălucitor. 

Înainte de a dispărea în pădure, mi-a aruncat 
peste umăr: 

— Sookie, vreau să fiu mândru de tine. 

Am rămas cu gura căscată. 

Într-adevăr, trebuia să fie mândru de mine. 


Capitolul 4 


Jumătate dintre clienţii lui Merlotte credeau 
că Bill avea o legătură directă cu muşcăturile de 
pe trupurile cadavrelor, iar cealaltă jumătate 
considera că Maudette şi Dawn fuseseră muş- 
cate de vampirii pe care-i întâlniseră prin baru- 
rile din orăşelele în care-şi petrecuseră timpul 
liber şi că-şi meritau din plin soarta, din mo- 
ment ce preferaseră aşternuturile vampirilor. 
Unii erau convinşi că tinerele fuseseră sugru- 
mate de un vampir, iar alții spuneau că victime- 
le se complăcuseră în promiscuitate şi că 
de-aceea-şi găsiseră sfârşitul. 

Dar toți cei care veniseră în barul Merlotte's 
erau îngrijoraţi că va apărea o nouă victimă în 
rândurile femeilor. Nici nu-mi mai aminteam 
de câte ori fusesem atenționată să am mare 
grijă în privința prietenului meu, Bill Compton, 
să-mi încui uşile, să nu las nici un străin în 


casă... De parcă n-aş fi făcut zi de zi aceste lu- 
cruri. 

Jason, ca unul care fusese „amic” cu ambele 
fete, ne-a vizitat atât pentru ca noi să-i plângem 
de milă, cât şi pentru a ne alunga orice fel de 
suspiciuni. Imediat ce-a intrat, a vorbit un ceas 
întreg despre această problemă, în timp ce eu şi 
Buni încercam să-l încurajăm să-şi vadă liniştit 
de serviciu, aşa cum ar face orice persoană 
nevinovată. Însă, pentru prima dată de când îl 
ştiu, fratele meu era cu adevărat îngrijorat. Nu 
eram bucuroasă că intrase în bucluc, dar nici 
nu-mi părea rău pentru el, ceea ce era o josnicie 
din partea mea. 

Într-adevăr, nu sunt perfectă. 

De fapt, sunt atât de departe de perfecțiune, 
încât, în pofida morţii celor două femei pe care 
le cunoşteam, am petrecut o bună bucată de 
vreme întrebându-mă ce înțelegea Bill prin 
faptul că dorea să fie mândru de mine. Nu 
aveam nici cea mai vagă idee ce costumațţie ar 
fi trebuit să-mi aleg pentru vizita într-un bar de 
vampiri, dar nu aveam de gând să mă îmbrac în 


cine ştie ce haine caraghioase, aşa cum auzi- 
sem că fac unii vizitatori. 

Bineînțeles, nu ştiam pe nimeni care să-mi 
poată da un sfat în acest sens. 

Spre deosebire de femeia-vampir Diane, nu 
eram suficient de înaltă sau de suplă, încât să 
mă pot îmbrăca toată în spandex. 

În cele din urmă, mi-am ales o rochiță din 
străfundul şifonierului, una pe care nu prea 
avusesem ocazia s-o îmbrac, o piesă vestimen- 
tară menită să fie purtată numai în prezența 
unui însoțitor căruia vrei să-i atragi în mod 
deosebit atenţia. Era o rochie-corset, foarte 
decoltată, fără mâneci, strâmtă, albă. Ţesătura 
era vaporoasă şi avea ca model flori stacojii, cu 
tulpini lungi şi verzi. Bronzul pielii strălucea şi 
pieptul mi se contura provocator. Mi-am pus o 
pereche de cercei cu pietre roşii, sclipitoare, şi 
pantofi cu tocuri cui, pe care i-am asortat cu o 
poşetă sângerie din rafie. M-am fardat discret şi 
mi-am lăsat părul ondulat să se reverse pe spa- 
te. 

Când am ieşit în sfârşit din cameră, Buni a 
făcut ochii cât cepele. 


— Scumpa mea, arăţi minunat, mi-a zis ea. 
Nu crezi că-ți va fi puţin cam rece în rochița 
asta? 

— Nicidecum, i-am răspuns zâmbind. E des- 
tul de cald afară. 

— N-ai vrea totuşi să-ți pui un pulover? 

— Nu, în nici un caz, i-am zis râzând. 

Pe ceilalți vampiri îi alungasem undeva de- 
parte în ungherele minții mele, astfel încât să 
nu mă mai înspăimânte deloc faptul că arătam 
sexy. Eram totodată foarte entuziasmată că 
aveam o întâlnire, deşi eu fusesem cea care îl 
invitase pe Bill şi, de fapt, porneam mai degrabă 
într-o misiune de recunoaştere. Mă străduiam 
însă să uit şi acest aspect, aşa încât să mă pot 
simţi bine în seara ce urma. 

Între timp m-a sunat şi Sam, care m-a anun- 
tat că, dacă vreau, pot veni să-mi iau salariul, 
ceea ce şi făceam de obicei, dacă eram liberă în 
ziua următoare. 

În drum spre Merlotte, m-am simţit oarecum 
stânjenită de faptul că eram atât de aranjată. 

De îndată ce-am trecut pragul barului, am 
avut parte de un bine-meritat moment de liniş- 


te mormântală. Sam era cu spatele la mine, dar 
Lafayette se holba pe ferestruica bucătăriei, iar 
Rene şi JB stăteau la bar. Ghinionul făcea ca 
alături de ei să se afle şi Jason, fratele meu, care 
s-a uitat cu atenție să vadă la ce se zgâia Rene. 

— Fato, dar arăţi excelent! a strigat entuziast 
Lafayette. De unde ţi-ai luat rochița asta? 

— Ah, e o vechitură, o am de când mă ştiu, 
i-am zis jovială, făcându-l să râdă. 

Sam s-a întors să vadă de ce rămăsese Lafay- 
ette cu gura căscată, şi şi-a bulbucat şi el in- 
stantaneu ochii. 

— Dumnezeule! a suspinat el în momentul în 
care, foarte stăpână pe mine, m-am apropiat de 
el şi i-am cerut salariul. 

— Sookie, hai în birou la mine, mi-a zis el. 

L-am urmat în micul birou de lângă magazie 
— un scurt traseu pe parcursul căruia Rene m-a 
îmbrățişat în grabă şi JB m-a sărutat pe obraz. 

Sam s-a apucat să răscolească prin teancul 
de hârțoage de pe birou şi, în cele din urmă, a 
dat de cecul meu, dar nu mi l-a dat. 

— Te duci undeva anume? m-a întrebat Sam, 
fără nici o tragere de inimă. 


— Am o întâlnire, i-am răspuns, încercând să 
par indiferentă. 

— Arăți minunat, a mai adăugat, înghițind în 
sec, în timp ce ochii-i sticleau incandescent. 

— Mulţumesc. Ei, Sam, ai de gând să-mi dai 
cecul? 

— Ah, bineînţeles, a zis el, întinzându-mi-l. 

L-am luat şi l-am pus în poşetă. 

— Bun, atunci, la revedere. 

— La revedere. 

Şi totuşi, în loc să-mi dea de înțeles că pot 
pleca, Sam a venit lângă mine şi m-a mirosit. 
Chipul lui era aproape de gâtul meu. A inspirat 
profund. Dorind să adulmece parfumul corpului 
meu, a închis pentru o clipă ochii strălucitori, 
albaştri, după care a expirat uşor, răsuflând 
fierbinte, direct pe goliciunea pielii mele. 

Am deschis uşa şi am părăsit barul, uimită şi 
îngrijorată de comportamentul lui. 

Când am ajuns acasă, în fața intrării staționa 
un Cadillac negru, ce lucea ca sticla. Era al lui 
Bill. Oare de unde făcea rost de bani să cumpere 
maşini atât de luxoase? Dând uşor din cap, am 
urcat treptele verandei şi am intrat. De pe ca- 


napeaua pe care era aşezat, Bill şi-a îndreptat 
imediat privirea spre mine, oprindu-se din dis- 
cuția cu Buni, care şedea pe braţul unui fotoliu 
vechi, frumos tapițat. 

Cum m-a văzut, mi-am dat seama că exage- 
rasem. Părea înfuriat de-a binelea. Chipul îi 
încremenise, iar ochii îi scânteiau incandescent. 
Degetele i se încovoiaseră asemenea unor ghea- 
re pregătite să sfârtece. 

— Nu-i bine-aşa? am întrebat uşor îngrijora- 
tă, simțind cum mi se urcă sângele în obraji. 

— Ba da, a răspuns el într-un final, după o 
pauză suficient de îndelungată cât să o deran- 
jeze pe Buni. 

— Orice om sănătos la cap trebuie să admită 
că Sookie este una dintre cele mai frumoase 
fete de pe la noi, a intervenit ea, pe un ton 
amabil la suprafață, dar nespus de tăios în spa- 
tele aparenţelor. 

— Ah, fireşte, a consimţit el, intonând cuvin- 
tele într-un mod destul de ciudat. 

Eh, naiba să-l ia! Eu ştiam că-mi dădusem 
toată silința, aşa că mi-am îndreptat umerii şi 
l-am întrebat: 


— Bun! Atunci, mergem? 

— Da, a repetat el şi s-a ridicat. La revedere, 
doamnă Stackhouse. Mi-a făcut mare plăcere să 
ne revedem. 

— Ei bine, să vă distrați de minune, a zis ea, 
înmuindu-se puţin. Bill, să conduci cu atenţie şi 
să nu bei prea mult. 

Bill a ridicat dintr-o sprânceană. 

— Bineînţeles, doamnă. 

Buni însă nu a mai băgat în seamă răspunsul 
lui. 

Bill mi-a deschis portiera şi a aşteptat până 
am izbutit să mă aşez, după o serie de manevre 
foarte bine calculate, aşa încât rochița să nu 
aibă de suferit. După ce a închis uşa, s-a aşezat 
la volan, în timp ce eu mă întrebam cine-l învă- 
tase oare să conducă. Probabil că Henry Ford în 
persoană. 

— Îmi pare rău că nu m-am îmbrăcat adec- 
vat, i-am zis, privind în față. 

Maşina parcurgea încet drumul plin de hâr- 
toape ce trecea prin pădure, după care s-a oprit, 
clătinându-se. 


— Cine-a spus una ca asta? a întrebat el foar- 
te tandru. 

— Mai devreme te-ai uitat la mine de parc-aş 
fi greşit cu ceva, i-am răspuns iritată. 

—Ah, atunci mă gândeam dacă sunt 
într-adevăr capabil să te duc şi să te aduc 
de-acolo fără să fiu nevoit să ucid pe cineva 
care te doreşte. 

— Eşti sarcastic, i-am zis, fără să-l privesc. 

Şi-a aşezat mâna pe ceafă mea şi m-a forțat 
să mă-ntorc spre el. 

— Chiar îți par sarcastic? a întrebat el. 

Ochii negri îi erau larg deschişi şi nu clipeau. 

— Ah... nu, am recunoscut. 

— Atunci, acceptă ce-ţi spun. 

Cea mai mare parte a drumului până în 
Shreveport l-am parcurs în linişte, dar nu a fost 
una stânjenitoare, fiindcă Bill a pus şi câteva 
casete audio. Majoritatea cu Kenny G. 

Fangtasia?, barul vampirilor, se afla în centrul 
comercial al uneia dintre suburbiile oraşului 
Shreveport, aproape de magazinul de jucării 


? Joc de cuvinte între fang (colţ) şi fantasy (fantezie). 


Toys ‘R’ Us şi de hipermarketul Sam's Club. Cu 
excepția barului, de-o parte şi de alta a străzii, 
la ora târzie la care am ajuns, toate magazinele 
erau închise. Deasupra intrării, denumirea loca- 
lului — cu litere roşii fluorescente — strălucea 
puternic, fațada era zugrăvită în gri-metalic, ce 
contrasta foarte bine cu sângeriul uşii de la 
intrare. Proprietarul localului se gândise proba- 
bil că, spre deosebire de negru, cenuşiul era mai 
puţin bătător la ochi, mai ales că interiorul 
barului era decorat în aceleaşi culori. 

La intrare m-a legitimat o femeie-vampir. Ti- 
pa, bineînțeles, l-a recunoscut pe Bill ca fiind 
unul de-al ei şi l-a salutat rece din cap, după 
care m-a examinat atentă. Albă ca varul, aşa 
cum de altfel sunt toți vampirii din rasa albă, 
arăta înfiorător în rochia aceea lungă şi neagră, 
cu mâneci largi ce-i acopereau încheieturile. Mă 
întrebam dacă fusese dorința ei să arate aşa, 
sau era cerința patronilor oameni, care conside- 
rau că este o înfăţişare adecvată barului. 

— De ani de zile nu mi-a mai cerut cineva ac- 
tul de identitate, i-am zis în timp ce-mi sco- 
team permisul de conducere din gentuța roşie. 


Ne aflam în holul mic şi pătrat de la intrare. 

— Nu mai dețin capacitatea să recunosc vâr- 
sta oamenilor şi trebuie să fim foarte precauți 
în privința minorilor, fiindcă nu trebuie să le 
permitem accesul, indiferent cât de matur ara- 
tă, mi-a răspuns ea printr-un zâmbet ce s-ar fi 
dorit probabil strălucitor, după care i-a aruncat 
lui Bill o privire cu coada ochiului, măsurându-l 
din cap şi până-n picioare, cu un interes ofensa- 
tor. Pentru mine, cel puțin, gestul era jignitor. 

— Nu te-am mai văzut de câteva luni bune, 
i-a zis ea pe un ton la fel de calm şi de suav 
cum era şi al lui. 

— Sunt în perioada de integrare, a lămurit-o 
el scurt, şi ea a dat aprobator din cap. 

— Ce-ai vrut să spui cu asta? l-am întrebat în 
şoaptă, în timp ce parcurgeam un hol scurt, la 
capătul căruia am dat de o uşă dublă, roşie, şi 
am intrat în salonul principal. 

— Că încerc să trăiesc printre oameni. 

Voiam să-i cer să-mi spună mai mult, dar 
m-a captivat brusc interiorul barului, unde 
predominau cenuşiul, negrul şi roşul. Pereţii 
erau plini de fotografii şi instantanee din mai 


toate filmele în care actorii întruchipaseră 
vampiri şi-şi arătaseră colții pe marele ecran, 
începând cu Bela Lugosi şi până la George Ha- 
milton sau Gary Oldman. Atmosfera creată de 
lumina difuză nu era deloc neobişnuită; ciudată 
era însă clientela. Şi avertismentele lipite la tot 
pasul. 

Localul era plin ochi. Clienţii oameni se îm- 
părțeau în două tabere: turişti şi simpatizanți ai 
vampirilor. Admiratorii (numiţi şi cocotele col- 
țoşilor) erau îmbrăcaţi în cele mai elegante 
veşminte: bărbații, în pelerine şi smochinguri, 
în vreme ce femeile optaseră pentru diverse 
imitații ale vestimentaţiei preferate de Morticia 
Adams. Costumaţiile reprezentau reproduceri 
ale veşmintelor purtate de Brad Pitt şi Tom 
Cruise în Interviu cu un vampir şi imitații ale 
costumelor moderne copiate din Foamea. Unii 
dintre ei îşi puseseră canini falşi, alții îşi picta- 
seră dâre de sânge pe la colțurile buzelor sau îşi 
desenaseră urme de muşcături pe gât. Arătau 
nemaipomenit şi erau extraordinar de patetici. 

Vizitatorii, pe de altă parte, arătau la fel ca 
oricare alți turişti, poate ceva mai aventurieri. 


Şi, probabil pentru a se încadra în ambianța 
barului, se îmbrăcaseră cu toții în negru, la fel 
ca şi fanii vampirilor. Să fi fost asta una dintre 
cerințele agenţiilor de turism? „Pentru a intra 
pe deplin în atmosfera captivantă a barului şi a 
vă bucura de ea, trebuie neapărat să vă îmbră- 
cați în negru. Dacă respectaţi regulile, totul va 
decurge perfect şi veți avea parte de-o minuna- 
tă experiență în această lume exotică, nepă- 
mântească.” 

Vampirii, nu mai mult de cincisprezece la 
număr, erau amestecați în această varietate 
umană asemenea diamantelor împrăştiate 
într-o cutie plină de nestemate false. Majorita- 
tea preferaseră tot hainele negre. 

M-am oprit în mijlocul sălii şi am privit în ju- 
rul meu uluită, captivată şi uşor dezgustată, 
moment în care Bill s-a aplecat spre mine şi 
mi-a şoptit: 

— Acum arăţi ca o lumânare albă într-o mină 
de cărbune. 

Am râs şi am pornit spre bar, strecurându-ne 
încet printre mese. A fost prima dată când am 
văzut expusă la vedere o cutie cu sticle de sân- 


ge încălzit şi, evident, Bill a comandat imediat 
un pahar, iar eu, inspirând profund, am cerut 
un gin cu apă tonică. Barmanul mi-a zâmbit, şi 
caninii i s-au mai micşorat, semn că probabil 
era încântat să mă servească. M-am străduit 
să-i răspund printr-un surâs şi să arăt totodată 
rezervată. Bărbatul era de origine amerindiană, 
avea părul lung, drept şi negru ca smoala, nas 
butucănos, buze drepte şi subțiri şi constituție 
suplă. 

— Bill, cum îți mai merge? a întrebat el. Nu 
te-am mai văzut de mult. Este cina ta pentru 
diseară? a întrebat barmanul, arătând din cap 
spre mine şi aşezând paharele pentru noi pe 
tejgheaua barului. 

— Sookie este prietena mea şi are câteva în- 
trebări la care ar dori să-i răspunzi. 

— Orice doreşti, frumoaso, mi-a zis, 
zâmbindu-mi încă o dată, deşi îmi plăcea mai 
mult de el când îşi ținea buzele lipite. 

— Ai văzut-o cumva pe-această fată, sau 
pe-astălaltă venind pe-aici? l-am întrebat, sco- 
țând din poşetă o pagină de ziar cu fotografiile 
lui Maudette şi a lui Dawn. Sau pe-acest bărbat? 


am continuat, făcând greşeala să-i arăt poza 
fratelui meu. 

— Pe femei da, pe bărbat nu, deşi arată apeti- 
sant, mi-a răspuns el zâmbindu-mi din nou. 
Este cumva fratele tău? 

— Da. 

— Ce calități! a şoptit el ca pentru sine. 

Norocul meu că dețineam o practică îndelun- 
gată în autocontrolul muşchilor faciali. 

— Îţi aminteşti cu cine veneau sau cu cine 
umblau fetele pe-aici? 

— Asta n-aş putea să-ți spun, a răspuns el 
rapid, schimbându-se brusc la față. Asta-i un 
lucru pe care noi, aici, nu-l băgăm de seamă. Şi 
la fel ar trebui să faci şi tu. 

— Mulţumesc, i-am zis politicoasă, dându-mi 
imediat seama că încălcasem o regulă a barului 
şi că era foarte riscant să-l mai întreb dacă fete- 
le plecaseră sau nu însoţite de cineva. Îţi rămân 
recunoscătoare pentru timpul acordat. 

Barmanul m-a iscodit, gânditor. 

— Tipa asta voia să moară, mi-a zis, arătând 
cu degetul spre poza cu Dawn. 

— De unde ştii? 


— Pentru că toți cei care vin aici doresc să 
moară, într-o mai mică sau mai mare măsură, 
mi-a răspuns impasibil, ca şi cum ar fi vorbit 
despre un lucru banal. Fiindcă asta suntem noi: 
Moartea. 

M-am cutremurat. Bill m-a luat de braţ şi m-a 
condus într-un separeu care tocmai se elibera- 
se. Ca pentru a sublinia cele spuse de indian, pe 
ziduri, la intervale egale, erau lipite afişe de 
avertizare: „Nu sunt permise muşcăturile în 
local”; „Este interzisă staționarea clienţilor în 
parcare”; „Treburile personale nu se rezolvă în 
incinta localului”; „Vă mulțumim pentru că aţi 
ales barul nostru.”; „Relațiile întâmplătoare le 
legați pe propriul dumneavoastră risc.” 

Bill a destupat o sticlă şi a luat o înghiţitură. 
Am încercat să nu mă uit, dar n-am reuşit. 

Bineînțeles, el mi-a observat imediat reacția 
şi a dat uşor din cap. 

— Sookie, asta e realitatea, mi-a zis el. Ca să 
trăiesc, am nevoie de sânge. 

Avea pe dinți câteva pete roşii. 

— Da, ştiu, i-am răspuns, încercând să imit 
vocea impasibilă a barmanului, după care am 


respirat profund. Consideri că şi eu vreau să 
mor, din moment ce am venit cu tine în acest 
bar? 

— Cred că ai venit aici pentru a descoperi de 
ce au murit tinerele acelea, mi-a răspuns el, 
deşi nu eram convinsă că vorbele îi exprimau 
întru totul gândurile. 

Nu credeam că Bill îşi dăduse seama că se 
afla totuşi într-o postură destul de incertă. Am 
sorbit încet din pahar şi am simţit cum mă 
cuprinde un val de căldură din cauza alcoolului. 

Una dintre cocotele vampirilor s-a apropiat 
de masa noastră. Eram ascunsă pe jumătate de 
Bill, dar oricum mă văzuseră toţi când intrasem 
însoțită de el. Tipa avea părul încrețit, era cam 
sfrijită şi purta ochelari, pe care şi-i pusese-n 
poşetă imediat ce pornise spre noi. S-a aplecat 
deasupra mesei şi şi-a apropiat gura de buzele 
lui Bill. 

— Bună, scumpule, i s-a adresat ea, pe un ton 
pe care l-ar fi dorit seducător, lovind încetişor 
în sticla de sânge cu o unghie lăcuită stacojiu. 
Eu am exact ce-ţi trebuie şi este complet natu- 


ral, a adăugat ea, mângâindu-şi lasciv gâtul, 
pentru a fi sigură că el pricepe aluzia. 

Mi-am păstrat cumpătul, respirând lent şi 
profund. Eu îi făcusem lui Bill invitaţia la bar, 
aşa că nu puteam comenta deciziile pe care 
le-ar fi luat în local, dar mi-am imaginat sur- 
prinzător de concret semnul pe care l-ar fi lăsat 
palma mea pe unul dintre obrajii livizi şi pistru- 
iați ai acestei individe lipsite de bun-simţ. N-am 
schițat însă nici un gest, ca să nu-i arăt lui Bill 
ce simțeam. 

— Am o parteneră, i-a răspuns el distant. 

— Văd însă că n-are pe gât nici un semn de 
muşcătură, a observat intrusa, remarcându-mi 
prezenţa printr-o privire plină de dispreţ. 

Ar fi putut foarte bine să strige „Fricoasa! Fri- 
coasa!” şi să se agite oricât, pentru că oricum 
n-aş fi reacționat. Însă n-am putut să nu mă 
întreb dacă ar fi putut să observe cineva că 
eram gata să explodez. 

— Am venit aici cu o parteneră, a repetat Bill, 
de această dată pe un ton mai ferm. 

— Nu ştii ce pierzi, i-a zis ea, privindu-l sfidă- 
toare cu ochii ei spălăciți. 


— Ba ştiu foarte bine, i-a răspuns Bill. 

S-a arătat brusc oripilată, ca şi cum aş fi 
plesnit-o în realitate, şi s-a îndepărtat imediat 
de masă. 

Spre dezgustul meu, tipa a fost prima dintr-o 
serie de patru. Era limpede că acei oameni — 
bărbați şi femei — doreau o relaţie intimă cu un 
vampir şi nu se jenau deloc să arate acest lucru. 

Bill însă i-a tratat pe toți cu mult calm şi foar- 
te stăpân pe sine. 

— Nu eşti prea vorbăreață, mi-a zis el, după 
ce ne-a părăsit un bărbat de patruzeci de ani, 
care mai avea puțin şi izbucnea în plâns la re- 
fuzul categoric primit din partea lui Bill. 

— Nu prea am ce să spun, i-am răspuns, la 
fel de sigură pe mine. 

— Puteai foarte bine să-i respingi şi tu. Sau 
vrei cumva să te las singură? Îți place de altci- 
neva de-aici? Uite, din câte văd, Umbră Lungă, 
barmanul, ar fi chiar fericit să te aibă drept 
companie. 

— Oh, nu, pentru numele lui Dumnezeu! 

Nu m-aş fi simţit în siguranță lângă nici un 
alt vampir din bar şi aş fi fost realmente îngro- 


zită dacă erau ca Liam şi Diane. Bill m-a privit 
cu ochii lui negri, aşteptând parcă să-i spun 
altceva. 

— Aş vrea totuşi să-i întreb dacă le-au văzut 
în bar pe Dawn şi Maudette. 

— Vrei să te însoțesc? 

— Chiar te rog, i-am răspuns, pe un ton ce-mi 
trăda înfricoşarea mult mai mult decât intenți- 
onam să-i arăt, deşi îi cerusem să mă însoțeas- 
că doar pentru că-mi făcea plăcere compania 
lui. 

— Uite, vampirul de acolo este chiar drăguţ şi 
s-a uitat deja de două ori la tine, mi-a zis el, 
făcându-mă să mă gândesc dacă nu cumva îşi 
muşcase limba după ce-mi spusese asta. 

— Vrei să mă tachinezi, i-am răspuns şovă- 
ielnică, un moment mai târziu. 

Vampirul pe care mi-l arătase era într-adevăr 
drăguţ, de fapt, chiar fascinant: blond, cu ochi 
albaştri, înalt şi lat în umeri. Purta ghete, blugi 
şi o vestă. Atât şi nimic mai mult. Avea ceva din 
personajele înfăţişate pe copertele romanelor 
de dragoste. Mă speria însă de moarte. 

— Îl cheamă Eric, mi-a zis Bill. 


— E bătrân? 

— Foarte. Este de fapt cel mai în vârstă dintre 
toți cei prezenți aici. 

— E rău? 

— Sookie, noi suntem cu toţii răi. Suntem 
foarte puternici şi extrem de violenți. 

— Nu şi tu, i-am răspuns, observând cum 
chipul i-a devenit brusc rigid. Vrei să trăieşti în 
rândul oamenilor şi nu vei mai face nimic anti- 
social. 

— După cum văd, eşti foarte ageră. Şi constat 
asta exact în momentul în care mă gândeam că 
eşti prea naivă să umbli singură pe-aici, mi-a 
zis el, râzând scurt. În regulă, hai să mergem să 
vorbim cu Eric. 

Într-adevăr, Eric privise mai devreme o dată 
sau de două ori în direcția mea, deşi se afla în 
compania unei femei-vampir la fel de încântă- 
toare ca şi el. Şi ei respinseseră mai multe 
avansuri din partea oamenilor. De fapt, puţin 
mai devreme, un tânăr pe care probabil că îl 
părăsise iubita, se târâse pe podea şi-i sărutase 
gheata femeii-vampir. Aceasta îl privise pentru 
o clipă şi-l împinsese lovindu-l cu piciorul în 


umăr, deşi se văzuse clar că făcuse un efort să 
nu-l izbească direct în figură. Turiştii înmărmu- 
riseră, şi doi dintre ei se ridicaseră şi părăsiseră 
barul în grabă. Dar cocotele vampirilor priviseră 
scena cu indiferenţă. 

Când ne-am apropiat, Eric şi-a ridicat privi- 
rea şi ne-a scrutat înfuriat, dar numai până ce 
şi-a dat seama cine erau nepoftiții. 

— Bill, l-a întâmpinat el, aplecându-şi uşor 
capul, semn că vampirii nu aveau obiceiul să 
dea mâna. 

În loc să se apropie de masa lor, Bill s-a oprit 
la o distanță apreciabilă şi, apucându-mă strâns 
de braț, deasupra cotului, m-a obligat să mă 
opresc lângă el. Aceasta era probabil distanța 
protocolară în astfel de circumstanțe. 

— Cine e prietena ta? l-a întrebat femeia. 

Deşi Eric avea un uşor accent străin, tipa vor- 
bea într-o engleză americană perfectă, iar chi- 
pul rotund şi trăsăturile armonioase o făceau 
mai degrabă să semene cu o lăptăreasă. Când 
mi-a zâmbit, caninii i s-au lungit brusc şi mi-au 
stricat imaginea frumoasă pe care mi-o făcu- 
sem despre ea. 


— Bună, eu sunt Sookie Stackhouse, m-am 
prezentat, politicoasă. 

— Eşti o dulceaţă, a comentat Eric, în timp ce 
eu speram să se refere la caracterul meu. 

— Nu chiar, i-am răspuns. 

Eric m-a privit surprins, dar un moment mai 
târziu a început să râdă, urmat imediat de par- 
tenera lui. 

— Sookie, ea e Pam, iar numele meu este 
Eric, a zis vampirul blond, după care Bill şi Pam 
s-au salutat, dând uşor din cap. 

A urmat o scurtă pauză, răstimp în care mă 
pregăteam să le vorbesc, dar Bill m-a strâns 
iarăşi de braț. 

— Prietena mea, Sookie, ar dori să vă pună 
câteva întrebări, li s-a adresat el. 

Cei doi vampiri s-au privit, vădit plictisiți. 

— Vrea cumva să ştie cât de lungi avem colții 
şi în ce coşciuge dormim? a întrebat Pam, dis- 
prețuitoare, semn că acestea erau întrebările 
turiştilor pe care le ura cel mai mult. 

— Nu, doamnă, i-am răspuns, calm şi politi- 
cos, sperând ca Bill să nu mă strângă încă o 
dată de brat. 


Femeia m-a privit uimită. 

Ce naiba era atât de surprinzător? începuseră 
deja să mă plictisească aceste priviri, aşa că 
mi-am deschis poşeta şi am scos fotografiile, 
înainte ca Bill să-mi facă din nou semn, 
strângându-mă dureros pe braț. 

— Aş vrea să ştiu dacă le-aţi văzut pe aceste 
fete. 

M-am gândit că era mai bine să nu-i arăt fe- 
meii poza lui Jason, altminteri n-aş fi făcut 
decât să aşez un castron cu lapte în fața unei 
pisicuţe însetate. 

Au privit amândoi fotografiile. Pe chipul lui 
Bill nu puteam citi nici o expresie. Eric, arătând 
spre poza cu Dawn, şi-a ridicat privirea şi mi-a 
răspuns calm: 

— Cu ea am fost. Îi plăcea durerea. 

Judecând după mişcările sprâncenelor, Pam a 
părut surprinsă că Eric îmi răspunsese, aşa că 
s-a simţit întru câtva obligată să-i urmeze 
exemplul. 

— Eu le-am văzut pe-amândouă, dar n-am 
fost cu nici una dintre ele. Asta, de pildă, era 


chiar patetică, mi-a zis ea, arătând cu degetul 
spre poza cu Maudette. 

—- Vă mulțumesc foarte mult. Acum n-aş 
vrea să vă mai rețin, le-am zis încercând să mă 
întorc, dar Bill continua să-mi încătuşeze bra- 
tul. 

— Bill, tu ţii la prietena ta? a întrebat Eric. 

Mi-au trebuit câteva clipe să pricep aluzia. 

Eric Arătosul dorea de fapt să-l întrebe dacă 
mă poate împrumuta. 

— E numai a mea, i-a răspuns Bill, pe un ton 
destul de categoric, dar fără să se răstească, aşa 
cum o făcuse cu vampirii obraznici din Monroe. 

Eric şi-a aplecat din nou capul, cu podoaba 
capilară aurie, şi m-a examinat încă o dată, de 
data asta însă începând cu chipul. 

Bill părea ceva mai relaxat. S-a aplecat uşor 
în fața lui Eric, incluzând-o într-un fel şi pe Pam 
în gestul său simbolic, după care s-a dat doi 
paşi în spate şi mi-a îngăduit să mă întorc cu 
spatele la cei doi vampiri. 

— Ce-a vrut să însemne asta? i-am şoptit 
nervoasă, ştiind că a doua zi urma să mă aleg 
cu o vânătaie de toată frumusețea pe braț. 


— Sunt mai bătrâni cu sute de ani decât mi- 
ne, mi-a răspuns Bill. 

— Aşa vă structuraţi voi ierarhia socială, în 
funcție de vârstă? 

— lerarhie socială, a repetat Bill gânditor. 
Nu-i rea formula, a adăugat el surâzând, deşi 
s-ar fi putut înțelege cu totul altceva după ric- 
tusul buzelor. 

— Dacă vedeam că erai cu adevărat interesa- 
tă, m-aş fi simţit chiar obligat să-ți permit să 
mergi cu Eric, mi-a zis el, după ce ne-am reluat 
locurile şi am gustat din băuturile comandate. 

— Nici gând, i-am răspuns cu asprime. 

— Atunci de ce n-ai spus nimic când au venit 
la masa noastră cocotele şi au încercat să mă ia 
de lângă tine? 

Nu discutam pe-aceeaşi lungime de undă, 
posibil şi din cauza faptului că subtilităţile rela- 
țiilor sociale nu reprezentau lucruri cărora 
vampirii să le acorde importanţă. Drept urmare, 
mă vedeam nevoită să-i clarific ceva ce nu ne- 
cesita prea multe explicații. Aşa că, exasperată, 
am scos un sunet complet nepotrivit pentru o 
doamnă. 


— Bun, atunci, ascultă-mă cu atenţie, Bill! 
i-am spus, pe un ton categoric. Eu am fost cea 
care a trebuit să te invite atât la mine acasă, cât 
şi aici, la bar. Tu nu mi-ai adresat nici o invita- 
ție. Nu se pune la socoteală faptul că m-ai pân- 
dit pe drum şi mi-ai cerut să trec pe la tine şi 
să-ți aduc lista cu muncitorii care să-ți renoveze 
casa. Aşadar, numai eu am fost cea care am 
făcut invitaţiile. Cum aş putea să-ţi cer să stai 
cu mine, dacă tu doreşti să-ți faci de cap? Din 
moment ce fetele de-aici — sau chiar şi tinerii 
ăştia — vor să te lase să le sugi sângele, atunci 
nu cred că am vreun drept să-ţi stau în cale! 

— Eric arată mult mai bine decât mine, mi-a 
răspuns Bill. Este mai puternic şi, din câte-am 
auzit, o partidă de sex cu el este o experiență de 
neuitat. Este atât de bătrân, încât nu are nevoie 
decât de o singură gură de sânge pentru a-şi 
menține vigoarea. Nu mai ucide şi e un tip 
cumsecade, având în vedere că este totuşi 
vampir, încă te mai poți duce cu el. Am obser- 
vat că te-a mai privit de câteva ori. Dacă nu ai fi 
fost cu mine, cu siguranţă c-ar fi încercat să te 
farmece. 


— Nu vreau să mă duc cu Eric, i-am spus, ho- 
tărâtă. 

— Nici eu nu vreau să mă duc cu vreuna din- 
tre cocote, mi-a răspuns el. 

Am tăcut un minut, două. 

— Înseamnă că ne este bine aşa, i-am zis, 
ambiguu. 

— Da. 

Pentru câteva clipe, am reflectat amândoi, în 
tăcere. 

— Vrei să-ți mai aduc ceva de băut? 

— Da, însă numai dacă nu cumva vrei să ple- 
căm. 

— Nu, chiar mă simt bine. 

Bill a pornit spre bar. Pam, prietena lui Eric, 
s-a ridicat şi ea, iar Eric se tot încăpățâna să-mi 
prindă privirea. Am încercat să-mi mențin pri- 
virea în jos, în semn de modestie. Am simţit 
însă dintr-odată fiorii energiei sale şi am avut 
neplăcutul sentiment că Eric încerca să mă 
influențeze. Am riscat o scurtă privire şi, 
într-adevăr, mă privea foarte relaxat. Aştepta 
oare să-mi scot rochița? Să încep să latru? Să-i 
trag una lui Bill în tibie? Fir-ar să fie! 


Bill a revenit, aducând băuturile. 

— O să-şi dea seama că nu sunt la fel ca cei- 
lalți, i-am zis zâmbind, dar Bill nu părea să aibă 
nevoie de lămuriri suplimentare. 

— Deşi i-am spus că eşti a mea, încalcă regu- 
lile şi încearcă totuşi să te farmece, mi-a răs- 
puns Bill, vădit iritat, cu toate că, spre deosebire 
de mine, vocea nu-i devenea din ce în ce mai 
febrilă, ci tot mai rece şi gravă. 

— Se pare că spui tuturor acest lucru, am 
bombănit, fără să mai adaug nimic. 

— Este o tradiție a vampirilor, a repetat el. 
Dacă le spun că eşti a mea, nimeni nu va încer- 
ca să se hrănească din tine. 

— „Să se hrănească din mine”, o expresie în- 
cântătoare, l-am repezit cu asprime, în timp ce 
Bill, pe parcursul scurtului meu comentariu, 
arăta exasperat. 

— Numai aşa am posibilitatea să te protejez, 
mi-a răspuns el, pe un ton nu la fel de neutru ca 
de obicei. 

— Nu ţi-a trecut oare prin minte că... 

Însă am preferat să mă opresc, am închis 
ochii şi am numărat până la zece. 


Când l-am privit, Bill se uita fix la mine, fără 
să clipească. Aproape că-i auzeam tumultul 
lăuntric. 

— Vrei să spui că... nu ai nevoie de protecție? 
a ghicit el, în şoaptă. Tu mă protejezi pe mine? 

Nu i-am răspuns. Nu aveam de ce s-o fac. 

Bill şi-a pus mâna uşor pe ceafa mea şi m-a 
întors spre el, ca pe o marionetă, obicei care 
începea să devină enervant. M-a privit apoi cu 
atâta intensitate, încât am avut impresia că-mi 
perforează creierul, în zeci de tuneluri. 

Drept răspuns, mi-am țuguiat buzele şi i-am 
strigat uşor: 

— Bau! 

Nu mă simțeam deloc bine, aşa că am înce- 
put să-i privesc pe clienții barului, după care 
mi-am lăsat garda jos şi i-am ascultat atentă. 

— Plictisitori, i-am zis. Oamenii ăştia sunt 
complet anoști. 

— Serios, Sookie? La ce se gândesc? 

Era o adevărată uşurare să-i aud glasul, chiar 
dacă timbrul vocii îi sunase puțin ciudat. 

— Numai la sex. 


Acesta era adevărul. Fiecare persoană din bar 
se gândea doar la sex. Până şi turiştii, care nu-şi 
doreau legături intime cu vampirii, îşi imaginau 
partidele de sex pe care le aveau cocotele cu 
vampirii. 

— Tu, Sookie, la ce te gândeşti? 

— În nici un caz la sex, i-am răspuns prompt 
şi sincer, imediat ce recepționasem un şoc des- 
tul de neplăcut. 

— Vorbeşti serios? 

— Da, fiindcă luam în calcul şansele de-a 
scăpa de-aici fără să avem probleme. 

— De ce spui asta? 

— Pentru că unul dintre turişti este polițist 
sub acoperire şi tocmai s-a dus la toaletă. Ştie 
că un vampir suge de zor din gâtul unei cocote. 
A chemat deja prin staţie ajutoare. 

— Hai să mergem, mi-a şoptit el, după care 
ne-am ridicat, am ieşit repede din separeu şi 
am pornit spre uşă. 

Pam nu mai era la masa lui Eric, iar Bill, când 
a trecut prin dreptul acestuia, i-a făcut un semn 
discret. Eric, la fel de rezervat, şi-a părăsit sca- 
unul, s-a ridicat în toată splendoarea lui şi a 


pornit iute spre ieşire. Avea pasul mult mai 
mare decât noi, aşa că a ieşit primul, dar nu 
înainte de-a o lua de braț pe femeia cu care era 
şi-a o trage pe uşă odată cu noi. 

Cu puţin înainte de a ajunge la ieşire, mi-am 
amintit că barmanul, Umbră Lungă, îmi răs- 
punsese foarte amabil la întrebări, aşa că m-am 
întors şi i-am arătat cu degetul în direcția uşii, 
indicându-i clar că trebuie neapărat să plece. 
S-a arătat la fel de alarmat ca orice alt vampir 
aflat într-o situație similară şi l-am văzut 
aruncându-şi şervetul, după care Bill m-a smu- 
cit printre cele două uşi ale barului. 

Afară, Eric ne aştepta lângă maşina lui, un 
Corvette, bineînțeles. 

— Urmează o razie, l-a lămurit Bill. 

— De unde ştii? 

Bill a şovăit să-i răspundă. 

— De la mine, am intervenit, scoțându-l din 
încurcătură. 

Ochii albaştri şi mari ai lui Eric au licărit 
brusc în întunericul parcării. Trebuia să-i dau o 
explicație. 


— l-am citit gândurile unui polițist, am 
mormăit. 

Aruncând o scurtă privire spre Eric, să văd 
cum reacționează, l-am observat că mă privea 
la fel ca şi vampirii din Monroe: gânditor şi 
flămând. 

— Interesant, a comentat el. Am avut odată 
un parapsihic. A fost ceva incredibil. 

— La fel şi pentru partener? am întrebat pe 
un ton ceva mai înțepător decât aş fi dorit. 

L-am simţit pe Bill ţinându-şi răsuflarea. Însă 
Eric a zâmbit: 

— Numai pentru o vreme, mi-a răspuns el în 
doi peri. 

Auzind în depărtare sirenele echipajelor de 
poliție, Eric şi însoţitoarea lui au sărit în maşină 
şi au dispărut în noapte, la fel de tăcuţi ca şi 
motorul automobilului lor sport. Eu şi Bill 
ne-am pus imediat centurile de siguranță şi am 
părăsit parcarea pe ieşirea opusă celei prin care 
poliţiştii tocmai îşi făceau apariția. Oamenii de 
ordine aduseseră şi o dubă special concepută 
pentru vampiri, prevăzută cu gratii masive de 
argint şi condusă de doi vampiri poliţişti, care 


au coborât şi s-au postat atât de rapid în fața 
intrării, încât le-am perceput traseul ca pe două 
dâre încețoşate. 

La câteva străzi distanţă, Bill a intrat în par- 
carea unui supermagazin cufundat în beznă şi a 
oprit brusc. 

— Ce... ? am încercat eu să-l întreb. 

Dar nu am mai apucat să termin, pentru că 
Bill mi-a desfăcut fulgerător centura, a împins 
scaunul pe spate şi s-a aplecat deasupra mea. 
Speriată că este hămesit, l-am împins puternic, 
dar efortul meu a fost la fel de inutil ca şi cum 
m-aş fi opintit în trunchiul masiv al unui copac. 
Apoi, odată ce mi-a apăsat buzele pe gură, am 
înțeles imediat ce dorea. 

Oh, Dumnezeule, ce bine săruta! Poate că 
aveam noi unele probleme de comunicare, dar 
aceasta nu era deloc una dintre ele. Ne-am 
simțit extraordinar pentru aproximativ cinci 
minute, răstimp în care m-au trecut toți fiorii şi, 
în pofida faptului că ne aflam pe bancheta din 
față, m-am simţit chiar foarte confortabil, în 
principal datorită faptului că Bill, deşi foarte 
puternic, era deosebit de grijuliu. Eu, în schimb, 


am reuşit să-i crestez uşor pielea cu dinţii. Bill a 
mârâit iritat. 

— Sookie! m-a avertizat el pe un ton aspru. 

M-am tras în spate, dar nu mai mult de un 
centimetru. 

— Dacă mai faci asta, vei fi a mea indiferent 
că vrei sau nu, mi-a spus el cât se poate de 
serios. 

— Nu vrei tu aşa ceva, i-am zis, căutând să 
nu-mi transform răspunsul într-o întrebare. 

— Ah, ba vreau chiar foarte mult. 

Deodată, în dreptul nostru a apărut lumina 
strălucitoare a unui girofar. 

— Poliția, i-am zis, observând o siluetă cobo- 
rând din maşina de poliție şi pornind spre noi. 
Bill, nu le arăta că eşti vampir, am adăugat 
grăbită, temându-mă ca nu cumva să ne fi ur- 
mărit vreun echipaj de la razia începută în 
Fangtasia. 

Cu toate că majoritatea poliţiştilor erau în- 
cântaţi de faptul că vampirii îi ajutau în munca 
lor, în viaţa civilă aveau o mulțime de prejude- 
căți față de aceştia, îndeosebi în privința cuplu- 
rilor mixte. 


Polițistul a ciocănit în geam. 

Bill a pornit motorul şi a apăsat pe buton, să 
coboare geamul. Nu a rostit însă nici un cuvânt 
şi mi-am dat seama că tăcea din pricina faptu- 
lui că nu i se retrăseseră caninii. Dac-ar fi des- 
chis gura, şi-ar fi trădat clar natura. 

— Bună seara, domnule polițist, l-am salutat 
eu. 

— Bună seara, mi-a răspuns el destul de poli- 
ticos, aplecându-se şi privind înăuntru. Ştiţi 
probabil că magazinele sunt închise la ora asta, 
nu? 

— Bineînțeles, domnule. 

— Bun. Văd că vreţi să vă faceți puţin de cap 
şi nu am nimic împotriva acestui lucru, dar ar fi 
mai indicat să continuaţi acasă ce-ați început 
aici. 

— Plecăm imediat, domnule, l-am asigurat, 
confirmând şi cu o mişcare a capului, moment 
în care Bill mi-a urmat exemplul şi, rigid, a 
izbutit să dea şi el din cap. 

— Facem o razie câteva străzi mai în spate, a 
continuat relaxat polițistul. 


Nu reuşeam să-l văd decât parțial, dar îmi 
părea un tip corpolent, de vârstă mijlocie. 

— Aţi venit cumva din direcţia aceea? 

— Nu, i-am răspuns. 

— De la barul vampirilor, a adăugat el. 

— Nu, n-am fost acolo. 

— Atunci, domnişoară, dacă-mi dai voie, aş 
vrea să-ți controlez puţin gâtul. 

— Vă rog. 

Şi chiar m-a surprins, fiindcă în momentul 
următor, polițistul a îndreptat fasciculul unei 
lanterne vechi spre gâtul meu şi apoi spre al lui 
Bill. 

— În regulă, trebuia să mă conving. Acum, 
haideţi, luaţi-o din loc. 

— Plecăm numaidecât. 

Bill a consimţit cu o mişcare şi mai rigidă din 
cap şi, în timp ce ofițerul aştepta, am tras scau- 
nul în față şi mi-am pus imediat centura de 
siguranţă, iar Bill a băgat în marşarier şi a dat 
cu spatele. 

Bill era furios rău de tot. Până acasă a rămas 
tăcut şi (zic eu) ursuz, în vreme ce, pentru mine, 
întâmplarea fusese chiar haioasă. 


Îmi făcuse bine să aflu că Bill nu era nepăsă- 
tor la preferințele mele, indiferent care-ar fi fost 
acestea. Începusem chiar să sper că, într-o bună 
zi, mă va săruta din nou, poate mai mult şi mai 
pasional şi, cine ştie... poate mergem mai de- 
parte de-atât. Încercam totuşi să nu-mi fac 
speranțe prea mari, pentru că, de fapt, existau 
câteva lucruri pe care Bill — şi nimeni altcineva 
— nu le cunoştea despre mine şi aveam o deo- 
sebită grijă să nu-mi fac iluzii. 

Când am ajuns la Buni acasă, Bill a coborât 
din maşină şi mi-a deschis uşa, ceea ce m-a 
mirat puțin, deşi nu sunt genul de fată care să 
refuze un act de curtoazie. Bănuiam că Bill îşi 
dăduse seama că brațele-mi erau în perfectă 
stare de funcționare şi că dețineam totuşi capa- 
citatea rațională de a înțelege cum se deschide 
o uşă. 

Când am coborât, s-a dat imediat în spate. 
Acest gest chiar m-a rănit. Nu mai dorea să mă 
sărute şi regreta episodul de mai devreme. Tân- 
jea probabil după afurisita aia de Pam, sau poa- 
te chiar după Umbră Lungă, fiindcă începusem 
să-mi dau seama că posibilitatea de a face sex 


veacuri la rând lasă loc unei multitudini de 
experimente. Oare un telepat ar fi o ființă atât 
de îngrozitoare, încât să nu aibă loc pe o ase- 
menea listă? 

Mi-am strâns umerii şi mi-am dus braţele la 
piept. 

— Ți-e frig? m-a întrebat Bill, punându-mi un 
braț pe după umăr, deşi protecția pe care mi-o 
oferea părea echivalentul unei simple veste, 
pentru că încerca să stea cât mai departe de 
mine, atât cât îi permitea lungimea brațului. 

— Îmi pare rău că te-am deranjat în seara as- 
ta. Nu se va mai repeta, i-am zis cât am putut 
de nepăsătoare şi, exact în acel moment, mi-am 
dat seama că Buni nu stabilise o zi în care Bill 
să le vorbească Descendenţilor, dar speram 
că-şi vor rezolva problema-ntre ei doi. 

A rămas complet nemişcat. Într-un târziu, 
s-a hotărât să-mi răspundă. 

— Eşti... cu adevărat... incredibil de naivă, 
mi-a zis el, fără să mai pomenească şi de com- 
plimentul referitor la istețime, pe care mi-l 
făcuse la bar. 


— Eh, dacă spui tu, i-am zis, complet absen- 
tă. 

— Sau poate eşti unul dintre mieluşeii Dom- 
nului, a adăugat el atât de incisiv, încât ai fi zis 
că-l are în față pe Quasimodo. 

— Posibil, i-am răspuns zeflemitoare, dar va 
trebui să afli singur lucrul ăsta. 

— Ar fi cel mai bine să aflu eu, a răspuns el 
misterios, fără să înțeleg nimic. 

M-a condus până la uşă, unde speram totuşi 
să mă sărute de despărţire, dar n-a făcut decât 
să-mi atingă uşor fruntea cu buzele şi să-mi 
şoptească: 

— Noapte bună, Sookie. 

Mi-am lipit pentru o clipă obrazul de-al său. 

— Mulţumesc că m-ai însoțit, i-am zis 
îndepărtându-mă imediat, ca nu cumva să 
creadă că doresc altceva. Eu nu te mai sun, am 
adăugat imediat şi, înainte să-mi pierd hotărâ- 
rea, m-am strecurat în bezna din casă şi i-am 
închis uşa-n față. 


Capitolul 5 


În următoarele două zile, am avut o mulțime 
de lucruri la care să mă gândesc. Pentru cineva 
care aduna întotdeauna tot felul de materiale 
care s-o împiedice să se plictisească, reuşisem 
de această dată să acumulez cât să-mi ajungă 
pentru săptămâni întregi. Clienţii barului 
Fangtasia îmi oferiseră suficient material în 
acest sens, ca să nu mai amintesc de vampiri. 
Îmi dorisem să întâlnesc un vampir şi ajunse- 
sem să cunosc mult mai mulți decât aş fi vrut. 

Mulţi localnici din Bon Temps şi din împreju- 
rimi au fost chemaţi la poliție să dea declaraţii 
despre Dawn Green şi obiceiurile acesteia. Deşi 
era într-o situație destul de penibilă, detectivul 
Bellefleur îşi găsise timp în afara orelor de ser- 
viciu ca să frecventeze barul, unde nu consuma 
mai mult de o bere şi observa cu atenţie tot ce 
se petrecea în jurul său. Din moment ce barul 
Merlotte's nu era un cuib de activităţi ilegale, 


nimeni nu s-a arătat deranjat, odată ce clienţii 
s-au obişnuit cu prezenţa lui Andy în bar. 

Alegea mai mereu o masă în sectorul meu şi 
începuse cu mine un joc discret: de fiecare dată 
când veneam la masa lui, se gândea la ceva 
provocator, încercând astfel să mă întărâte să-i 
răspund. Nu părea să-şi dea seama cât era de 
indecent: mă refer la provocarea în sine, nicide- 
cum la insulte. Dorea să-i citesc din nou în 
minte şi nu înțelegeam de ce. 

La un moment dat, a cincea sau a şasea oară 
când a trebuit să-i duc o comandă, parcă o Diet 
Coke, Andy avea în minte imaginea mea, 
hârjonindu-mă cu fratele meu. Am fost atât de 
nervoasă înainte de a ajunge la masa lui (ştiind 
probabil că trebuie să mă aştept la ceva, dar 
fără să ştiu exact la ce anume), încât 
abținându-mă era cât pe ce să izbucnesc în 
plâns. Starea asta mi-a reamintit de chinurile 
mai puţin sofisticate pe care le trăisem în anii 
de şcoală primară. 

Andy m-a privit, în expectativă, şi, imediat ce 
mi-a văzut lacrimile, pe chip i s-au succedat 


fulgerător mai multe expresii: izbândă, amără- 
ciune, iar la final doar ruşine. 

I-am aruncat băutura pe cămaşă. 

Am pornit imediat spre bar şi am ieşit pe uşa 
din spate. 

— Ce s-a întâmplat? m-a întrebat Sam, care a 
venit după mine. 

Am dat nervoasă din cap, arătându-i că nu 
vreau să-i dau explicații, am scos din buzunarul 
şortului un şervețel care aştepta de multă vre- 
me să fie folosit şi am început să-mi şterg ochii. 

— Ţi-a spus ceva urât? a insistat Sam, pe un 
ton mai grav şi înfuriat. 

— Nu, dar se gândeşte numai la prostii, i-am 
răspuns neputincioasă. Ştie cum sunt şi încear- 
că probabil să mă provoace să-i răspund. 

— Nenorocitul naibii, a venit comentariul lui 
Sam, care aproape m-a readus la normal, mai 
ales că nu-l auzisem niciodată afurisind pe 
cineva. 

Odată ce-am început să plâng, parcă nu mă 
mai puteam opri, deşi simțeam că-mi luam 
porția de plâns şi pentru alte câteva mici nefe- 
riciri. 


— Lasă, mergi înapoi în bar, i-am zis, ruşina- 
tă de lacrimile ce nu mai conteneau. O să-mi 
revin şi eu numaidecât. 

Auzind uşa deschizându-se şi închizându-se 
imediat, m-am gândit că Sam mă crezuse pe 
cuvânt şi plecase. În schimb, i-am auzit vocea 
lui Andy Bellefleur: 

— Te rog să mă ierți, Sookie. 

— Andy Bellefleur, pentru tine sunt domni- 
şoara Stackhouse, i-am răspuns. După cum văd 
eu, ai face mai bine să descoperi cine le-a omo- 
rât pe Maudette şi pe Dawn, în loc să apelezi la 
tot felul de jocuri mentale obscene. 

M-am întors şi l-am privit. Arăta îngrozitor 
de intimidat şi chiar am crezut că este sincer în 
ruşinea care i se citea pe chip. 

Sam a-nceput să-şi agite brațele, copleşit de 
furie. 

— Bellefleur, dacă mai vii pe-aici, data viitoa- 
re să te aşezi în alt sector, i-a zis el pe un ton ce 
arăta că-şi reprima furia violentă. 

Andy şi-a îndreptat privirea spre Sam. Chiar 
dacă Andy era de două ori mai solid şi mai înalt 
cu cinci centimetri, în acel moment mi-aş fi pus 


toți banii pe Sam şi, din câte se părea, Andy nu 
dorea nici el să rişte şi să accepte provocarea, 
chiar dacă poate o făcea numai din rațiuni prac- 
tice. Încuviințând din cap, a ieşit în parcare şi 
s-a îndreptat spre maşină, în timp ce razele 
soarelui scânteiau în părul său şaten. 

— Sookie, îmi pare rău, a zis Sam. 

— Nu e vina ta. 

— Vrei să-ţi iei liber? Astăzi vezi şi tu că nu 
avem prea mulți clienți. 

— Nu. Stau până-mi termin tura. 

Charlsie Tooten se obişnuise deja cu ritmul 
nostru, dar nu m-aş fi simţit bine s-o las singu- 
Tă. În plus, azi era şi ziua în care Arlene avea 
liber. 

Am revenit în bar şi, chiar dacă unii clienţi 
ne-au privit curioşi imediat ce-am intrat, ni- 
meni nu ne-a întrebat ce se întâmplase în spa- 
te. În sectorul meu era doar un cuplu care înce- 
puse deja să mănânce şi care avea paharele 
pline. Cei doi nu păreau să aibă nevoie de mine, 
aşa că am început să aranjez paharele de vin, în 
vreme ce Sam s-a aplecat deasupra tejghelei, în 
imediata mea apropiere. 


— E adevărat că Bill Compton va vorbi disea- 
ră Descendenţilor Morților Glorioşi? 

— Aşa spune bunica mea. 

— Te duci şi tu? 

— Nu mi-am făcut nici un plan în legătură cu 
asta. 

Nu voiam să-l mai văd pe Bill, câtă vreme nu 
mă suna şi nu-mi adresa el invitaţia să ne în- 
tâlnim. 

Sam n-a mai adăugat nimic pe moment, dar 
mai târziu, după-amiază, în timp ce-mi luam 
poşeta din biroul său, a intrat în cameră şi 
a-nceput să aranjeze câteva hârtii pe masă. Eu 
îmi scosesem peria şi încercam să-mi descurc 
părul din coada în care-l țineam strâns. Din 
felul în care se tot foia pe lângă mine mi-am dat 
imediat seama că dorea să-mi vorbească şi am 
simțit cum mă cuprinde dintr-odată iritarea, 
văzând iarăşi stilul de abordare ocolit, specific 
bărbaţilor. 

Asemenea lui Andy Bellefleur, care ar fi putut 
foarte bine să mă întrebe direct despre handi- 
capul meu, şi nu să înceapă să se joace cu mine. 


La fel ca şi Bill, care putea să-şi exprime des- 
chis intențiile, fără să treacă prin tot felul de 
stări şi dispoziţii. 

— De ce? l-am întrebat mai incisivă decât in- 
tenționasem. 

S-a fâstâcit uşor, sub privirea mea. 

— Pentru că mă gândisem să te întreb dacă 
vrei să mergem amândoi la întâlnirea Descen- 
denților şi apoi să bem împreună o cafea. 

M-a lăsat cu gura căscată. Am încetat să-mi 
mai perii părul, deşi nu-mi descurcasem decât 
jumătate din coadă, şi au început brusc să-mi 
treacă prin minte o mulțime de lucruri: senzația 
pe care o avusesem când ne ținusem de mână 
în fața casei lui Dawn Green, paravanul de care 
mă lovisem în mintea sa, nechibzuința de a-mi 
da o întâlnire cu patronul pentru care lucram. 

— Bineînțeles, i-am zis, după o pauză destul 
de lungă. 

A părut să răsufle uşurat. 

— Bun, atunci trec pe la tine şi te iau în jurul 
orei şapte şi douăzeci, pentru că întrunirea va 
începe la şapte jumătate. 

— În regulă, ne vedem diseară. 


De teamă ca nu cumva să fac o prostie dacă 
mai zăboveam, mi-am luat imediat poşeta şi 
am pornit în grabă spre maşină, fără să mă pot 
hotărî dacă ar fi trebuit să chicotesc veselă, ori 
să mă înfurii pentru nerozia de care dădusem 
dovadă. 

Am ajuns acasă la cinci fără un sfert. Buni 
pregătise deja masa de seară, pentru că trebuia 
să plece mai devreme, să ducă aperitive la în- 
trunirea Descendenţilor, care urma să aibă loc 
în clădirea Centrului cultural. 

— Ar mai fi venit oare să ne vorbească dacă 
i-am fi cerut să ne întâlnim în sala congregației 
baptiştilor? mi s-a adresat Buni din senin. 

— Ah, sunt convinsă că n-ar fi refuzat, i-am 
răspuns, înțelegând la ce se referea. Nu cred 
însă că e adevărat că vampirilor le e teamă de 
simbolurile religioase. Dar nu l-am întrebat 
acest lucru, aşa că nu pot şti sigur. 

— Au atârnat înăuntru o cruce masivă, a con- 
tinuat Buni. 

— O să vin şi eu la întrunire, i-am zis. Cu 
Sam Merlotte. 

— Cu şeful tău? m-a întrebat Buni, surprinsă. 


— Da, Buni, cu el. 

— Hmmm. Foarte bine, mi-a zâmbit ea, în 
timp ce aşeza farfuriile pe masă. 

Pe parcursul cinei — câteva sendviciuri şi sa- 
lată de fructe —, m-am tot gândit cu ce să mă 
îmbrac, în vreme ce Buni, încântată de întruni- 
rea la care urma să participe, unde avea să-i 
asculte povestirile lui Bill şi să-l prezinte prie- 
tenelor ei, părea să fi părăsit complet atmosfera 
terestră şi să graviteze undeva în spațiu — în 
jurul planetei Venus, probabil —, entuziasmată 
că aveam în sfârşit o întâlnire... cu o ființă 
umană. 

— După întrunire o să ieşim amândoi unde- 
va, aşa că s-ar putea să mă întorc acasă ceva 
mai târziu. 

În Bon Temps nu sunt multe locuri unde poţi 
bea o cafea, iar cafenelele respective nu sunt 
nicidecum localuri unde să zăboveşti prea mult. 

— Bine, scumpa mea. Nu te zoreşte nimeni. 

Buni se dichisise dinainte să ajung eu acasă, 
aşa că, imediat după cină, am ajutat-o să ducă 
la maşină tăvile cu prăjiturele şi uriaşul termos 
de cafea, pe care-l cumpărase special pentru 


astfel de evenimente. Pentru a ne scuti de-o 
mulțime de trepte de străbătut, Buni trăsese din 
vreme maşina la uşa din spate şi, tot timpul cât 
am cărat tăvile, s-a arătat nespus de jovială şi 
de guralivă. Era pesemne una dintre serile ei 
interesante. 

Mi-am dat jos hainele de ospătăriță şi am in- 
trat numaidecât la duş, unde m-am săpunit 
bine şi am început să mă gândesc cu ce să 
mă-mbrac. În nici un caz nu aveam de gând 
să-mi iau ceva în alb şi negru, pentru că mă 
săturasem de culorile pe care le purtam în barul 
Merlotte's. M-am depilat din nou, dar n-am mai 
avut timp să mă spăl şi pe cap — oricum, mă 
spălasem cu o seară înainte. Am deschis uşile 
şifonierului şi m-am holbat înăuntru. Sam vă- 
zuse deja rochița mea înflorată, iar rochia de 
blugi nu era prea potrivită pentru prietenele 
bunicii. În cele din urmă, am ales pantaloni de 
stofă kaki şi o bluză arămie de mătase, cu mâ- 
necă scurtă. Am încălțat o pereche de sandale 
de piele, pe care le-am asortat cu o curea maro- 
nie din acelaşi material. La gât mi-am pus un 
lănţişor, în urechi mi-am prins doi cercei mari 


de aur şi am auzit soneria exact când am fost 
gata, de parcă ai fi zis că Sam calculase la se- 
cundă momentul apariției. 

După ce i-am deschis uşa, au urmat câteva 
clipe uşor incomode. 

— Bine-ai venit! Nu cred că mai avem timp 
să stăm, pentru că... 

— Mi-ar face plăcere să intru puţin, însă, 
într-adevăr, este destul de târziu... 

Am râs amândoi, după care am încuiat uşa şi 
Sam a coborât primul treptele, pentru a-mi 
deschide portiera camionetei. Eram bucuroasă 
că-mi luasem pantaloni, fiindcă dac-aş fi fost 
într-una din fustițele mele scurte nu ştiu cum 
aş fi urcat în cabina înaltă a maşinii. 

— Nu vrei să te-ajut? m-a întrebat el. 

— Gata, m-am descurcat, i-am răspuns, în- 
cercând să nu zâmbesc. 

Nu am mai schimbat nici o vorbă până la 
Centrul cultural, aflat în zona veche a oraşului, 
într-un cartier construit înainte de război. Clă- 
direa nu era antebelică, dar existase în acelaşi 
loc o construcție ce fusese distrusă în timpul 


războiului, deşi nimeni nu avea o informaţie 
clară în acest sens. 

Grupul Descendenţilor Morților Glorioşi era 
unul eterogen, format din câțiva membri foarte 
bătrâni şi fragili, alții care nu erau chiar atât de 
în vârstă, dar care dădeau dovadă de multă 
vitalitate, precum şi din câteva femei şi bărbaţi 
de vârstă mijlocie. Însă nu existau şi membri 
tineri, situație care o făcea adeseori pe Buni să 
se lamenteze şi să-mi arunce priviri cu subînțe- 
les. 

La intrare, domnul Sterling Norris, un vechi 
prieten de-al bunicii şi primar al oraşului Bon 
Temps, dădea mâna cu invitații şi schimba 
câteva cuvinte cu fiecare oaspete în parte. 

— Miss Sookie, arăţi mai frumoasă pe zi ce 
trece, ne-a întâmpinat domnul Norris. Ia te uită, 
Sam, nu te-am mai văzut de ani de zile! Sookie, 
e adevărat că vampirul este un prieten de-al 
tău? 

— Da, domnule. 

— Şi eşti sigură că vom fi cu toţii în siguran- 
tă? 


— Da, sunt absolut convinsă, pentru că este 
0... persoană foarte prietenoasă. 

Să-i fi spus ființă? Entitate? Ori să-i fi spus că 
este destul de curățel pentru un mort viu? 

— Dacă spui tu, a răspuns domnul Norris, pă- 
rând că se îndoia de faptul că aşa ar fi stat lu- 
crurile. Oricum, în tinerețea mea, astfel de ciu- 
dățenii nu existau decât în basme. 

— Vai, domnule Norris, dar sunteţi încă în 
floarea vârstei, i-am zis, zâmbindu-i voioasă, 
aşa cum se şi aştepta din partea mea, după care 
ne-a zâmbit şi el şi ne-a poftit să intrăm, aşa 
cum ne şi aşteptam s-o facă. 

Sam m-a luat apoi de mână şi m-a condus 
până în dreptul penultimului rând de scaune 
metalice, moment în care am salutat-o pe Buni 
cu mâna şi ne-am aşezat. În sală se strânseseră 
aproape patruzeci de persoane, ceea ce însem- 
na o mulțime de oameni pentru Bon Temps. 
Întâlnirea trebuia să înceapă, şi Bill încă nu 
venise. 

După numai câteva clipe, a urcat pe podium 
preşedinta Descendenţilor, o femeie corpolentă, 
pe nume Maxine Fortenberry. 


— Bună seara! Bună seara! ni s-a adresat ea 
pe un ton răsunător. Onorabilul nostru oaspete 
ne-a telefonat şi ne-a spus că va întârzia câteva 
minute, întrucât are probleme cu maşina. Aşa- 
dar, cât timp îl aşteptăm, haideţi să punem la 
punct ultimele detalii ale întâlnirii. 

Membrii grupului au început apoi să discute 
despre tot felul de lucruri plictisitoare. Sam 
şedea alături de mine cu brațele încrucişate la 
piept, sprijinindu-şi pe genunchiul stâng glezna 
piciorului drept. Am avut o deosebită grijă 
să-mi mențin activ ecranul mental şi chipul 
zâmbitor, dar elanul mi s-a temperat imediat ce 
Sam s-a înclinat uşor şi mi-a şoptit: 

— Nu e deloc greşit dacă te relaxezi puţin. 

— Credeam că sunt destul de relaxată. 

— Nu cred să ştii ce înseamnă să te relaxezi. 

Am ridicat contrariată din sprâncene. După 
întâlnire, aveam să-i spun câteva lucruri dom- 
nului Merlotte. 

La apariţia lui Bill, pentru un moment, în sală 
s-a lăsat o tăcere mormântală. Probabil pentru 
ca persoanele care nu-l văzuseră până atunci să 
se obişnuiască cu prezenţa lui. Şi, într-adevăr, 


cei care nu stătuseră niciodată în preajma unui 
vampir aveau nevoie de o scurtă perioadă de 
acomodare. Dacă în lumina difuză din barul 
Merlotte's, ori în atmosfera la fel de slab lumi- 
nată din propria sa locuinţă te mai puteai înşe- 
la, în lumina fluorescentă a neonului, Bill arăta 
într-adevăr ca un vampir. Nu se putea sub nici 
o formă să fie confundat cu un tip oarecare. 
Paloarea îi era şi mai evidentă, iar cercurile din 
jurul ochilor arătau mult mai întunecate. Veni- 
se îmbrăcat într-un costum albăstrui din stofă 
subțire şi eram convinsă că alesese această 
vestimentaţie la propunerea bunicii. Arăta ex- 
celent. Linia sprâncenelor, curbura fină a nasu- 
lui, buzele bine conturate, palmele albe, degete- 
le lungi şi unghiile tăiate îngrijit... Schimbase 
câteva priviri cu preşedinta, care se arătase 
peste măsură de încântată de surâsul lui Bill. 

Nu ştiam dacă Bill vrăjise întreaga sală sau 
dacă participanţii chiar erau interesați de sosi- 
rea lui, însă toţi cei prezenți au tăcut mâlc şi au 
aşteptat cu sufletul la gură. 

Câteva clipe mai târziu, m-a văzut şi Bill. Aş 
putea să jur că a ridicat vag din sprâncene. Apoi 


şi-a aplecat uşor capul în semn de salut, fapt 
pentru care i-am răspuns la fel, fără să găsesc 
în mine puterea să-i zâmbesc. Cu toată mulți- 
mea care mă-nconjura, stăteam parcă tot pe 
malul lacului abisal al tăcerii sale. 

Doamna Fortenberry l-a prezentat foarte 
frumos pe Bill, dar nu mai țin minte ce-a spus 
sau cum a evitat menționarea faptului că era o 
făptură puţin diferită. 

Bill a început să vorbească şi, spre surpriza 
mea, l-am văzut citind după notițe. Lângă mine, 
Sam s-a aplecat în față şi şi-a fixat privirea pe 
chipul lui Bill. 

— Nu aveam pături, şi nici mâncare, poves- 
tea calm Bill, dar în nici un caz nu duceam lipsă 
de dezertori. 

Nu era unul dintre subiectele favorite ale 
Descendențţilor, însă câțiva dintre ei au încuvi- 
ințat din cap. Relatarea lui Bill părea totuşi să se 
potrivească informațiilor pe care le aveau unii 
invitaţi. 

Un vârstnic din primul rând a ridicat mâna: 

— Domnule, s-a întâmplat cumva să-l întâl- 
niți pe străbunicul meu, Tolliver Humphries? 


— Da, i-a răspuns Bill după o scurtă pauză, 
complet impasibil. Am fost prieten cu Tolliver. 

Pentru o clipă, glasul i-a sunat totuşi atât de 
dramatic, încât a trebuit să închid ochii. 

— Şi cum era, ca om? a întrebat bătrânul, 
foarte emoționat. 

— Ei bine, era puţin cam nechibzuit şi tocmai 
acest lucru i-a provocat moartea, a răspuns Bill, 
forțându-se să zâmbească, trist. A fost însă un 
om curajos şi toată viața sa n-a câştigat un cent 
pe care să-l risipească. 

— Cum şi-a găsit sfârşitul? Aţi fost lângă el? 

— Da, am fost acolo, i-a zis Bill, uşor obosit. 
L-am văzut când a fost împuşcat de un lunetist 
al nordiştilor, la vreo treizeci de kilometri 
de-aici. Se mişca destul de greu, pentru că era 
lihnit de foame, la fel ca noi toţi, de altfel. În 
cursul unei dimineți foarte răcoroase, Tolliver a 
văzut cum a fost împuşcat unul dintre băieții 
din detaşamentul nostru, care se aşezase să se 
odihnească pe un câmp. Tânărul nu murise, dar 
fusese rănit destul de grav şi începuse să ne 
strige pentru a-i sări în ajutor, conştient proba- 


bil de faptul că nu va mai putea să reziste prea 
mult de unul singur. 

Liniştea din sală a devenit atât de adâncă, în- 
cât s-ar fi auzit şi musca. 

— A ţipat şi a urlat atât de înfiorător, că-mi 
venea să-l împuşc cu mâna mea, numai pentru 
a-l face odată să tacă, deoarece ştiam că orice 
încercare de a-i sări în ajutor era sinucidere 
curată. N-am putut însă să fac aşa ceva, pentru 
că un asemenea lucru n-ar fi avut nimic de-a 
face cu războiul, ci ar fi fost o crimă odioasă. 
Însă ulterior, am regretat că n-o făcusem, fiind- 
că Tolliver n-a reuşit să-şi păstreze cumpătul şi 
să reziste stăruințelor tânărului. Două ceasuri 
mai târziu, mi-a zis că are un plan şi că-l poate 
salva pe băiat. Nu i-am dat deloc dreptate, însă 
Tolliver a insistat, spunându-mi că Dumnezeu 
doreşte ca el să încerce să-l scape. În cele două 
ore în care am stat la adăpostul copacilor, 
Tolliver s-a rugat fără oprire. Deşi i-am spus lui 
Tolliver că Dumnezeu nu doreşte ca el să-şi 
piardă viața prosteşte — mai ales că, la rândul 
lor, soţia şi copiii lui se rugau să revină sănătos 
acasă —, Tolliver mi-a cerut să le distrag atenţia 


duşmanilor, în timp ce el va încerca să-l salve- 
ze. A zbughit-o imediat spre câmp, fugind cu 
atâta energie, de-ai fi zis că este un om foarte 
bine odihnit, care aleargă într-o frumoasă zi de 
primăvară. A reuşit să ajungă la băiat şi, deoda- 
tă, a răsunat o împuşcătură, iar Tolliver s-a 
prăbuşit fără viață la pământ. Apoi, după câteva 
minute, tânărul şi-a reluat urletele după ajutor. 

— Ce s-a-ntâmplat cu el? a întrebat doamna 
Fortenberry, atât de şoptit cât îi permitea vocea 
baritonală. 

— A supraviețuit, a continuat Bill, cu o voce 
ce mi-a dat fiori. A rezistat cu bine întreaga zi, 
iar noaptea am putut să-l salvăm. 

Toţi acei oameni reveniseră parcă la viaţă în 
timpul povestirii lui Bill, iar pentru bătrânul din 
primul rând istorisirea reprezenta o amintire 
neprețuită, o amintire ce spunea foarte multe 
despre caracterul străbunului său. 

Printre participanții la întrunire nu cred să fi 
existat măcar unul care să fi fost pregătit pen- 
tru impactul cu o istorisire a evenimentelor din 
Războiul Civil făcută chiar de un martor ocular. 


Au fost cu toții entuziasmați şi cutremurați, 
deopotrivă. 

După ce Bill a răspuns şi la ultima întrebare, 
în sală au izbucnit aplauze furtunoase sau, mai 
bine zis, atât de furtunoase cât le stătea în pu- 
tință celor patruzeci de participanți. A aplaudat 
până şi Sam, care nici vorbă să fi fost un admi- 
rator al lui Bill. 

Cu excepția mea şi a lui Sam, toţi cei prezenți 
şi-au manifestat dorința de a discuta personal 
cu Bill. În timp ce Descendenții şi-au înconjurat 
oaspetele, care părea totuşi destul de rezervat, 
eu şi Sam ne-am furişat la camioneta lui şi am 
plecat spre Crawdad Diner, o adevărată bombă, 
unde se servea însă mâncare foarte bună. Mie 
nu-mi era foame, dar Sam a comandat cafea şi 
o porție de plăcintă cu lămâie. 

— A fost interesant, mi-a zis el, oarecum re- 
ținut. 

— Discursul lui Bill? Da, i-am răspuns la fel 
de precaută. 

— Ții cumva la el? 

După atâtea ocolişuri, Sam se hotărâse în 
sfârşit să atace poarta principală. 


— Da, i-am zis. 

— Sookie, cu el nu ai nici un viitor. 

— Pe de altă parte, el a trăit ceva vreme prin- 
tre oameni şi cred că va mai exista pe planetă 
câteva sute de ani. 

— Nu ştii niciodată ce poate păți un vampir. 

Nu-l puteam contrazice în această privință, 
dar, după cum îi explicasem, nu ştiam nici ce se 
poate întâmpla cu mine sau cu oricare altă 
ființă umană. 

Am continuat apoi în acelaşi stil, dar la un 
moment dat m-am plictisit şi, într-un final, 
i-am zis exasperată: 

— În fond, de ce te interesează atât de mult 
aceste lucruri, Sam? 

S-a îmbujorat şi mai tare-n obraji şi s-a uitat 
la mine, cu ochii săi albaştri, luminoşi. 

— Sookie, eu chiar ţin la tine — ca prieten şi, 
uneori, chiar mai mult decât atât... 

Ia te uită! 

— Şi nu-mi place deloc să te văd c-o apuci pe 
căi greşite. 

L-am privit atentă, simțind cum scepticismul 
începe deja să mi se-ntipărească pe chip — 


sprâncenele apropiate, colțurile buzelor uşor 
ridicate. 

— Înţeleg, i-am răspuns pe un ton ce se po- 
trivea perfect fizionomiei adoptate. 

— Te-am plăcut dintotdeauna... 

— Să înțeleg că m-ai plăcut atât de mult, în- 
cât a trebuit să aştepţi până când şi-a arătat 
altcineva interesul față de mine? 

— Da, merit din plin să fiu muştruluit. 

Părea totuşi să-l macine un lucru, dorea 
să-mi spună ceva, dar îi lipseau îndrăzneala şi 
hotărârea. Oricum, indiferent despre ce-ar fi 
fost vorba, n-a reuşit în cele din urmă să mi se 
destăinuie. 

— Bine, hai să mergem, i-am sugerat, simțind 
că ne va fi foarte greu să readucem dialogul pe 
teren neutru, dar, în definitiv, poate pentru 
mine era mai bine să ajung acasă. 

Drumul spre casă a fost destul de amuzant, 
fiindcă Sam voia să-mi spună ceva, însă dădea 
de fiecare dată din cap şi păstra tăcerea. Mă 
enervase atât de mult, încât îmi venea să-l poc- 
nesc. 


Am ajuns acasă mai târziu decât mă aştepta- 
sem. În camera bunicii era lumină, dar în restul 
casei domnea întunericul. Nu i-am văzut maşi- 
na şi m-am gândit că a parcat-o în spate, pen- 
tru a-i fi mai uşor să transporte în bucătărie 
aperitivele rămase de la întrunire. Buni însă 
lăsase aprinsă lumina pe verandă doar pentru 
mine. 

Sam a ocolit camioneta, mi-a deschis portie- 
ra şi am dat să cobor, dar, în întuneric, n-am 
mai reuşit să nimeresc treapta şi m-am împie- 
dicat. Sam m-a prins imediat, apucându-mă 
mai întâi de braţe, pentru a mă echilibra, după 
care mi-a încolăcit mijlocul şi m-a sărutat. 

Crezusem inițial că este un pupic de noapte 
bună, dar buzele i-au stăruit mai mult decât ar 
fi fost nevoie. Chiar dacă fusese foarte plăcut, 
cenzorul lăuntric şi-a intrat imediat în atribuţii, 
atenționându-mă clar: „Este şeful tău.” 

M-am dat uşor în spate. Sam, dându-şi ime- 
diat seama că băteam în retragere, şi-a tras 
încet mâinile, mângâindu-mă pe braţe şi ajun- 
gând într-un final să ne ținem doar de mâini. 


Am pornit apoi spre uşa casei, fără să scoatem 
o vorbă. 

— Mi-a făcut plăcere, i-am zis încet, pentru 
că nu voiam s-o trezesc pe Buni, şi nici să par 
prea entuziastă. 

— Şi mie. Ce zici, mai ieşim şi altă dată? 

— Mai vedem, i-am răspuns, fără să am un 
sentiment clar în ceea ce-l privea. 

Am aşteptat până l-am auzit întorcând cami- 
oneta, după care am stins lumina pe veranda şi 
am intrat în casă. Pornind spre dormitorul meu, 
am început să-mi deschei bluza, obosită şi abia 
aşteptând să mă culc. 

Era ceva în neregulă. 

Am încremenit în mijlocul sufrageriei şi am 
privit în jur. 

Totul arăta perfect normal. 

Da. Toate lucrurile erau la locul lor. 

Simţeam însă un miros. 

Era un miros ciudat: un iz ca de aramă, pă- 
trunzător şi sărat. 

Era miros de sânge şi venea chiar de la par- 
ter, nicidecum de la etaj, acolo unde aşteptau 


într-o solitudine perfectă dormitoarele destina- 
te oaspeților. 

— Buni? am strigat. 

Vocea-mi tremura. 

M-am urnit din loc şi am pornit spre camera 
ei. Nu era nimic deranjat înăuntru. Am început 
să caut prin restul casei, aprinzând luminile, pe 
măsură ce treceam dintr-o cameră în alta. 

Dormitorul meu era aşa cum îl lăsasem. 

În toaletă nu era nimeni. 

Nici în spălătorie. 

Am aprins şi ultimul bec. În bucătărie... 

Am tipat îngrozitor, fără oprire, în timp ce-mi 
agitam braţele în aer, inutil, şi tremuram tot 
mai tare, pe măsură ce continuam să urlu. Din 
spate s-a auzit o pocnitură, dar nu mă mai inte- 
resa nimic. În acel moment, m-au cuprins două 
brațe puternice, care m-au mutat din loc, inter- 
calând un trup solid între mine şi ceea ce văzu- 
sem pe podeaua bucătăriei. Nu l-am recunoscut 
pe Bill, însă el m-a ridicat imediat şi m-a dus în 
sufragerie, de unde nu mai puteam vedea ta- 
bloul acela înfiorător. 


— Sookie, mi-a spus el răstindu-se, taci odată 
din gură! Nu te-ajută la nimic! 

Dacă ar fi fost drăguţ cu mine, mai mult ca 
sigur că aş fi continuat să țip. 

— lartă-mă, i-am zis, copleşită de emoţii. Mă 
comport la fel ca tânărul acela. 

Bill mă privea pierdut. 

— Cel despre care ai povestit azi, l-am lămu- 
rit pierdută. 

— Trebuie să chemăm poliția. 

— Da. 

— Trebuie să formezi numărul... 

— Stai puțin. Cum de eşti aici? 

— Bunica ta a vrut neapărat să mă conducă 
acasă, dar am insistat să trecem mai întâi 
pe-aici şi să o ajut la descărcat. 

— Şi de ce te afli la noi? 

— Te aşteptam pe tine. 

— Înseamnă că ai văzut cine a omorât-o? 

— Nu, pentru că între timp m-am dus acasă 
să mă schimb şi am luat-o direct prin cimitir. 

Se îmbrăcase în blugi şi purta o bluză cu 
Grateful Dead, tricou la vederea căruia nu 
mi-am putut reține un chicot. 


— Este chiar absurd, i-am zis, izbucnind 
brusc în râs. 

Însă lacrimile au apărut la fel de spontan. 
Am ridicat apoi receptorul şi am format 911. 

Andy Bellefleur a venit în numai cinci minu- 
te. 


Jason a sosit imediat ce-am reuşit să-l găsesc. 
Am sunat după el în patru sau cinci locuri, pen- 
tru ca în final să dau de el în barul Merlotte's. 
Terry Bellefleur îi ținea în seara aceea locul lui 
Sam şi, după ce i-a transmis lui Jason să vină de 
urgență acasă la bunica şi a revenit la telefon, 
l-am rugat pe Terry să-l sune pe Sam şi să-i 
spună că am o problemă şi nu mai pot veni la 
serviciu câteva zile. 

Terry l-a sunat probabil imediat pe Sam, fi- 
indcă acesta şi-a făcut apariţia în mai puţin de 
o jumătate de oră, îmbrăcat în aceleaşi haine pe 
care le purtase la întâlnirea noastră de mai 
devreme. Când l-am văzut, mi-am verificat 
instinctiv ținuta, amintindu-mi că îmi desche- 
iasem nasturii bluzei în timp ce traversasem 
sufrageria, fapt pe care-l uitasem complet. Eram 


însă îmbrăcată decent şi mi-am dat seama că 
Bill fusese cel care avusese grijă de asta. Mai 
târziu, poate că aveam să mă simt jenată de 
acest lucru, dar, pe moment, m-am simțit recu- 
noscătoare. 

Când i-am zis lui Jason că Buni a murit şi că, 
de fapt, a fost omorâtă violent, el n-a făcut 
altceva decât să mă privească fix. În spatele 
ochilor părea să nu mai existe nici un fel de 
activitate; arăta de parcă i-ar fi şters cineva 
capacitatea de a pricepe ce i se spune. În scurt 
timp, vorbele şi-au făcut efectul şi Jason s-a 
prăbuşit în genunchi, îndată ce-am îngenun- 
cheat alături, m-a îmbrăţişat, şi-a lăsat capul pe 
umărul meu şi am stat aşa tăcuți un timp. Nu 
mai rămăseserăm decât noi doi. 

Bill şi Sam se retrăseseră în curtea din față şi 
stăteau pe două scaune pliante, pentru a nu-i 
încurca pe poliţişti. Nu peste mult timp, am fost 
şi noi rugați să ieşim cel puţin pe verandă, dar 
am preferat să ne îndepărtăm mai mult. În 
atmosfera călduță a nopții, m-am aşezat cu fața 
spre casa luminată ca un uriaş tort aniversar, în 
care oamenii intrau şi ieşeau asemenea unor 


furnici invitate la ospăț. lar toată această forfo- 
tă se desfăşura în jurul unui corp inert care era 
al bunicii mele. 

— Ce s-a întâmplat? a întrebat Jason într-un 
târziu. 

— După ce m-am întors de la întrunire, i-am 
spus în şoaptă, Sam a întors camioneta şi a 
plecat, iar eu am simţit imediat că este ceva în 
neregulă. Am început să caut în toată casa şi 
am găsit-o pe podeaua bucătăriei. 

Aceasta era versiunea oficială a dramei „Cum 
mi-am găsit bunica moartă”. 

Jason a întors încet capul şi m-a privit în 
ochi. 

— Continuă! 

Mai întâi, am dat din cap în semn de negare, 
dar apoi m-am gândit că avea tot dreptul să 
ştie. 

— A fost bătută crunt, însă cred totuşi că a 
încercat să riposteze. Cine a făcut lucrul ăsta a 
tăiat-o şi apoi a strangulat-o, din câte se pare. 

N-am putut să mă mai uit la chipul fratelui 
meu, în momentul când am adăugat în şoaptă: 

— A fost numai vina mea. 


— Cum de ţi-a venit o astfel de idee? m-a în- 
trebat Jason. 

— Fiindcă m-am gândit că făptaşul intențio- 
na probabil să mă omoare pe mine, aşa cum 
le-a ucis pe Maudette şi Dawn, dar a găsit-o 
acasă numai pe Buni. 

Am simţit imediat cum ideea începea să 
prindă rădăcini şi în mintea lui Jason. 

— Astă-seară ar fi trebuit să stau acasă cât 
timp Buni era plecată, dar, în ultimul moment, 
Sam m-a invitat să mergem la întrunire şi am 
plecat cu el, în camionetă, iar maşina mea a 
rămas în curte. Buni şi-a parcat maşina în spa- 
tele casei, pentru a-i fi mai uşor să ducă înăun- 
tru tăvile şi tot ce mai dusese la întrunire, aşa 
că, la prima vedere, eu eram singură în casă. 
Buni a vrut să-l conducă pe Bill acasă, darela 
insistat să o ajute la descărcat, după care a 
plecat să se schimbe şi, între timp, intrusul... a 
prins-o pe ea. 

— Şi de unde ştim noi că n-a fost chiar Bill? 
m-a întrebat Jason, ignorându-l complet pe Bill, 
care stătea chiar în dreptul lui. 


— De unde putem şti că n-a fost oricine alt- 
cineva? i-am răspuns, exasperată de felul în 
care gândea fratele meu. Putea să fie oricine, 
chiar şi un cunoscut. Eu nu cred că a fost Bill şi 
nu cred că el le-a omorât pe Maudette şi pe 
Dawn, dar sunt absolut convinsă că ucigaşul 
acestora a omorât-o şi pe bunica. 

— Ştiai că bunica ţi-a lăsat casa moştenire? 
m-a întrebat Jason, mult prea răsunător, mo- 
ment în care m-am simţit de parcă mi-ar fi 
aruncat în față o găleată cu apă rece. 

Sam a tresărit şi el, iar ochii lui Bill au deve- 
nit mai întunecațţi şi mai glaciali. 

— Nu. Am crezut întotdeauna că vom moş- 
teni împreună casa, aşa cum moştenim şi casa 
părinţilor. 

— Şi ţi-a lăsat şi tot pământul. 

— De ce-mi spui aceste lucruri? l-am între- 
bat, simțind că eram gata să izbucnesc în plâns, 
exact când începeam să fiu sigură că pot să-mi 
țin în frâu lacrimile. 

— Pentru că nu-i corect! a răbufnit el. N-a 
fost drept din partea ei, iar acum nu mai poate 
îndrepta lucrurile! 


Începusem să tremur, dar Bill m-a ridicat de 
pe scaun şi a început să se plimbe cu mine de-a 
lungul şi de-a latul curții. Sam s-a aşezat în fața 
lui Jason şi a început să-i vorbească foarte seri- 
os, pe un ton grav şi pătrunzător. 

Bill m-a luat de umăr, dar nici aşa nu m-am 
putut opri din tremurat. 

— Oare chiar a vorbit serios? am întrebat, fă- 
ră să aştept un răspuns. 

— Nicidecum, m-a contrazis Bill, 
obligându-mă să-mi ridic privirea, mirată. Nu 
i-a putut sări în ajutor bunicii voastre şi nu 
poate să accepte ideea că ar fi dorit cineva să te 
ucidă şi, în schimb, a omorât-o pe ea. Simte 
nevoia să-şi reverse furia lăuntrică şi, în loc să 
căşuneze pe tine, îşi varsă nervii pe alte lucruri. 
Pentru moment, nu m-aş îngrijora din cauza 
spuselor lui. 

— Este o observație remarcabilă, i-am zis, fă- 
ră ocolişuri. 

— Ah, nu-i mare lucru. Ştii, am urmat la seral 
câteva cursuri de psihologie, mi-a răspuns Bill 
Compton, vampirul. 


Nu mi-am putut stăpâni gândul că vânătorii 
îşi studiază întotdeauna victimele. 

— De ce mi-ar fi lăsat mie totul, şi nu lui 
Jason? 

— E posibil să afli mai târziu motivul, a venit 
răspunsul lui, destul de mulțumitor pentru 
mine. 

Apoi, Andy Bellefleur a ieşit din casă şi s-a 
oprit pe treptele verandei, scrutând atât de 
concentrat cerul, încât ai fi zis că vede acolo o 
mulțime de indicii. 

— Compton! a strigat el, aspru. 

— Nu se poate, am ripostat enervată, simțind 
că Bill se uita la mine uşor surprins, ceea ce era 
o reacție extraordinară, având în vedere că 
venea tocmai din partea lui. 

— Acum chiar se va întâmpla, am adăugat, 
înfuriată. 

— Tu m-ai apărat cu adevărat, mi-a spus el. 
Bănuiai că poliţiştii mă vor suspecta de ucide- 
rea celor două tinere şi tocmai de aceea ai vrut 
să te convingi că fetele au umblat cu alți vam- 
piri. Acum însă crezi că acest Bellefleur va în- 
cerca să-mi pună în cârcă moartea bunicii tale. 


— Da. 

Bill a inspirat profund. Ne opriserăm amân- 
doi în dreptul copacilor ce delimitau curtea 
casei, unde eram complet învăluiți în beznă. 
Andy l-a strigat pe nume încă o dată. 

— Sookie, mi-a zis el încet, la fel ca şi tine, 
sunt convins că tu ai fost ținta ucigaşului. 

A fost un şoc să aud acest lucru din partea 
altcuiva. 

— Şi vreau să ştii că nu le-am ucis eu pe fete- 
le acelea. Iar dacă aici este mâna aceluiaşi cri- 
minal, atunci e clar că nu sunt vinovat cu ni- 
mic, fapt pe care îl poate pricepe oricine, chiar 
şi un Bellefleur. 

Am pornit amândoi spre porțiunea luminată 
a curții, deşi nu-mi mai doream nimic. Voiam 
ca luminile să dispară şi oamenii să se volatili- 
zeze, chiar şi Bill. Doream să stau în casă cu 
bunica mea şi să-i privesc fericirea de pe chip, 
aşa cum o văzusem ultima oară. 

Deşi era o năzuință zadarnică şi copilărească, 
simțeam că nu voiam nimic altceva. Eram atât 
de absorbită de această dorință, încât nu mi-am 
dat seama de pericol decât mult prea târziu. 


Fratele meu, Jason, mi-a ieşit în cale şi m-a 
plesnit direct în față. 

Gestul său, neaşteptat şi dureros, m-a făcut 
să-mi pierd echilibrul şi să cad destul de rău pe 
unul din genunchi. 

Jason părea să dorească să continue să mă 
agreseze, însă Bill s-a ghemuit imediat lângă 
mine, scoțându-şi înfiorător colții. Sam s-a 
năpustit asupra lui Jason, l-a doborât şi l-a imo- 
bilizat la pământ, probabil pentru a fi sigur că 
nu ripostează. 

Andy Bellefleur încremenise în fața acestei 
manifestări neaşteptate de violență, dar s-a 
dezmeticit în clipa imediat următoare şi s-a 
postat între cele două mici grupuri de pe iarba 
din curte. Andy s-a uitat la Bill şi a înghiţit în 
sec, după care i s-a adresat ferm: 

— Compton, potoleşte-te! Gata, n-o să mai 
dea în ea. 

Bill respira profund şi se vedea clar că încer- 
ca să-şi stăpânească setea pentru sângele lui 
Jason. Nu-i puteam citi gândurile, însă limbajul 
corpului său spunea totul. 


Nici lui Sam nu-i puteam citi gândurile, dar 
mi-am dat imediat seama că era foarte nervos. 

Jason, în schimb, plângea în hohote, iar gân- 
durile i se derulau de-a valma, confuze şi de- 
primante. 

Andy Bellefleur nu ne plăcea pe nici unul şi 
îşi dorea să ne arunce după gratii, indiferent că 
avea sau nu vreun motiv să facă acest lucru. 

M-am ridicat extenuată în picioare şi mi-am 
atins obrazul pălmuit, în speranța că aşa îmi voi 
distrage atenţia de la suferința, de la durerea 
cumplită ce-mi copleşea inima. 

Credeam că noaptea aceea nu se va mai ter- 
mina vreodată. 


Cea mai mare ceremonie funerară ținută 
vreodată în parohia Renard a fost cea pentru 
bunica mea. Sau cel puțin aşa susținea preotul. 
Sub cerul strălucitor al verii timpurii, Buni a 
fost înmormântată alături de mama şi de tatăl 
meu, în cavoul familiei, în porțiunea veche a 
cimitirului, aflată între reşedinţa bunicii şi a 
familiei Compton. 


Jason avusese dreptate. Casa îmi aparținea în 
întregime, la fel ca şi cele douăzeci de pogoane 
de pământ din împrejurimi, împreună cu drep- 
turile asupra minereurilor. Banii, atâția câți 
avea, îi împărțise în mod egal între noi, dar 
Buni ceruse în mod expres să-i cedez lui Jason 
drepturile pe care le aveam asupra casei părin- 
teşti. Asta dacă voiam să-mi păstrez în posesie 
moştenirea. Nu mi-a fost deloc greu să renunţ 
în favoarea lui Jason la jumătatea mea de moş- 
tenire, şi nici nu am vrut să mă recompenseze 
cu bani, deşi avocatul s-a uitat chiorâş la mine 
când mi-a auzit doleanța. Jason s-ar fi enervat 
peste măsură dacă i-aş fi spus să-mi plătească 
partea de moştenire, mai ales că pentru el era o 
simplă fantezie faptul că eram coproprietari. Şi 
totuşi, dorința bunicii de a-mi lăsa mie casa a 
fost pentru mine un adevărat şoc. Ea îl înțelese- 
se pe Jason mult mai bine decât mine. 

„Norocul meu că am şi alte venituri în afara 
salariului de chelneriță”, m-am gândit, încer- 
când să-mi îndrept atenţia spre alte lucruri, să 
nu mă mai gândesc la pierderea suferită. Plata 
impozitelor pentru casă şi pământ, plus costuri- 


le de întreținere a locuinţei, la care contribuise 
parțial şi Buni, aveau totuşi să-mi subțieze seri- 
os veniturile. 

— Presupun că vrei să te muţi, mi-a zis 
Maxine Fortenberry, în timp ce făcea curat în 
bucătărie. 

Maxine îmi adusese salată de şuncă, ouă 
umplute cu maioneză şi încerca să-mi fie de 
ajutor frecând lună bucătăria. 

— Nu, i-am spus, surprinsă. 

— Scumpo, dar după tot ce s-a întâmplat 
aici... 

Crisparea de pe chipul dolofan al lui Maxine 
îi confirma îngrijorarea. 

— Amintirile frumoase pe care le am în 
această bucătărie le întrec cu mult pe cele urâ- 
te, am lămurit-o, scurt. 

— Ah, este un mod înțelept de a privi lucruri- 
le, mi-a răspuns ea, mirată. Sookie, tu eşti 
într-adevăr o fată isteață, şi nicidecum aşa cum 
te privesc ceilalți. 

—- Vă mulțumesc mult, doamnă Fortenberry, 
i-am răspuns sec, ton la care nu a reacționat, 
deşi este posibil să-l fi remarcat — ceea ce mi 


s-a părut a fi o atitudine cât se poate de înțe- 
leaptă. 

— Vine şi prietenul tău la înmormântare? 

În bucătărie era foarte cald, iar masiva şi cor- 
polenta Maxine îşi ştergea de zor broboanele de 
sudoare de pe față cu un şervet de vase. 

Locul în care se prăbuşise Buni fusese curățat 
de prietenele ei. 

— Prietenul meu? Ah, vă referiți la Bill? Nu, 
pentru că nu are cum. 

Maxine m-a privit pierdută. 

— Fiindcă înmormântarea are loc în timpul 
zilei. 

Tot nu pricepuse. 

— Nu poate să iasă la soare. 

— Ah, normal! s-a luminat ea, lovindu-şi 
uşor tâmpla cu degetul, în semn că pricepuse. 
Ce prostuță sunt! Şi chiar se prăjeşte? 

— Ei bine, el aşa susține. 

— Ştii, mă bucur foarte mult că ne-a vorbit la 
club, pentru că acest gest contribuie mult la 
integrarea lui în comunitatea noastră. 

Am încuviințat din cap, absentă. 


— Sookie, oamenii au tot felul de sentimente 
în ceea ce priveşte crimele recente şi mulți 
discută despre vampiri şi cred că ei sunt vino- 
vați de aceste nenorociri. 

Am privit-o mijindu-mi ochii. 

— Să nu te superi pe mine, Sookie 
Stackhouse! Din moment ce Bill a fost atât de 
amabil şi le-a împărtăşit Descendenţilor din 
amintirile sale fascinante, majoritatea oameni- 
lor nu-l cred pe Bill capabil să le facă sărmane- 
lor femei lucruri atât de îngrozitoare, mi-a ex- 
plicat ea, în timp ce mă întrebam ce poveşti or 
circula la colț de stradă, înfiorându-mă numai 
gândindu-mă cam ce putea să le născocească 
mintea. 

— Ştim însă că a primit câțiva musafiri pe ca- 
re nu-i prea îndrăgeşte nimeni. 

M-am întrebat dacă făcea referire la Malcolm, 
Liam şi Diane. Nici mie nu-mi plăcea de ei, aşa 
că mi-am înfrânat impulsul de a-i apăra. 

— Vampirii sunt la fel de diferiți ca şi oame- 
nii, i-am zis. 

— Asta i-am spus şi eu lui Andy Bellefleur, 
mi-a răspuns ea, dând categoric din cap. l-am 


zis că ar trebui să urmărească pe altcineva, 
îndeosebi pe cei care nu vor să învețe să trăias- 
că paşnic printre noi, şi nicidecum să-i căşune 
pe Bill Compton, care-şi dă toată silința să se 
integreze în comunitate. Apropo, la biroul de 
pompe funebre mi s-a spus că a reuşit în sfârşit 
să-şi renoveze bucătăria. 

N-am putut decât să o privesc fix şi să încerc 
să-mi dau seama ce-ar fi putut să facă Bill 
într-o bucătărie. De ce ar avea nevoie de o astfel 
de încăpere? 

Jason, arătând mult mai liniştit, a stat lângă 
mine la înmormântare şi părea să-i fi trecut 
valul de furie împotriva mea. Nu m-a atins şi 
n-a vorbit cu mine, dar nici nu m-a lovit. Mă 
simțeam foarte singură. Însă când am privit 
spre panta dealului, mi-am dat seama că între- 
gul oraş suferea alături de mine. Pe străduţele 
înguste ce duceau spre cimitir erau maşini cât 
vedeam cu ochii, iar în jurul cortului funerar 
ridicat de biroul de pompe funebre erau sute de 
oameni îndoliați. Sam era îmbrăcat la costum, 
un adevărat eveniment în cazul lui, iar Arlene, 
care se postase în dreptul lui Rene, purta o ro- 


chie înflorată, de duminică. Lafayette se afla 
undeva în mulțime, alături de Terry Bellefleur şi 
Charlsie Tooten, ceea ce însemna că barul era 
închis. 

Erau prezenți toți prietenii bunicii, absolut 
toți. Mă refer la cei care încă mai puteau să 
meargă. Domnul Norris a plâns fără să se as- 
cundă, dar şi-a ținut totuşi la ochi o batistă albă 
ca neaua. Chipul rotofei al lui Maxine continua 
să fie marcat de tristețe. 

În timp ce preotul rostea monologul dictat de 
profesie, iar eu şi Jason şedeam tăcuți pe scau- 
nele pliante rezervate membrilor familiei, aşe- 
zate destul de anapoda, am simţit cum se des- 
prinde ceva din mine şi se înalță în splendoarea 
albastră a cerului şi am înțeles că, indiferent ce 
s-a întâmplat, Buni ajunsese de-acum acasă. 

Restul zilei, slavă Domnului, a trecut ca prin 
ceață. N-am vrut să-mi mai amintesc nimic, şi 
nici măcar nu mai voiam să ştiu că am trăit aşa 
ceva. Însă a existat totuşi un mic incident. 

Eu şi Jason stabiliserăm un armistițiu tacit 
temporar. Stăteam lângă masa din sufrageria 
bunicii, unde primeam condoleanţe din partea 


prietenilor şi cunoscuțţilor, majoritatea dintre ei 
făcând tot posibilul să nu se holbeze la vânătaia 
pe care eu o aveam pe obraz. 

Ne-am descurcat binişor, Jason gândindu-se 
în tot acest răstimp că se va duce în curând 
acasă, va bea ceva şi nu mă va mai vedea pen- 
tru o perioadă, după care totul va fi bine. Exact 
ceea ce gândeam şi eu, cu excepţia băuturii. 

La un moment dat, şi-a prezentat condolean- 
tele o femeie bine intenționată, genul acela de 
persoană care analizează toate consecințele 
unei situații care nu o privesc nicidecum. 

— Copii, îmi pare tare rău pentru voi, ne-a zis 
ea în timp ce-o priveam atentă, dar fără să-mi 
pot aduce aminte cum o cheamă. 

Ştiam însă că era metodistă şi că avea trei 
copii mari. 

— Să ştiţi că m-am întristat foarte mult când 
v-am văzut la înmormântare singuri şi mi-am 
amintit de dragii voştri părinţi, a continuat ea, 
schimonosindu-şi fața într-o expresie de com- 
pătimire ce se vedea clar că era artificială. 


I-am aruncat o scurtă privire lui Jason, m-am 
uitat apoi la femeie şi am consimțit cu o mişca- 
re a capului. 

— Da, i-am spus, recepționându-i gândul îna- 
inte să-l rostească şi simțind cum devin tot mai 
palidă. 

— Dar nu l-am văzut azi pe fratele Adelei, 
unchiul vostru. Mai trăieşte, nu-i aşa? 

— Nu ținem legătura, i-am răspuns pe un ton 
care ar fi descurajat pe oricine, mai puțin pe 
femeia aceea insensibilă. 

— Dar este unicul ei frate! Ar trebui să..., însă 
glasul i s-a stins imediat ce privirile noastre 
asociate şi-au atins în sfârşit ținta. 

Ne-au mai întrebat şi alte persoane, pe scurt, 
care era motivul pentru care absenta unchiul 
Bartlett, însă am reuşit să le tăiem curiozitatea 
imediat ce le răspundeam că „este o problemă 
de familie”. În schimb, femeia asta — oare cum 
o chema? — nu părea suficient de isteață cât să 
poată pricepe aluzia. Ne adusese o salată de 
carne tocată, pe care intenționam să o arunc la 
gunoi imediat după plecarea ei. 


— Trebuie să-l anunțăm şi pe el, mi-a zis 
Jason încet, când femeia s-a depărtat. 

Mi-am activat imediat bariera mentală, pen- 
tru că nu voiam să ştiu ce gândeşte. 

— Sună-l tu, i-am răspuns. 

— Bine. 

Acestea au fost singurele vorbe pe care ni 
le-am adresat pe tot parcursul zilei. 


Capitolul 6 


După înmormântare am stat trei zile în casă. 
Era deja prea mult şi simțeam nevoia să merg la 
muncă, însă nu-mi dădeau pace lucrurile pe 
care simțeam că trebuie să le fac. Iar unul din- 
tre ele era să fac curat în camera lui Buni. 
Arlene a trecut întâmplător pe la mine şi am 
rugat-o să mă ajute, fiindcă n-aş fi putut sta 
singură printre lucrurile atât de familiare ale 
bunicii, impregnate cu mirosul ei specific, ase- 
mănător unguentelor pe bază de camfor şi pu- 
drei pentru bebeluşi. 

Prietena mea Arlene m-a ajutat să împache- 
tez toate lucrurile, pentru a le dona unei asocia- 
ţii care se ocupa cu ajutorarea sinistraţilor. 
Nordul statului Arkansas fusese lovit de câteva 
tornade în ultimele zile şi existau mai mult ca 
sigur oameni sărmani cărora le-ar fi prins bine 
hainele ei. Buni era mai măruntă şi mai slabă 
decât mine şi, în plus, nu ne potriveam la gus- 


turi, aşa că am preferat să păstrez doar bijute- 
riile ei. Nu purta niciodată multe podoabe, dar 
ceea ce-şi cumpărase era de calitate şi foarte 
valoros pentru mine. 

Era uimitor câte lucruri reuşise Buni să adu- 
ne în camera ei. Nici prin gând nu-mi trecea să 
încerc să aflu ce strânsese în pod, unde hotărâ- 
sem să fac curățenie de-abia la toamnă, când în 
mansardă se instala răcoarea şi aveam suficient 
timp să le sortez. 

Am aruncat probabil mai mult decât ar fi tre- 
buit, dar în acest fel m-am simţit eficientă şi 
puternică şi, aş putea spune, chiar drastică. 
Arlene a strâns şi împachetat totul, lăsând deo- 
parte doar câteva hârtii şi fotografii, scrisori, 
chitanţe şi cecuri anulate. Bunica nu folosise în 
viața ei o carte de credit şi, Dumnezeu s-o bine- 
cuvânteze, nu cumpărase niciodată lucruri în 
rate, ceea ce ne-a uşurat semnificativ munca. 

Arlene m-a întrebat la un moment dat de 
maşina bunicii. Deşi era veche de cinci ani, 
maşina avea totuşi foarte puțini kilometri la 
bord. 


— Îţi vinzi maşina şi o păstrezi pe-a ei? A ta e 
mai nouă, dar mai puțin spațioasă. 

— Încă nu ştiu, i-am răspuns, dându-mi 
seama că nu mai puteam să mă gândesc şi la 
asta, curăţenia în camera bunicii fiindu-mi 
suficientă pentru acea zi. 

La finele după-amiezii, dormitorul nu mai 
păstra nimic din memoria bunicii. Am întors cu 
Arlene salteaua şi, din obişnuință, am făcut 
patul — un baldachin vechi, cu acoperământ şi 
perdele din dantelă fină. Mi-a plăcut dintotdea- 
una mobilierul din dormitorul ei şi, brusc, am 
înțeles că acum era al meu. De-acum, puteam 
să mă mut într-o cameră mai mare şi să am 
propria mea toaletă, în loc s-o folosesc pe cea 
de pe hol. 

Deodată, am înțeles că exact asta îmi şi do- 
ream. Mobila din dormitorul meu fusese adusă 
din casa părinţilor mei, imediat după decesul 
acestora. Era un mobilier pentru copii — excesiv 
de feminin, un fel de reminiscență a perioadei 
când mă jucam cu păpuşi Barbie şi îmi invitam 
prietenele să doarmă la mine. 


Dar, bineînțeles, nu înseamnă că dădusem 
sau fusesem la multe petreceri de acest gen. 

Nu, în nici un caz nu mai trebuia să cad în 
depresie. Trebuia să rămân eu însămi, fiindcă 
aveam o viaţă în față şi încă mă puteam bucura 
de lucrurile din jurul meu, de acele mici satis- 
facţii care te însuflețesc şi te impulsionează să 
mergi mai departe. 

— S-ar putea să mă mut aici, i-am zis lui 
Arlene, în timp ce lipea o cutie cu bandă adezi- 
vă. 

—Nu e cam repede? a întrebat ea, 
înroşindu-se imediat ce-şi dăduse seama că 
tonul ei fusese cam dur. 

— Îmi va fi mai uşor să stau aici decât în ca- 
mera de vizavi, şi să mă gândesc că dormitorul 
ei va rămâne gol pentru totdeauna. 

Arlene a reflectat puţin la cele spuse de mi- 
ne, ghemuită în dreptul cutiei de carton şi ți- 
nând în mână rola de bandă adezivă. 

— Te înțeleg, a încuviinţat ea, aprobând şi cu 
o mişcare a capului. 

Am încărcat apoi cutiile în maşina ei. Se ofe- 
rise cu amabilitate să le lase la centrul de colec- 


tare, în drum spre casă, şi am acceptat recunos- 
cătoare propunerea ei, fiindcă nu voiam ca 
oamenii să mă dezaprobe, ori să mă compăti- 
mească, pentru că dădeam de pomană hainele, 
pantofii şi cămăşile de noapte ale bunicii mele. 

Înainte ca Arlene să plece, ne-am îmbrăţişat, 
am pupat-o uşor pe obraz şi ea m-a privit mira- 
tă. Făcusem un gest ce ieşise din tiparele prie- 
teniei noastre de până atunci. Arlene, cu părul 
ei roşu-aprins, şi-a aplecat capul şi ne-am lovit 
încetişor frunte în frunte. 

— Eşti o nebunatică, mi-a zis ea, emoționată. 
Vizitează-ne şi tu mai des, pentru că Lisa 
de-abia aşteaptă să stai iarăşi cu ea. 

— Spune-i că mătuşa Sookie a întrebat de ea. 
Şi de Coby, fireşte. 

— O să le transmit, mi-a zis Arlene, pornind 
agale spre maşină, în timp ce părul stacojiu i se 
ondula în valuri, iar formele corpului o făceau 
să arate senzual în costumațţia de chelneriță. 

Când maşina ei dispărea pe drumul denivelat 
ce trecea prin pădure, puterile m-au părăsit 
brusc şi m-am simţit de parcă aş fi avut un 
milion de ani şi aş fi fost singură şi stingheră. 


Aceasta era starea pe care aveam s-o trăiesc 
de-acum înainte. 

Nu-mi era foame, deşi ceasul îmi arăta că 
venise ora mesei. M-am dus în bucătărie şi am 
scos din frigider una din numeroasele cutii de 
plastic pline cu mâncare. Cineva îmi adusese 
curcan şi salată de struguri. Nu erau deloc rele, 
dar n-am izbutit decât să le răscolesc puțin cu 
furculița şi am renunțat. Le-am aşezat înapoi pe 
unul din rafturile frigiderului şi am pornit spre 
baie, pentru un binemeritat duş. Aici am obser- 
vat că nici Buni, care era o gospodină foarte 
grijulie, nu reuşise să iasă învingătoare în lupta 
cu praful de prin colțuri. 

Duşul a fost minunat. Apa fierbinte părea 
să-mi îndepărteze totodată şi suferința, aşa că 
mi-am şamponat bine părul şi mi-am frecat 
fiecare părticică a pielii, după care m-am depi- 
lat pe picioare şi la subraț. Când am ieşit din 
cadă, mi-am pensat sprâncenele, m-am uns cu 
o loțiune de corp, apoi mi-am dat cu deodorant 
şi cu un spray care să-mi descurce părul — şi cu 
tot ce mi-a mai venit la îndemână. Odată ce-am 
simţit buclele atârnându-mi ude pe spate, am 


îmbrăcat cămaşa de noapte — un tricou alb cu 
rățuşca Tweety — şi mi-am luat pieptenele, 
intenționând să mă uit la televizor cât timp mă 
pieptănam — proces ce se dovedea de fiecare 
dată foarte anevoios. 

Mica mea răbufnire de energie s-a încheiat 
subit şi m-am simţit de parcă aş fi fost paraliza- 
tă. 

Soneria a răsunat exact când începusem 
să-mi târâi paşii spre sufragerie, cu pieptenele 
într-o mână şi prosopul în cealaltă. 

Am privit precaută pe vizor şi l-am văzut pe 
Bill aşteptând răbdător pe verandă. 

I-am deschis fără să mă simt nici bucuroasă, 
nici tristă că-l vedeam. 

M-a privit oarecum surprins, văzându-mă în 
cămaşă de noapte, cu părul ud, în picioarele 
goale şi nemachiată. 

— Intră, i-am spus. 

— Eşti sigură? 

— Da. 

Bill a intrat şi, ca de obicei, a privit în jurul 
lui. 


— Ce-ai făcut aici? m-a întrebat el, văzând 
stiva de lucruri pe care le îngrămădisem într-un 
colț, în ideea că le-ar fi dorit prietenii bunicii: de 
exemplu, domnul Norris putea fi încântat să 
capete fotografia mamei sale, imortalizată ală- 
turi de Buni. 

— Am făcut curat în camera ei şi cred că o să 
mă mut acolo, i-am răspuns, neputând să mă 
gândesc la altceva. 

— Lasă-mă să te pieptăn eu, mi-a zis el, 
întorcându-se spre mine şi privindu-mă atent. 

Am încuviințat indiferentă, dând din cap. Bill 
s-a aşezat pe canapeaua înflorată din sufragerie 
şi mi-a arătat spre taburetul vechi din fața lui. 
M-am aşezat docilă pe el. S-a aplecat în față şi a 
început, din creştetul capului, să-mi descurce 
cu răbdare buclele rebele. 

Ca-ntotdeauna, tăcerea sa era pentru mine o 
adevărată desfătare. De fiecare dată, mă sim- 
team ca şi cum îmi scăldam picioarele într-un 
iaz cu apă rece, după ce cutreierasem îndelung 
în arşița unei zile toride şi pline de praf. 

În plus, degetele lungi ale lui Bill se descur- 
cau cu multă pricepere în pletele mele bogate şi 


dese. Am stat cu ochii închişi, devenind din ce 
în ce mai liniştită şi simțind în spatele meu 
mişcările sale uşoare, în timp ce mânuia piep- 
tenul. Aproape că-i auzeam bătăile inimii, dar 
mi-am dat imediat seama că nu era decât o 
impresie ciudată, deşi el avea o cu totul altă 
părere. 

— Aşa obişnuiam s-o alint şi pe sora mea, Sa- 
rah, a murmurat el, de parcă ar fi ştiut că mă 
liniştisem profund şi încerca să nu-mi tulbure 
tihna. Părul ei era mai închis la culoare decât al 
tău şi mult mai lung. Nu l-a tuns niciodată. În 
copilărie, când mama noastră avea treabă, mă 
punea să-i pieptăn părul surorii mele. 

— Sarah era mai mică sau mai mare decât ti- 
ne? l-am întrebat, pe un ton blând. 

— Era cu trei ani mai mică decât mine. 

— Ai mai avut şi alți frați sau surori? 

— Mama a pierdut la naştere doi copii, mi-a 
răspuns el foarte încet, ca şi cum de-abia şi-ar fi 
amintit. Pe Robert, unul dintre frații mei, l-am 
pierdut când avea doisprezece ani, iar eu un- 
sprezece. A murit din cauza frigurilor. În zilele 
noastre, ar fi îndopat cu penicilină şi s-ar face 


bine imediat. Pe-atunci însă, nu era posibil 
acest lucru. Sarah, la fel ca şi mama, a supravie- 
tuit războiului, dar tatăl nostru a murit în timp 
ce-mi făceam serviciul militar; din ce-am aflat 
mai târziu, am înţeles că a făcut infarct. Soția 
mea locuia împreună cu familia mea, iar copiii 
mei... 

— Of, Bill, l-am oprit, tristă, aproape în şoap- 
tă, la auzul durerii lui şi pierderilor suferite de 
el. 

— Lasă, Sookie, nu-ţi face griji, m-a liniştit el, 
recăpătându-şi glasul impasibil. 

A continuat să-mi perie părul, tăcut, până 
când am simţit dinţii pieptenului trecând ne- 
stingheriți printre fire. A luat apoi prosopul alb 
pe care-l aruncasem pe brațul canapelei şi 
a-nceput să-mi usuce încet părul, trecându-şi 
din când în când degetele printre şuvițe, pentru 
a le da volum. 

— Mmm..., am îngânat relaxată, scoțând un 
geamăt ce nu mai era al unei persoane care 
avea nevoie de alinare. 

Degetele sale răcoroase mi-au ridicat părul la 
ceafă şi i-am simţit buzele apropiindu-se de gât. 


Nu mai puteam să vorbesc, ori să mă mişc. Am 
expirat încet, încercând să nu mai scot nici un 
alt sunet. Şi-a îndreptat apoi buzele spre ure- 
chea mea, mi-a prins uşor lobul între dinți şi a 
început să-l dezmierde cu limba. Şi-a încolăcit 
brațele pe pieptul meu şi m-a apropiat strâns cu 
spatele de el. 

Apoi, ca printr-un miracol, i-am recepționat 
numai limbajul trupului şi nicidecum frământă- 
rile minţii, care nu fac decât să strice momente 
ca acesta. Iar corpul său îmi transmitea ceva 
foarte simplu. 

Ridicându-mă fără nici un efort, de parcă ar fi 
avut un bebeluş în brațe, m-a întors cu fața spre 
el şi i-am cuprins şoldurile cu picioarele. L-am 
îmbrățişat şi m-am aplecat puţin, pentru un 
sărut care a tot continuat, până când Bill a în- 
ceput o serie de mişcări ritmice ale limbii, un 
ritm extrem de sugestiv, chiar şi pentru o per- 
soană lipsită de experiență ca mine. Tricoul 
lung ce ţinea loc de cămaşă de noapte mi se 
ridicase deasupra coapselor, iar eu n-am mai 
izbutit decât să-l mângâi neputincioasă pe brațe 
şi, destul de ciudat, amintindu-mi de rețeta prin 


care bunica pregătea caramelul pentru prăjituri, 
mi-am imaginat auriul şi dulceața ademenitoa- 
re a zahărului topit. Bill s-a ridicat odată cu 
mine. 

— Unde mergem? m-a întrebat el. 

Fără să mă dezlipesc de el, i-am arătat spre 
fosta cameră a bunicii şi Bill m-a purtat 
într-acolo, aşa cum mă ridicase, cu picioarele 
încolăcite în jurul său şi capul sprijinit pe umă- 
rul lui. M-a întins pe aşternuturile curate ale 
patului, a rămas în picioare şi, în lumina lunii 
ce se revărsa prin ferestre, l-am văzut 
dezbrăcându-se grăbit, dar cu rafinament. Deşi 
îmi făcea deosebită plăcere să-l urmăresc, ştiam 
că va trebui să fac şi eu la fel şi, simțindu-mă 
puţin ruşinată, mi-am scos cămaşa de noapte şi 
am aruncat-o pe podea. 

L-am privit din nou. Niciodată în viața mea 
nu mai văzusem ceva atât de frumos şi de în- 
spăimântător, în acelaşi timp. 

— Bill, i-am zis neliniştită, când s-a aşezat 
lângă mine pe pat, nu vreau să te dezamăgesc. 


— Aşa ceva nu-i posibil, a şoptit el, 
privindu-mi corpul ca şi cum ar fi zărit o oază 
într-o dună deşertică. 

— Nu ştiu mare lucru, m-am destăinuit eu în 
şoaptă. 

— Nu-ţi face griji. Ştiu eu destule, mi-a răs- 
puns, începând să mă dezmierde uşor cu pal- 
mele şi să mă atingă în locuri în care nu fuse- 
sem atinsă niciodată. 

Am tresărit surprinsă şi m-am abandonat cu 
totul. 

— Va fi diferit față de o experienţă similară 
cu un bărbat normal? l-am întrebat. 

— Ah, bineînţeles. 

L-am privit nedumerită. 

— Va fi mai plăcut, mi-a şoptit el la ureche, 
provocându-mi un fior de excitare. 

Uşor sfioasă, am întins mâna şi l-am atins şi 
eu, moment în care a gemut, la fel ca un om 
normal. O clipă mai târziu, sunetul a devenit 
mai adânc. 

— E bine? l-am întrebat în şoaptă. 

— Ah, da, mi-a răspuns, cuprinzându-mă în 
braţe. 


În numai câteva clipe, a descoperit însă cât 
eram de neexperimentată. 

— Ar fi trebuit să-mi spui, mi-a zis foarte 
tandru, în timp ce era evident că se străduia să 
rămână nemişcat. 

— O, te rog, nu te opri! l-am implorat, 
gândindu-mă că, dacă nu continua, îmi va zbu- 
ra capul de pe umeri, ori se va întâmpla cine 
ştie ce lucru îngrozitor. 

— Nu am nici o intenție să mă opresc, m-a 
asigurat el. Sookie... să ştii c-o să te doară. 

Drept răspuns, m-am lăsat uşor pe spate, iar 
Bill a gemut uşor, posedându-mă cu toată blân- 
dețea de care era capabil. 

Mi-am ţinut respiraţia şi mi-am muşcat buza. 
„Au... 

— Draga mea, mi-a zis el, aşa cum nu-mi mai 
spusese nimeni. Eşti bine? 

Vampir sau nu, Bill tremura puternic în urma 
efortului de a-şi reține mişcările. 

— Da, i-am zis scurt, simțind că trecusem 
peste durerea usturătoare de mai înainte şi 
că-mi voi pierde curajul dacă nu continuam. 


Hai, acum, am adăugat, muşcându-l tare de 
umăr. 

Bill a reacționat uşor, dar a continuat să-mi 
producă cele mai plăcute senzații. Iniţial, avu- 
sesem impresia că o să-mi pierd capul, dar 
m-am obişnuit imediat şi am intrat în ritmul 
lui. Bill a găsit răspunsul meu ca fiind foarte 
excitant şi, în scurt timp, am simțit că avea să 
urmeze şi altceva, ca să spun aşa, ceva mult 
mai profund şi netrăit până atunci de mine. 

— Ah, te rog, Bill, hai, te rog! i-am zis, 
înfigându-mi unghiile în coapsele lui şi simțind 
că nu mai aveam mult până să ating plăcerea 
maximă. 

Ne-am schimbat puţin poziția, permițându-i 
să mă penetreze mai adânc şi, înainte de a 
apuca să mă controlez, am simţit că mă înalt, 
că plutesc în extaz. Lumini aurii îmi jucau parcă 
în fața ochilor. 

— Da! i-am zis, simţțindu-i colții în apropierea 
gâtului. 

I-am simţit caninii, însă durerea a fost una 
mică, excitantă chiar. 


Am rămas o vreme nemişcați, tresărind din 
când în când în spasmele extazului. N-am să-i 
uit cât voi trăi parfumul şi gustul de-atunci, nu 
voi uita niciodată senzaţia pe care am trăit-o 
când l-am simţit prima dată înăuntrul meu — 
prima oară când m-am dăruit cuiva — şi nu voi 
uita vreodată plăcerea trăită. 

Bill s-a dat în cele din urmă într-o parte, s-a 
sprijinit în cot şi şi-a aşezat mâna pe abdome- 
nul meu. 

— Eu sunt primul. 

— Da. 

— Of, Sookie. 

S-a aplecat şi m-a sărutat, parcurgând cu bu- 
zele toată lungimea gâtului. 

— Cred că ai văzut că nu am experienţă, i-am 
zis, ruşinată. A fost plăcut şi pentru tine, com- 
parativ cu celelalte femei? Oricum, o să devin şi 
eu expertă într-o bună zi. 

— Sookie, poți deveni mai experimentată, dar 
în nici un caz mai bună, mi-a zis el, 
sărutându-mă pe obraz. Ai fost minunată! 

— O să mă doară? 


— Ştiu că ţi se va părea ciudat, dar nu prea 
îmi amintesc. Singura virgină pe care am cu- 
noscut-o a fost soția mea, iar acest lucru s-a 
întâmplat în urmă cu un secol şi jumătate... Da, 
din câte țin minte, te va durea destul de rău şi 
nu vom mai putea face dragoste o zi sau două. 

— Dar sângele tău poate să vindece, am spus 
după o scurtă pauză, simțind cum mi se înro- 
şesc obrajii. 

L-am văzut în lumina lunii mişcându-se pen- 
tru a mă privi mai bine. 

— Aşa este, a confirmat el. Vrei să încerci? 

— Da. Tu nu vrei? 

— Ba da, a răspuns Bill, inspirând adânc şi 
muşcându-şi apoi brațul. 

Totul s-a petrecut atât de repede, încât n-am 
putut să-mi rețin un țipăt. Calm, şi-a umezit un 
deget în propriul sânge şi, înainte de a apuca eu 
să mă răzgândesc, şi l-a strecurat încet înăun- 
tru şi a început să-l mişte foarte uşor, până 
când, câteva clipe mai târziu, durerea a dispă- 
rut. 

— Mulţumesc, i-am zis. Acum mi-e mai bine. 


Însă Bill nu şi-a retras degetul, ci a continuat 
să-l mişte ritmic. 

— Ah, vrei din nou? Poţi aşa de repede? l-am 
întrebat, încrezătoare într-un răspuns pozitiv, 
având în vedere continuitatea mişcărilor dege- 
tului. 

— Aşteaptă şi ai să vezi, mi-a zis cu vocea sa 
dulce şi sumbră, uşor amuzată de această dată. 

— Spune-mi ce vrei să fac, i-am şoptit, abia 
recunoscându-mă. 

Şi mi-a spus. 


A doua zi, m-am dus la lucru. Indiferent de 
puterile tămăduitoare ale lui Bill, am avut o 
stare de uşor disconfort, dar m-am simțit toto- 
dată extrem de energică. Era un sentiment ine- 
dit pentru mine. De altfel, mi-ar fi fost foarte 
greu să nu mă simt... „îndrăzneață” nu-i cuvân- 
tul potrivit... aş putea spune incredibil de stă- 
până pe mine însămi. 

La bar, bineînțeles, m-am confruntat cu ace- 
leaşi vechi probleme: tumultul vocilor, haosul şi 
intensitatea gândurilor, însă mi-a fost cu mult 
mai uşor acum să le suport şi să le dosesc 


într-un ungher îndepărtat al minții. Am reuşit 
fără mare efort să-mi țin garda sus şi, drept 
consecință, m-am simțit mult mai relaxată. 
Sau, poate tocmai datorită relaxării — şi ce 
relaxare! — să-mi fi fost atât de uşor să le țin 
departe de mine? Nu ştiu. Dar m-am simţit 
foarte bine şi am fost capabilă să răspund cu 
mult calm la condoleanţele pe care mi le pre- 
zentau clienții, şi nu cu lacrimi. 

Jason şi-a făcut apariţia la ora prânzului şi a 
comandat un hamburger şi două beri, pe care 
nu le includea de obicei în regimul său alimen- 
tar, pentru că nu obişnuia să bea în timpul ser- 
viciului. Ştiam că se va înfuria dacă-l întrebam 
direct despre această schimbare de dietă, aşa că 
m-am interesat ce mai face. 

— Azi m-au chemat din nou la poliție, mi-a 
răspuns el foarte încet, privind în jur, pentru a 
fi sigur că nu-l aude nimeni, deşi barul era 
aproape gol, fiindcă majoritatea localnicilor se 
duseseră la Centrul cultural, unde avea loc o 
întâlnire a membrilor clubului Rotary. 

— Pentru ce? l-am întrebat, la fel de încet. 


— Ca să le spun de câte ori mă vedeam cu 
Maudette, dacă băgam mereu benzină de la 
stația unde lucra ea... M-au întrebat aceleaşi şi 
aceleaşi lucruri, de parcă nu le-aş fi răspuns la 
întrebări de peste o sută de ori. Şeful meu a 
ajuns deja la capătul răbdărilor şi, drept să-ți 
spun, nu-l condamn. Cu toate drumurile pe 
care le-am făcut la poliție, cred că până acum 
am lipsit de la muncă mai bine de două zile, 
dacă nu chiar trei. 

— Poate-ar fi mai bine să-ți iei un avocat, 
i-am sugerat, uşor neliniştită. 

— Asta mi-a spus şi Rene. 

Înseamnă că Rene Lenier privea situaţia la fel 
ca mine. 

— Ce-ai spune de Sid Matt Lancaster? 

Sidney Matthew Lancaster, localnic de-al 
nostru şi consumator înfocat de whisky, avea 
reputaţia de a fi cel mai agresiv avocat pledant 
din district. Îmi plăcea de el, pentru că mă trata 
întotdeauna cu respect, de fiecare dată când îl 
serveam la bar. 

— Ar putea să fie cea mai bună alegere. 


Jason arăta destul de posomorât. Ne-am pri- 
vit scurt în ochi. Ştiam amândoi că avocatul 
bunicii era prea bătrân să-i susțină cauza, în 
situația în care, Doamne fereşte, Jason urma să 
fie arestat. 

Jason era mult prea preocupat de propriile 
probleme ca să mai observe ceva diferit la mine 
şi, în plus, eram protejată de gulerul unei bluzi- 
te albe, pe care o alesesem în locul tricoului. 
Arlene însă nu era la fel de neatentă ca fratele 
meu, dimpotrivă, stătuse toată dimineața cu 
ochii pe mine şi, pe la ora trei, într-o pauză, s-a 
arătat destul de convinsă că-mi descoperise 
secretul. 

— Fato, mi-a zis, ţi-ai făcut de cap? 

În acel moment, m-am înroşit toată. Expresia 
„a-ţi face de cap” altera sensul relației mele cu 
Bill, dar era totuşi corectă până la un anumit 
punct. Nu ştiam dacă s-o corectez autoritară — 
„Am făcut dragoste!” —, dacă să păstrez tăce- 
rea, să-i spun lui Arlene că nu e treaba ei, ori 
să-i strig pur şi simplu: „Da!” 

— Vai, Sookie, cine e tipul? 

— Aăă, ei bine, nu e... 


— Nu-i de pe la noi? Te întâlneşti cumva cu 
vreun militar din Bossier City? 

— Nu, i-am răspuns, şovăielnică. 

— Sam? L-am văzut că te privea destul de ga- 
leş. 

— Nu. 

— Atunci, cine? 

Mă comportam ca şi cum aş fi fost ruşinată. 
„Sookie Stackhouse, mi-am spus categorică, 
revino-ți în fire, pentru că trebuie să joci, dacă 
tot ai intrat în dans.” 

— Bill, i-am răspuns, sperând totuşi să-mi zi- 
că: „Ah, Bill.” 

— Bill? a repetat Arlene pierdută, în timp ce 
Sam se apropia de noi şi încerca să tragă cu 
urechea, la fel ca şi Charlsie Tooten. 

Până şi Lafayette îşi scosese capul pe feres- 
truica bucătăriei. 

— Bill, am repetat, mai categorică. Îl cunoşti 
pe Bill. 

— Bill Auberjunois? 

— Nu. 

— Bill...? 


— Bill Compton, a intervenit sec Sam, exact 
în momentul în care eram cât pe ce să spun 
acelaşi lucru. Vampirul Bill. 

Arlene şi-a bulbucat ochii, Charlsie Tooten a 
scos un mic țipăt, iar Lafayette a rămas cu gura 
căscată. 

— Scumpo, nu puteai să te întâlneşti şi tu cu 
un tip normal? m-a întrebat Arlene, imediat ce 
şi-a recăpătat glasul. 

— Nici un tip normal nu a vrut să fie prieten 
cu mine, i-am răspuns deschis, simțind cum 
îmi ard obrajii dar neabandonând lupta — îmi 
tineam spatele drept şi arătam cât se poate de 
sigură pe mine. 

— Şi totuşi, scumpete, a intervenit Charlsie 
Tooten, cu vocea ei ascuţită şi fluierată, ca de 
copil. Scumpo... ăăă, Bill este infestat cu virusul 
acela. 

— Ştiu foarte bine, i-am răspuns, conştientă 
de asprimea din propriul meu glas. 

— Şi eu care credeam că ne spui că te-ai îm- 
prietenit cu un negru... dar se pare c-ai găsit 
unul şi mai bun, nu-i aşa? a zis Lafayette, 
râcâindu-şi lacul de pe unghii. 


Sam n-a spus nimic, ci a continuat să stea 
sprijinit de tejgheaua barului, schimonosindu-şi 
buzele, de parc-ar fi încercat să-şi roadă obrazul 
pe interior. 

I-am privit pe toţi, pe rând, obligându-i să ac- 
cepte acest fapt, ori să-mi spună în față ce-i 
nemulțumeşte. 

Arlene a fost prima care a rupt tăcerea: 

— Gata, e-n regulă, dar ar face bine să se 
comporte foarte frumos cu tine, pentru că, alt- 
fel, venim cu țepuşele după el! 

Au avut cu toţii puterea să râdă, cu toate că 
n-au făcut-o din toată inima. 

— Şi ai astfel ocazia să nu cheltui prea mult 
pe mâncare! a subliniat şi Lafayette. 

O clipă mai târziu, Sam a stricat totul, spul- 
berând firava lor tentativă de acceptare. S-a 
apropiat brusc de mine şi mi-a tras în jos gule- 
rul cămăşii. 

În acel moment, toţi prietenii mei au înlem- 
nit. 

— La naiba! a făcut Lafayette, foarte încet. 

Am privit fix în ochii lui Sam, gândindu-mă 
că nu-l voi ierta niciodată pentru acest gest. 


— N-ai nici un drept să mă atingi, l-am repe- 
zit, făcând un pas înapoi şi ridicându-mi la loc 
gulerul bluzei, şi nici să intervii în viața mea 
personală. 

— Mi-e teamă pentru tine, îmi fac griji, a răs- 
puns el, în timp ce Arlene şi Charlsie îşi găsise- 
ră grăbite ceva de făcut. 

— Nu-i adevărat, ori, cel puțin, nu în totalita- 
te. De fapt, văd că eşti înfuriat rău de tot. Aşa 
că, ascultă-mă bine, amice: tu nu mi-ai făcut 
curte niciodată. 

Şi, spunându-i acestea, am pornit țanțoşă să 
şterg tăblia unei mese de plastic, după care am 
luat solnițele şi le-am umplut cu sare. Am veri- 
ficat apoi la fiecare masă şi separeu pipernițele 
şi sticluțele cu sos iute, precum şi cele cu sos 
tabasco. Am continuat să-mi văd de treabă şi să 
nu ridic privirea la mai mult de câțiva paşi în 
față şi, încetul cu încetul, atmosfera s-a mai 
destins. 

Sam plecase în biroul său, unde probabil că 
îşi punea hârtiile în ordine sau numai el ştie ce 
făcea acolo, fiindcă oricum nu mă interesa, 
atâta timp cât îşi ținea părerile doar pentru el. 


Simţeam totuşi că dezvăluise tuturor un aspect 
al vieții mele private, prin gestul lui de a-mi 
dezgoli gâtul în fața celorlalți, şi nu aveam de 
gând să-l iert niciodată pentru asta. Arlene şi 
Charlsie, la fel ca şi mine, îşi găsiseră şi ele ceva 
de făcut şi, imediat ce în local au început să 
apară clienţii care îşi terminaseră munca pe 
ziua aceea, am redevenit prietene. 

La un moment dat, Arlene a intrat odată cu 
mine la toaleta femeilor. 

— Sookie, uite, aş vrea să te întreb ceva. E 
adevărat ce se aude despre vampiri, despre cum 
se descurcă în intimitate? 

Drept răspuns, doar i-am zâmbit. 

În seara aceea, a venit şi Bill la bar, exact du- 
pă lăsarea întunericului. Lucrasem până târziu, 
deoarece una dintre chelnerițele din tura de 
noapte avusese o problemă cu maşina. Cu nu- 
mai un moment înainte nu-l văzusem deloc, iar 
în clipa imediat următoare, a încetinit brusc, 
aşa încât să-l pot vedea intrând. Chiar dacă Bill 
avusese unele îndoieli în a face publică relația 
noastră, în seara aceea nu le-a arătat, ci s-a 
apropiat şi mi-a ridicat mâna, sărutând-o cu un 


gest care, la oricine altcineva, ar fi părut artifi- 
cial. Am simţit atingerea buzelor lui pe dosul 
palmei, fior care m-a străbătut până în vârfurile 
degetelor de la picioare şi pe care, am observat, 
îl remarcase şi el. 

— Cum te simţi în seara asta? a şoptit el, 
înfiorându-mă şi mai mult. 

— Puțin mai..., însă nu mi-am găsit cuvintele 
să continui răspunsul. 

— Bine, îmi spui mai târziu, a intervenit el. 
Când termini? 

— De îndată ce soseşte Susie. 

— Să vii la mine după aceea. 

— Bine, i-am răspuns zâmbind, simțind că 
radiez şi că-mi pierd capul. 

Bill mi-a zâmbit şi el, deşi se vedea clar că-l 
influențase prezența mea, fiindcă i se lungiseră 
caninii şi, cu excepția mea, pentru toţi ceilalți, 
acesta era un semn destul de neliniştitor. 

S-a aplecat să mă sărute, atingându-mă uşor 
cu buzele pe obraz, după care s-a întors să iasă 
şi, exact din acel moment, seara s-a transfor- 
mat într-un adevărat coşmar. 


Dorind probabil să-şi facă o apariție grandi- 
oasă, ceea ce au şi reuşit, Malcolm şi Diane au 
deschis larg uşa barului şi au intrat. M-am în- 
trebat în acel moment unde era Liam — proba- 
bil că primise sarcina să parcheze maşina. Slabe 
speranţe să-l fi lăsat acasă. 

Localnicii din Bon Temps se obişnuiseră cu 
prezenţa lui Bill, dar extravagantul Malcolm şi, 
bineînțeles, la fel de ostentativa Diane provocau 
destule neplăceri în rândul populaţiei. Aşadar, 
situația nu era deloc bună pentru mine şi Bill. 

Malcolm purta pantaloni de piele şi un fel de 
cămaşă din zale, vestimentaţie care-l făcea să 
arate ca un personaj de pe coperta unui album 
rock. Diane se îmbrăcase într-un costum mulat, 
verde-aprins, dintr-un material sintetic atât de 
subțire, încât aş fi putut să-i număr şi firele 
părului pubian. Negrii nu obişnuiau să frecven- 
teze barul Merlotte's, însă dacă exista o persoa- 
nă de culoare care să fie în siguranţă aici, 
aceasta era, desigur, Diane. L-am zărit la un 
moment dat pe Lafayette holbându-se plin de 
admirație prin ferestruica bucătăriei, dar şi 
copleşit de frică. 


Cei doi vampiri, asemenea unor beţivi noto- 
rii, au urlat cu disimulată surprindere la vede- 
rea lui Bill. Din câte mi-am dat seama, Bill n-a 
fost deloc bucuros să-i vadă, dar, la fel 
ca-ntotdeauna, părea să facă față cu deosebit 
calm apariției năvalnice a acestora. 

Malcolm s-a apropiat şi l-a sărutat pe Bill di- 
rect pe gură, la fel şi Diane. N-aş putea spune 
care dintre aceste saluturi a fost mai ofensator 
pentru clienţii barului, dar ştiam cu certitudine 
că Bill, dacă voia să rămână în relații cordiale cu 
locuitorii din Bon Temps, trebuia cât mai repe- 
de să-şi arate dezgustul față de gesturile seme- 
nilor săi. 

Înţelegând imediat situaţia în care se afla, 
Bill a făcut un pas înapoi şi m-a luat de umăr, 
alegând tabăra oamenilor şi disociindu-se astfel 
de cea a vampirilor. 

— la te uită, micuța ta chelneriță este încă în 
viață, a zis Diane, pe un ton atât de răspicat, 
încât vorbele sale au răsunat în întregul bar. E 
chiar uimitor. 


— Bunica ei a fost omorâtă săptămâna trecu- 
tă, i-a răspuns calm Bill, încercând să atenueze 
dorinţa lui Diane de a face scandal. 

Am simţit că îngheț în momentul când Diane 
m-a fixat cu ochii ei căprui, splendizi şi haluci- 
nanti. 

— Chiar aşa? a răspuns ea râzând, reuşind 
astfel să întreacă măsura şi să nu mai capete 
iertarea nimănui. 

Dacă Bill ar fi căutat să se apere, l-aş fi înțe- 
les. Pe de altă parte, dezgustul pe care-l sim- 
team acumulându-se în rândul celorlalţi clienți 
ai barului s-ar fi putut revărsa în orice clipă atât 
asupra lui Bill, cât şi asupra celorlalți renegați. 

Şi totuşi... pentru Diane şi prietenii ei, rene- 
gatul era Bill. 

— Iar ție, puicuţo, când îţi vine rândul? a con- 
tinuat ea zeflemitoare, atingându-mi bărbia cu 
unghia. 

I-am împins brutal brațul; cu siguranță c-ar fi 
sărit la mine, dacă Malcolm n-ar fi apucat-o 
imediat de mână, fără să se grăbească şi fără să 
depună prea mult efort. 


— Bill, am auzit că oraşul ăsta îşi pierde pe 
capete oamenii necalificaţi, i s-a adresat el pe 
un ton familiar, ca şi cum n-ar fi făcut eforturi 
s-o strunească pe Diane. lar o păsărică din 
Shreveport mi-a spus că tu şi prietena ta ați 
trecut pe la Fangtasia şi ați pus întrebări despre 
vampirii cu care umblau cocotele ucise. 

— Ştii foarte bine că doar noi trebuie să ştim 
aceste lucruri, a continuat Malcolm şi, 
dintr-odată, pe chip i s-a întipărit o gravitate cu 
adevărat înspăimântătoare. Unii dintre noi nu 
vrem să mergem la partide de baseball şi la... (a 
căutat în memorie un cuvânt pe care-l foloseau 
oamenii) ...grătare în aer liber! a adăugat el. Noi 
suntem vampiri! 

Ultimul cuvânt l-a rostit dur, impunător şi 
fascinant, vrăjindu-i pe mulți dintre clienții 
barului. Malcolm era destul de inteligent şi se 
vedea că doreşte să şteargă impresia proastă pe 
care o lăsase Diane, dar avusese totodată grijă 
să ne arate disprețul pe care-l nutrea față de noi 
toți. 

L-am înfruntat cu tot curajul de care eram 
capabilă în acel moment şi l-am călcat cu toată 


forța pe picior. Drept răspuns, Malcolm şi-a 
retras colții. Toţi cei din bar erau nervoşi şi 
înspăimântați. 

— Domnule, ar fi mai bine să plecaţi, a inter- 
venit Rene, sprijinit în coate de tejgheaua baru- 
lui şi având în dreptul lui o sticlă de bere. 

Pentru câteva momente, situația a fost foarte 
critică şi n-a lipsit mult ca scena din bar să se 
transforme într-o baie de sânge. Nici unul din- 
tre semenii mei nu părea să realizeze cu adevă- 
rat cât de puternici şi de nemiloşi erau vampirii. 
Bill s-a postat în fața mea, fapt pe care l-au 
remarcat toți clienţii din local. 

— În acest caz, dacă nu suntem doriți..., spu- 
se Malcolm, în timp ce muşchii viguroşi îi zvâc- 
neau nervos. 

Glasul său avea inflexiuni stridente. 

— Diane, aceşti oameni binevoitori doresc 
să-şi mănânce halcile de carne friptă şi să facă 
alte lucruri umane. Numai ei. Sau împreună cu 
fostul nostru prieten, Bill. 

— lar micuța noastră chelneriță, se pare, îşi 
doreşte să facă un lucru la fel de uman cu Bill, 
s-a băgat în vorbă şi Diane, moment în care 


Malcolm a luat-o de braț şi a scos-o din bar, 
înainte de a apuca să strice şi mai rău lucrurile. 

De îndată ce vampirii au ieşit pe uşă, toți cli- 
enții au fost cuprinşi de un fior şi m-am gândit 
că era mai înțelept să plec, chiar dacă Susie 
nu-şi făcuse încă apariția la muncă. Bill m-a 
aşteptat afară, iar când l-am întrebat de ce fă- 
cuse asta, mi-a spus că dorea să fie sigur că 
plecaseră cei trei. 

L-am urmat pe Bill până acasă, gândindu-mă 
că am scăpat relativ uşor în urma întâlnirii cu 
cei doi vampiri. M-am întrebat de ce veniseră 
Diane şi Malcolm până acolo şi mi s-a părut 
destul de ciudat faptul că străbătuseră o distan- 
tă atât de mare şi se hotărâseră, ca din întâm- 
plare, să treacă şi pe la barul Merlotte's. Din 
moment ce nu depuneau vreun efort concret 
pentru integrarea în societate, intenționau pro- 
babil să-i distrugă şansele lui Bill în acest sens. 

Reşedinţa Compton arăta complet diferit față 
de ultima dată când o văzusem, în seara aceea 
dezgustătoare, când îi întâlnisem pe ceilalți 
vampiri. 


Muncitorii realizaseră pentru Bill o treabă ex- 
celentă, fie pentru că le fusese frică, fie pentru 
că fuseseră plătiți foarte bine. Sau, nu ştiu, 
poate din ambele motive. În sufragerie renova- 
seră complet tavanul, iar noul tapet era de cu- 
loare albă, cu model cu flori delicate. Parchetul 
din lemn de esenţă tare fusese lustruit şi lucea 
ca nou. Bill m-a condus în bucătărie. Aceasta 
era simplă, obişnuită, dar luminată şi primitoa- 
re, iar frigiderul nou-nouţț pe care şi-l cumpăra- 
se era plin de sticle cu sânge sintetic. 

Toaleta de la parter era foarte luxoasă, deşi, 
din câte ştiam, Bill nu folosea niciodată o astfel 
de încăpere; cel puțin, nu pentru necesităţile 
fiziologice. 

Am privit în jurul meu, uimită. Spațiul im- 
presionant al băii fusese obținut în urma trans- 
formării unei cămări şi a jumătate din vechea 
bucătărie a casei. 

— Îmi place duşul, mi-a zis el, arătând spre 
cabina transparentă instalată într-un colț al 
băii, suficient de spațioasă cât să intre lejer în 
ea doi adulți şi poate un pitic sau chiar doi. Dar, 
la fel de mult, îmi place să mă relaxez în apă 


caldă, a continuat el, arătând spre centrul încă- 
perii, unde trona un fel de cadă uriaşă, înconju- 
rată de un planşeu din lemn de cedru, cu trepte 
ce urcau din două părți spre bazin. 

Pretutindeni înjur erau ghivece cu plante, iar 
camera arăta de parcă ar fi fost o oază în mijlo- 
cul unei jungle luxuriante, aşa cum poți găsi în 
nordul Louisianei. 

— Ce-i asta? am întrebat, uluită. 

— O cadă cu hidromasaj, a răspuns Bill, 
mândru. Când stai înăuntru, poți da drumul la 
jeturi de apă pe care le ajustezi după preferință. 
E un fel de minibazin cu apă caldă, mi-a expli- 
cat el. 

— Văd că are şi locuri, i-am spus, uitându-mă 
înăuntru. 

Porțiunea superioară a interiorului era deco- 
rată cu plăci de faianţă verzi şi albastre, iar pe 
marginea de sus a bazinului se aflau mai multe 
butoane de control realizate cu o deosebită 
măiestrie. 

Bill s-a aplecat şi a apăsat pe câteva butoane, 
iar apa a început imediat să curgă. 


— Ce zici, facem o baie? a întrebat Bill, suges- 
tiv. 

Mi-am simţit brusc obrajii în flăcări, iar ini- 
ma-mi şi-a accelerat uşor ritmul. 

—Am putea chiar acum, a adăugat el, 
scoțându-mi încet din şortul negru marginea 
cămăşii. 

— Ah, păi... da, am putea. 

Însă n-am îndrăznit să-i răspund privindu-l 
în ochi, când mi-am amintit cum acest... om, în 
definitiv, văzuse în mine mult mai mult decât 
văzuse oricine altcineva, chiar şi decât fosta 
mea doctoriță. 

— Ţi-a fost dor de mine? m-a întrebat el, 
deschizându-mi nasturii şortului şi 
trăgându-mi-l în jos. 

— Da, i-am răspuns prompt, ştiind bine că 
era purul adevăr. 

A râs şi s-a aplecat să-mi dezlege şireturile 
de la pantofi. 

— Sookie, şi ce anume ţi-a lipsit cel mai 
mult? 

— Tăcerea ta, i-am zis, fără şovăială. 


M-a privit, oprindu-şi degetele chiar în mo- 
mentul în care se pregătea să tragă de unul din 
capetele şiretului, pentru a desface funda. 

— Tăcerea mea, a repetat el. 

— Faptul că nu-ţi pot auzi gândurile. Bill, nici 
nu-ți poți imagina cât este de minunat acest 
lucru. 

— Credeam că vei spune cu totul altceva. 

— Ah, ei bine, şi tu mi-ai lipsit. 

— Hai, zi-mi mai mult, a insistat el, 
scoțându-mi pantofii sport, după care şi-a 
plimbat degetele în susul coapsei şi mi-a dat jos 
şortul şi chiloţii. 

— Bill! Mă simt stânjenită, am protestat. 

— Sookie, nu ai de ce să te simţi stânjenită, 
cu atât mai puțin față de mine. 

S-a ridicat şi mi-a scos cămaşa, după care 
şi-a întins brațele în spatele meu, trecându-şi 
uşor degetele peste dungile pe care mi le făcu- 
seră pe piele bretelele sutienului şi şi-a îndrep- 
tat apoi atenția spre sâni. La un moment dat, 
şi-a dat jos sandalele. 

— O să încerc, i-am zis, privindu-mi degetele 
de la picioare. 


— Dezbracă-mă. 

Nefiind o rugăminte greu de îndeplinit, i-am 
tras cămaşa din pantaloni, i-am deschis repede 
nasturii şi l-am dezbrăcat. I-am desfăcut apoi 
catarama curelei şi am trecut imediat la nastu- 
rele pantalonilor. Acesta era greu de descheiat, 
aşa că a trebuit să mă cam chinui. 

Simțindu-mă neîndemânatică şi stângace, 
era cât pe ce să încep să plâng văzând că nastu- 
rele nu voia deloc să cedeze. Bill însă mi-a luat 
mâinile şi mi le-a ridicat pe pieptul lui. 

— Încet, Sookie, nu te grăbi, mi-a zis el cu 
glas tandru şi uşor tremurat. 

M-am relaxat puțin câte puţin şi, în timp 
ce-mi mângâia delicat sânii, i-am urmat exem- 
plul, strecurându-mi uşor degetele prin părul de 
pe piept şi ciupindu-i cu gingăşie sfârcurile 
plate. În acel moment, m-a prins uşor de ceafă 
şi a început să mă strângă uşor. Nu ştiam că 
bărbaţilor le plac aceste lucruri, dar îmi deveni- 
se clar că lui Bill îi plăceau, aşa că i-am acordat 
doar lui atenţie şi, în acest răstimp, am revenit 
asupra nasturelui îndărătnic al pantalonilor, 
care, de această dată, a cedat foarte uşor. Am 


început să-i trag în jos pantalonii, atingându-l şi 
dezmierdându-l cu tot mai multă îndrăzneală. 
Bill m-a ajutat apoi să urc în cadă, iar apa în- 
spumată ne-a învăluit trupurile. 
— Vrei să te spăl eu primul? m-a întrebat el. 
— Nu, i-am răspuns pe nerăsuflate. Dă-mi 
mie săpunul. 


Capitolul 7 


În noaptea următoare, eu şi Bill am avut o 
discuție destul de neliniştitoare. Stăteam în 
patul lui uriaş, cu tăblie sculptată şi saltea 
Restonic nou-nouţă. Aşternuturile aveau acelaşi 
model înflorat ca şi tapetul, fapt care m-a făcut 
să mă gândesc dacă nu cumva îi plăcea să aibă 
imprimate pe lucruri modele de flori, tocmai 
pentru că nu le putea vedea în realitate, adică 
aşa cum erau menite să fie privite... în lumina 
strălucitoare a zilei. 

Bill stătea întins pe-o parte şi mă privea. Mai 
devreme fuseserăm la cinematograf; Bill era 
înnebunit după filmele cu extratereștri, proba- 
bil pentru că avea impresia că are unele afini- 
tăți cu ființele de pe alte planete. Fusese însă un 
film numai cu împuşcături, în care aproape toți 
extratereștrii erau urâţi, înfiorători şi porniţi să 
ucidă tot ce le ieşea în cale, trăsături pe care 
le-a comentat nervos la cină şi pe tot parcursul 


drumului spre casă. Am fost însă bucuroasă 
când, schimbând în sfârşit subiectul, mi-a suge- 
rat să încercăm noul pat. 

Eram prima fată care stătea cu el în acel pat. 

Continua să mă privească tăcut, aşa cum îi 
plăcea adeseori s-o facă. Poate că-mi asculta 
bătăile inimii sau urmărea pulsaţiile venelor 
mele, fiindcă ştiam că poate să audă şi să vadă 
lucruri care mie îmi erau inaccesibile. Conver- 
sația a deviat apoi de la subiectul filmului la 
alegerile locale (pentru că Bill intenționa să se 
înscrie şi el pe liste) şi apoi, la copilăria fiecăru- 
ia dintre noi. Însă mi-am dat imediat seama că 
încerca din răsputeri să-şi aducă aminte cum 
era să fii o persoană normală. 

— Te-ai jucat vreodată de-a doctorul cu frate- 
le tău? m-a întrebat el. Acum i-am auzit pe toţi 
spunând că este un lucru firesc, dar ştiu că n-o 
să uit niciodată ziua-n care mama i-a tras o 
bătaie zdravănă fratelui meu, Robert, după ce 
l-a prins în tufişuri cu Sarah. 

— Nu, i-am răspuns, încercând să par indife- 
rentă, deşi chipul mi s-a crispat brusc şi am 
simțit cum stomacul mi se face ghem. 


— Nu-mi spui adevărul. 

— Ba da, i-am răspuns, privindu-i ţintă băr- 
bia şi sperând să găsesc o modalitate prin care 
să schimb cât mai repede subiectul. 

Dar Bill era mai mult decât stăruitor. 

— Dacă n-a fost fratele tău, atunci cine? 

— Nu vreau să vorbesc despre asta, am insis- 
tat, încleştându-mi pumnii şi simțind că încep 
să mă închid într-o carapace. 

Bill era însă obişnuit ca oamenii să-i dezvălu- 
ie tot ce doreşte el să afle, în special pentru că 
putea să-i convingă folosindu-şi capacitățile 
hipnotice, aşa că nu-i plăcea să fie dus cu vor- 
ba. 

— Sookie, spune-mi, a stăruit el, în timp ce 
ochii îi străluceau de curiozitate; şi-a trecut 
apoi vârful degetului pe deasupra pântecului 
meu, făcându-mă să tresar. 

— Ei bine... am avut un unchi mai deocheat, 
i-am răspuns, zâmbind. 

Bill a ridicat mirat din sprâncene, negre şi ar- 
cuite. Se pare că nu auzise de această expresie. 
L-am lămurit cât am putut de detaşată. 


— E vorba de o rudă, un bărbat în toată firea, 
căruia îi plăcea să... să-i molesteze pe copiii din 
familia noastră. 

Ochii i s-au aprins brusc şi a înghiţit în sec. 
I-am văzut mărul lui Adam mişcându-se şi i-am 
zâmbit vag. Mi-am adunat la spate părul ce-mi 
acoperise chipul; simțeam că nu mai pot să mă 
controlez. 

— Câţi ani aveai când ţi-a făcut una ca asta? 

— Ah, totul a început când eram foarte mică, 
i-am răspuns. 

Brusc mi-au revenit în minte toate senzațiile 
de panică, aşa cum se întâmpla de fiecare dată 
când îmi aminteam de asta şi am simţit cum mi 
se precipită respirația, cum mi se accelerează 
bătăile inimii. Genunchii mi s-au încleştat, 
presându-se unul de celălalt. 

— Cred că n-aveam mai mult de cinci ani, 
m-am bâlbâit, vorbind tot mai repezit. Nu s-a 
culcat niciodată cu mine, dar mi-a făcut alte 
lucruri, am adăugat ținându-mi palmele tremu- 
rânde în fața ochilor, pentru a-i evita privirea 
pătrunzătoare. Şi, Bill, cel mai groaznic dintre 
toate, am continuat, incapabilă să mă opresc, 


cel mai oribil lucru a fost că, de fiecare dată 
când venea în vizită, deoarece îi puteam citi 
gândurile, ştiam dinainte ce urma să-mi facă! Şi 
nu aveam nici o posibilitate prin care să-l 
opresc! am încheiat, apăsându-mi gura cu pal- 
mele, pentru a-mi domoli avântul vorbelor. 

N-ar fi trebuit să vorbesc despre asta şi, do- 
rind să nu mai fiu văzută de nimeni, m-am 
întors pe burtă şi am rămas complet nemişcată. 

După mult timp, am simţit pe umăr palma 
răcoroasă şi liniştitoare a lui Bill. 

— Toate acestea s-au întâmplat înainte de 
moartea părinţilor tăi? m-a întrebat el, pe ace- 
laşi ton calm. 

— Da, i-am răspuns, fără să-l pot privi. 

— l-ai spus mamei tale? Nu te-a ajutat? 

— Nu. A crezut de fapt că sunt o neruşinată, 
s-a gândit că probabil găsisem la bibliotecă vreo 
carte din care aflasem ceva ce ea nu considera 
că eram pregătită să aflu. 

În acel moment mi-am amintit de chipul 
mamei, de părul ei — ceva mai închis la culoare 
decât şuvițele mele blonde — şi de expresia 
feței sale înmărmurite de dezgust. Deoarece 


crescuse într-o familie cu principii conservatoa- 
re, era obişnuită să reprime fără tăgadă orice 
formă de manifestare publică a afecțiunii şi să 
respingă discutarea subiectelor pe care le con- 
sidera indecente. 

— Mă întreb dacă ea şi tatăl meu au fost cu 
adevărat fericiți, pentru că erau firi foarte dife- 
rite, i-am spus vampirului meu, dar, imediat ce 
mi-am dat seama de ridicolul afirmației, m-am 
întors pe-o parte. De parcă noi n-am fi, am 
adăugat, încercând să-i zâmbesc. 

Bill însă nu a schițat nici un gest, deşi am ob- 
servat că un muşchi de pe gât îi zvâcnea. 

— Nu i-ai spus şi tatălui tău? 

— Ba da, cu puţin timp înainte de a muri. 
M-am simţit prea ruşinată să vorbesc cu el când 
eram mai mică; în plus, mama nu mă crezuse. 
Însă nu mai puteam suporta, ştiind că urma să 
stau cu unchiul Bartlett cel puțin două weeken- 
duri pe lună, când acesta venea în vizită la noi. 

— Trăieşte? 

— Cine, unchiul Bartlett? Ah, sigur că da. Este 
fratele bunicii, iar Buni a fost mama tatălui 
meu. În prezent, locuieşte în Shreveport. După 


moartea părinţilor, când eu şi Jason ne-am 
mutat în casa bunicii, prima dată când unchiul 
Bartlett a venit în vizită la ea, m-am ascuns, 
speriată. Când m-a găsit Buni şi m-a întrebat de 
ce mă ascund, i-am povestit tot şi ea m-a cre- 
zut. 

Amintirile m-au făcut să retrăiesc siguranța 
pe care o simțisem în ziua aceea, în care auzi- 
sem glasul minunat al bunicii promițându-mi 
că nu-l voi mai vedea vreodată pe fratele ei şi că 
acesta nu-i va mai călca niciodată pragul, dar 
niciodată! 

Şi chiar aşa a fost. A întrerupt orice relație cu 
propriul ei frate, doar pentru a mă proteja pe 
mine. Unchiul încercase acelaşi lucru şi cu fata 
bunicii, Linda, când aceasta era doar o copilă, 
dar Buni se străduise să uite de acel incident, 
crezând că fusese vorba doar de o neînțelegere. 
Buni mi-a spus că, din acea zi, n-o mai lăsase 
niciodată pe Linda singură cu unchiul ei, fiind 
cât pe ce să-i interzică să mai vină în vizită la 
ea, deşi nu-i venea totuşi să creadă că fratele ei 
fusese în stare s-o molesteze pe micuță. 

— Deci şi el este un Stackhouse, nu? 


— Ah, nu. Ştii, Buni a devenit o Stackhouse 
după căsătorie; înainte purta numele familiei 
Hale. 

M-am gândit în acel moment dacă nu cumva 
voi fi nevoită să-i explic mai amănunțit totul. 
Deşi vampir, Bill rămânea totuşi un sudist şi 
cred că era în stare să priceapă o înrudire fami- 
lială atât de simplă. 

Bill arăta însă foarte pierdut. Reuşisem pro- 
babil să-l indispun cu povestioara mea sinistră 
şi imorală, care aproape că-mi înghețase sânge- 
le în vine. 

— Gata, acum plec, i-am zis, coborând din 
pat şi aplecându-mă să-mi iau hainele. 

Mult mai rapid decât mine, a sări din pat şi 
mi-a luat hainele din mâini. 

— Nu mă lăsa aşa, mi-a zis el. Mai stai. 

— Se pare că în seara asta semăn cu o băbuţă 
plângăcioasă, i-am spus zâmbind, în timp ce pe 
obraji mi s-au prelins două lacrimi, pe care el 
mi le-a şters gingaş cu degetul, sărutând apoi 
urmele lăsate de ele. 

— Stai cu mine până la revărsatul zorilor, a 
insistat el. 


— Dar atunci va trebui să te retragi neapărat 
în criptă. 

— În ce? 

— În locul unde-ţi petreci ziua şi despre care 
nu vreau sub nici o formă să ştiu ceva! am sub- 
liniat, ridicându-mi mâinile. Nu trebuie să te 
ascunzi înainte de apariția primelor raze de 
lumină? 

— Ah, a făcut el. Ştiu dinainte când vin, le 
simt. 

— Deci nu există riscul să dormi mai mult 
decât trebuie? 

— Nu. 

— Înţeleg. Promiţi că mă laşi să dorm? 

— Bineînțeles, dar puțin mai târziu, a răs- 
puns el, aplecându-şi capul ca un adevărat 
gentleman, gest oarecum deplasat, având în 
vedere faptul că era complet dezbrăcat. 

Apoi, când m-am aşezat şi am întins mâinile 
spre el, a adăugat: 

— Eventual. 


Dimineaţă, aşa cum mă aşteptasem, m-am 
trezit singură-n pat, unde am zăbovit şi am 


reflectat ceva vreme. Aveam din când în când 
unele îndoieli în ceea ce priveşte relația mea cu 
Bill. Neajunsurile acestei legături începeau să 
iasă la suprafață din locul în care se ascunsese- 
ră până în acel moment şi porniseră să-mi nă- 
pădească mintea. 

Astfel, îmi devenise clar că nu-l voi vedea 
niciodată pe Bill în lumina soarelui; nu-i voi 
pregăti micul dejun şi nu vom mânca împreună 
la prânz. Deşi suporta să mă vadă mâncând, nu 
era deloc încântat de această necesitate a mea, 
iar după fiecare masă trebuia să mă spăl foarte 
bine pe dinți — ceea ce era totuşi un obicei bun. 

De asemenea, cu Bill n-aş fi avut niciodată 
copii, ceea ce de asemenea era un lucru bun, 
dacă luam în calcul faptul că nu trebuia să-mi 
mai bat capul cu tot felul de măsuri anticoncep- 
tionale. Şi totuşi... 

Nu voi putea niciodată să-l sun la birou şi 
să-l rog să se oprească în drum spre casă la 
magazinul din colț, de unde să cumpere nişte 
lapte; nu se va putea înscrie vreodată în clubul 
Rotary, ori să le țină liceenilor cuvântări despre 


carieră şi profesie, ori să fie antrenor în liga de 
baseball pentru şcolari. 

Nu va merge niciodată cu mine la biserică. 

Ştiam că, în acele momente, în timp ce stă- 
team trează în pat — ascultând ciripitul matinal 
al păsărelelor şi duduitul camioanelor ce înce- 
peau să cutreiere şoselele, iar peste tot în Bon 
Temps oamenii se treziseră, îşi pregăteau ca- 
feaua, îşi luau ziarele şi discutau despre lucruri- 
le pe care intenționau să le facă peste zi —, 
făptura pe care o iubeam zăcea undeva sub 
pământ, mort până la apus. 

Gândurile acestea mă deprimau atât de mult, 
încât a trebuit să reflectez şi la partea pozitivă a 
relației, analiză pe care am efectuat-o în timp 
ce m-am îmbrăcat şi am dereticat puţin prin 
baie. 

Bill părea să ţină cu adevărat la mine. Era un 
sentiment plăcut, deşi nu foarte liniştitor, 
având în vedere faptul că nu ştiam cât de mult 
mă îndrăgeşte de fapt. 

Viața amoroasă era absolut fascinantă. Nici 
prin gând nu-mi trecuse că va fi atât de minu- 
nată. 


Ştiam că nu se va lua nimeni de mine câtă 
vreme rămâneam prietena lui Bill şi toți cei care 
mă pipăiseră până atunci fără voia mea aveau 
de-acum mare grijă să-şi țină mâinile acasă. lar 
dacă ucigaşul bunicii mele intenționase de fapt 
să mă reducă pe mine la tăcere, cu siguranţă că 
nu va mai încerca să se apropie de mine. 

În plus, în preajma lui Bill mă puteam relaxa 
şi, pentru mine, acesta era un lux absolut ines- 
timabil. Mintea îmi putea zburda în voie şi nu 
aflam de la el decât lucrurile pe care dorea să 
mi le dezvăluie. 

Aceasta era realitatea. 

Meditând astfel, am coborât treptele casei lui 
Bill, m-am îndreptat spre maşină şi, surprinză- 
tor, în fața casei mă aştepta Jason, în camioneta 
lui. 

Nu era o revedere tocmai fericită, dar, deşi 
şovăielnică, m-am îndreptat spre el. 

— Văd că-i adevărat, m-a întâmpinat el, 
întinzându-mi un pahar de cafea de la Grabbit 
Quik. Hai, urcă! 

Încântată de cafea, am urcat foarte precaută 
totuşi şi mi-am activat imediat bariera mentală, 


protecție care a intrat în funcțiune încet şi du- 
reros, ca şi cum s-ar fi forțat să-şi facă loc 
într-un lăcaş ce era mult prea strâmt pentru ea. 

— Nu-ţi pot reproşa nimic, mi-a zis el. Cu 
atât mai puţin cu cât, în ultimii ani, ştii bine ce 
viață am dus. După câte-mi dau seama, el a fost 
primul, nu-i aşa? 

Am dat din cap, afirmativ. 

— Se poartă frumos cu tine? 

Am confirmat, tot din cap. 

— Aş vrea totuşi să-ți spun ceva. 

— Ascult. 

— Unchiul Bartlett a fost ucis noaptea trecu- 
tă. 

Scoțând capacul paharului de plastic, m-am 
holbat la Jason printre aburii cafelei ce unduiau 
între noi. 

—E mort deci, i-am zis, încercând să mă 
dumiresc, fiindcă mă străduisem ani la rând să 
nu mă gândesc la el, iar acum, prima persoană 
care-mi vorbea despre el îmi dădea vestea mor- 
ţii sale. 

— Da. 

— Uau! 


Am privit pe fereastră lumina trandafirie ce 
învăluia orizontul şi am simţit brusc bucuria 
năvalnică a libertăţii. Singurul om care ştia — în 
afară de mine —, care savurase şi insistase 
până în pânzele albe că eu fusesem cea care 
avusese inițiativa, după care continuase acele 
obscenități pe care le considera atât de agreabi- 
le... era de-acum mort. Am inspirat profund. 

— Sper să fi ajuns deja în iad, am adăugat, şi 
sper ca un drăcuşor să-l înțepe cu o furcă în 
fund de fiecare dată când îşi aminteşte ce mi-a 
făcut. 

— Dumnezeule, Sookie! 

— Ţie nu ţi-a făcut nici un fel de probleme. 

— Cam aşa ceva! 

— Ce vrei să spui? 

— Sookie, gata! Însă, din câte ştiu, nu a mai 
necăjit pe nimeni altcineva! 

— Vorbeşti prostii. S-a luat şi de mătuşa 
Linda. 

Jason m-a privit înmărmurit. Reuşisem şi eu, 
în sfârşit, să-mi surprind fratele. 

— Ţi-a spus Buni? 

— Da. 


— Mie nu mi-a zis nimic. 

— Buni şi-a dat seama că ţi-ar fi fost foarte 
greu să accepți aşa ceva şi să nu-l mai vezi 
niciodată, mai ales că ştia cât ţii la el. Însă, 
chiar şi-aşa, nu te-a lăsat o clipă singur cu el, 
fiindcă nu putea fi sigură sută la sută că-i plac 
numai fetele. 

— Să ştii că l-am vizitat adeseori în ultimii 
doi ani. 

— Vorbeşti serios? 

Vestea era o noutate pentru mine, dar la fel 
ar fi fost şi pentru Buni. 

— Sookie, să ştii că era un bătrân bolnav şi 
neputincios, avea probleme cu prostata şi nu se 
putea deplasa decât cu ajutorul unui cadru 
metalic. 

— Probabil că asta i-a mai redus pofta de a 
hărțui copile de cinci ani. 

— Gata, uită totul, pentru totdeauna! 

— De parc-aş putea! 

Ne-am uitat lung unul la celălalt. 

— Şi, ce s-a întâmplat? l-am întrebat într-un 
târziu, destul de refractară. 

— leri-seară a intrat un hoț în casa lui. 


— Da, şi? 

— Şi i-a rupt gâtul. I-a făcut vânt pe scări. 

— Bun. Acum mi-ai spus ce doreai, aşa că pot 
să plec. Trebuie să mă duc acasă şi să mă pre- 
gătesc pentru serviciu. 

— Asta e tot ce ai să-mi spui? 

— Ce-ai mai vrea să-ți zic? 

— Nu te interesează când e înmormântarea? 

— Nu. 

— Nu vrei să ştii ce-a scris în testament? 

— Nu. 

Jason şi-a ridicat brațele a neputinţă. 

— Bine, a zis el, de parcă până atunci ar fi în- 
cercat să mă convingă de cine ştie ce lucru 
important, după care-şi dăduse seama că eram 
realmente refractară la argumentele lui. 

— Mai ai şi altceva să-mi spui? l-am întrebat. 

— Nu. Am vrut să ştii că a murit unchiul tău. 
Credeam că este suficient. 

— De fapt, să ştii, chiar ai dreptate, i-am răs- 
puns, deschizând uşa camionetei şi coborând. 
Chiar a fost suficient, am adăugat ridicând pa- 
harul în semn de mulțumire. Mersi pentru ca- 
fea. 


De-abia când am ajuns la muncă mi-a căzut 
fisa. 

În timp ce ştergeam un pahar, fără să mă 
gândesc absolut deloc la unchiul Bartlett, din 
degete mi-a dispărut brusc toată vlaga. 

— Dumnezeule! Iisuse Hristoase! am excla- 
mat privind cioburile paharului spart, la picioa- 
rele mele. Bill pusese pe cineva să-l omoare! 


Nu ştiu de ce am fost atât de sigură că aveam 
dreptate, dar, imediat ce mi-a venit în minte 
această idee, am simțit că nu greşesc. E posibil 
să-l fi auzit pe Bill telefonând în timp ce eram 
pe jumătate adormită, ori poate semnalul de 
alarmă fusese acționat de expresia de pe chipul 
său, după ce-i povestisem despre unchiul 
Bartlett. 

M-am întrebat dacă Bill îl va plăti pe făptaş în 
bani sau în natură. 

Am plecat de la muncă efectiv împietrită. În 
timpul zilei, n-am avut forța să discut cu ni- 
meni despre ce gândeam şi nu puteam nici 
măcar să pretind că nu mă simt bine, fiindcă aş 


fi fost cu siguranţă întrebată ce mă frământă. 
Aşa că n-am deschis gura toată ziua, ci doar am 
lucrat şi am acordat atenţie doar comenzilor pe 
care le primeam din partea clienţilor. Am încer- 
cat să parcurg drumul spre casă în aceeaşi stare 
de blocare totală, însă în singurătate; a trebuit 
să înfrunt realitatea şi am simţit că cedez psi- 
hic. 

Ştiam cu certitudine că, în îndelungata sa vi- 
aţă, Bill ucisese un om, doi. O făcuse la începu- 
turile vieții de vampir, când avea nevoie de 
foarte mult sânge şi nu reuşise să-şi controleze 
suficient de bine impulsurile, aşa încât să poată 
supraviețui cu câteva guri de sânge de la unul, 
cu câteva înghițituri de la altul, fără să-i ucidă 
pe cei de la care se hrănea... de fapt, chiar el îmi 
spusese că se întâmplase să omoare o persoa- 
nă, două în decursul vieții sale. În plus, îi omo- 
râse pe soții Rattray. Dar, în noaptea aceea, 
dacă n-ar fi intervenit Bill, ei mi-ar fi făcut cu 
siguranță de petrecanie în spatele barului lui 
Merlotte. Aşa că înclinam să-i trec cu vederea 
uciderea acestora. 


Însă cu ce-ar fi diferită uciderea unchiului 
Bartlett? Şi el îmi făcuse rău, chiar foarte mult, 
transformându-mi copilăria într-un adevărat 
coşmar, copilărie care fusese oricum cât se 
poate de grea pentru mine, chiar şi fără aportul 
său. Nu mă simţisem uşurată, chiar încântată 
să aud că murise? Oroarea față de această in- 
tervenţie a lui Bill nu m-ar fi făcut să arăt ca o 
ipocrită de cea mai joasă speță? 

Evident. Nu? 

Extenuată şi confuză, m-am aşezat pe trepte- 
le din față şi am aşteptat, cufundată în beznă, 
cu braţele strâns încolăcite în jurul genunchilor. 
Țârâitul greierilor ascunși în iarba înaltă, netă- 
iată, din curte, l-au ajutat probabil pe Bill să-şi 
facă apariţia la fel de tăcut şi de inopinat, încât 
n-am reuşit să-i anticipez venirea. Şi de această 
dată sosise la fel: cu numai o clipă în urmă, 
stăteam doar în compania nopții, iar un mo- 
ment mai târziu, Bill şedea lângă mine pe trep- 
te. 

— Sookie, ce vrei să facem în noaptea asta? 
m-a întrebat el, punându-şi un braț pe umărul 
meu. 


— Oh, Bill... 

Glasul îmi era însă împovărat de deznădejde. 

Şi-a coborât brațul. Nu m-am întors spre el 
să-l privesc, fiindcă oricum n-aş fi izbutit, în 
bezna care ne-nconjura. 

— Nu trebuia să faci aşa ceva. 

Cel puţin, nu s-a obosit să mă contrazică. 

— Bill, mă bucur că a murit, dar nu pot... 

— Crezi că ţi-aş face vreodată rău, Sookie? 
m-a întrebat el, pe un ton blând şi uşor foşnitor, 
asemenea unor paşi pe o pajişte uscată. 

— Nu. E destul de ciudat, dar simt că nu 
mi-ai face rău, chiar dac-ai fi foarte supărat pe 
mine. 

— Şi-atunci...? 

— Bill, mă simt de parcă mi-aş da întâlnire cu 
un protector providenţial. Acum a ajuns să-mi 
fie teamă să-ți mai spun ceva, fiindcă nu sunt 
obişnuită să-mi fie rezolvate problemele în 
acest mod. 

— Te iubesc. 

Nu-mi mai spusese niciodată acest lucru şi, 
inițial, datorită glasului său şoptit şi molcom, 


am avut impresia că doar îmi imaginasem aces- 
te vorbe. 

— Bill, glumeşti? am întrebat, continuând 
să-mi țin fruntea sprijinită pe genunchi. 

— Nu, te iubesc. 

— Atunci, Bill, trebuie să mă laşi să-mi tră- 
iesc viața. Nu o poţi modifica în locul meu. 

— Dar ai vrut să o modific în seara când te 
băteau cei doi Rattray. 

— Ai dreptate, însă nu pot accepta să-mi faci 
ordine în viața de zi cu zi. Este firesc să apară 
divergențe între mine şi ceilalți oameni şi nu 
vreau să trăiesc mereu cu grija că aceştia ar 
putea sfârşi morți din pricina cine ştie cărui 
conflict. Iubitule, eu nu pot trăi aşa. Înțelegi ce 
spun? 

— Iubitule? a repetat el. 

— Şi eu te iubesc, i-am răspuns. Nu ştiu de 
ce, dar ăsta e adevărul. Oricât de stupidă aş 
părea şi indiferent că eşti sau nu vampir, vreau 
să te dezmierd cu toate acele cuvinte pe care şi 
le spun iubiții; vreau să-ţi spun că eşti iubitul 
meu şi că te voi iubi până când vom îmbătrâni 
şi încărunți amândoi. Cu toate că nu se va în- 


tâmpla acest lucru. Vreau să ştiu că-mi vei fi 
mereu credincios. Ah, stai, nici acest lucru nu 
va fi posibil. Bill, când încerc să-ți spun că te 
iubesc, mă simt de parcă m-aş avânta în fugă 
spre un zid din beton armat. 

Vocea mi s-a stins brusc, dar măcar îmi des- 
povărasem sufletul. 

— Această criză a apărut mai devreme decât 
mă aşteptam, s-a auzit din întuneric glasul lui 
Bill. 

Greierii şi-au reluat în cor țârâitul şi i-am as- 
cultat în tăcere, câteva momente. 

— Da, aşa e. 

— Şi acum, Sookie? 

— Am nevoie de un răgaz... 

— „înainte de a...? 

— „înainte de a mă hotărî dacă merită să su- 
făr din iubire. 

— Sookie, dac-ai şti cât de mult te plac şi cât 
de mult vreau să te protejez... 

Din vocea lui Bill mi-am dat imediat seama 
că acestea erau nişte sentimente foarte delica- 
te, pe care dorea să mi le împărtăşească. 


— Oricât ar părea de ciudat, i-am răspuns, şi 
eu simt acelaşi lucru față de tine. Dar trebuie să 
trăiesc în rândul oamenilor, să fiu mulțumită de 
mine însămi şi să mă gândesc la anumite reguli 
pe care să le stabilim între noi. 

— Şi acum ce vom face? 

— Tocmai la asta mă şi gândeam. Cred că cel 
mai bine ar fi ca tu să faci ceea ce făceai şi îna- 
inte să ne cunoaştem. 

— Să mă străduiesc să trăiesc în societate, ca 
orice om. Să fiu foarte atent din cine mă hră- 
nesc, asta numai dacă renunţ să mai beau din 
blestematul ăla de sânge sintetic. 

— Ştiu că... te vei hrăni şi cu sângele altcuiva, 
în afară de mine, i-am răspuns, încercând să-mi 
păstrez un glas firesc. Dar, te rog, nu te apropia 
de cineva de-aici, de cineva cunoscut, fiindcă 
nu pot suporta acest lucru. Nu e corect din par- 
tea mea să-ți cer aşa ceva, totuşi o fac. 

— Bine, dar numai dacă nu te întâlneşti cu 
alt bărbat şi în patul tău nu voi fi primit decât 
eu şi nimeni altcineva. 

— Îţi promit, i-am zis, simțind că nu-mi va fi 
deloc greu să-mi ţin cuvântul. 


— Te deranjează dacă vin la bar? 

— Nu. Şi nu voi spune nimănui că ne-am se- 
parat. Nu voi discuta nimic despre noi. 

S-a aplecat într-o parte şi i-am simţit pe braț 
apăsarea corpului. 

— Sărută-mă, mi-a cerut el. 

Am ridicat capul, m-am întors spre el şi bu- 
zele ni s-au întâlnit. Însă de această dată nu 
s-au mai dezlănțuit aceleaşi vâlvătăi gal- 
ben-roşietice pasionale, ci doar văpăi albastre şi 
reci. O clipă mai târziu, m-a cuprins cu braţele 
de mijloc, iar în momentul următor, l-am îm- 
brățişat şi eu, neputincioasă,  vlăguită. 
Trăgându-mi răsuflarea, m-am retras imediat. 

— Bill, nu se poate. 

L-am auzit inspirând uşor iritat. 

— Bineînțeles că nu, din moment ce ne des- 
părțim, mi-a zis el în şoaptă, dar fără să dea 
impresia că m-ar fi luat în serios. Fireşte că nu 
trebuie să ne sărutăm, dar, cu toate astea, tare 
mi-ar plăcea să te întind chiar aici şi să te regu- 
lez pe verandă până nu mai ştii de tine. 

Genunchii începuseră să-mi tremure. Limba- 
jul grosolan pe care-l folosise în mod voit şi 


vocea sa dulce-glacială îmi înteţiseră şi mai 
mult dorința de a-i ceda. Pentru a mă ridica şi a 
intra în casă am avut nevoie de foarte mult 
sânge rece şi de toată forța mea de autocontrol. 
Însă am reuşit. 


În următoarea săptămână, am început să-mi 
făuresc o viață din care să lipsească Buni şi Bill. 
Am lucrat din greu noapte de noapte şi, pentru 
prima dată în viața mea, am fost foarte atentă 
la încuiatul uşilor şi la siguranța căminului. Un 
criminal umbla liber în regiunea noastră, iar eu 
nu mă mai bucuram de protecția puternicului 
meu apărător. Mă gândisem că aş fi putut să-mi 
cumpăr un câine, dar nu mă puteam hotărî ce 
rasă îmi plăcea. Tina, pisicuța mea, îmi oferea 
unica protecție de care mă puteam bucura, în 
sensul că reacționa de fiecare dată când se 
apropia cineva de casă. 

Am primit câteva telefoane de la avocatul 
bunicii care mă ţinea la curent cu progresele 
făcute în definitivarea dosarului referitor la 
proprietățile bătrânei. M-a sunat şi avocatul lui 
Bartlett. Unchiul îmi lăsase douăzeci de mii de 


dolari, o sumă destul de mare pentru el. Era cât 
pe ce să renunţ la moştenire, dar m-am gândit 
mai bine şi am considerat că era mai înțelept să 
donez banii instituţiei locale de cercetări şi 
tratament pentru deficiențele mintale, specifi- 
când ca suma să fie folosită pentru copiii care 
fuseseră victimele molestării şi violurilor. 

Medicii mi-au acceptat recunoscători dona- 
ţia. 

Fiind puţin anemică, am luat o mulțime de 
vitamine, am băut zeci de litri de lichide şi am 
mâncat numai alimente bogate în proteine. 

Şi, de asemenea, am mâncat usturoi după 
pofta inimii, aliment pe care Bill nu-l putea 
suporta absolut deloc. Într-una din nopţi, după 
ce mâncasem pâine cu usturoi, spaghete şi sos 
de carne, Bill îmi spusese că izul usturoiului 
ajunsese să-mi iasă şi prin pori. 

Deşi am continuat să merg la serviciu zi de 
zi, m-am odihnit şi am dormit pe săturate, fi- 
indcă eram istovită după nopțile în care mă 
culcasem foarte târziu. 

După trei zile de odihnă, m-am simţit refăcu- 
tă fizic. De fapt, mă simțeam chiar mai puterni- 


că decât înainte şi am început să dau atenție şi 
lucrurilor din jurul meu. 

Primul fapt pe care l-am remarcat a fost că 
localnicii se saturaseră până peste cap de vam- 
pirii care-şi făcuseră cuib în Monroe. Diane, 
Liam şi Malcolm frecventaseră barurile din 
zonă, încercând să le facă viața imposibilă ce- 
lorlalți vampiri care intenționau să se integreze 
în rândul oamenilor. Din ce auzisem, cei trei 
vampiri se comportaseră atât de scandalos şi de 
ofensator, încât escapadele studenţilor de la 
universitatea Louisiana Tech puteau trece drept 
o joacă de copii. 

Nu păreau să-şi dea seama că, de fapt, îşi pe- 
riclitau singuri soarta. Parcă le luase minţile 
libertatea de a trăi în afara sicrielor, iar dreptul 
de a exista legal printre oameni le anihilase 
reținerile, prudența şi bunul-simț. Malcolm îl 
muşcase în public pe un barman din 
Bogaloosas. Diane  dansase  despuiată în 
Farmerville, iar Liam vrăjise o minoră şi pe 
mama acesteia în Shongaloo, le băuse din sân- 
ge şi nu le ştersese apoi memoria. 


Într-o seară de joi, Rene discuta în barul 
Merlotte's cu Mike Spencer, directorul firmei 
locale de pompe funebre, şi, imediat ce m-au 
văzut că mă apropii, şi-au făcut amândoi semn 
să tacă. Gestul lor, evident, nu putea să nu-mi 
atragă atenția, aşa că i-am citit gândurile lui 
Mike şi am aflat că mai mulți localnici intențio- 
nau să le dea foc vampirilor din Monroe. 

Nu ştiam cum să acționez. Cei trei, chiar dacă 
nu puteau fi considerați prieteni cu Bill, aveau 
totuşi aceeaşi natură ca el. La fel ca toți semenii 
mei, nici eu nu-i puteam suferi pe Malcolm, 
Diane şi Liam, dar, pe de altă parte — Dumne- 
zeule, de ce trebuie să existe întotdeauna vari- 
ante între care eşti nevoit să alegi? —, îmi re- 
pugna să ştiu că se punea la cale o crimă, iar eu 
nu făceam altceva decât să stau cu mâinile în 
sân. 

Exista totuşi posibilitatea să fi discutat des- 
pre asta doar pentru că erau sub influența alco- 
olului. Aşa că, pentru a fi sigură, am pătruns în 
mințile mai multor clienți şi, spre marea mea 
surprindere, majoritatea erau hotărâți să trans- 
forme cuibul vampirilor în cenuşă. N-am reuşit 


să aflu cine era inițiatorul ideii, dar se părea că 
aceasta circulase peste tot şi, asemenea unei 
otrăvi, le infestase mintea tuturor, una câte 
una. 

Nu exista nici o dovadă, absolut nici una, ca- 
re să confirme supoziţia că Maudette, Dawn şi 
bunica mea fuseseră ucise de un vampir. De 
fapt, circulau zvonuri conform cărora în rapoar- 
tele medicului legist se dovedea exact contrari- 
ul. Însă comportamentul celor trei vampiri era 
de-aşa natură, încât oamenii nu puteau să nu-şi 
dorească să-i învinovățească şi să caute să sca- 
pe de ei cât mai repede posibil, mai ales că 
Dawn şi Maudette fuseseră muşcate de vampiri 
şi obişnuiau să frecventeze localurile agreate de 
aceştia — informaţii care le fuseseră suficiente 
localnicilor pentru a le pune cap la cap şi a-şi 
întări antipatia față de vampiri. 

În cea de-a şaptea seară de când nu ne mai 
vedeam, Bill şi-a făcut apariția la bar şi, aşa 
cum proceda de obicei, a apărut la masă instan- 
taneu. Însă nu venise singur, ci era însoțit de un 
puşti, un băiat ce nu părea să aibă mai mult de 
cincisprezece ani, vampir şi el. 


—- Sookie, el este Harlen Ives, din Minneapo- 
lis, mi s-a adresat Bill, ca şi cum mi-ar fi pre- 
zentat o persoană ca oricare alta. 

— Harlen, mă bucur de cunoştinţă, l-am salu- 
tat, dând uşor din cap. 

— Sookie, mi-a răspuns el, făcând un gest 
similar. 

— Harlen este în drum spre New Orleans, 
m-a lămurit Bill, care părea să aibă chef să stea 
la taclale. 

— Da, merg în vacanţă, a intervenit Harlen. 
Am aşteptat ani de zile să vizitez New Or- 
leans-ul, pentru că acest oraş, după cum proba- 
bil bine ştii, este pentru noi o adevărată Mecca. 

— Ah... desigur, i-am răspuns, încercând să 
par cât mai degajată. 

— Am primit de la cineva un număr de tele- 
fon, a continuat Harlen. Acolo pot alege să locu- 
iesc la un rezident uman sau pot să închiriez 
propriul... 

— „sicriu? am întrebat spontan. 

— Exact. 

— Îți doresc sejur plăcut, i-am zis, 
zâmbindu-le amândurora cât am putut de fru- 


mos. Ce vreţi să vă aduc? Bill, trebuie să-ți spun 
că Sam a reînnoit stocul de sânge. Aşa că, dacă 
doreşti, poți opta între O-pozitiv şi A-negativ 
aromat. 

— Da, optăm pentru A-negativ, mi-a răspuns 
Bill, după un scurt dialog în şoaptă cu Harlen. 

— Vin numaidecât! 

Am pornit imediat spre frigiderul din spatele 
barului şi am luat două sticle de sânge 
A-negativ, le-am desfăcut dopul şi le-am aşezat 
pe tavă, după care le-am dus zâmbitoare la 
masa clienţilor, aşa cum făceam întotdeauna. 

— Sookie, s-a întâmplat ceva? m-a întrebat 
Bill pe un ton foarte natural, imediat ce le-am 
trântit sticlele pe masă. 

— Nu, Bill, totul e-n regulă, i-am răspuns ve- 
selă, deşi aş fi vrut să-i sparg o sticlă în cap, şi 
lui Harlen încă una, presimţind că-mi va spune 
că va trebui să înnopteze la el. 

— Harlen vrea ca mai târziu să-i facă o vizită 
lui Malcolm, mi-a spus Bill când am venit să iau 
sticlele goale şi să-i întreb dacă mai doresc un 
rând. 


— Sunt convinsă că Malcolm va fi încântat 
să-l întâlnească pe Harlen, i-am zis, încercând 
să nu par atât de răutăcioasă pe cât simțeam că 
sunt de fapt. 

— A fost extraordinar să-l întâlnesc pe Bill, 
mi-a răspuns Harlen, zâmbind şi arătându-şi 
colții, dovedindu-mi astfel că nu era deloc un 
mieluşel. Dar Malcolm este o adevărată legen- 
dă. 

— Ai grijă, i-am spus lui Bill. 

Aş fi vrut să-i spun mai multe despre perico- 
lul la care se expuseseră cei trei vampiri, dar nu 
credeam că lucrurile s-ar fi putut agrava atât de 
rapid. În plus, nu-i puteam vorbi deschis de față 
cu Harlen, un băiețandru care de-abia se des- 
prinsese de fusta mamei şi care arăta ca un 
sex-simbol adolescent. 

— În prezent, nu-i agreează nimeni pe cei 
trei, am adăugat o clipă mai târziu, fără să for- 
mulez un avertisment concret. 

Bill m-a privit uimit, iar eu m-am întors 
brusc şi am plecat de la masa lor. 

Mai târziu însă, aveam să regret amarnic ati- 
tudinea pe care-o avusesem. 


După ce Bill şi Harlen au plecat, clienţii din 
bar au început să comenteze şi mai mult pe 
tema dezbătută de Rene şi Mike Spencer. Îmi 
era clar că exista o persoană care punea paie pe 
foc şi alimenta furia oamenilor, dar nu reuşeam 
cu nici un chip s-o descopăr, deşi analizasem la 
întâmplare mai multe persoane — fizic şi men- 
tal, deopotrivă. 

Jason şi-a făcut şi el apariția în bar şi doar 
ne-am salutat. Se vedea că nu mă iertase pen- 
tru reacția avută la primirea veştii morții un- 
chiului Bartlett. 

Nu era genul de om care să-mi poarte pică şi, 
în plus, nu se gândea să incendieze nimic — 
poate doar să-i încălzească patul Lizei Barrett. 

Liz, mai mică decât mine ca vârstă, avea pă- 
rul şaten-închis, scurt şi cârlionțat, ochi mari, 
căprui şi o mină neaşteptat de matură, care m-a 
făcut să cred că Jason şi-ar fi putut găsi pere- 
chea în persoana ei. După ce şi-au golit halba 
mare de bere şi mi-am luat la revedere de la ei, 
am simțit că nivelul furiei celor din bar crescuse 


şi oamenii erau cu adevărat hotărâți să treacă la 
acțiune. 

Am început să fiu tot mai neliniştită. 

Seara se scurgea iute, iar munca în bar deve- 
nea tot mai grea. Femeile se împuțţinau şi băr- 
bații erau din ce în ce mai numeroşi, treceau de 
la o masă la alta şi consumau tot mai multă 
băutură. Majoritatea nici nu mai şedeau pe 
scaune. Îmi era greu să definesc atmosfera, mai 
ales că, de fapt, nu era o manifestaţie în toată 
regula, ci oamenii doar îşi împărtăşeau verbal 
nemulțumirea. Nu se urcase nimeni pe tej- 
gheaua barului, de unde să strige: „Băieți, ce 
ziceţi? Îi mai suportăm mult pe monştrii ăştia 
care s-au aciuat printre noi? Haideţi spre castel, 
oameni buni!” sau ceva de genul ăsta. Însă, 
după un timp, au început să iasă şi să se adune 
în grupuri compacte în parcare. l-am privit 
printr-una dintre ferestrele barului şi am clăti- 
nat din cap. Nu era deloc bine. Sam era și el 
neliniştit. 

— Ce părere ai? l-am întrebat, dându-mi 
seama că erau primele cuvinte pe care i le adre- 


sam, în afara celor dictate de serviciu: „Încă o 
halbă de bere şi un cocktail Margarita.” 

— Cred că ne-am ales cu o ceată de răzvrătiți, 
mi-a răspuns el. Însă e puţin probabil să por- 
nească acum spre Monroe, având în vedere că 
vampirii sunt treji până dimineaţă. 

— Sam, dar unde este casa lor? 

— Am înțeles că undeva la periferie, în vestul 
oraşului Monroe, ceea ce înseamnă că este 
destul de aproape de noi. Însă nu ştiu sigur. 

După terminarea programului de lucru, am 
pornit spre casă, sperând că Bill mă va aştepta 
undeva pe drum, aşa încât să-i pot spune ce 
puneau oamenii la cale. 

Însă nu l-am întâlnit şi nici nu m-am dus la 
el acasă. După o îndelungată şovăială l-am 
sunat, dar mi-a răspuns robotul telefonic. I-am 
lăsat un mesaj. Nu ştiam sub ce nume era în- 
scris în cartea de telefoane numărul celor trei 
vampiri cuibăriți în Monroe — asta dacă aveau 
telefon. 

Când mi-am dat jos pantofii şi mi-am scos 
bijuteriile — toate din argint, numai pentru Bill! 
—, am simţit o oarecare îngrijorare, dar nu sufi- 


cient de intensă cât să-mi dea de gândit. M-am 
suit în pat şi am adormit numaidecât, în dormi- 
torul care era de-acum al meu. Lumina lunii se 
revărsa prin storurile deschise, desenând pe 
podea umbre şi forme ciudate, la care n-am 
reuşit să privesc mai mult de câteva minute. 
Bill nu m-a trezit pe parcursul nopții pentru 
a-mi răspunde la mesaj. 


Telefonul a sunat de-abia dimineaţă, la scurt 
timp după ivirea zorilor. 

— Alo? am răspuns ameţită de somn, ținând 
receptorul apăsat pe ureche şi uitându-mă la 
ceas, care arăta ora şapte şi jumătate. 

— Au dat foc casei vampirilor, mi-a zis Jason. 
Sper că al tău n-a fost pe-acolo. 

— Cum?! am întrebat panicată. 

— Imediat după răsăritul soarelui, au dat foc 
locuinței vampirilor din Monroe, de pe strada 
Callista, la vest de Archer. 

Mi-am amintit în acel moment că Bill îmi 
spusese că dorea să-l ducă pe Harlen acolo. 
Oare rămăsese şi el? 

— Nu se poate, i-am răspuns. 


— Ba da. 
— Bine, trebuie să plec, am adăugat, închi- 
zând imediat telefonul. 


Focul mocnea în lumina strălucitoare a soa- 
relui, în timp ce câteva şuvițe de fum unduiau 
alene pe albastrul cerului. Grinzile de lemn 
carbonizate arătau ca pielea de crocodil, iar pe 
pajiştea din fața casei cu două etaje erau parca- 
te de-a valma maşinile poliţiştilor şi cisternele 
pompierilor. Un grup de curioşi priveau cu guri- 
le căscate din spatele panglicii galbene ce îm- 
prejmuia locul. 

Pe iarba pârjolită de incendiu fuseseră aşeza- 
te unul lângă altul patru sicrie şi un sac mortu- 
ar. Am pornit într-acolo şi, o bună bucată de 
timp, parcă nu mă apropiasem nici măcar cu un 
pas; mă simțeam ca-ntr-un coşmar în care 
nu-mi puteam atinge ţinta. 

Cineva m-a apucat de braț şi a-ncercat să mă 
oprească. Nu-mi amintesc ce i-am spus, dar 
ştiu că am văzut un chip îngrozit. Am înaintat 
cu greu printre rămăşiţe, inhalând mirosul 
înecăcios al lucrurilor arse, carbonizate şi ume- 


de, duhoare pe care nu cred că o voi uita toată 
viața. 

Ajunsă în dreptul primului coşciug, am privit 
înăuntru. Tot ce mai rămăsese era expus lumi- 
nii. Soarele începuse să urce pe cer şi avea să-i 
dea din clipă-n clipă sărutul cel de pe urmă 
creaturii înspăimântătoare, udă leoarcă şi întin- 
să pe un aşternut alb, de mătase. 

Să fi fost Bill? Nu-mi puteam da seama. Cor- 
pul se dezintegra chiar sub ochii mei. Fărâmițe 
de carne se exfoliau la prima adiere de vânt, ori 
se dezintegrau în şuvițe mici de fum în locurile 
în care cădeau razele soarelui. 

Fiecare sicriu prezenta aceeaşi privelişte în- 
grozitoare. 

Sam stătea alături de mine. 

— Sam, ce zici, este asta o crimă? 

— Chiar nu ştiu, Sookie, mi-a răspuns clăti- 
nând uşor din cap. Din punct de vedere legal, 
uciderea unui vampir este considerată crimă, 
dar mai întâi ar trebui dovedită premeditarea 
incendiului, ceea ce nu cred să fie o sarcină 
prea dificilă. 


Simțeam amândoi mirosul puternic de ben- 
zină. În jurul casei erau o grămadă de persoane 
care lucrau de zor, umblau agitate de colo-colo 
şi îşi reproşau urlând tot felul de lucruri. Nu mi 
se părea a fi o echipă care să desfăşoare cu 
profesionalism investigația la locul faptei. 

— Dar, Sookie, mi-a zis Sam arătând spre sa- 
cul mortuar, acest trup este al unei ființe uma- 
ne şi sunt sigur că vor trebui să investigheze 
cauzele incendiului. În haita de ieri-noapte nu 
cred să fi existat măcar unul care să se fi gândit 
că aici ar putea fi şi un om, ca să nu mai amin- 
tesc de faptul că nici măcar n-au gândit ce fac. 

— Sam, dar tu de ce-ai venit aici? 

— Pentru tine, mi-a răspuns el, simplu. 

— Sam, n-o să ştiu până diseară dacă Bill a 
fost sau nu aici. 

— Da, aşa e. 

— Şi cum să aştept până atunci? Ce să fac? 

— Nu te-ar putea ajuta calmantele, ori som- 
niferele? mi-a sugerat el. 

— Nu am aşa ceva acasă, i-am răspuns. N-am 
avut niciodată probleme cu somnul. 


Conversaţia devenea din ce în ce mai ciuda- 
tă, însă nu mă puteam gândi la alte subiecte. 

În fața mea stătea un bărbat solid, reprezen- 
tant al poliției locale, care începuse deja să 
transpire în căldura domoală a dimineții; arăta 
foarte obosit. Fusese probabil în tura de noapte 
şi rămăsese peste program din pricina incendi- 
ului, care ştiam bine că fusese provocat de oa- 
meni. 

— Domnişoară, le-aţi cunoscut pe aceste per- 
soane? 

— Da, le-am întâlnit de vreo două ori. 

— Le puteţi identifica? 

— Cine ar putea fi în stare să identifice aşa 
ceva? i-am răspuns, nevenindu-mi să cred 
ce-mi auzeau urechile. 

Cadavrele, complet desfigurate, aproape că 
se dezintegraseră, iar străinului părea să i se 
facă rău. 

— Aşa este, don'şoară. V-aţi putea uita puțin 
la cadavrul uman? 

— Da, am încuviințat, înainte de a-mi da 
seama dacă puteam să-i răspund şi altceva, un 


obicei de care-mi era foarte greu să mă debara- 
sez. 

De parcă ar fi presimţit că voiam să mă răz- 
gândesc, bărbatul solid a îngenunchiat pe iarba 
pârjolită şi a desfăcut fermoarul sacului. Chipul 
înnegrit de funingine aparținea unei tinere pe 
care nu o văzusem niciodată, slavă Domnului! 

— Nu o cunosc, i-am răspuns, simțind că mi 
se înmoaie genunchii. 

Sam însă m-a prins înainte să ating pămân- 
tul şi m-am sprijinit de el. 

— Sărmana fată, am şoptit. Sam, nu ştiu ce 
să fac. 

Poliţiştii mi-au luat destul din timpul liber pe 
care-l aveam în ziua aceea şi mi-au cerut să le 
spun tot ce ştiam referitor la vampirii care locu- 
iseră acolo. N-au părut prea impresionați de 
informațiile mele, respectiv numele celor trei: 
Malcolm, Diane, Liam. De unde aş fi putut şti 
vârsta acestora, locul în care se născuseră, avo- 
caţii care le reprezentau interesele, motivul 
pentru care se stabiliseră în Monroe? Nici mă- 
car nu ştiam unde îşi aveau locuința. 


Odată ce anchetatorul a aflat că-i cunoscu- 
sem pe cei trei prin intermediul lui Bill, m-a 
întrebat imediat cine era acest vampir şi unde-l 
putea găsi. 

— E posibil să fie chiar acolo, i-am răspuns, 
arătându-i către cel de-al patrulea coşciug. Până 
diseară nu pot şti dacă... 

M-am oprit şi mi-am dus involuntar mâna la 
gură. 

În acel moment, unul dintre pompieri şi co- 
legul său au început să râdă: 

— Vampiri sudişti crocanţi! a zis cel mai 
scund dintre ei, strigând şi la polițistul care mă 
chestiona: Hei, ia te uită, pe-aci au început să se 
răscoacă vampirii! 

L-am lovit cu piciorul, lucru care nu i s-a mai 
părut deloc amuzant. Sam m-a prins imediat, 
iar polițistul l-a imobilizat pe pompier, în timp 
ce eu zbieram şi mă zbăteam să mă năpustesc 
din nou asupra lui, doar că Sam nu-şi slăbea 
deloc strânsoarea. 

Sam însă m-a tras imediat spre maşina mea, 
încorsetându-mă în braţe ca în două cercuri de 
oțel. Am avut în acel moment o străfulgerare de 


ruşine, la gândul că, dac-ar fi trăit bunica mea, 
cum ar fi fost să audă că urlasem la un functio- 
nar public şi-l agresasem fizic. Această imagine 
m-a determinat să-mi potolesc ostilitatea ne- 
bunească la fel de rapid cum ai sparge un balon 
cu acul. L-am lăsat pe Sam să mă aşeze pe sca- 
unul din dreapta şoferului, iar după ce-a pornit 
maşina şi a dat cu spatele, n-am mai scos o 
vorbă până acasă. 

Era de-abia zece şi jumătate dimineaţa când 
am ajuns acasă şi, din moment ce în seara ace- 
ea urma să trecem la ora de vară, aveam de 
aşteptat cel puţin zece ore. 

În timp ce stăteam pe canapea, privind în 
gol, Sam a dat câteva telefoane şi, cinci minute 
mai târziu, a revenit în camera de zi. 

— Sookie, ce mai stai? mi s-a adresat el subit. 
Storurile astea sunt foarte murdare. 

— Ce? 

— Storurile, cum de-ai putut să le laşi să 
ajungă în halul ăsta? 

— Ce tot spui? 


— Trebuie neapărat să le curățăm. Adu-mi o 
căldare cu apă, puţin clor şi nişte cârpe. Ah, şi 
te-aş ruga să faci şi nişte cafea. 

I-am ascultat rugămintea, dar m-am mişcat 
foarte încet şi cu mare precauţie, de teamă că 
m-aş fi putut usca şi dezintegra la fel ca trupu- 
rile pe care le văzusem în sicrie. 

Până când am revenit cu găleata şi câteva 
cârpe, Sam dăduse jos perdelele. 

— Unde ţii maşina de spălat? 

— În spate, dincolo de bucătărie, i-am spus, 
indicându-i locul cu degetul. 

Sam a plecat cu brațele pline de rufe spre 
camera în care se găsea maşina de spălat. Buni 
spălase perdelele cu nici o lună de zile în urmă, 
pentru vizita pe care ne-o făcuse Bill. Însă nu 
am suflat nici o vorbă față de Sam despre acest 
lucru. 

Am coborât unul din storuri, i-am fixat lame- 
lele şi m-am apucat să-l spăl. După ce am făcut 
lună storurile, am frecat amândoi tocurile feres- 
trelor. Puțin mai târziu, a început să plouă, aşa 
că nu am mai putut ieşi afară. Sam s-a înarmat 
cu un spălător extensibil cu mâner şi a început 


să curețe pânzele de păianjen din colțurile ta- 
vanului, în vreme ce eu am şters marginile 
podelei. Apoi, a dat jos oglinda de deasupra 
căminului, a curățat de praf porțiunea de perete 
unde noi nu reuşiserăm să ajungem, am spălat 
oglinda şi am reaşezat-o la locul ei. Am lustruit 
şemineul vechi din marmură până când n-a 
mai rămas nici urmă din focul de peste iarnă. 
Am aşezat în fața căminului un paravan foarte 
frumos, pictat cu magnolii înflorite, după care 
am curăţat televizorul şi i-am cerut lui Sam să-l 
ridice, aşa încât să şterg şi praful de sub el. Am 
pus toate casetele cu filme în carcasele lor şi 
le-am notat pe cele pe care le înregistrasem de 
curând. Am ridicat pernele de pe canapea şi am 
dat cu aspiratorul prin toate ungherele, cură- 
tind astfel murdăria care se adunase între mar- 
gini, unde am găsit totodată cinci cenți şi o 
monedă de un dolar. Am aspirat covorul, după 
care am şters parchetul cu spălătorul şi am 
trecut în partea rezervată sufrageriei, unde am 
lustruit tot ce se putea lustrui. Odată ce lemnul 
mesei şi al scaunelor şi-a recăpătat luciul, Sam 


m-a întrebat de câtă vreme nu mai dădusem 
atenție tacâmurilor de argint ale bunicii. 

Într-adevăr, eu nu le curățasem niciodată şi, 
când am deschis bufetul, mi-am dat seama că 
trebuia să ne ocupăm şi de ele. Am cărat toate 
tacâmurile în bucătărie, am găsit soluția de 
curățat şi ne-am pus iarăşi pe lustruit. Deşi 
radioul era pornit, după o vreme mi-am dat 
seama că Sam îl oprea de fiecare dată când 
începeau ştirile. 

Toată ziua am curățat şi dereticat prin casă. 
A plouat de dimineață până seara. Sam mi-a 
vorbit numai pentru a mă orienta spre câte o 
nouă sarcină. 

Am muncit din greu. La fel şi el. La lăsarea 
serii, cred că aveam cea mai curată casă din 
districtul Renard. 

— Sookie, gata, eu plec, mi-a zis Sam. Presu- 
pun că vrei să rămâi singură. 

— Da, i-am răspuns. Vreau să-ți mulțumesc 
într-o bună zi, dar nu o pot face acum. Astăzi 
m-ai salvat. 

I-am simţit buzele atingându-mi uşor fruntea 
şi, un minut mai târziu, am auzit uşa de la in- 


trare închizându-se. M-am aşezat la masă şi am 
privit cum întunericul învăluia încet-încet bu- 
cătăria. Când n-am mai putut vedea nimic, am 
luat o lanternă mare şi am ieşit afară. 

Nu mă interesa că ploaia continua să cadă. 
Purtam doar o rochie din doc fără mâneci şi 
sandale, adică exact aşa cum mă îmbrăcasem 
imediat după telefonul lui Jason de dimineață. 

Am poposit o clipă sub picăturile călduţe ale 
ploii, iar şuvițele de păr mi s-au lipit de cap şi 
rochia mi s-a udat şi-am simţit-o cum atârnă 
grea pe mine. Am luat-o în stânga, spre pădure, 
şi mi-am croit drum printre copaci, mai întâi 
precaută şi cu paşi mărunți. Pe măsură ce se 
risipea influența liniştitoare a lui Sam, am înce- 
put să iuțesc pasul, ajungând apoi să alerg cât 
mă țineau picioarele, lovindu-mi obrajii de 
crengile aplecate ale arborilor şi zgâriindu-mi 
picioarele prin buruienile de tot felul. leşind din 
pădure am gonit spre cimitir, luminându-mi 
calea cu fasciculul lanternei. Mă gândisem să 
merg în cealaltă parte a casei Compton, dar am 
simțit dintr-odată că Bill ar trebui să fie chiar 
acolo, în cei şase acri plini de oase şi pietre 


funerare. M-am oprit în centrul celei mai vechi 
părți a cimitirului, înconjurată de morminte 
modeste şi monumente funerare impresionan- 
te, doar în tovărăşia morților. 

— Bill Compton! am strigat. leşi odată afară! 

M-am învârtit în cerc, scrutând bezna totală 
din jurul meu, ştiind bine că, deşi eu nu-l pu- 
team vedea, Bill mă putea zări foarte uşor — 
asta în cazul în care una dintre siluetele înne- 
grite, carbonizate şi exfoliate pe care le văzu- 
sem în curtea casei din Monroe nu era a lui. 

Nu s-a auzit nici un sunet şi nici o mişcare, 
cu excepția ploii torențiale ce mă udase leoarcă. 

— Bill! Bill! leşi odată! 

Brusc, n-am auzit, ci mai degrabă am simţit 
mişcare în dreapta mea. Mi-am îndreptat lan- 
terna în acea direcție. Pământul s-a curbat şi, în 
timp ce eu rămăsesem stană de piatră, o mână 
albă a apărut subit din solul cărămiziu. 
Umflându-se, țărâna s-a fărâmițat şi din pă- 
mânt a ieşit o siluetă. 

— Bill? 

Forma s-a îndreptat spre mine. Înveşmântat 
doar în dungile roşietice ale țărânei spălate de 


ploaie şi având părul plin de noroi, Bill păşea 
şovăielnic în direcția mea. 

N-am putut să mă duc spre el. 

— Sookie, de ce-ai venit aici? m-a întrebat el 
după ce s-a oprit foarte aproape de mine, cu o 
voce care, pentru prima dată, părea dezorienta- 
tă şi nesigură. 

Trebuia să-i spun, dar nu puteam deschide 
gura. 

— Iubito, ce e? 

M-am prăbuşit ca o piatră grea, căzând în 
genunchi pe iarba îmbibată de apă. 

— S-a întâmplat ceva în timp ce-am dormit? 
m-a întrebat el, îngenunchind lângă mine, în 
timp ce apa îi curgea şiroaie pe trupu-i despu- 
iat. 

— Nu eşti îmbrăcat, i-am şoptit. 

— Nu, pentru că mi-aş fi murdărit hainele, 
mi-a răspuns el grijuliu. Aşa că mi le dau jos de 
fiecare dată când dorm în pământ. 

— Ah, fireşte. 

— Hai, spune-mi ce te frământă. 

— Dar nu vreau să mă urăşti. 

— Ai făcut ceva? 


— Ah, Dumnezeule, n-am făcut nimic! Însă 
aş fi putut să te avertizez mai serios; aş fi putut 
să te zgâlțâi de guler şi să te oblig să mă asculți. 
Am încercat să te sun, Bill! 

— Ce s-a întâmplat? 

I-am pus încet palma pe fiecare obraz în par- 
te, mângâindu-i pielea şi realizând cât de mult 
aş fi pierdut şi cât de mult aş putea pierde. 

— Bill, vampirii din Monroe sunt morți. Şi a 
mai fost cineva în afară de ei. 

— Harlen, a zis el cu glas voalat. Harlen a 
rămas la ei noaptea trecută, fiindcă el şi Diane 
se înțelegeau perfect... 

Bill a tăcut, fixându-mă cu privirea şi aştep- 
tând să continui. 

— Au fost arşi. 

— Şi n-a fost un accident. 

— Nu. 

S-a ghemuit lângă mine în bezna împânzită 
de picăturile ploii şi, fără să-i pot vedea chipul, 
strângeam puternic lanterna în mână, simțind 
dintr-odată cum mă părăsesc toate forțele, în 
timp ce Bill devenea din ce în ce mai furios. 

Îi simţeam din plin cruzimea. 


Simţeam că era foarte înfometat. 

Nu-l văzusem niciodată comportându-se ca 
un adevărat vampir. Nu mai rămăsese nimic 
uman în el. 

În momentul imediat următor, şi-a întors 
chipul spre cer şi a început să urle. 

Din turbarea care pusese stăpânire pe el, 
mi-am dat seama că era în stare să ucidă chiar 
în clipa aceea, iar eu eram persoana cea mai la 
îndemână. 

De îndată ce-am înțeles pericolul în care mă 
aflam, Bill m-a apucat de braţe şi m-a tras uşor 
către el. Nu avea nici un rost să mă opun. De 
fapt, simțeam că un astfel de gest n-ar fi făcut 
decât să-l întărâte şi mai mult. Bill m-a ţinut la 
mai puțin de două degete distanță de el şi 
aproape că-i puteam percepe mirosul pielii, 
simțindu-i din plin neliniştea şi furia lăuntrică. 

Simţind că salvarea mi-ar putea veni numai 
dacă-i orientam energia în altă direcție, am 
anulat complet distanţa dintre noi şi i-am atins 
pieptul cu buzele. I-am lins picăturile de ploaie, 
dezmierdându-l cu obrazul şi strângându-l 
puternic în braţe. 


O clipă mai târziu, i-am simţit dinții 
crestându-mi umărul. După care Bill s-a prăbu- 
şit ţeapăn, greu şi pe deplin stârnit, 
culcându-mă brutal cu spatele în noroi şi 
împlântându-se în mine cu atâta forță, încât ai 
fi zis că doreşte să străpungă pământul prin 
trupul meu. Am ţipat, iar el mi-a răspuns 
printr-un mârâit, de parcă am fi fost doi sălba- 
tici ce se tăvăleau în noroi, doi oameni ai ca- 
vernelor. Mâinile mi s-au încleştat în pielea 
spatelui său şi am simţit pe brațe ropotul pică- 
turilor, căldura şuvițelor de sânge ce mi se 
scurgeau pe sub unghii şi ritmul stăruitor al 
mişcării sale. Când şi-a înfipt colții adânc în 
gâtul meu, am crezut că mă va afunda complet 
în noroi şi că acolo îmi voi găsi mormântul. 

Am terminat subit, iar Bill a urlat în momen- 
tul orgasmului, după care s-a prăbuşit peste 
mine, retrăgându-şi caninii şi mângâind cu 
limba locul în care mă înțepase cu dinții. 

Crezusem că, fără să vrea, ar fi putut să mă 
omoare. 

Muşchii nu mă mai ascultau deloc, deşi şti- 
am foarte bine cum voiam să acționez. Bill m-a 


luat în brațe şi m-a dus la el acasă, a deschis 
larg uşa de la intrare şi m-a cărat până în baia 
spațioasă. După ce m-a lăsat pe carpetă — pe 
care i-am murdărit-o de noroi, apă de ploaie şi 
o şuviță de sânge —, Bill a dat drumul la apă şi, 
odată ce s-a umplut cada, m-a ridicat şi m-a 
pus înăuntru, după care a intrat şi el. Am lene- 
vit amândoi pe scaunele căzii, bălăcindu-ne 
uşor picioarele în apa înspumată ce-şi pierdea 
încet-încet transparența. 

Bill privea în gol, pierdut. 

— Au murit chiar toţi? a întrebat el foarte în- 
cet. 

— Toţi, plus o tânără, i-am răspuns, tot în 
şoaptă. 

— Ce-ai făcut azi, toată ziua? 

— Am făcut curat în casă. M-a ajutat şi Sam. 

— Sam, a repetat Bill, gânditor. Sookie, spu- 
ne-mi, poţi să citeşti mintea lui Sam? 

—Nu, i-am mărturisit  simțindu-mă 
dintr-odată extenuată. 

Mi-am cufundat capul în apă şi, când mi l-am 
ridicat, Bill s-a apropiat cu sticla de şampon, 
mi-a spălat bine părul, mi l-a clătit şi apoi m-a 


pieptănat, la fel ca prima dată când făcuserăm 
dragoste. 

— Bill, îmi pare rău pentru prietenii tăi, i-am 
spus atât de extenuată, încât de-abia mi-am 
găsit cuvintele. Însă mă bucur nespus că tu eşti 
în viață. 

L-am cuprins de gât cu braţele şi mi-am lăsat 
capul pe umărul lui, la fel de dur ca o rocă, du- 
pă care el m-a şters cu un prosop mare şi alb. 
Îmi amintesc apoi că am apreciat moliciunea 
pernei, după care Bill s-a întins lângă mine, m-a 
luat în braţe şi, câteva clipe mai târziu, am 
adormit. 

Imediat după miezul nopţii, m-au trezit nişte 
zgomote de paşi. Cred că visasem ceva destul 
de urât, pentru că inima-mi bătea puternic. 

— Bill? am întrebat cu teamă în glas. 

— Ce este? mi-a răspuns el, aşezându-se pe 
marginea patului. 

— S-a întâmplat ceva? 

— Nu. Am ieşit puțin pe-afară. 

— E cineva în curte? 


— Nu-i nimeni, iubita mea, mi-a răspuns el 
foşnind aşternuturile şi strecurându-se lângă 
mine. 

— Oh, Bill, nici nu vreau să mă gândesc, dar 
până acum am crezut că eşti şi tu într-unul din 
acele coşciuge, i-am zis, având în minte imagi- 
nile şi momentele trăite. 

— Sookie, nu te-ai gândit că şi tu ai putea 
ajunge într-unul din acei saci mortuari? Dacă 
vor veni în zorii zilei să dea foc şi casei tale? 

— Trebuie să mergem neapărat la mine! De 
casa mea nu se vor atinge! Vei fi în siguranță 
alături de mine, i-am răspuns cu toată convin- 
gerea. 

— Sookie, ascultă-mă: ai putea muri din cau- 
za mea. 

— Şi ce-aş pierde? l-am întrebat, înflăcărată. 
Din clipa în care ne-am întâlnit am trăit cea 
mai frumoasă perioadă a vieții mele! 

— Dacă mor, du-te la Sam. 

— Mă dai deja altuia? 

— Nu, niciodată, mi-a răspuns pe un ton 
calm şi imperturbabil. Niciodată! 


Stătea la numai un cot distanță de mine şi 
i-am simțit mâinile strângându-mă uşor de 
umeri, după care s-a aplecat şi şi-a lipit corpul 
rece de al meu. 

— Bill, ascultă-mă şi tu. Nu am eu prea multă 
şcoală, dar proastă nu sunt. Într-adevăr, nu am 
o experiență vastă, i-am zis, sperând să nu 
zâmbească în întuneric, şi nu sunt obişnuită cu 
vicleniile oamenilor, dar naivă nu sunt. Îi pot 
convinge să te accepte. Ştiu că o pot face. 

— Dacă există cineva capabil de acest lucru, 
tu eşti aceea, mi-a răspuns el. Te doresc încă o 
dată. 

— Adică...? Ah, înțeleg, i-am răspuns după ce 
mi-a luat mâna şi a coborât-o spre abdomenul 
său. Şi eu te doresc, i-am mărturisit sinceră, 
sperând să supraviețuiesc zguduiturilor din 
cimitir, unde Bill fusese atât de violent, încât 
mă simțeam de parcă aş fi fost bătută, deşi încă 
mă bucuram de acel fior călduț ce-mi străbătea 
corpul, acea senzație plăcută de excitare cu 
care mă răsfățase Bill. 

— Scumpule, i-am zis, dezmierdându-l pe tot 
corpul. lubitule, am adăugat, sărutându-l cu 


pasiune şi simțindu-i colții cu vârful limbii, ce 
crezi, o poţi face fără să muşti? l-am întrebat în 
şoaptă. 

— Da. Însă mă simt extraordinar când îţi gust 
şi sângele. 

— Nu te-ai simți aproape la fel de bine şi fără 
acest lucru? 

— Nu va fi la fel de plăcut, însă nu vreau să 
te epuizez. 

— Dacă nu-i prea mare deranjul, i-am răs- 
puns, uşor sarcastică. Ultima dată mi-au trebuit 
câteva zile până să-mi revin. 

— Am fost un egoist... dar eşti mult prea bu- 
nă. 

— Dacă sunt în putere, aş putea fi şi mai bu- 
nă, l-am întărâtat. 

— Bun, atunci arată-mi cât eşti de puternică, 
mi-a zis el ispititor. 

— Întinde-te pe spate. Nu ştiu cum mă voi 
descurca, dar unor oameni le place această 
poziţie. 

Respirația i s-a întețit imediat ce l-am încăle- 
cat. Eram bucuroasă că în cameră era întuneric, 
iar afară continua să plouă. Un scurt fulger i-a 


luminat ochii strălucitori, în timp ce m-am 
aşezat în ceea ce speram să fie o poziție inspira- 
tă şi am simţit cum mă penetrează. Îmi puse- 
sem toată nădejdea în instincte şi acestea nu 
mi-au înşelat aşteptările. 


Capitolul 8 


Eram din nou împreună, iar îndoielile de pâ- 
nă atunci mi-au fost risipite temporar de teama 
pe care mi-o dăduse gândul că l-aş fi putut 
pierde. 

Dacă munceam nopțile, după serviciu mă 
duceam direct la Bill şi, de obicei, îmi petre- 
ceam la el restul nopţii. Când lucram de zi, Bill 
venea la mine după înserat şi ne uitam la tele- 
vizor, ori mergeam la cinematograf, ori jucam 
scrabble. O dată la trei zile îmi luam liber şi Bill 
îmi promisese că se va abține să mă muşte în 
acea noapte; altminteri începeam să mă simt 
foarte obosită şi anemică. Şi chiar exista acest 
pericol, dacă Bill se hrănea din mine prea 
mult... Aşa că am început să iau o mulțime de 
vitamine şi fier, până când Bill a început să se 
plângă de aroma pe care o căpătasem şi am fost 
nevoită să reduc consumul de fier. 


Când dormeam noaptea, Bill se ocupa de alte 
treburi. Uneori citea, alteori se plimba până 
spre dimineaţă, iar altă dată muncea în curtea 
casei, la lumina becurilor de veghe. 

Dacă a luat cumva sânge şi de la alte persoa- 
ne, a ținut secret acest lucru şi l-a făcut departe 
de Bon Temps, aşa cum de altfel îi şi cerusem. 

Rutina era întru câtva îngrijorătoare, deoare- 
ce simțeam că nu facem altceva decât să aştep- 
tăm. Incendierea cuibului din Monroe îl înfuria- 
se pe Bill şi cred că-l şi înspăimântase. Este 
totuşi iritant să ştii că în starea de veghe eşti 
extraordinar de puternic, iar în timpul somnu- 
lui devii complet neputincios. 

Ne întrebam amândoi dacă se mai domolise 
antipatia populaţiei față de vampiri, odată ce 
dispăruseră definitiv din scenă scandalagiii 
aceia teribili. 

Deşi Bill nu mi-a vorbit direct despre acest 
lucru, din cursul pe care îl luau uneori conver- 
saţiile noastre ştiam că-şi făcea griji în privința 
siguranței mele, din moment ce criminalul lui 
Maudette, al lui Dawn şi al bunicii mele încă era 
în libertate. 


Dacă locuitorii din Bon Temps şi din orăşele- 
le învecinate crezuseră cumva că incendierea 
vampirilor din Monroe le va mai linişti gânduri- 
le în privința crimelor, ei bine, se înşelaseră, 
pentru că în urma autopsiei celor trei cadavre 
se descoperise că victimelor nu li se luase nici o 
picătură de sânge în momentul uciderii. În plus, 
urmele de mușcături de pe gâtul lui Maudette şi 
al lui Dawn nu doar păreau, ci chiar erau foarte 
vechi. Cauza morții celor două fete o reprezen- 
tase strangularea. De asemenea, s-a constatat 
că ele avuseseră raporturi sexuale înainte să 
moară, dar şi după. 

Eu, Arlene şi Charlsie eram foarte precaute 
când mergeam singure în parcare, înainte să 
intrăm în casă aveam grijă să verificăm dacă 
uşa nu fusese cumva descuiată şi căutam să nu 
trecem cu vederea maşinile care s-ar fi ținut 
prea mult după noi. Însă este foarte obositor şi 
stresant să-ți menţii permanent trează o ase- 
menea stare de prudenţă şi sunt convinsă că, 
într-un târziu, am fi renunțat toate şi am fi 
revenit la vechile noastre obiceiuri, fapt oare- 
cum scuzabil în cazul colegelor mele care nu 


locuiau singure, aşa cum se întâmplase cu pri- 
mele două victime; Arlene locuia cu copiii ei şi 
cu Rene Lenier din când în când, iar Charlsie cu 
soțul ei, Ralph. 

Eu însă nu stăteam cu nimeni. 

Jason începuse să vină seară de seară la bar 
şi, dându-mi de înțeles că dorea să repare rup- 
tura apărută între noi, căuta de fiecare dată să 
converseze cu mine, iar eu îi răspundeam cât 
puteam de prietenos. Dar Jason căpătase obice- 
iul să bea tot mai mult şi, chiar dacă părea să 
țină cu adevărat la Liz Barrett, patul lui deveni- 
se la fel de frecventat ca o toaletă publică. Am 
rezolvat împreună neînțelegerile referitoare la 
proprietăţile bunicii şi la cele ale unchiului 
Bartlett, deşi numai pe el îl interesau acestea 
din urmă, pentru că unchiul Bartlett îi lăsase lui 
Jason tot ce avea, mai puţin banii pe care îi 
primisem eu ca moştenire. 

Într-una din serile în care băuse o bere în 
plus, Jason mi-a spus că mai fusese chemat de 
două ori la poliție şi acest lucru îl înnebunea. 
Reuşise în sfârşit să intre în contact cu Sid Matt 
Lancaster, iar acesta îl sfătuise să nu mai dea 


curs invitaţiilor poliţiştilor, atâta vreme cât nu-l 
însoțea şi el, ca avocat. 

— De ce tot insistă să te cheme la secție? 
l-am întrebat. Înseamnă că este ceva ce nu 
mi-ai spus. Andy Bellefleur nu s-a agăţat de 
nimeni atât de mult şi ştim cu toţii că Dawn şi 
Maudette nu erau deloc mofturoase când ale- 
geau un partener cu care să-şi împartă patul. 

Jason m-a privit realmente îngrozit. Nu-l vă- 
zusem niciodată atât de stânjenit pe fratele 
meu mai mare. 

— Mi-au găsit filmele, a bombănit el. 

M-am aplecat, pentru a fi sigură că auzisem 
bine. 

— Ce filme? l-am întrebat, neştiind ce să 
cred. 

— Şşş, a făcut, privindu-mă spăsit. Ne-am 
filmat. 

În acel moment, cred că m-am ruşinat în 
aceeaşi măsură ca şi Jason. Frații şi surorile nu 
trebuie să ştie chiar totul unii despre ceilalți. 

— Le-ai dat voie să-ți ia casetele? i-am zis 
într-o doară, nevenindu-mi să cred cât fusese 
de nechibzuit. 


Jason s-a uitat în cealaltă direcție, iar ochii 
săi gri-albaştri s-au umplut de lacrimi. 

— Ai fost un prost, i-am spus. Chiar dacă ţi se 
poate ierta faptul că nu aveai de unde să ştii că 
va apărea o asemenea conjunctură şi totul va 
ieşi la iveală, chiar nu te-ai gândit ce s-ar putea 
întâmpla în momentul în care vei dori să te 
căsătoreşti? Dacă una dintre fostele tale iubite 
va considera că este de datoria ei să trimită 
viitoarei tale mirese o copie a micilor voastre 
tangouri? 

— Surioară, mersi că mă ataci când sunt la 
pământ. 

Am inspirat profund. 

— Bine, gata, dar ai încetat să mai înregis- 
trezi astfel de casete, da? 

A dat energic din cap, însă nu l-am crezut. 

— I-ai spus lui Sid Matt despre toate acestea? 

Jason mi-a răspuns cu aceeaşi mişcare din 
cap, dar mai puţin categoric. 

— Şi crezi că ăsta e motivul pentru care te 
sâcâie Andy? 

— Da, mi-a zis el, morocănos. 


— Înseamnă că te vor lăsa în pace, odată 
ce-ţi vor analiza lichidul seminal şi vor vedea că 
nu corespunde cu ce au găsit la Maudette şi 
Dawn, i-am răspuns, încercând să nu-l privesc 
în ochi, aşa cum făcea de altfel şi el, fiindcă nu 
mai discutaserăm niciodată despre recoltarea 
unor astfel de probe. 

— Aşa mi-a zis şi Sid Matt. Doar că n-am în- 
credere în analizele lor. 

Nu-mi venea să cred: fratele meu avea suspi- 
ciuni față de cele mai sigure probe ce pot fi 
prezentate în instanță. 

— Crezi că Andy va falsifica rezultatele? 

— Nu, Andy e de treabă. El doar îşi face me- 
seria. Însă nu ştiu nimic despre chestia asta cu 
ADN-ul. 

— Eşti prostuţ rău de tot, i-am răspuns, spe- 
rând ca Sid Matt Lancaster să aibă mai multă 
putere de convingere, după care m-am întors şi 
am mers să servesc cu câte o nouă halbă mare 
de bere patru clienți din Ruston, studenți la 
colegiu, care păreau puşi pe chefuit. 

Înainte să plece din bar, am vorbit încă o dată 
cu Jason. 


— Vrei să mă ajuţi? m-a întrebat el, 
întorcându-şi spre mine un chip pe care abia 
l-am putut recunoaşte. 

Prietena cu care venise se dusese la toaletă, 
iar Jason mă abordase imediat ce trecusem pe 
lângă masa lui. Era prima oară când îmi cerea 
ajutorul. 

— Cum? 

— N-ai putea să le citeşti minţile bărbaţilor 
care vin în bar şi să afli cine este adevăratul 
făptaş al crimelor? 

—Jason, nu-i deloc atât de uşor pe cât pare, 
i-am răspuns încet, alegându-mi cu atenţie 
cuvintele. În primul rând, tipul respectiv trebuie 
să se gândească la crimă în momentul în care 
mă concentrez asupra lui. În al doilea rând, nu 
pot întotdeauna să percep cu limpezime gându- 
rile. Uneori mă simt de parcă aş asculta bruiajul 
unui aparat radio şi nu pot să disting absolut 
nimic. Alții manifestă un amalgam de senti- 
mente şi trăiri, este ca şi cum ai asculta pe ci- 
neva care vorbeşte în somn, înţelegi? Îmi pot da 
seama dacă sunt bucuroşi sau trişti, dar nu pot 
desluşi sensul cuvintelor. Iar altă dată, când 


reuşesc să prind câte-un gând, nu pot ajunge la 
sursa gândului dacă este aglomerație în came- 
ră. 

Jason se holba la mine. Până atunci nu vorbi- 
sem niciodată deschis despre deficiența mea. 

— Şi cum de-ai reuşit să nu înnebuneşti până 
acum? m-a întrebat el, dând uimit din cap. 

Intenționam să-i explic pe scurt modul în ca- 
re îmi foloseam bariera mentală, dar Liz Barrett 
a revenit la masă, proaspăt rujată şi aranjată. 
Jason şi-a reluat aerul de crai, cu multă uşurin- 
tă, în timp ce eu începusem să regret că nu 
discutasem cu el mai din vreme, când fusese 
singur. 

Mai târziu, când ne pregăteam de plecare, 
Arlene m-a întrebat dacă pot să văd de copiii ei 
în seara următoare. Urma să avem amândouă 
liber şi dorea să meargă în Shreveport cu Rene, 
să vadă un film şi să iasă la un restaurant. 

— Bineînţeles! i-am spus. N-am mai stat cu ei 
de multă vreme. 

Deodată, chipul lui Arlene a împietrit. 
Întorcându-și fața pe jumătate spre mine, a dat 


să-mi spună ceva, dar s-a gândit mai bine îna- 
inte de a-mi vorbi, apoi a bâlbâit: 
— Aăă... o să fie şi Bill la tine? 


— Da, fiindcă am stabilit să vedem amândoi 
un film. Mâine-dimineaţă trebuie să mă duc să 
închiriez o casetă video, însă o să iau ceva şi 
pentru copii, i-am zis, înțelegând imediat de ce 
şovăise. Ah, ia stai puţin, nu vrei să-i laşi pe ăia 
mici la mine dacă este şi Bill acolo? am între- 
bat-o, simțind cum creştea furia în mine. 

— Sookie, a început ea timid, scumpa mea. 
Ţin foarte mult la tine, dar nu ai cum să înțe- 
legi, pentru că nu eşti mamă. Nu-mi pot lăsa 
copiii în prezența unui vampir. Îmi este imposi- 
bil. 

— Chiar dacă sunt şi eu acolo şi țin la ei ca şi 
cum ar fi copiii mei? Indiferent de faptul că Bill 
nu s-ar atinge pentru nimic în lume de un co- 
pil? am răbufnit, aruncându-mi breteaua poşe- 
tei pe umăr şi ieşind pe uşa din spate, lăsând-o 
pe Arlene complet devastată. 

Deşi, fir-ar să fie, era cu prisosință de înțeles 
să fie îngrijorată! 


Când am cotit pe drumul ce ducea acasă mă 
mai liniştisem, deşi nu-mi trecuseră nervii de 
tot. Îmi făcusem griji în privința lui Jason, căşu- 
nasem pe Arlene, pe Sam îl priveam mai mereu 
atât de încruntată, încât, în ultima perioadă, se 
comporta cu mine de parcă aş fi fost o cunoş- 
tință oarecare. Nu ştiam dacă să mă duc la Bill, 
ori să mă îndrept direct spre casă, dar a doua 
variantă mi s-a părut o idee mai bună. 

Cincisprezece minute după ora la care ar fi 
trebuit să ajung la el, Bill şi-a arătat grija față de 
mine apărând neanunțat la uşa mea. 

— Nu ai venit şi nici n-ai sunat, m-a întâm- 
pinat el în şoaptă, imediat ce i-am deschis uşa. 

— Sunt un pachet de nervi, i-am zis. 

Precaut, Bill a păstrat distanța. 

— Îmi pare rău că te-am făcut să te îngrijo- 
rezi, i-am răspuns o clipă mai târziu. N-o să se 
mai repete, am adăugat îndepărtându-mă, por- 
nind spre bucătărie. 

Bill m-a urmat, sau cel puţin aşa am presu- 
pus, fiindcă se mişca atât de discret, încât nu-l 
puteam simți. Trebuia să-l văd ca să ştiu sigur 
că se află într-un loc sau altul. 


Când m-am oprit în mijlocul bucătăriei, l-am 
văzut sprijinit de tocul uşii, m-am simţit din 
nou cuprinsă de un val de furie şi m-am între- 
bat de ce alesesem camera aceea. Enervată, 
aproape că-mi venea să sparg tot ce-mi cădea 
în mână. Nu fusesem crescută aşa şi nu eram 
obişnuită să dau frâu liber unor astfel de impul- 
suri, aşa că mi-am înfrânat pornirea, strângând 
din pleoape şi încleştându-mi pumnii. 

— Trebuie să sap o groapă, i-am zis, pornind 
imediat spre uşa din spate. 

Am deschis larg uşile şopronului, am luat o 
cazma şi am pornit spre partea din spate a 
curții, unde aveam un petic de pământ pe care 
nu creştea absolut nimic de ani de zile. Am 
proptit muchia cazmalei în pământ, am apăsat 
cu piciorul şi am dislocat o bucată din sol. Am 
continuat sârguincioasă acțiunea, timp în care 
groapa se adâncea, iar movila de pământ de 
alături se înălța încet-încet. 

— Am muşchi foarte puternici la brațe şi 
omoplaţi, i-am spus, gâfâind din greu şi 
sprijinindu-mă de coada cazmalei. 

Bill şedea pe un şezlong şi mă privea. 


Văzând că nu-mi răspunde, mi-am reluat lu- 
crul şi, în cele din urmă, m-am ales cu o groapă 
de toată frumusețea. 

— Ai de gând să îngropi ceva? m-a întrebat el 
când şi-a dat seama că terminasem. 

— Nu, i-am răspuns, privind groapa. O să 
plantez un copac. 

— Ce fel de copac? 

— Un stejar secular, i-am răspuns, fără să 
stau prea mult pe gânduri. 

— Şi unde găseşti aşa ceva? 

— La grădina botanică. O să merg acolo săp- 
tămâna asta. 

— Sunt arbori cărora le trebuie zeci de ani să 
crească. 

— Şi ce contează asta pentru tine? am răbuf- 
nit, ducând înapoi cazmaua în şopron, după 
care m-am sprijinit extenuată de peretele ma- 
gaziei. 

Bill a vrut să mă ridice în braţe. 

— Sunt femeie în toată firea, m-am răstit la el. 
Pot să merg şi singură în casă. 

— Ţi-am greşit cu ceva? m-a întrebat el pe un 
ton destul de rece, care m-a făcut imediat să-mi 


revin şi să-mi dau seama că începeam să întrec 
măsura. 

— Îmi cer scuze din nou. 

— Ce te-a supărat atât de mult? 

Nu puteam să-i dezvălui discuţia cu Arlene. 

— Bill, tu ce faci când eşti nervos? 

— Scot un copac din rădăcini, mi-a răspuns 
el. Sau, câteodată, rănesc pe cineva. 

Să sap groapa nu fusese o treabă rea. Ba chiar 
fusese o activitate constructivă. Dar, chiar 
şi-aşa, eram în continuare destul de agitată, 
simțeam un fel de iritare uşoară, o nervozitate 
care-şi pierduse semnificativ din intensitate, 
dar încă persista. Câteva clipe mai târziu, am 
început să mă învârt de colo-colo, ca şi cum aş 
fi căutat să distrug primul lucru care-mi era la 
îndemână. 

Bill însă părea foarte priceput în a-mi desluşi 
limbajul trupului. 

— Ar trebui să faci dragoste, mi-a sugerat el. 
Fă-o cu mine. 

— N-am nici un chef de asta. 

— Te rog, dă-mi voie să-ți schimb părerea. 


A reuşit în cele din urmă să-mi calmeze fu- 
ria, dar sexul nu a putut să şteargă toată amă- 
răciunea din sufletul meu. Arlene mă desconsi- 
dera profund. 

În timp ce Bill îmi împletea părul — un obicei 
care-l liniştea foarte mult —, n-am făcut decât 
să privesc pierdută, în gol. 

— Astă-seară a venit şi Jason la bar, i-am 
spus. 

— Şi ce-a vrut? 

Bill era uneori foarte priceput în a tălmăci 
gândurile oamenilor. 

— S-a arătat interesat de capacităţile mele 
telepatice şi m-a rugat să le citesc minţile oa- 
menilor care intră în bar, că poate astfel voi 
reuşi să-l descopăr pe criminal. 

— Cu excepția câtorva zeci de puncte slabe, 
nu-i deloc o idee rea. 

— Serios? 

— Da, pentru că nici fratele tău şi nici eu nu 
vom mai fi priviți cu suspiciune dacă ucigaşul 
ajunge în spatele gratiilor şi, în plus, tu vei fi în 
siguranţă. 


— Aşa este, însă nu ştiu cum aş putea face 
lucrul ăsta. Îmi va fi foarte greu, plus că e dure- 
ros şi plictisitor să analizez o grămadă de in- 
formații, doar pentru a găsi un mic indiciu, o 
scânteie a unui gând. 

— Nu-i deloc mai dureros sau mai greu decât 
să fii suspectat de crimă. Problema ta e că te-ai 
obişnuit să-ți ţii ferecat acest har. 

— Vorbeşti serios? l-am întrebat, dând să mă 
întorc să-i văd chipul, dar mâinile sale m-au 
readus imediat în poziția în care stătusem, 
pentru a termina să-mi împletească părul. 

Nu considerasem niciodată ca fiind o atitudi- 
ne egoistă hotărârea de a sta departe de gându- 
rile oamenilor, însă, în situația de față, chiar aş 
fi fost egoistă, deşi urma să încalc serios intimi- 
tatea celor din jurul meu. 

— Voi acţiona ca un detectiv, mi-am şoptit, 
încercând să mă văd într-o lumină mai bună 
decât aceea de simplă persoană indiscretă. 

— Sookie, mi-a zis Bill pe un ton care mi-a 
stârnit atenția. Eric m-a rugat să te mai aduc o 
dată în Shreveport. 


Mi-a trebuit o clipă să-mi amintesc cine era 
Eric. 

— Ah, te referi la vikingul ăla solid? 

— Da, vampirul cel mai bătrân dintre noi, 
mi-a zis Bill mai clar. 

— Vrei să spui că ţi-a ordonat să mă duci 
acolo? 

Nu-mi plăcea deloc ce auzeam şi m-am în- 
tors imediat pe marginea patului, pentru a-l 
privi pe Bill direct în ochi. De această dată, nu 
m-a oprit. L-am scrutat atentă şi am observat 
pe chipul său ceva ce nu mai văzusem nicioda- 
tă. 

— Eşti obligat să mă duci la el, i-am zis îngro- 
zită, fiindcă nu-mi imaginasem că Bill poate 
primi ordine de la altcineva. Dar, scumpule, eu 
nu vreau să-l văd pe Eric. 

Însă dorința mea nu avea nici o importanță. 

— Ce, el e împăratul vampirilor? l-am între- 
bat înfuriată şi plină de îndoieli. Sau ţi-a făcut 
cumva o propunere pe care n-ai putut s-o re- 
fuzi? 

— Este mai bătrân decât mine şi, pentru a fi 
mai explicit, e foarte puternic. 


— Nimeni nu-i mai puternic decât tine, i-am 
răspuns, îndrăzneață. 

— Mi-aş fi dorit să ai dreptate. 

— Sau ce, este cumva şeful vampirilor din re- 
giune? 

— Da, cam aşa ceva. 

Bill fusese întotdeauna foarte rezervat în ce- 
ea ce privea modul în care se organizau şi tră- 
iau vampirii, iar acest lucru chiar nu mă deran- 
jase. Dar asta numai până în acel moment. 

— Şi ce vrea? Ce-mi poate face dacă refuz să 
merg? 

Bill a sărit peste răspunsul la prima mea în- 
trebare. 

— Va trimite pe cineva să te ia. 

— Tot vampiri? 

— Da. 

Maroniul-închis al ochilor săi, deşi opac, stră- 
lucea adânc, impresionant. 

Am încercat să analizez această stare de lu- 
cruri, fiindcă nu-mi plăcea deloc să primesc 
ordine şi nu eram obişnuită să ajung în situa- 
ții-limită în care să nu am variante între care să 


aleg. A trebuit să-mi bat capul câteva minute ca 
să evaluez situația. 

— Şi te vei simți cumva obligat să te lupți cu 
ei? 

— Bineînţeles. Doar eşti a mea. 

Iarăşi apăruse acest „a mea”, ceea ce ar fi pu- 
tut însemna că el chiar vorbea serios. Simțeam 
că nu mai era mult până să-mi dea lacrimile, 
deşi ştiam bine că nu mă puteau ajuta cu nimic. 

— Înseamnă că va trebui să mă duc, i-am zis, 
încercând să nu par prea amărâtă. Dar să ştii că 
ăsta nu-i altceva decât şantaj. 

— Sookie, vampirii nu sunt ca oamenii. Eric se 
poate folosi de orice mijloc pentru a-şi atinge 
țelul, adică acela de a te aduce în Shreveport. 

Nu trebuia să-mi dea prea multe explicaţii 
pentru a se face înțeles. 

— Ei bine, şi eu am înțeles, dar nu-mi place 
deloc. Mă simt de parcă aş fi între ciocan şi 
nicovală! Şi ce vrea de la mine? am întrebat, 
privindu-l dezgustată pe Bill imediat ce auzi- 
sem clar răspunsul în minte. Ah, nu, pentru 
nimic în lume nu fac una ca asta! 


— Nu va face sex cu tine şi nici nu te va muş- 
ca, decât peste cadavrul meu. 

Chipul strălucitor al lui Bill şi-a pierdut parcă 
orice urmă de familiaritate şi a devenit complet 
străin. 

— Iar dacă şi el ştie bine acest lucru, i-am zis 
nesigură, înseamnă că vrea să mă vadă pentru 
alt motiv. 

— Da, m-a aprobat Bill. Însă nu ştiu despre ce 
poate fi vorba. 

— Aşa stând lucrurile, dacă nu mă vrea pen- 
tru farmecul meu şi nici pentru calitatea excep- 
țională a sângelui meu, s-ar putea să mă cheme 
pentru micuțul meu... cusur. 

— Te referi la harul tău. 

— Exact, i-am zis sarcastică. La harul meu 
atât de preţios. 

Furia-mi, despre care crezusem că se potolise 
definitiv, a revenit instantaneu şi m-a copleşit 
ca o gorilă de două sute de kilograme. Mă sim- 
team speriată de moarte şi m-am întrebat ce 
simțea Bill. Mi-era însă teamă să-l întreb până 
şi acest lucru, aşa că am întrebat cu totul altce- 
va. 


— Când? 

— Mâine-noapte. 

— Presupun că acesta este unul dintre nea- 
junsurile unei relații netradiționale, i-am zis, 
privind peste umărul său la modelul tapetului 
pe care-l alesese bunica în urmă cu mai bine de 
zece ani şi promițându-mi că-l voi schimba 
dacă voi trece cu bine peste această încercare. 

— Te iubesc, mi-a şoptit el. 

Nu era vina lui. 

— Şi eu te iubesc, i-am spus, simțind că tre- 
buie să încetez odată cu smiorcăiala şi cu cerşi- 
tul, cu milogeala de genul: „Te rog, nu-l lăsa pe 
vampirul cel rău să mă rănească; nu-l lăsa să 
mă violeze.” 

Dacă eu mă simţeam ca între ciocan şi nico- 
vală, Bill trebuie să fi trăit o senzație mult mai 
critică, deşi n-am reuşit nici măcar să estimez 
capacitatea de autocontrol de care dădea dova- 
dă. Oare să fi fost cu adevărat calm? Erau oare 
vampirii capabili să înfrunte dureri şi asemenea 
forme de neputinţă fără să simtă măcar o vagă 
nelinişte interioară? 


M-am uitat cu mai multă atenţie la chipul lui, 
la trăsăturile sale fine, atât de familiare, şi la 
tenul alb-mat, la bolta neagră a sprâncenelor şi 
la linia splendidă a nasului. Observându-i în 
acel moment caninii uşor lăsați, mi-am amintit 
că furia şi excitația sexuală îi făceau să se co- 
boare de tot. 

— Sookie, în seara asta..., a zis el, 
ademenindu-mă cu mâinile să mă întind ală- 
turi. 

— Ce anume? 

— Astăzi cred că ar trebui să bei din sângele 
meu. 

M-am strâmbat, scârbită: 

— Îh! Nu ai nevoie de toată puterea ta pentru 
mâine-noapte? Deocamdată, nu sunt rănită. 

— Cum te-ai simțit după ce-ai gustat din 
sângele meu şi după ce ţi-am pus înăuntru 
sânge de la mine? 

M-am gândit o clipă. 

— Destul de bine, am recunoscut. 

— Ai mai fost de-atunci bolnavă? 

— Nu, dar nici nu mă prea îmbolnăvesc eu 
aşa de uşor. 


— Ai avut mai multă energie? 

— Doar când nu mi-o iei tu înapoi! i-am răs- 
puns arțăgoasă, deşi nu m-am putut abține să 
nu zâmbesc uşor. 

— Ai fost mai puternică? 

— Aăă... da, m-am simţit mai în forță, i-am 
zis, amintindu-mi cât de bine îmi fusese cu o 
săptămână în urmă, după ce cărasem singură 
în casă fotoliul nou pe care mi-l cumpărasem. 

— Ţi-a fost mai uşor să-ţi controlezi forțele? 

— Da, am observat şi acest lucru, fiindcă am 
renunţat chiar şi la orele mele de odihnă. 

— Dacă bei din mine în seara aceasta, mâi- 
ne-noapte vei avea şi mai multă putere. 

— lar tu vei fi mai slăbit. 

— Asta numai dacă-mi iei prea mult sânge, 
dar chiar şi-aşa, mă pot recupera în timpul 
somnului de peste zi. Şi aş putea găsi pe cineva 
prin care să-mi refac forțele, înainte să mergem 
în Shreveport mâine-seară. 

Chipul mi-a trădat amărăciunea din suflet, 
fiindcă între a-l suspecta şi a şti sigur că se 
hrăneşte cu sângele altcuiva era o mare dife- 
rență. 


— Sookie, o fac numai pentru noi şi nu voi 
face sex cu nimeni, îţi promit. 

— Tu chiar crezi că sunt necesare toate aces- 
tea? 

— Cel puțin necesare, ca să nu mai spun că 
ne vor fi de mare ajutor. Şi avem nevoie de tot 
ajutorul posibil. 

— În regulă. Atunci, cum să facem? l-am în- 
trebat, bucuroasă că nu-mi mai aminteam prea 
multe din seara bătăii. 

Bill mă privea destul de ciudat şi-mi dădea 
impresia că era uşor amuzat. 

— Sookie, nu eşti entuziasmată? 

— Fiindcă urmează să beau din sângele tău? 
Scuză-mă, dar asta nu-i o metodă care să mă 
stimuleze. 

A dat încet din cap, ca şi cum ar fi fost peste 
puterea lui de înțelegere. 

— Uneori mai uit, a zis el, firesc. Chiar nu 
mai ştiu cum este să fii om. Aşadar, ce preferi: 
gâtul, încheietura sau pântecul? 

— În nici un caz abdomenul, i-am răspuns, 
pripindu-mă. Bill, chiar nu ştiu. Oh! Ce vrei tu. 

— Gâtul, a spus el. Suie-te pe mine, Sookie. 


— Dar e ca şi cum am face dragoste. 

— Aşa este cel mai uşor. 

L-am încălecat şi m-am lăsat uşor pe el, 
simțindu-mă oarecum ciudat, pentru că era o 
poziție în care stăteam numai când făceam 
dragoste. 

— Sookie, muşcă-mă, mi-a şoptit el. 

— Nu pot! am protestat. 

— Dacă nu muşti, voi folosi un cuțit. 

— N-am dinţii atât de ascuțiți ca ai tăi. 

— Sunt suficient de tăioşi. 

— O să te doară. 

A râs înfundat şi i-am simţit sub mine undui- 
rile pieptului. 

— Fir-ar să fie! 

Am tras puternic aer în piept, m-am îmbăr- 
bătat şi l-am muşcat. M-am descurcat foarte 
bine, n-avea rost să tărăgănez lucrurile. Am 
simțit pe buze gustul metalic al sângelui. Ge- 
mând încet, Bill şi-a coborât palmele pe spatele 
meu şi m-a pătruns cu degetele. 

Am tresărit, icnind. 

— Bea, mi-a zis el sălbatic şi m-am confor- 
mat imediat. 


Strângându-mă puternic în brațe, a început 
să geamă tot mai tare şi mai grav. Am fost cu- 
prinsă de un mic fior de nebunie, m-am prins 
de el ca o lipitoare, m-a penetrat şi a început să 
se mişte, ținându-mă strâns cu mâinile de 
coapse. Am continuat să-i sorb din sânge şi 
m-au invadat o mulțime de viziuni, imagini ce 
se derulau toate pe un fundal întunecat: siluete 
albe ce ieşeau din pământ şi porneau la vână- 
toare, suspansul goanei printre copaci, prada ce 
gâfâia în față şi spaima acesteia, excitantă; 
hăituirea, tropotul picioarelor, zvâcnetul sânge- 
lui prin vene... 

Bill a icnit prelung şi s-a cutremurat sub mi- 
ne în extazul orgasmului. Când m-am dezlipit 
de gâtul său, valul plăcerii m-a copleşit. 

A fost o trăire destul de exotică pentru o 
chelneriță telepată din nordul Louisianei. 


Capitolul 9 


A doua zi, am început să mă pregătesc încă 
dinainte de lăsarea serii. Bill îmi spusese că se 
va duce mai întâi să se hrănească din cineva şi, 
oricât mă iritase această idee, a trebuit ca în 
cele din urmă să-i dau dreptate. De asemenea, 
avusese dreptate şi în privinţa efectelor produ- 
se de aportul intim de vitamine pe care-l lua- 
sem cu o noapte înainte. Mă simțeam 
cu-adevărat extraordinar: foarte puternică, 
extrem de vigilentă, foarte inteligentă şi, destul 
de ciudat, chiar nespus de frumoasă. 

Ce-aş fi putut îmbrăca la scurtul meu inter- 
viu cu un vampir? Nu voiam să arăt că încer- 
cam să fiu sexy, dar nici nu mi-aş fi dorit să mă 
fac de râs şi să apar într-o ţinută oarecare. La 
fel ca-ntotdeauna, blugii păreau cea mai bună 
alegere. M-am încălțat apoi cu o pereche de 
sandale albe şi am îmbrăcat un tricou albastru, 
pe care nu-l mai purtasem deloc din momentul 


în care începusem să mă văd cu Bill, fiindcă 
lăsa să se vadă mugşcăturile şi semnele colților. 
Bănuiam că Bill nu-şi va exercita prea mult în 
noaptea aceea dreptul de „proprietate” asupra 
mea. Amintindu-mi de polițistul care-mi verifi- 
case gâtul, mi-am pus în poşetă o eşarfă. 
Gândindu-mă mai bine, am adăugat şi un lănți- 
şor de argint. M-am pieptănat şi mi-am lăsat 
părul — părea mai deschis cu cel puțin trei 
nuanțe — pe spate, liber. 

Bill a ciocănit la uşă exact în clipa în care în- 
cepea să mă frământe imaginea lui alături de o 
altă persoană, din sângele căreia trebuia să-şi 
extragă forța. I-am deschis şi ne-am privit pen- 
tru un minut. Buzele îi erau mai colorate ca de 
obicei, ceea ce însemna că se hrănise bine. 
Mi-am muşcat uşor buza, pentru a-mi reține 
impulsul de a-i reproşa ceva. 

— Se vede că te-ai schimbat, m-a întâmpinat 
el. 

— Crezi că vor observa şi alții? l-am întrebat, 
sperând ca diferenţa să nu fie prea vizibilă. 

— Nu ştiu. 


Mi-a întins mâna şi am pornit spre maşina 
lui; mi-a deschis portiera şi, în momentul în 
care am urcat, l-am atins uşor, crispându-mă 
deodată. 

— Ce e? m-a întrebat el, o clipă mai târziu. 

— Nimic, i-am răspuns, încercând să-mi păs- 
trez tonul vocii uniform, după care m-am aşe- 
zat pe scaunul din dreapta şi am rămas cu pri- 
virea țintă înainte. 

M-am gândit că nu avea nici un rost să mă 
înfurii pe vaca din care fusese făcut hamburge- 
rul pe care-l mâncase el. Şi nici pe el nu avea 
sens să fiu supărată. 

— Miroşi diferit, i-am zis după ce intrasem de 
câteva minute pe autostradă, păstrând apoi 
tăcerea alte câteva minute. 

— Acum ştii cum o să mă simt dacă te atinge 
Eric, mi-a spus el. Însă cred că o să mă simt 
mult mai groaznic, pentru că Eric va fi încântat 
să te atingă, în vreme ce mie chiar mi-a displă- 
cut hrana de mai devreme. 

I-am apreciat totuşi răspunsul, chiar dacă nu 
era în totalitate adevărat, fiindcă ştiam cât de 


mult îmi savuram mesele, chiar şi atunci când 
nu era mâncarea mea preferată. 

N-am discutat prea mult. Neştiind ce ne aş- 
teaptă, eram amândoi destul de îngrijoraţi şi, 
nu peste mult timp, ajunseserăm din nou în 
parcarea barului Fangtasia, de această dată în 
spatele său. Când mi-a deschis uşa, am simțit 
un impuls puternic de a mă agăța de scaun şi 
de a refuza categoric să cobor din maşină. Oda- 
tă ce-am izbutit să mă dau jos, a trebuit să lupt 
şi cu dorința intensă de a mă ascunde în spate- 
le lui Bill. Apoi, am înghiţit în sec, l-am luat de 
braț şi am pornit spre intrare, ca şi cum am fi 
mers cu deosebită plăcere la o petrecere. 

Bill mi-a căutat din ochi ajutorul şi am fost 
gata să-i arunc în schimb o privire mânioasă. 

Numele barului era artistic stanțat pe o uşă 
metalică de pe aleea de serviciu şi deservire ce 
trecea prin spatele tuturor magazinelor din acel 
mic centru comercial. În apropiere erau parcate 
mai multe automobile, printre care şi maşina 
lui Eric, o decapotabilă sport, roşie. Toate erau 
maşini foarte scumpe, ceea ce însemna că pro- 


babil nu voi vedea niciodată un vampir într-un 
Ford Fiesta. 

Bill a bătut de trei ori scurt şi de două ori rar. 
Era, bănuiesc, codul secret al vampirilor. Poate 
că mai târziu aveam să învăţ şi strângerea lor 
secretă de mână. 

Ne-a deschis aceeaşi femeie-vampir blondă, 
foarte frumoasă, pe care o văzusem data trecu- 
tă la masa lui Eric. Fără să ne adreseze vreun 
cuvânt, a făcut un pas înapoi şi ne-a dat voie să 
intrăm. 

Dacă Bill ar fi fost om, mi-ar fi reproşat cu si- 
guranță că-l strâng mult prea tare de mână. 

Blonda a apărut apoi în fața noastră mult mai 
rapid decât puteam eu s-o urmăresc; am pornit 
în spatele ei. Bill, evident, nu s-a arătat deloc 
surprins. Ne-a condus printr-un mic depozit ce 
semăna tulburător de mult cu magazia din 
barul Merlotte's şi apoi printr-un coridor îngust. 
Am intrat pe prima uşă din dreapta noastră şi 
am pătruns într-o cameră mică, dominată de 
prezența şi prestanța lui Eric. 

Bill nu s-a aruncat efectiv în genunchi ca să-i 
sărute mâna, dar şi-a aplecat capul reverenţios. 


În cameră mai era un vampir, Umbră Lungă; 
barmanul arăta într-o formă de zile mari şi se 
îmbrăcase într-un maiou mulat şi pantaloni 
sport, ambele de culoare verde-aprins. 

— Bill, Sookie, ne-a întâmpinat Eric. Bill, tu şi 
Sookie îl cunoaşteţi pe Umbră Lungă. Sookie, 
cred că ţi-o mai aminteşti pe Pam. lar el este 
Bruce. 

Bruce era om şi, chiar dacă mi se păruse cea 
mai respingătoare ființă umană pe care o văzu- 
sem vreodată, nu puteam să nu am toată com- 
pasiunea pentru acest sărman de vârstă mijlo- 
cie, burtos, cu părul negru şi rar, pieptănat pes- 
te cap. Avea gură mică şi guşă; purta un costum 
de stofă fină, bej, cămaşă albă şi cravată în 
carouri, maro cu bleumarin. Şedea pe un scaun 
simplu, în fața biroului lui Eric, şi transpira 
abundent. Eric, evident, stătea pe un jilț impu- 
nător. Pam şi Umbră Lungă se postaseră în 
dreptul zidului de vizavi de biroul lui Eric, ime- 
diat lângă uşă, iar Bill li s-a alăturat. Când am 
dat să-l însoțesc, Eric mi s-a adresat încă o dată. 

— Sookie, ascultă-l pe Bruce. 


Aşteptând să-mi vorbească, l-am privit câte- 
va secunde pe Bruce, după care am înțeles ime- 
diat ce-mi ceruse Eric. 

— Şi ce anume să ascult? l-am întrebat, pe un 
ton destul de strident. 

— Cineva şi-a însuşit şaizeci de mii de dolari 
din banii noştri, m-a lămurit Eric. 

Dumnezeule, acel cineva cred că-şi dorea din 
toată inima să moară. 

— Şi, decât să-i omorâm ori să-i torturăm pe 
toți oamenii-angajați, ne-am gândit c-ar fi mai 
practic să-i verifici tu şi să ne spui cine este 
făptaşul. 

Vorbise despre moarte şi tortură la fel de 
calm precum ar fi spus „bere şi alune”. 

— Şi apoi, ce-i veți face? l-am întrebat. 

Eric s-a arătat uşor surprins. 

— Îl vom pune să ne dea banii înapoi, mi-a 
răspuns el, simplu. 

— Şi după aceea? 

Fixându-mă cu privirea, şi-a mijit ochii al- 
baştri şi mari. 


— Ei bine, dacă vom avea şi dovezile necesa- 
re, îl vom preda pe vinovat poliției, mi-a repli- 
cat el, calm. 

Îmi era clar că minţea de înghețau apele. 

— Eric, vreau să facem un târg, i-am spus, fă- 
ră să mă obosesc să-i zâmbesc şi înțelegând 
clar că nu avea nici un rost să încerc să mă 
comport cu băgare de seamă, mai ales că, pen- 
tru moment, el nu părea deloc interesat să sară 
pe mine. 

— Şi la ce anume te-ai gândit, Sookie? m-a 
întrebat el, zâmbind îngăduitor. 

— Dacă-l vei da pe vinovat pe mâna poliției, 
îți promit că te voi ajuta şi altă dată, oricând ai 
nevoie. 

Eric a ridicat din sprânceană. 

— Da, ştiu că oricum ar trebui să mă confor- 
mez unei doleanţe similare viitoare, dar n-ar fi 
totuşi mai bine să vin de bunăvoie şi să avem 
astfel deplină încredere unul în celălalt? 

Simţeam că încep să transpir, nu-mi venea 
să cred că mă târguiam cu un vampir. În timp 
ce Eric părea să reflecteze la vorbele mele, 
brusc, i-am pătruns în minte şi am aflat că ar fi 


putut oricum să mă oblige să-l ajut, oricând şi 
ori de câte ori ar fi dorit, amenințându-l pe Bill 
sau pe oricare altă persoană la care tineam. 
Însă dorea totodată să trăiască în societate, să 
nu încalce legile, să aibă cu noi înțelegeri cinsti- 
te sau, cel puţin, atât de corecte cât puteau fi 
înțelegerile dintre oameni şi vampiri. De ase- 
menea, nu dorea să ucidă pe nimeni atâta timp 
cât nu era nevoit s-o facă. 

M-am simţit de parc-aş fi căzut într-o groapă 
plină de şerpi reci şi otrăvitori. Totul s-a derulat 
într-o fracțiune de secundă şi nu i-am perceput 
decât o părticică infimă a minţii, dar, chiar 
şi-aşa, a fost suficient cât să mă aflu față-n față 
cu o realitate complet diferită. 

— În plus — am continuat grăbită, înainte ca 
el să apuce să-şi dea seama că-i pătrunsesem în 
minte —, cum poți fi atât de sigur că hoțul este 
om? 

Pam şi Umbră Lungă au început să se agite, 
dar Eric le-a comandat, prin prezența sa impu- 
nătoare, să rămână pe loc. 

— Este o idee interesantă, a răspuns el. Pam 
şi Umbră Lungă sunt asociații mei, iar dacă nici 


unul dintre oamenii-angajaţi nu se face vinovat 
de acest furt, atunci îi vom verifica şi pe ei. 

— N-am făcut decât să-mi dau şi eu cu păre- 
rea, i-am zis sfioasă, în timp ce ochii săi albaştri 
şi distanți păreau ai unei ființe care nu-şi mai 
putea aminti ce înseamnă să fii om. 

— Hai, începe cu acest om, mi-a poruncit el. 

Am îngenuncheat lângă scaunul lui Bruce 
gândindu-mă cum să procedez, fiindcă nu în- 
cercasem până atunci să elaborez o metodă 
practică pentru acest fenomen ce se dovedea a 
fi destul de instabil. Atingerea, contactul direct 
mi-ar fi putut facilita recepţia. I-am luat mâna 
lui Bruce — deşi mi s-a părut un gest intim şi 
respingător — şi i-am suflecat mâneca, după 
care l-am apucat de încheietură şi l-am privit 
atentă în ochii săi mici. 

N-am luat nici un ban; numai un smintit ar fi fost 
în stare să-i fure şi să ne pună pe toţi într-un ase- 
menea pericol; iar dacă mă omoară ăştia, ce vor face 
Lillian şi Bobby şi Heather; de ce m-oi fi apucat eu să 
lucrez pentru vampiri; numai lăcomia m-a împins să 
fac lucrul ăsta, şi acum plătesc cu vârf şi îndesat; 
Dumnezeule, n-o să mai stau o clipă în preajma 


acestor creaturi; şi de unde poate să afle deşteapta 
asta cine le-a luat afurisiţii ăia de bani; de ce nu-mi 
dă odată drumul la mână, ce, e şi ea vampir sau ce, 
poate o fi vreun demon, că are nişte ochi tare ciudaţi; 
trebuia eu să aflu mai întâi cine le-a furat banii şi 
de-abia apoi să-i spun totul lui Eric... 

— Tu ai luat banii? l-am întrebat răsuflând 
uşurată, deşi ştiam deja răspunsul. 

— Nu, a grohăit Bruce, având pe chip bro- 
boane mari de sudoare şi reacționând mental la 
întrebarea mea, confirmându-mi astfel conclu- 
zia. 

— Ştii cine i-a furat? 

— Aş vrea eu. 

M-am ridicat, m-am întors spre Eric şi am 
negat dând din cap: 

— Nu-i el făptaşul. 

Pam l-a condus afară pe sărmanul Bruce şi a 
venit cu un alt angajat, de această dată subiec- 
tul fiind o chelneriță îmbrăcată complet în ne- 
gru, cu un decolteu impresionant şi păr ciufulit, 
blond-roşcat, ce-i curgea în valuri pe spate. O 
slujbă în Fangtasia era un vis pentru oricare 
dintre cocotele vampirilor, iar această femeiuş- 


că deținea suficiente cicatrice şi semne prin 
care arăta că-şi merita cu prisosință bacşişurile. 
Arăta suficient de sigură pe sine cât să-i zâm- 
bească larg lui Eric, dar şi îndeajuns de prostu- 
tă, încât să se aşeze plină de importanţă pe 
scaunul de lemn şi chiar să-şi încrucişeze pi- 
cioarele ăla Sharon Stone — şi-ar fi dorit ea. S-a 
arătat surprinsă să vadă în cameră un vampir 
străin şi o femeie. Prezența mea a nemulțu- 
mit-o profund, însă la vederea lui Bill şi-a lins 
buzele. 

— Bună, scumpete, i s-a adresat lui Eric, 
lăsându-mă să cred că nu avea nici un gram de 
imaginație. 

— Ginger, trebuie să răspunzi la întrebările 
pe care ţi le va pune această femeie, a anun- 
țat-o Eric pe un ton impasibil, distant şi rece ca 
un zid din beton. 

Ginger părea să-şi fi dat în sfârşit seama că 
era vorba de ceva serios. Şi-a încrucişat picioa- 
rele, şi-a aşezat cuminte mâinile în poală şi a 
arborat o mină gravă. 

— Da, stăpâne, i-a răspuns ea atât de artifici- 
al, încât am simţit că-mi vărs maţele. 


Mi-a arătat cu aroganță, printr-un gest cu 
mâna, că puteam să încep, de parcă mi-ar fi 
spus: „Dă-i drumul, slujnică a vampirilor ce 
eşti!” M-am aplecat s-o apuc de încheietură, dar 
m-a repezit cu brutalitate. 

— Să nu care cumva să mă atingi, a răbufnit 
ea, aproape sâsâind. 

Violenţa reacției i-a stârnit instantaneu pe 
vampiri şi am simţit cum atmosfera din cameră 
s-a tensionat brusc. 

— Pam, ţine-o pe Ginger nemişcată, a ordo- 
nat Eric, moment în care Pam a apărut pe ne- 
simţite în spatele scaunului pe care şedea Gin- 
ger, s-a aplecat deasupra ei şi i-a imobilizat 
brațele. 

Ginger mişca nervoasă din cap şi încerca dis- 
perată să se zbată, dar Pam îi ținea bustul cu 
atâta forță, încât tânăra era perfect imobilizată. 

I-am cuprins încheietura mâinii cu degetele. 

— Tu ai luat banii? am întrebat-o, privind-o 
în ochii căprui, insipizi. 

Drept răspuns, a țipat la mine, prelung şi ră- 
sunător, după care a început să mă înjure, în 
timp ce eu încercam să descifrez ceva în creie- 


rul ei minuscul; mă simțeam de parcă aş fi 
încercat să parcurg un teren de curând bom- 
bardat. 

— Ştie cine i-a furat, i-am zis lui Eric, în timp 
ce Ginger continua să suspine în tăcere. Nu 
poate să-i spună numele, m-am adresat din 
nou vampirului blond. A şi muşcat-o, am adău- 
gat atingându-i uşor semnele de pe gât, de par- 
că ar mai fi fost necesară o asemenea precizare. 
Într-un fel, e silită să păstreze tăcerea, l-am 
informat după ce-am încercat încă o dată. Nu 
ştie nici măcar cum arată. 

— S-a folosit de hipnoză, a intervenit Pam, ai 
cărei canini coborâseră amenințător, probabil 
din pricina apropierii de tânăra înspăimântată 
de moarte. A fost un vampir puternic. 

— Chemaţi-o pe una dintre prietenele ei, 
le-am sugerat. 

Ginger începuse să tremure ca o frunză, în 
vreme ce gândurile pe care fusese silită să şi le 
reprime vibrau puternic în ungherul în care le 
dosise. 

— O ţinem şi pe ea aici, ori îi dăm drumul? 
m-a întrebat Pam. 


— Ar fi mai bine să plece, pentru că n-ar face 
altceva decât să o sperie pe cealaltă. 

Eram atât de absorbită de ceea ce făceam, de 
faptul că-mi puteam folosi nestingherită strania 
abilitate, încât nu m-am mai uitat deloc la Bill. 
Simțeam că, dacă i-aş fi aruncat chiar şi o sin- 
gură privire, n-aş fi făcut decât să-mi temperez 
elanul. Ştiam însă bine unde stătea, fără să uit o 
clipă faptul că el şi Umbră Lungă nu se mişcase- 
ră de la începutul interogatoriilor. 

Ginger tremura toată în momentul în care 
Pam a ridicat-o şi a scos-o din cameră. Nu ştiu 
ce i-a făcut chelneriţei, dar a revenit numaide- 
cât cu altă femeie, îmbrăcată într-o costumație 
asemănătoare. Belinda, ospătărița de față, cu 
păr negru, ochelari şi buze extrem de senzuale, 
era mai în vârstă şi părea mult mai isteaţă. 

— Belinda, cu ce vampir se vedea Ginger? a 
întrebat-o Eric foarte calm, după ce femeia s-a 
aşezat şi am prins-o de încheietură. 

Ospătărița avusese însă suficientă înțelep- 
ciune cât să accepte supusă procedura şi să-şi 
dea seama că trebuia să răspundă sincer la 
întrebări. 


— Cu oricare dorea s-o aibă, i-a răspuns 
Belinda, la fel de rece. 

În acel moment, am perceput o imagine vagă 
în mintea ei, dar trebuia să aştept şi numele 
asociat acesteia. 

— E cineva din camera asta? am întrebat-o 
exact în clipa în care recepționasem şi numele. 

Ochii mi s-au îndreptat spre colțul în care 
stătea Umbră Lungă şi, înainte ca eu să apuc 
să-i rostesc numele, acesta s-a năpustit peste 
scaunul Belindei şi a aterizat direct pe mine, 
chiar după ce mă aşezasem pe vine în fața os- 
pătăriței. Impactul m-a propulsat pe spate, la 
marginea biroului lui Eric, şi numai braţele 
m-au salvat de colții aceia necruțători, ce țin- 
teau să-mi sfâşie grumazul. M-a muşcat cu 
sălbăticie de antebraț şi am țipat sau cel puțin 
am încercat să strig; însă şocul fusese atât de 
puternic, încât n-am mai izbutit decât să scot 
un scâncet înăbuşit. 

Nu mai eram conştientă decât de forma apă- 
sătoare de deasupra mea, de durerea din braț şi 
de propria mea frică. În bătaia cu Şobolanii, 
teama că mă vor ucide apăruse de-abia când 


fusese prea târziu, însă acum înțelesesem că 
Umbră Lungă era hotărât să mă omoare pe loc, 
aşa încât să mă împiedice să-i rostesc numele 
cu voce tare — deşi nu reuşisem să pricep ime- 
diat semnificația acelei grohăituri oribile şi 
apăsarea sufocantă a trupului său. Peste braț 
nu-i puteam vedea decât ochii: mari, negri, 
disperaţi, ca de gheață. Apoi, deodată, şi-au 
pierdut lumina, părând să devină complet in- 
expresivi. Din gură i-a țâşnit un şuvoi de sânge 
ce mi-a udat brațul, mi-a curs în gură şi m-a 
înecat. Dinţii i s-au retras şi chipul i s-a scofâl- 
cit, zbârcindu-i-se inform. Ochii săi arătau ca 
două mici iazuri gelatinoase şi mi-au căzut pe 
față smocuri groase de păr negru. 

Şocul m-a încremenit pur şi simplu. Două 
mâini m-au apucat de umeri şi m-au tras ime- 
diat de sub corpul ce se degrada vizibil. Am 
împins disperată din picioare pentru a mă în- 
depărta cât mai repede. 

Scârnăvia aceea neagră şi respingătoare nu 
emana nici un miros. Persistau însă groaza şi 
dezgustul de a-l urmări pe Umbră Lungă 
dezintegrându-se într-un ritm uluitor. În spate 


avea o țepuşă. Eric, la fel ca noi toţi, privea sce- 
na ținând în mână un ciocan de lemn. Bill era în 
spatele meu, ceea ce însemna că el mă scosese 
de sub Umbră Lungă. Pam stătea în apropierea 
uşii, ținând-o strâns de braț pe Belinda. Chelne- 
rița arăta la fel de înmărmurită ca şi mine. 

Masa grețoasă de pe podea a început deodată 
să se evapore şi tot ce-am putut face a fost să 
privim paralizați, până la dispariția ultimului 
firicel de fum, când pe covoraş nu mai rămăse- 
se decât o arsură mare. 

— Se pare că va trebui să puneţi altă moche- 
tă, m-am trezit şi eu vorbind, fiindcă începuse 
să mă exaspereze tăcerea din cameră. 

— Ai sânge pe gură, a zis Eric, în timp ce ce- 
lorlalți vampiri le ieşiseră caninii şi arătau des- 
tul de excitați. 

— A sângerat pe mine. 

— Ai înghițit? 

— Posibil. Are vreo importanță? 

— Asta rămâne de văzut, mi-a răspuns Pam, 
pe un ton sumbru şi scorțos, în timp ce-o privea 
pe Belinda într-un fel care pe mine m-ar fi iritat 
peste măsură, dar chelneriței, incredibil, părea 


să-i placă. De obicei, a continuat Pam, cu ochii 
la boticul sexy al Belindei, noi bem din oameni 
şi nu invers. 

Eric mă privea şi el cu interes, aşa cum Pam o 
urmărea pe Belinda. 

— În ce lumină vezi acum lucrurile, Sookie? 
m-a întrebat el atât de calm, încât nici n-ai fi zis 
că tocmai îşi executase un vechi prieten. 

În ce lumină vedeam eu lucrurile? Mi se pă- 
reau mai vii. Sunetele erau mai clare şi puteam 
auzi mult mai bine. Doream să mă întorc şi să-l 
privesc pe Bill, însă mi-a fost teamă să-mi iau 
ochii de la Eric. 

— Ei bine, cred că a sosit vremea ca eu şi Bill 
să plecăm, i-am zis, ca şi cum n-am mai fi avut 
nimic de discutat. Eric, te-am ajutat, iar acum 
trebuie să plecăm. După cum ai promis, cred că 
nu-i vei face nimic lui Ginger, nici Belindei şi 
nici lui Bruce, da? am adăugat întorcându-mă 
uşor spre uşă, cu o încredere pe care nici vorbă 
s-o fi simţit. Sunt convinsă că aveți şi alte tre- 
buri de făcut în bar, nu? Apropo, cine serveşte 
în seara asta băuturile? 


— Avem un înlocuitor, mi-a răspuns Eric ab- 
sent, fixându-şi ochii pe gâtul meu. Sookie, 
miroşi diferit, a murmurat el, apropiindu-se cu 
un pas. 

— Posibil, dar Eric, nu uita, avem o înțelegere, 
i-am reamintit pe un ton cristalin şi vesel, 
zâmbindu-i larg, încordată. Bill şi cu mine vom 
pleca acasă, da? 

Am riscat şi l-am privit fugitiv pe Bill, aflat 
tot în spatele meu. În acel moment, am simţit 
că-mi îngheaţă inima. Ochii îi erau larg deschişi 
şi complet imobili, buzele i se ridicaseră într-un 
rictus. Mârâia înfundat, caninii i se alungiseră, 
pupilele îi erau dilatate enorm şi priveau fix la 
Eric. 

— Pam, dă-te la o parte, i-am zis scurt, dar 
tăios. 

Odată ce-am trezit-o din reveria poftei pen- 
tru sânge, Pam a evaluat situaţia dintr-o privire, 
a deschis imediat uşa, a îmbrâncit-o pe Belinda 
afară şi s-a dat la o parte, pentru a ne lăsa să 
ieşim. 


— Cheam-o pe Ginger, i-am zis, sugestie care 
a trezit-o imediat din confuzia creată de pofta 
erotică. 

— Ginger! a strigat Pam răguşită, şi chelneriță 
blondă a apărut numaidecât pe uşa din capătul 
holului. Te cheamă Eric! 

Chipul fetei s-a luminat mai ceva decât dacă 
i-ar fi dat întâlnire David Duchovny şi, într-o 
clipită, aproape la fel de rapid cum s-ar fi miş- 
cat orice vampir, era deja în cameră şi se alinta 
languroasă la pieptul lui Eric. 

De parcă s-ar fi trezit brusc dintr-un farmec, 
Eric şi-a coborât privirea spre Ginger, care-i 
dezmierda pieptul cu mâinile. Când s-a aplecat 
s-o sărute, Eric s-a uitat la mine, peste capul 
blondei. 

— Ne mai vedem, mi-a zis el, iar eu l-am tras 
pe Bill după mine şi am ieşit într-o clipită. 

Bill însă nu dorea să plece, fiindcă simțeam 
că trag după mine o piatră de moară. Imediat 
ce-am ajuns pe hol, părea să-şi fi dat şi el seama 
că era mai înțelept să plecăm; am părăsit nu- 
maidecât barul şi ne-am suit în maşina sa. 


Când m-am uitat la mine, am constatat că 
eram toată plină de sânge, hainele-mi erau 
mototolite şi miroseam urât. Dorind să-i împăr- 
tăşesc şi lui Bill dezgustul, m-am uitat la el, dar 
l-am surprins privindu-mă într-un mod mai 
mult decât sugestiv. 

— Nici să nu te gândeşti, i-am zis, categorică. 
Bill Compton, porneşti îndată maşina şi mă 
duci de-aici, înainte să se întâmple cine ştie ce 
nenorocire. Îți spun clar, nu am nici un chef. 

S-a aplecat peste scaun şi a început să mă 
mângâie. Înainte să mai apuc să-i spun ceva, 
m-a sărutat şi, în secunda imediat următoare, a 
început să-mi lingă sângele de pe faţă. 

Eram foarte speriată şi totodată, extrem de 
furioasă. Aşa că l-am apucat strâns de urechi şi 
i-am îndepărtat capul cu toată puterea de care 
eram în stare. S-a întâmplat însă ca forța mea 
să fie mai mare decât aş fi crezut. 

Ochii îi erau ca două grote în ale căror stră- 
funduri mişunau hoarde de fantome. 

— Bill! am ţipat, zgâlțâindu-l puternic. Revi- 
no-ți odată! 


Încet, strălucirea ochilor i-a revenit. A oftat 
cutremurător şi m-a sărutat uşor pe buze. 

— Bun, mergem odată acasă? l-am întrebat, 
ruşinată de tremurul puternic al glasului. 

— Fireşte, mi-a răspuns, nu foarte sigur pe el. 

— Sunteţi la fel ca rechinii când simţiți sân- 
ge, nu-i aşa? l-am întrebat după un sfert de oră 
de tăcere, răstimp în care aproape că ieşiserăm 
din Shreveport. 

— Bună analogie. 

Nu avea pentru ce să-şi ceară iertare, fiindcă 
se comportase aşa cum îi dictase natura, or, cel 
puţin, atât cât puteau fi vampirii de naturali. 
Dar nici nu s-a obosit să încerce, deşi mi-ar fi 
plăcut să aud o scuză, oricât de formală. 

— Aşadar, ce crezi, voi avea probleme? l-am 
întrebat pe la două dimineaţa, când mi-am dat 
seama că întrebarea nu mă mai tulbura atât de 
mult. 

— Eric te va sili să-ți ţii promisiunea, mi-a 
răspuns Bill. Iar în ceea ce priveşte posibilitatea 
să te lase în pace, personal, chiar nu ştiu ce 
să-ți spun. Mi-aş dori să... 


Vocea i s-a stins încet şi a fost pentru prima 
dată când l-am auzit dorindu-şi ceva. 

— Pentru un vampir, şaizeci de mii de dolari 
nu reprezintă o sumă extraordinară, i-am zis, 
schimbând subiectul. Văd că aveţi cu toţii o 
grămadă de bani. 

— Vampirii obişnuiesc să-şi jefuiască victi- 
mele, mi-a mărturisit el firesc. La început, ne 
mulțumeam doar cu banii pe care-i găseam 
asupra cadavrelor, apoi, mult mai târziu, când 
am devenit mai experimentați şi am învăţat 
cum să ne folosim capacitățile persuasive, am 
început să-i convingem pe oameni să ne dea 
bani din proprie inițiativă, după care le şter- 
geam complet din memorie acest lucru. Unii 
dintre noi şi-au angajat bancheri personali, alții 
au pătruns pe piața imobiliară, iar unii trăiesc 
numai din dobânzi sau din profiturile investiții- 
lor pe care le fac. Eric şi Pam au început împre- 
ună această afacere. Eric a pus cea mai mare 
parte a banilor, iar Pam restul. Îl cunoşteau 
amândoi pe Umbră Lungă de mai bine de un 
secol, aşa că l-au angajat barman; dar acesta 
le-a trădat încrederea. 


— Dar de ce-o fi furat de la ei? 

— Probabil că voia să-şi înființeze o compa- 
nie şi nu avea capital, a presupus Bill, absent. 
Avea deja o poziţie în societatea umană, aşa că 
nu-şi permitea să ucidă un bancher, după ce 
l-ar fi hipnotizat şi l-ar fi obligat să-i lase moş- 
tenire toată averea. Aşa că a preferat să-i ia de 
la Eric. 

— Eric nu l-ar fi împrumutat, dacă i-ar fi ce- 
rut? 

— Ba da, însă Umbră Lungă a fost, se pare, 
prea orgolios ca să-i ceară, mi-a răspuns Bill. 

Am tăcut un timp şi, într-un târziu, i-am zis: 

— Am crezut întotdeauna că vampirii sunt 
cel puțin la fel de isteți ca oamenii, dar se pare 
că m-am înşelat, nu? 

— Nu întru totul, a consimțit el. 

Odată ajunşi în orăşelul nostru, l-am rugat pe 
Bill să mă lase acasă. M-a privit puțin chiorâş, 
dar n-a zis nimic. Poate că vampirii, în definitiv, 
chiar erau mai deştepţi decât oamenii. 

În ziua următoare, în timp ce mă pregăteam 
să plec la lucru, mi-am dat seama că — cel pu- 
țin pentru o vreme — mă săturasem de vampiri, 
chiar şi de Bill. 

Trebuia să-mi reamintesc că sunt totuşi o fi- 
ință omenească. 

Problema era că începusem să mă transform, 
deşi nu era ceva semnificativ. 

După prima infuzie cu sângele lui Bill, în 
noaptea în care mă bătuseră Şobolanii, m-am 
simțit vindecată, mai sănătoasă şi mai puterni- 
că, dar nicidecum semnificativ diferită, ci doar... 
puţin mai sexy. 

După a doua doză din sângele lui, mă simți- 
sem cu adevărat puternică şi îndrăzneață, de- 
oarece căpătasem mai multă încredere în mine. 
Eram mai sigură pe sexualitatea mea şi pe forța 
acesteia şi, din câte observasem, îmi foloseam 
capacitatea de a pătrunde în mintea altora cu 


tot mai mult aplomb şi cu o eficienţă tot mai 
crescută. 

Din sângele lui Umbră Lungă băusem fără să 
vreau şi totuşi, când m-am uitat dimineaţă în 
oglindă, dinţii îmi erau mai albi şi mai ascuțiți; 
părul îmi devenise mai uşor şi mai strălucitor, 
iar ochii-mi arătau foarte luminoşi. Parcă eram 
un fotomodel care face reclamă la produse 
cosmetice şi de igienă, ori promovează adopta- 
rea unui trai sănătos prin consumul de vitami- 
ne şi lapte natural. Muşcătura sălbatică de pe 
braț — ultima pe care o făcuse Umbră Lungă în 
această lume — nu se vindecase complet, dar 
nici nu mai avea mult. 

La un moment dat am scăpat poşeta, şi mă- 
runțişul dinăuntru s-a rostogolit sub canapea. 
Fără să-mi dau seama, am ridicat cu o mână 
capătul canapelei şi cu cealaltă am strâns toate 
monedele. 

Impresionant. 

M-am îndreptat de spate şi am respirat pro- 
fund. Bine cel puţin că lumina soarelui nu-mi 
afecta ochii şi nici nu simțeam impulsul de a 
muşca pe cineva. La micul dejun nu mi-am 


dorit câtuşi de puţin să beau un pahar mare cu 
suc de roşii, ci am savurat pe îndelete feliile de 
pâine prăjită cu ou. Era clar: nu mă transfor- 
mam în vampir. Deveneam oare un om cu cali- 
tăți superioare? 

În orice caz, viața era mult mai simplă înain- 
te să am un prieten. 

Când am ajuns în barul Merlotte's, totul era 
pregătit, mai puţin feliile de lămâi galbene şi 
verzi, fructe pe care le serveam atât în băuturi, 
cât şi la ceaiuri. Mi-am luat un tocător şi un 
cuțit ascuțit şi m-am pus pe treabă. Când am 
scos citricele din frigider, Lafayette tocmai îşi 
lega şorțul. 

— Sookie, ţi-ai decolorat părul? 

Am dat din cap în semn de negațţie. Pe sub 
şorțul complet alb, Lafayette era o adevărată 
simfonie de culori: purta un tricou subțire mov, 
blugi vinețţii, şlapi roşii şi era machiat cu rimel 
trandafiriu. 

— Să ştii că arată totuşi mai deschis decât de 
obicei, mi-a zis el, sceptic, ridicând mirat din 
sprâncenele-i pensate. 


— Am stat cam mult la soare, l-am lămurit, 
scurt. 

Dawn nu se înțelesese niciodată cu Lafayette, 
fie pentru că era negru, fie pentru că era homo- 
sexual. Nu ştiu. Sau poate din ambele motive. 
Arlene şi Charlsie îl acceptaseră pe bucătar, dar 
nu manifestau nici o intenţie să-i devină prie- 
tene. Pe de altă parte, eu îl plăcusem dintotdea- 
una pe Lafayette, deoarece trăia cu veselie şi 
eleganță o viață deosebit de dură. 

Când m-am uitat din nou spre tocător, lămâi- 
le galbene erau deja tăiate în sferturi, alături de 
cele verzi, feliate. Lama cuțţitului era încă ume- 
dă de sucul citricelor. Isprăvisem treaba în mai 
puţin de treizeci de secunde. Am închis ochii. 
Dumnezeule! 

Când i-am deschis din nou, Lafayette tocmai 
îşi cobora privirea spre mâinile mele. 

— Fato, să nu-mi spui c-am văzut bine, mi-a 
zis el. 

— Nici n-ai avut ce să vezi, i-am răspuns pe 
un ton calm, egal, destul de surprinzător şi 
pentru mine. Scuză-mă, dar acum trebuie să 
mă ocup de astea. 


Am aşezat fructele în cutii separate, în frigi- 
derul din spatele barului, unde Sam ţinea şi 
berea. Imediat ce-am închis uşa, Sam a apărut 
lângă mine. Îşi ținea brațele încrucişate la piept 
şi nu arăta deloc bucuros. 

— Eşti bine? m-a întrebat el, scrutându-mă 
din cap şi până-n picioare, cu ochii săi albaştri, 
senini. Ţi-ai făcut ceva la păr? m-a întrebat, 
destul de nesigur. 

Am râs de îndată ce-am realizat că ecranul 
mental a intrat în funcțiune cu mare uşurinţă, 
fără să mai trec prin acelaşi proces dureros. 

— Am cam exagerat cu soarele, i-am răs- 
puns. 

— Ce-ai păţit la mână? 

Mi-am privit antebraţul drept, pe care-l ban- 
dajasem de-acasă. 

— M-a muşcat un câine. 

— Şi ţi-ai făcut injecţiile recomandate, nu? 

— Mai întrebi? 

L-am privit mai atentă pe Sam, nu îndeajuns 
de pătrunzător însă. Mi s-a părut că părul său 
creț, sârmos, blond-roşiatic, arăta altfel, era plin 
de vigoare. I-am auzit la un moment dat şi bă- 


tăile inimii, simțindu-i nesiguranța şi dorința 
lăuntrică. Organismul mi-a răspuns instanta- 
neu şi m-am concentrat asupra buzelor sale 
subțiri şi mirosului puternic al loțiunii de după 
bărbierit, ce-mi umplea plămânii. S-a înclinat 
uşor spre mine, dar mi-a fost suficient să-i simt 
suflul şi să-mi dau seama că începea să aibă 
erecție. 

În acel moment Charlsie Tooten a intrat în 
bar trântind uşa. Şi eu şi Sam am făcut câte un 
pas înapoi. l-am mulțumit în sinea mea că ne 
salvase. Dolofană, naivă, politicoasă şi blajină, 
foarte harnică şi devotată, Charlsie era întru- 
chiparea angajatului perfect. Căsătorită cu 
Ralph, iubitul ei din liceu, angajat într-o fabrică 
de procesare a cărnii de pui, avea o fiică în clasa 
a unsprezecea şi încă una care deja se măritase. 
Charlsie iubea într-adevăr munca la bar, fiind- 
că-i oferea posibilitatea să iasă din casă şi să 
aibă contact cu oamenii; în plus, era foarte 
pricepută în a face față beţivilor şi a-i da afară 
din bar fără să se ajungă la încăierare. 

— Bună! ne-a salutat ea voioasă. 


Părul castaniu-închis (pe care şi-l vopsea cu 
L'Oreal, după cum îmi spusese Lafayette) îi era 
strâns perfect în creştetul capului, de unde i se 
revărsa pe spate într-o cascadă de zulufi. Bluza 
îi era imaculată, iar buzunarele şortului, pline 
până la refuz. Charlsie purta ciorapi lungi, 
negri, era încălțată cu tenişi, iar unghiile false îi 
erau lăcuite cu ojă cărămizie. 

— Fata mea este însărcinată. Aşa că de-acum 
încolo îmi puteți spune bunicuţă! ne-a zis ea, în 
culmea fericirii. 

Am îmbrățişat-o, iar Sam a bătut-o uşor pe 
umăr. Eram amândoi foarte bucuroşi de această 
veste. 

— Când aşteptaţi bebeluşul? am întrebat-o, 
dar Charlsie era prea entuziasmată ca să-mi 
mai răspundă. 

În următoarele cinci minute n-am mai avut 
ocazia să deschid gura. Apoi şi-a făcut apariția 
Arlene, care îşi machiase cu stângăcie vânătăile 
de pe gât, şi a trebuit să ascult încă o dată ace- 
eaşi poveste. Eu şi Sam ne-am încrucişat la un 
moment dat privirile, dar în clipa următoare 
ne-am uitat simultan în altă parte. 


Imediat ce-am început să ne ocupăm de cli- 
enții de la prânz, am uitat de acest episod. 

Majoritatea nu consumau băuturi alcoolice la 
masa de prânz, ci poate doar câte o bere sau un 
pahar de vin. Cei mai mulți preferau ceai cu 
gheață sau apă. Clientela pe care o serveam la 
prânz era în principal constituită din persoane- 
le care treceau întâmplător pe lângă barul 
Merlotte's, clienţii casei, care luau zilnic prân- 
zul în bar şi alcoolicii din împrejurimi, pentru 
care păhărelul de dinainte de masă era de fapt 
al treilea sau al patrulea. Odată ce-am început 
să iau primele comenzi, mi-am amintit de ru- 
gămintea fratelui meu. 

Am ascultat întreaga zi şi a fost realmente is- 
tovitor. Nu mai făcusem niciodată acest lucru, 
nu mai stătusem niciodată atât de mult timp cu 
garda jos. Însă nu cred să fi fost la fel de chinui- 
tor ca în trecut şi este posibil să mă fi simţit mai 
calmă tocmai datorită informaţiilor pe care le 
auzeam. Şeriful Bud Dearborn împărțea aceeaşi 
masă cu primarul, Sterling Norris, prietenul 
bunicii mele. Domnul Norris, ridicându-se, m-a 
bătut uşor pe umăr şi, deodată, mi-am dat sea- 


ma că nu-l mai văzusem de la înmormântarea 
bunicii. 

— Cum te mai simţi, Sookie? m-a întrebat el 
compătimitor, deşi nu părea să se simtă prea 
bine. 

— Minunat, domnule Norris. Dumneavoas- 
tră? 

— Eh, Sookie, eu sunt bătrân, mi-a răspuns, 
zâmbind nesigur şi continuând imediat, fără să 
mai aştepte să-l contrazic: Crimele astea mă 
distrug. În Bon Temps n-am mai avut o crimă 
de când a împuşcat-o Darryl Mayhew pe Sue 
Mayhew, iar atunci n-am fost nevoiţi să dezle- 
găm nici un mister. 

— lar asta... când s-a întâmplat? Acum şase 
ani? l-am întrebat pe şerif, numai pentru a găsi 
un motiv să rămân în preajma lor. 

Domnul Norris s-a întristat imediat ce m-a 
văzut, deoarece credea că Jason va fi arestat 
pentru crimă, pentru uciderea lui Maudette 
Pickens şi, totodată, îl considera răspunzător şi 
pentru uciderea bunicii. Mi-am ascuns ochii, 
aplecându-mi uşor capul. 


— Da, aşa cred. Stai să-mi amintesc. Ştiu că 
ne pregăteam să mergem la spectacolul de dans 
dat de Jean-Anne... ceea ce înseamnă că... da, ai 
dreptate, Sookie, a fost în urmă cu exact şase 
ani, mi-a răspuns şeriful confirmând şi din cap. 
A trecut şi Jason pe-aici? a întrebat şeriful într-o 
doară, ca şi cum de-abia atunci şi-ar fi amintit 
de el. 

— Nu, azi nu l-am văzut, i-am răspuns, după 
care mi-a cerut un ceai cu gheaţă şi un ham- 
burger, gândindu-se în acelaşi timp la ziua în 
care-l prinsese pe fratele meu cu Jean-Anne, în 
patul improvizat în spatele camionetei lui, unde 
se călăreau ca ieşiţi din minți. 

Dumnezeule! De fapt, şeriful se gândea că 
Jean-Anne avusese mare noroc că nu sfârşise 
strangulată. Apoi, deodată, i-a venit în cap o 
idee care m-a înfuriat rău de tot: „Fetele astea 
sunt oricum nişte stricate.” 

Şeriful era o țintă uşor de examinat, aşa că 
i-am putut recepționa foarte clar gândul şi nu- 
anţele variate ale acestei idei: „N-au nici o cali- 
ficare, n-au studii superioare, se lasă tăvălite de 


toți vampirii care le ies în cale... scursurile soci- 
etății.” 

Aprecierile sale m-au iritat şi m-au jignit te- 
Tibil. 

Am continuat să merg ca un robot la mesele 
clienţilor, să le aduc băuturi şi sendviciuri, să 
strâng apoi farfuriile şi paharele, la fel de con- 
ştiincioasă ca-ntotdeauna, arborând permanent 
acelaşi zâmbet chinuit. Am discutat cu o sume- 
denie de clienți pe care-i cunoşteam, majorita- 
tea dintre ei gândindu-se numai la lucruri com- 
plet inocente: fie la obligaţiile de serviciu, fie la 
treburile pe care le aveau de făcut în gospodă- 
rie, fie la unele probleme minore pe care trebu- 
iau neapărat să le rezolve, cum ar fi angajarea 
unui instalator care să repare maşina de spălat 
vase, ori să curețe locuința după musafirii de 
peste weekend. 

Arlene era mulțumită că-i venise ciclul. 

Charlsie se lăsase absorbită de reveria roz, 
halucinantă a nemuririi, asigurată prin viitoa- 
rea odraslă a fiicei sale, şi se ruga din suflet ca 
fata ei să aibă o sarcină uşoară şi să nască fără 
probleme. 


Lafayette se gândea că începe să devină ciu- 
dată munca alături de mine. 

Polițistul Kevin Prior se întreba ce face oare 
partenera sa, Kenya, în ziua ei liberă, fiindcă el 
îşi ajutase mama să facă ordine în şopron şi 
urase de moarte acest lucru. 

Am auzit o mulțime de alte comentarii, atât 
rostite, cât şi nerostite, referitoare la părul meu, 
la culoarea feței şi la bandajul de pe braţ, des- 
coperind astfel că eram dorită de mai mulți 
bărbaţi, dar şi de o femeie. Unii clienți care 
participaseră la incendierea vampirilor se gân- 
deau că nu aveau şanse la mine din pricina 
simpatiei pe care-o aveam față de vampiri şi 
regretau fapta lor impulsivă. Le-am memorat 
bine identitatea, întrucât nu aveam de gând să 
uit faptul că, într-o zi, l-ar fi putut ucide şi pe 
Bill al meu, chiar dacă, pentru moment, restul 
comunității vampirilor nu se afla pe lista cu 
lucrurile mele preferate. 

Andy Bellefleur şi sora lui, Portia, luau îm- 
preună prânzul, lucru pe care obişnuiau să-l 
facă cel puţin o dată pe săptămână. Portia, ver- 
siunea feminină a lui Andy, avea o statură mij- 


locie, constituție vânjoasă, buze subțiri şi maxi- 
lare puternice. Asemănarea dintre cei doi îl 
favoriza semnificativ pe Andy, în nici un caz pe 
Portia. Auzisem că era o avocată foarte capabilă 
şi mă gândisem la un moment dat să-i propun 
lui Jason s-o angajeze. Şi probabil că aş fi fă- 
cut-o, dacă n-ar fi fost femeie... pentru că mă 
gândeam mai mult la binele ei decât la poftele 
fratelui meu. 

În acel moment, avocata se simțea dărâmată 
şi nu o preocupa decât faptul că, deşi avea stu- 
dii şi câştiga bani frumoşi, nu reuşea totuşi 
să-şi găsească un iubit. 

Andy era dezgustat de asocierea mea cu Bill 
Compton, considera interesantă noua mea 
înfăţişare şi se întreba cum făceau dragoste 
vampirii. Totodată, simțea unele regrete privind 
faptul că urma probabil să-l aresteze pe Jason şi 
se gândea că dovezile împotriva fratelui meu nu 
erau cu nimic mai solide decât cele împotriva 
oricăror altor bărbaţi, dar Jason era singurul 
care arăta foarte speriat. Ceea ce însemna că 
avea ceva de ascuns. În plus, deținea câteva 
casete video cu filme în care Jason făcea sex — 


nu chiar într-un mod spectaculos, poate doar 
puţin ieşit din comun — cu Maudette şi Dawn. 

L-am privit fix pe Andy în răstimpul în care 
i-am analizat gândurile şi acest lucru l-a neli- 
niştit întru câtva, fiindcă ştia bine de ce sunt 
capabilă. 

— Sookie, mai aduci odată berea aia? m-a 
apostrofat el într-un târziu, vânturându-şi o 
mână în aer, pentru a fi sigur că-mi captează 
atenţia. 

— Imediat, Andy, i-am răspuns absentă, lu- 
ând o sticlă din frigider. Portia, mai vrei ceai? 

— Nu, Sookie, mulțumesc, mi-a răspuns poli- 
ticoasă, ştergându-şi buzele cu un şerveţel şi 
gândindu-se la anii de liceu, când ar fi fost în 
stare să-şi vândă şi sufletul pentru o întâlnire 
cu Jason Stackhouse, întrebându-se apoi ce mai 
face Jason, dacă acesta avea în căpşor măcar o 
idee care să-i poată capta atenţia, ori dacă me- 
rita să sacrifice o prietenie intelectuală pentru 
corpul senzual al lui Jason. 

Aşadar, Portia nu văzuse casetele şi nu ştia 
nimic de existența acestora; ceea ce însemna că 
Andy acţiona ca un poliţist veritabil. 


Am încercat să mi-o imaginez pe Portia cu 
Jason şi nu mi-am putut înfrâna un zâmbet. Ar 
fi fost o experienţă de pomină pentru amândoi. 
În acel moment, deşi n-o făceam pentru prima 
oară, mi-am dorit să şi pot implementa idei în 
mintea celorlalți, nu numai să le pot recepționa. 

Până la sfârşitul programului de lucru nu 
aflasem mai nimic, cu excepţia faptului că fil- 
mele pe care Jason avusese nesăbuinţa să le 
înregistreze conțineau şi câteva scene de vio- 
lență regizată, pe care Andy le asociase cu 
semnele de strangulare de pe gâtul victimelor. 

În definitiv, ajutorul pe care dorisem să i-l 
dau fratelui meu fusese un simplu exercițiu, 
fără să se finalizeze cu ceva util. Tot ce auzeam 
nu făcea decât să mă îngrijoreze şi mai mult, 
fără să aflu însă vreo informație concretă care 
să-l ajute. 

Ştiam însă că seara veneau clienţi de o cu to- 
tul altă factură, iar eu nu mersesem niciodată 
în barul lui Sam doar ca simplă consumatoare. 
Să mă duc? Ce va face Bill? Doream oare cu 
adevărat să stau numai cu el? 


Simţeam că nu am pe cineva apropiat. Nu 
puteam discuta cu nimeni despre Bill, nu ştiam 
nici o persoană care să se fi simțit măcar pe 
jumătate atât de impresionată pe cât fusesem 
eu în prima noapte când îl văzusem. Cum aş fi 
putut să-i spun lui Arlene că eram îngrozită de 
cruzimea şi sălbăticia de care dădeau dovadă 
amicii lui Bill şi că unul din ei mă muşcase cu o 
seară înainte, sângerase şi mă stropise pe față 
şi în gură şi fusese străpuns cu o țepuşă, chiar 
deasupra mea? Nu era o problemă de genul 
celor pe care Arlene putea să le dezbată. 

Şi nu ştiam pe nimeni care s-o poată face. 

Nu cunoşteam nici măcar o fată care să aibă 
un prieten vampir şi care să nu facă parte din 
grupul cocotelor ce mergeau cu orice vampir le 
ieşea în cale. 

Odată plecată de la muncă, înfăţişarea aparte 
de care mă bucurasem la început nu mai avu- 
sese puterea să-mi dea încredere în mine; înce- 
pusem să mă simt ca o ciudățenie. 

Acasă, am trebăluit puţin prin gospodărie, 
am tras un pui de somn şi am udat florile buni- 
cii. Spre amurg, mi-am pregătit ceva la cuptorul 


cu microunde şi apoi m-am tot codit dacă să ies 
sau nu singură; în cele din urmă, mi-am pus o 
bluziță roşie, pantaloni albi, câteva bijuterii şi 
am pornit înapoi spre bar. 

Mi s-a părut foarte ciudat să revin în local în 
postura de client. Din spatele barului, Sam a 
remarcat că am intrat şi a ridicat mirat din 
sprâncene. În tura de seară lucrau trei ospătări- 
te, pe care le cunoşteam din vedere, iar prin 
ferestruica bucătăriei am observat că hambur- 
gerii erau prăjiți de un bucătar nou. 

Jason stătea la tejgheaua barului şi, chiar da- 
că mi s-a părut foarte surprinzător, taburetul 
din imediata sa apropiere era gol, aşa că m-am 
aşezat alături. 

Zâmbitor şi senin, Jason s-a întors spre mine 
ca pentru a face o nouă cucerire dar, imediat ce 
şi-a dat seama că sunt doar eu, sora lui, expre- 
sia feței sale a suferit o transformare tragicomi- 
că. 

— Sookie, ce naiba cauţi aici? m-a întrebat, 
indignat. 

— Se pare că nu eşti deloc bucuros că mă 
vezi, i-am reproşat. 


Când Sam s-a oprit în fața mea, am coman- 
dat un pahar de vin roşu cu coca-cola, fără să 
mă uit la el. 

— Am făcut ce m-ai rugat şi, până acum, 
n-am aflat nimic, i-am şoptit fratelui meu. De 
aceea, am şi venit în seara asta, să-i mai verific 
şi pe alții. 

— Mulţumesc, Sookie, mi-a răspuns după o 
pauză îndelungată. Nici eu nu cred că am ştiut 
ce-ţi cer. Hei, ţi-ai făcut ceva la păr? 

Sam a venit cu paharul de băutură pe care-l 
comandasem şi mi l-a pus în față. Jason l-a 
plătit şi apoi n-am mai discutat prea mult, ceea 
ce era perfect, din moment ce trebuia să mă 
concentrez la gândurile celorlalți. 

În bar erau şi câțiva străini, aşa că i-am sca- 
nat pe ei primii, pentru a vedea dacă erau sau 
nu suspecți. Am fost nevoită să-i trec în tabăra 
nevinovațţilor. Unul se gândea cât de mult îi 
ducea dorul soției sale, căreia îi era pe deplin 
credincios. Altul îşi spunea că venise pentru 
prima dată în bar şi băuturile erau chiar bune. 
Iar celălalt se concentra să stea drept şi spera să 
mai poată conduce maşina până la motel. 


Am mai comandat un pahar, după care am 
început să estimez împreună cu Jason suma la 
care s-ar fi putut ridica onorariul avocatului, 
odată ce aveau să încheie procedura de trecere 
în proprietate a bunurilor bunicii. 

— Oho! a exclamat Jason uşor, aruncând o 
privire spre intrare. 

— Ce e? l-am întrebat, fără să mă întorc să 
văd despre ce era vorba. 

— Surioară, ţi-a venit prietenul. Şi nu e sin- 
gur. 

Primul gând a fost că Bill venise cu vreunul 
dintre amicii săi vampiri, ceea ce-ar fi fost des- 
tul de neliniştitor şi complet stupid. Când m-am 
întors, mi-am dat imediat seama de motivul 
pentru care Jason se arătase atât de contrariat. 
Bill era cu o tânără pe care o ţinea ferm de braț 
şi care-l însoțea asemenea unei târfe. 
Văzându-l că cerceta cu privirea mulțimea, am 
crezut că mă căuta pentru a-mi surprinde reac- 
ţia. 

M-am ridicat de pe taburet, dar m-am răz- 
gândit şi m-am aşezat la loc. 


Eram ameţită. Consum alcool rareori, iar do- 
uă pahare de vin roşu, fie ele şi diluate cu co- 
ca-cola, îşi făceau foarte repede efectul asupra 
mea. Chiar dacă nu mă îmbăt să cad sub masă, 
am totuşi o stare de uşoară amețeală. 

Bill mi-a întâlnit privirea şi mi-am dat seama 
că nu se aşteptase de fapt să mă găsească acolo. 
Nu-i puteam citi gândurile, aşa cum reuşisem 
în cazul lui Eric într-un moment dificil, dar îi 
descifram foarte bine limbajul trupului. 

— Vampire Bill, salut! a strigat Hoyt, priete- 
nul lui Jason. 

Bill a dat politicos din cap în direcţia lui Hoyt, 
dar a condus-o spre mine pe fata minionă şi 
brunetă cu care venise. 

Nu ştiam ce să fac. 

— Surioară, ce urmăreşte? m-a întrebat 
Jason, vizibil iritat. Tipa-i o cocotă din Monroe. 
O ştiu de pe vremea când îi plăceau numai 
oamenii. 

Nu-mi venea nici o idee, nu ştiam cum să re- 
acționez. Mă simțeam realmente copleşită de 
durere. Orgoliul însă era mai puternic decât 
suferința. Pe lângă clocotul lăuntric îşi făcea 


însă loc şi o fărâmă de vinovăţie, fiindcă nu 
eram acolo unde Bill se aştepta să mă găsească, 
şi nici nu-i lăsasem un bileţel în care să-i dau 
explicaţii. Dar, pe de altă parte, avusesem o 
sumedenie de şocuri cu o noapte înainte, la 
spectacolul executat la comandă în Shreveport, 
la bâlciul la care fusesem obligată să particip 
numai din cauza relației mele cu Bill. 

Impulsurile mele războinice erau în alertă. 
Dar am stat locului, deşi îmi venea să mă reped 
la fată şi s-o calc în picioare. Nu eram atât de 
prost-crescută încât să ajung să mă încaier în 
baruri. De asemenea, aş fi vrut să-l burduşesc 
bine şi pe Bill, dar nu aveam nici o şansă. Ştiam 
că ar fi însemnat să mă reped cu capul într-un 
perete de beton. Simțeam şi nevoia de a izbucni 
în plâns, pentru că mă rănise profund, însă aş fi 
dat astfel dovadă de slăbiciune. În consecinţă, 
cea mai înțeleaptă opțiune era să nu schițez 
nici un gest, mai ales că Jason era deja pregătit 
să se năpustească asupra lui Bill şi eram con- 
vinsă că n-ar fi ezitat s-o facă dacă vedea vreun 
semn din partea mea. 


Necazuri care nu făceau decât să amplifice 
efectul alcoolului. 

În vreme ce mă frământam astfel, Bill s-a 
apropiat, croindu-şi drum printre mese şi tră- 
gând-o după el pe fată. Am remarcat imediat 
tăcerea din sală şi, în loc să fiu eu cea care ob- 
servă din umbră, toate privirile erau aţintite 
asupra mea. 

Încleștându-mi pumnii, am simțit cum mă 
podidesc lacrimile. Ei poftim! Cea mai proastă 
alternativă. 

— Sookie, mi s-a adresat Bill, uite ce mi-a lă- 
sat Eric în fața uşii. 

N-am reuşit să înțeleg ce vrea să spună. 

— Şi? i-am răspuns înfuriată, privind intens 
în ochii mari, căprui şi extatici ai fetei şi încer- 
când să nu clipesc, fiindcă presimțeam că la 
prima clipire aş fi izbucnit în plâns. 

— Drept răsplată, mi-a răspuns el, fără să la- 
se să se vadă ce simțea în legătură cu acest 
lucru. 

— Vrei să spui că ţi-a făcut cinste? i-am zis pe 
un ton plin de venin. 

Jason şi-a pus o mână pe umărul meu. 


— Linişteşte-te, gata, mi-a spus el cu o voce 
gravă. Nu merită. 

Nu ştiam dacă Bill merita sau nu o asemenea 
reacție din partea mea, dar aveam de gând să 
aflu; am simțit pentru o clipă că este chiar 
amuzant să n-am nici cea mai vagă idee despre 
ce urma să fac în continuare. Asta după o viață 
trăită sub povara unui permanent autocontrol. 

Bill mă privea foarte atent, iar în luminile 
fluorescente ale barului arăta incredibil de alb. 
Nu se hrănise cu sângele tinerei, iar caninii îi 
erau retraşi. 

— Hai afară, să vorbim, mi-a spus el. 

— Şi cu ea? am mârâit, nervoasă. 

— Nu, doar noi doi. Pe ea o voi trimite înapoi. 

Dezgustul din vocea lui m-a convins şi l-am 
urmat imediat spre ieşire, ținându-mi capul 
sus, fără să privesc pe nimeni. Continua să o 
tragă pe fată de braț, iar aceasta păşea chinuit 
în vârful picioarelor, ca să-şi poată menține 
stabilitatea. 

N-am ştiut decât în parcare dacă Jason venise 
după noi; când m-am întors, l-am văzut în spa- 
te. Afară, deşi clienţii tot continuau să intre şi 


să iasă din bar, era oricum mai bine decât înă- 
untru. 

— Bună, i s-a adresat fata lui Jason. Eu sunt 
Desiree. Cred că noi ne-am întâlnit şi mai de- 
mult. 

— Ce te aduce pe-aici, Desiree? a întrebat-o 
Jason liniştit, ca şi cum ar fi fost cu adevărat 
calm. 

— Eric m-a trimis în Bon Temps, ca răsplată 
pentru Bill, i-a răspuns ea timidă, privindu-l pe 
Bill cu coada ochiului. Dar el nu pare deloc în- 
cântat. Şi chiar nu ştiu de ce, fiindcă mi s-a 
spus că sunt de soi nobil. 

— Cine-i Eric? m-a iscodit Jason. 

— Un vampir din Shreveport. Proprietar de 
bar. Şeful cel mare. 

— Mi-a lăsat-o la uşa casei, a repetat Bill. Eu 
nu i-am cerut aşa ceva. 

— Şi ce-ai de gând să faci? 

— O trimit înapoi, mi-a răspuns nervos. Noi 
doi avem de discutat. 

Am înghiţit în sec şi-am simțit cum mi se 
descleştează degetele. 


— Trebuie să o ducă cineva în Monroe? a în- 
trebat Jason. 

Bill s-a arătat surprins. 

— Da. Te oferi s-o duci tu? Fiindcă eu trebuie 
să stau de vorbă cu sora ta. 

— Sigur, i-a răspuns Jason cu atâta amabilita- 
te, că am intrat imediat la bănuieli. 

— Chiar nu-mi vine să cred că mă refuzi, a 
insistat Desiree, privindu-l bosumflată pe Bill. 
Până azi, nu m-a respins nimeni. 

— Bineînțeles, îți sunt recunoscător şi nu am 
nici o îndoială că eşti de soi nobil, i-a răspuns 
Bill politicos. Dar deja am propria mea cramă. 

Pentru o clipă, micuța Desiree l-a privit pier- 
dută. Apoi a părut să priceapă cum stătea situa- 
ţia. 

— Femeia asta-i a ta? a întrebat ea, dând din 
cap spre mine. 

— Da. 

Jason şi-a schimbat iritat poziția, la auzul 
afirmației seci făcute de Bill, iar Desiree m-a 
studiat atent din cap şi până-n picioare. 

— Are ochi tare ciudați, s-a pronunțat ea 
într-un târziu. 


— E sora mea, a intervenit Jason. 

— Ah, scuză-mă. Nu mi-am dat seama, fiind- 
că tu pari mult mai... normal, i-a răspuns 
Desiree, analizându-l şi pe el în acelaşi stil şi 
arătându-se vădit mai încântată de ceea ce 
vedea. Ia zi-mi, care ţi-e numele de familie? 

Jason a luat-o de mână şi au pornit amândoi 
spre camioneta lui. 

— Stackhouse, i-a zis privind-o galeş, în timp 
ce se îndepărtau. În drum spre casă, poate-mi 
povesteşti şi mie cum îți mai merge... 

Întrebându-mă care o fi fost motivul genero- 
zității manifestate de Jason, m-am întors spre 
Bill şi i-am surprins privirea aspră. 

— Zi-mi, ce-ai de spus? l-am întrebat, distan- 
tă. 

— Nu aici. Hai să mergem la mine. 

— Nu mergem la tine acasă, i-am zis răsco- 
lind pietrişul cu vârful pantofului. 

— Atunci la tine. 

— Nu. 

— Atunci unde? a întrebat ridicând mirat din 
sprâncene. 

Bună întrebare. 


— La iazul de la casa mea părintească, i-am 
răspuns, gândindu-mă că Jason nu avea să 
ajungă prea curând acolo, din moment ce se 
oferise s-o conducă acasă pe duduia minionă. 

— Bine, a zis el scurt, după care am pornit fi- 
ecare spre propria maşină. 

Căminul în care mi-am petrecut primii ani 
din viaţă se afla în vestul orăşelului Bon Temps. 
Am cotit pe drumul cu prundiş ce ducea spre 
casa familiei şi am parcat în fața fermei modes- 
te pe care Jason o întreținea destul de bine. Bill 
a coborât din maşină odată cu mine şi i-am 
făcut semn să mă urmeze, după care am ocolit 
casa, am coborât o pantă şi am urmat o cărăru- 
ie pavată cu lespezi mari de piatră. Un minut 
mai târziu eram în fața iazului pe care tatăl 
meu îl făcuse în spatele casei şi-l umpluse cu 
puiet, sperând că va pescui acolo ani de zile 
alături de băiatul său. 

Mica întindere de apă putea fi admirată de pe 
un fel de patio, iar pe un scaun de metal aştepta 
o cuvertură împăturită. Fără să mă întrebe ni- 
mic, Bill a luat pătura, a scuturat-o şi a întins-o 
pe panta cu iarbă ce ducea spre malul lacului. 


M-am aşezat fără nici o tragere de inimă, 
gândindu-mă că pătura prezenta aceeaşi nesi- 
guranță ca şi motivele pentru care nu accepta- 
sem să mergem nici la mine, nici la el acasă. 
Stând însă atât de aproape de Bill, am început 
să simt că, de fapt, îmi doream să fiu şi mai 
aproape. 

Mi-am îmbrățişat genunchii cu brațele şi am 
privit luciul apei şi lumina unui felinar ce stră- 
lucea de partea cealaltă a heleşteului. Bill stătea 
întins pe spate, destul de aproape de mine. îi 
simțeam ochii ațintiți asupra mea şi observa- 
sem că-şi încrucişase ostentativ degetele dea- 
supra pieptului, arătându-mi astfel că avea de 
gând să-şi țină mâinile acasă. 

— Te-ai speriat noaptea trecută, mi-a zis el, 
neutru. 

— Tu n-ai fost deloc îngrijorat? l-am întrebat 
mai încet decât aş fi vrut. 

— Numai pentru tine. Pentru mine, foarte 
puţin. 

Voiam să mă întind pe burtă, însă mi-era 
teamă să nu mă apropii şi mai mult de el. 


Văzându-i strălucirea pielii în lumina lunii, am 
dorit efectiv să-l ating. 

— M-a speriat faptul că Eric ne poate controla 
viața, deşi suntem un cuplu. 

— Şi nu mai vrei să formăm un cuplu? 

Durerea profundă pe care-o simțeam în piept 
m-a făcut să mă masez uşor în acel loc. 

— Sookie? 

A îngenuncheat lângă mine şi m-a luat de 
umăr, însă nu i-am răspuns. Simțeam că-mi 
pierd răsuflarea. 

— Mă iubeşti? m-a întrebat el. 

Am confirmat, dând uşor din cap. 

— Atunci de ce te gândeşti să mă părăseşti? 

În acel moment, durerea mi s-a accentuat 
subit. Şi lacrimile au pornit să-mi curgă pe 
obraji. 

— Sunt prea speriată de ceilalți vampiri şi de 
felul lor de-a fi. Cine ştie ce-mi va cere să fac 
data viitoare? Fiindcă sunt sigură că va încerca 
şi altfel, amenințându-mă că te omoară sau 
cine ştie prin ce altă modalitate care-i va trece 
prin minte. Sau poate îl va amenința pe Jason, 
pentru că e în stare să facă şi asta. 


— Nu mai plânge, mi-a zis Bill pe un ton la 
fel de blând ca țârâitul unui greiere în iarbă şi 
pe care, cu o lună în urmă, n-aş fi putut să-l 
aud. Sookie, trebuie să-ți spun câteva lucruri 
neplăcute. 

Un singur lucru m-ar fi mulțumit să aud în 
acel moment: că Eric a murit. 

— l-ai stârnit deja interesul. Eric şi-a dat 
seama că deții puteri mentale pe care majorita- 
tea oamenilor nu le au, ori le ignoră în cazul în 
care le posedă. Bănuieşte că sângele îţi este 
dulce şi savuros (când Bill a rostit aceste cuvin- 
te, glasul i-a devenit atât de aspru, încât m-a 
înfiorat). Eşti o femeie frumoasă, iar acum ai 
devenit şi mai frumoasă. Însă deocamdată nu 
ştie că ai băut deja de trei ori din sângele nos- 
tru. 

— Nu mai ştii că şi Umbră Lungă a sângerat 
pe mine? 

— Da, am văzut. 

— Şi trei este cumva numărul magic? 

— Nu, mi-a răspuns el, râzând în acelaşi stil 
caracteristic, înfundat şi răguşit. Însă cu cât bei 
mai mult sânge de vampir, cu atât devii mai 


atractivă pentru noi şi, de fapt, pentru toți. Iar 
Desiree se mai fălea că este de soi nobil! Mă 
întreb ce vampir i-o fi spus lucrul ăsta. 

— Unul care a vrut s-o ducă în patul lui, i-am 
răspuns sec, provocându-i din nou râsul. 

Chiar îmi plăcea foarte mult să-l aud râzând. 

— Cu toate aceste vorbe încântătoare, vrei de 
fapt să-mi spui că Eric mă doreşte? 

— Da. 

— Şi ce-l opreşte să mă aibă? Chiar tu mi-ai 
zis că este mai puternic decât tine. 

— Politețea şi tradiția, în primul rând. 

N-am pufnit, dar nici mult nu mai aveam. 

— Nu desconsidera acest lucru, pentru că noi 
respectăm foarte mult tradițiile. În definitiv, 
trebuie să trăim Împreună veacuri la rând. 

— Bun, şi altceva? 

— Într-adevăr, nu sunt la fel de puternic pre- 
cum Eric, dar nu sunt un vampir tânăr. Ar putea 
fi rănit grav într-o eventuală luptă cu mine sau, 
cu puțin noroc, chiar l-aş putea învinge. 

— Mai zi-mi. 

— Poate şi tu vei reuşi acest lucru, a continu- 
at, cu precauție. 


— Cum aşa? 

— Dacă-i vei fi de folos în altă privinţă, s-ar 
putea să te lase în pace, dacă ştie că aceasta îţi 
este dorința. 

— Dar nu vreau să-i fiu de folos în nici un fel! 
Nu vreau să-l mai văd! 

— Ai promis totuşi c-o să-l mai ajuţi, mi-a re- 
amintit Bill. 

— Cu condiția să-l predea pe hoț poliţiei, 
i-am răspuns. În schimb, Eric ce-a făcut? L-a 
înjunghiat în fața mea! 

— Şi mai mult ca sigur ţi-a salvat viața. 

— Dar am găsit hoţul! 

— Sookie, nu cunoşti multe lucruri despre 
lume, în general. 

L-am privit, surprinsă: 

— Aşa s-ar părea. 

— În viaţă, lucrurile nu decurg întotdeauna... 
echitabil, a continuat Bill, privind pierdut în 
beznă. Uneori, chiar şi eu îmi dau seama că nu 
cunosc mai nimic, a adăugat el, făcând o nouă 
pauză apăsătoare. O singură dată am mai văzut 
un vampir înjunghiindu-şi un seamăn, iar Eric 
pare să depăşească limitele lumii noastre. 


— Aşadar, nu va ţine prea multă vreme cont 
de politețea şi tradiţiile pe care le proslăveai 
mai înainte. 

— S-ar putea ca Pam să reuşească să-l țină-n 
frâu. 

— Ce legătură este între ei? 

— El a adus-o în lumea vampirilor, cu multe 
secole în urmă. Din când în când, mai trece pe 
la el şi-l ajută la treburile pe care le are de făcut. 
Eric a fost dintotdeauna puțin mai sălbatic şi, 
cu cât îmbătrâneşte, cu atât devine mai încăpă- 
țânat. 

În cazul lui Eric, mi s-a părut chiar modest 
calificativul de „încăpățânat”. 

— Aşadar, ajungem să ne înțelegem vorbind 
pe ocolite? l-am întrebat. 

Bill a rămas dus pe gânduri pentru câteva 
clipe. 

— Da, a confirmat, cu o undă de regret în vo- 
ce. La fel ca tine, nici mie nu-mi place să stau în 
compania vampirilor; am vrut să te ajut să înțe- 
legi că nu ai de ales. 

— Atunci, cum rămâne cu Desiree? 


— A trimis probabil pe cineva să o aducă la 
uşa mea, sperând că mă voi arăta încântat de 
cadoul său. De asemenea, dacă i-aş fi băut din 
sânge, ar fi văzut astfel că nu-ţi sunt credincios. 
Posibil să-i fi otrăvit sângele cu cine ştie ce 
substanță care să mă slăbească. Se prea poate 
să o fi folosit pe post de cal troian, nu ştiu, a 
adăugat el, ridicând din umeri. Tu chiar ai cre- 
zut că mi-am dat întâlnire cu altcineva? 

— Da, i-am răspuns, simțind cum mi se cris- 
pează chipul, imediat ce mi l-am amintit pe Bill 
intrând cu fata aceea în bar. 

— Nu erai acasă şi trebuia să ştiu unde eşti, 
mi-a zis pe un ton nici prea vesel, dar nici acu- 
zator. 

— Încercam să-l ajut pe Jason şi să mai ascult 
câteva persoane. În plus, încă eram tulburată 
din pricina incidentului din noaptea trecută. 

— Acum e totul în regulă? 

— Nu, dar ar putea fi, i-am zis. Indiferent ci- 
ne ar fi alesul inimii mele, presupun că lucrurile 
nu vor decurge întotdeauna perfect. Totuşi, nu 
mă aşteptam să dau de obstacole atât de difici- 
le. Bill, chiar dacă vârsta este criteriul vostru de 


ierarhizare, nu există altă modalitate prin care 
să-l detronezi pe Eric? 

— Nu, detronarea iese din discuţie, dar... S-a 
oprit gânditor. Aş putea să fac totuşi ceva în 
această direcție. Nu-mi stă în fire şi nu-mi face 
deloc plăcere să recurg la un asemenea lucru, 
dar în felul acesta vom fi mai în siguranţă. 

I-am dat răgaz să se gândească în tihnă. 

— Da, a încheiat el după o reflecţie îndelun- 
gată, fără să se obosească să-mi explice şi fără 
să-l întreb ce hotărâse. 

— Te iubesc, a adăugat, ca şi cum pe acest 
lucru se bazase când îşi alesese modalitatea de 
acțiune. 

Apoi, în întunericul care ne învăluia, s-a 
aplecat deasupra mea, cu chipul său fermecător 
şi luminos. 

— Şi eu te iubesc, i-am zis împingându-l uşor 
în piept cu palmele, ca nu cumva să încerce să 
mă ispitească. Acum însă avem de rezolvat o 
problemă serioasă. Dacă reuşim să-l îndepăr- 
tăm pe Eric de pe capul nostru, atunci ne putem 
considera mulțumiți. Şi, de asemenea, trebuie 
să finalizăm investigația în legătură cu crima. 


Aceasta este a doua noastră problemă, întrucât 
ucigaşul are de răspuns pentru moartea priete- 
nilor tăi, precum şi pentru uciderea lui 
Maudette, a lui Dawn... şi a bunicii mele, am 
adăugat după o pauză, în care am inspirat pro- 
fund şi mi-am stăvilit lacrimile. 

Chiar dacă mă obişnuisem oarecum cu faptul 
că nu o mai aveam pe Buni aproape de mine, că 
nu o mai găseam acasă când mă întorceam de 
la muncă şi nu-i mai povesteam cum îmi petre- 
cusem ziua, dispariția ei îmi provoca din când 
în când o durere atât de acută, încât simțeam 
că mi se taie respirația. 

— Ce te face să crezi că ucigaşul este vinovat 
şi de incendierea vampirilor din Monroe? 

— Presupun că făptaşul le-a implantat oa- 
menilor această idee de răzbunare. În seara 
premergătoare, a discutat probabil cu fiecare 
grup în parte şi i-a instigat pe băieți la violență. 
Am trăit aici de când mă ştiu şi nu i-am văzut 
niciodată pe oameni să se comporte cu aşa de 
multă cruzime. Aşadar, trebuie să fie un motiv 
pentru care au răbufnit. 

— El i-a ațâțat? I-a incitat să dea foc casei? 


— Da. 

— Şi n-ai descoperit nimic? 

— Nu, am recunoscut, tristă. Dar asta nu în- 
seamnă că mâine nu voi avea mai mult noroc. 

— Sookie, eşti optimistă. 

— Da, normal. Nu am de ales, i-am răspuns, 
mângâindu-l pe obraz şi gândindu-mă în ce 
mod îmi fusese confirmat optimismul, din ziua 
în care apăruse Bill în viața mea. 

— Înseamnă că trebuie să continui, dacă eşti 
convinsă că ascultarea va da roade, mi-a zis el. 
Eu mă voi ocupa de altceva. E bine dacă ne 
vedem mâine-seară la tine acasă? S-ar putea să 
nu... dar, lasă, îţi explic mâine. 

— În regulă. 

Eram curioasă să aflu mai multe, dar obser- 
vasem că Bill nu era pregătit să-mi dezvăluie 
totul. 

La întoarcere, urmând maşina lui Bill până în 
apropiere de strada ce ducea la mine acasă, 
m-am tot gândit la spaima pe care-aş fi trăit-o 
în ultimele săptămâni, dacă nu ar fi fost sigu- 
ranța pe care mi-o oferise prezenţa lui Bill. 
Parcurgând precaută drumul spre casă, m-am 


surprins dorindu-mi ca Bill să nu fi fost nevoit 
să dea acele câteva telefoane importante toc- 
mai în noaptea aceea. N-aş fi putut spune că 
fusesem măcinată de frică în cele câteva nopți 
în care nu ne văzuserăm, dar recunosc că mă 
simțisem destul de speriată şi agitată stând 
singură în casă şi verificând mereu dacă feres- 
trele şi uşile erau bine zăvorâte. Nu eram obiş- 
nuită să trăiesc într-un asemenea stres. Chiar şi 
acum mă gândeam cu nelinişte la noaptea care 
mă aştepta. 

Până să cobor din maşină, mulțumită că lă- 
sasem aprinsă lumina pe verandă înainte de a 
pleca la bar, m-am uitat cu mare atenție în 
curtea casei. Nu se vedea nici o mişcare. De 
obicei, când mă întorceam acasă, Tina îmi ieşea 
în întâmpinare, dornică să-şi primească porția 
de mâncare; dar în noaptea aceasta, vâna pro- 
babil prin păduricea din apropiere. 

Mi-am pregătit la îndemână cheia de la intra- 
re, am țâşnit din maşină până în fața uşii, am 
introdus şi răsucit fulgerător cheia în broască, 
după care am trântit şi am încuiat uşa în spate- 
le meu. „Acesta nu e un mod normal de viață”, 


mi-am zis, clătinând iritată din cap. Dar iată că, 
brusc, înainte de a apuca să-mi termin ideea, în 
uşă s-a auzit o bubuitură. 

Am scos un țipăt ascuţit, am alergat până la 
telefonul mobil din apropierea canapelei şi — în 
timp ce trăgeam jaluzelele la ferestre — am 
format precipitată numărul lui Bill. Mă gân- 
deam speriată ce voi face dacă linia era ocupa- 
tă, mai ales că-mi spusese că intenționa să dea 
mai multe telefoane! 

Am avut însă noroc şi l-am prins probabil 
imediat ce intrase pe uşă, fiindcă am perceput 
în glasul lui o uşoară gâfâială în momentul în 
care a ridicat receptorul. 

— Da? a întrebat el, suspicios ca întotdeauna. 

— Bill, am şoptit pe nerăsuflate, e cineva afa- 
ră! 

Trântind receptorul în furcă, Bill a trecut 
imediat la acțiune şi, două minute mai târziu, 
era deja la mine. Privind afară din spatele unui 
stor uşor ridicat, l-am zărit venind dinspre pă- 
dure. A intrat în curte fără să facă nici cel mai 
mic zgomot, dar cu o viteză incredibilă. Nici un 
om nu ar fi putut acționa astfel. Uşurarea de a-l 


vedea a fost copleşitoare, deşi, preț de o clipă, 
m-am simțit ruşinată că-l chemasem să-mi 
sară în ajutor. Ar fi trebuit să încerc să mă des- 
curc singură. Însă, în momentul imediat urmă- 
tor, m-am gândit: „Dar de ce, în fond? Dacă tot 
pot recurge la sprijinul unei ființe practic invin- 
cibile, o persoană care mă adoră şi care este 
aproape imposibil de omorât, dotată cu puteri 
nefireşti, supranaturale...” 

Mişcându-se cu multă agilitate şi sigur pe 
gesturile sale, Bill a inspectat curtea, a scrutat 
copacii din împrejurimi, iar în cele din urmă, a 
urcat vesel scările de la intrare. Pe verandă, s-a 
aplecat după ceva, dar din poziţia în care mă 
aflam n-am putut să văd ce găsise. Când s-a 
ridicat, am observat că ţinea ceva în mâini, iar 
chipul îi era absolut... împietrit. 

Nu era deloc de bine. 

M-am îndreptat cu teamă spre uşă şi am des- 
cuiat-o, după care am împins plasa de protecție. 
Bill ținea în palme trupul pisicuței mele. 

— Tina? E moartă? am întrebat. 

Vocea îmi tremura. 

Bill a confirmat dând din cap. 


— Ce... cum? 

— Cred că a fost strangulată. 

În acel moment, am simţit că mă prăbuşesc. 
Am izbucnit în hohote de plâns. Până m-am 
liniştit puţin, Bill a stat încremenit în fața mea, 
ținând în mâini cadavrul pisicuței. 

— S-o punem în groapa din spate, am spus 
cu voce tremurândă. 

Am pornit spre spatele casei, sărmanul Bill 
cărând-o grijuliu pe Tina şi încercând să nu 
pară indiferent, în vreme ce eu mă străduiam să 
nu cad iarăşi pradă disperării. Bill a îngenun- 
cheat şi a aşezat ghemotocul de blană neagră în 
groapă. Am adus o lopată şi m-am apucat de 
treabă. Dar când am văzut primii bulgări de 
pământ rostogoliți peste blănița Tinei, durerea 
m-a copleşit. Fără să scoată o vorbă, Bill mi-a 
luat lopata din mâini. Cât timp a astupat groa- 
pa, eu am aşteptat tăcută, cu spatele la el. 

— Hai înăuntru, mi-a zis el cu blândeţe, după 
ce a terminat. 

Uşa din spate rămăsese încuiată, aşa că am 
fost nevoiți să ocolim casa şi să intrăm prin 
față. 


Bill m-a consolat, m-a îmbrăţişat plin de 
compasiune, deşi ştiam că nu se dăduse nicio- 
dată în vânt după Tina. 

— Dumnezeu să te aibă în pază, Bill, i-am 
şoptit strângându-l în brațe cât am putut de 
tare, cuprinsă brusc de teama că şi el ar fi putut 
să dispară de lângă mine. 

Când suspinele mi s-au mai liniştit, mi-am 
ridicat privirea spre el. Speram să nu-l fi agasat 
prea tare cu manifestările durerii mele. El însă 
arăta foarte nervos. Se uita țintă la peretele din 
spatele meu, iar ochii îi străluceau puternic. Era 
cel mai înspăimântător lucru pe care-l văzusem 
vreodată. 

— Ai găsit ceva prin curte? l-am întrebat. 

— Doar câteva indicii ale prezenţei făptaşu- 
lui: nişte urme de pantofi şi mirosul corpului, 
nimic din ce-ai putea prezenta poliției ca probe 
concludente, a adăugat el, de parcă mi-ar fi citit 
gândurile. 

— Vrei să rămâi cu mine până când... vei fi 
nevoit să pleci şi să te adăposteşti de soare? 


— Bineînțeles, mi-a răspuns, privindu-mă fix 
şi arătându-mi că intenționa să stea cu mine 
indiferent dacă voiam sau nu. 

— lar dacă ai nevoie să telefonezi, o poți face 
de-aici, nu mă deranjează câtuşi de puţin, i-am 
zis, gândindu-mă la factura telefonică. 

— Am o cartelă plătită în avans, mi-a răs- 
puns el, uimindu-mă încă o dată. 

Cine s-ar fi gândit? 

M-am spălat apoi pe față şi am luat o aspiri- 
nă, după care mi-am pus cămaşa de noapte. 
Simţeam o tristeţe la fel de intensă ca cea care 
mă copleşise la moartea bunicii. Am încercat să 
mă îmbărbătez şi să-mi spun că moartea unui 
animal de companie nu poate fi pusă pe acelaşi 
plan cu dispariția unei persoane dragi. Dar su- 
ferința părea să nu cedeze câtuşi de puţin în 
fața argumentelor. După ce-am isprăvit toate 
raționamentele posibile, am ajuns la concluzia 
că o hrănisem, o pieptănasem şi o iubisem pe 
Tina timp de patru ani şi că avea să-mi fie tare 
dor de ea. 

Adoua zi, am simţit că înnebunesc. Când am 
ajuns la muncă şi i-am povestit lui Arlene ce se 
întâmplase, m-a strâns la pieptul ei şi mi-a zis: 
„L-aş omori cu mâna mea pe nemernicul care 
i-a făcut una ca asta drăgălaşei de Tina!” Alina- 
rea venită din partea ei m-a făcut să mă simt 
mult mai bine. Charlsie în schimb, nu s-a arătat 
la fel de compătimitoare, ci părea mai degrabă 
neliniştită de şocul pe care-l trăisem eu, decât 
de moartea violentă a pisicuței mele. Sam doar 
s-a întristat şi mi-a sugerat să-l sun pe şerif, ori 
pe Andy Bellefleur, şi să-i aduc la cunoştinţă 
acest incident. În cele din urmă, am hotărât să-l 
sun pe Bud Dearborn. 

— Astfel de lucruri sunt de obicei ciclice, a 
bombănit şeriful. Până acum, n-a raportat ni- 
meni dispariția sau moartea unui animal de 
companie. Sookie, din ce-mi spui tu, tare mi-e 


teamă că este vorba doar de-o răzbunare per- 
sonală. Vampirului tău îi plac pisicile? 

Am închis ochii şi am inspirat profund. Vor- 
beam de la telefonul din biroul lui Sam, iar el 
şedea la masă şi calcula facturile pentru urmă- 
torul transport de băuturi. 

— Bill era la el acasă în momentul în care a 
fost omorâtă Tina şi aruncată pe verandă, i-am 
răspuns cât am putut de calmă. Ştiu asta fiind- 
că l-am sunat imediat ce-am auzit bubuitura în 
uşă, iar el mi-a răspuns numaidecât. 

Sam şi-a ridicat mirat privirea. A trebuit ca 
prin mimică şi câteva gesturi să-l fac şi pe el să 
priceapă care era părerea mea față de suspiciu- 
nile şerifului. 

— lar el ţi-a spus că pisica a fost strangulată, 
a continuat Bud, plictisitor. 

— Da. 

— Ai păstrat ligatura, lațul cu care a fost su- 
grumată? 

— Nu, fiindcă n-am găsit aşa ceva. 

— Şi ce-aţi făcut cu pisica? 

— Am îngropat-o. 

— Domnul Compton a venit cu această idee? 


— Nu, eu. 

Ce altceva am fi putut face cu sărmana Tina? 

— S-ar putea să venim să dezgropăm pisicu- 
ţa. Însă dacă aveam şi ligatura, laţul în cauză, 
poate am fi reuşit să aflăm dacă tehnica de 
sugrumare coincide cu metoda folosită în cazul 
celor două fete, Dawn şi Maudette, mi-a expli- 
cat Bud, stângaci. 

— Îmi pare rău, nu m-am gândit la asta. 

— Acum nu mai contează. În lipsa laţului... 

— Bine, la revedere. 

I-am închis telefonul, lăsându-l să-şi bată 
singur capul cu problema asta şi punând astfel 
pe umerii lui o povară mai grea decât ar fi meri- 
tat. 

Sam a ridicat din sprâncene. 

— Bud e un prost, i-am zis. 

— Bud nu-i deloc un polițist rău, mi-a răs- 
puns calm Sam. Prin părțile noastre, nimeni 
nu-i obişnuit cu crime atât de odioase. 

— Ai dreptate, am recunoscut, un moment 
mai târziu. N-a fost corect din partea mea, dar 
îmi tot repeta cuvântul „ligatura”, ca un copil 


mândru că a învăţat un termen nou. Îmi pare 
rău că am căşunat pe el. 

— Nu-ţi cere nimeni să fii perfectă, Sookie. 

— Altfel spus, e bine din când în când s-o dau 
în bară şi să fiu mai puţin înțelegătoare şi iertă- 
toare? Mersi mult, şefu', i-am zis, zâmbind. 

M-am ridicat de pe colțul biroului pe care stă- 
tusem în timp ce vorbisem la telefon şi m-am 
întins leneş, revenind cu picioarele pe pământ 
doar în clipa când l-am observat pe Sam cum 
îmi admira mişcările. 

— Gata, trec la muncă! i-am zis vioaie, ieşind 
imediat din încăpere şi având grijă ca nu cumva 
să-mi mişc provocator şoldurile. 

— Ce zici, mă ajuţi şi pe mine diseară? Stai 
vreo două ore cu copiii? m-a întrebat destul de 
sfioasă Arlene, când m-a văzut. 

Mi-am amintit de ultima ei rugăminte simila- 
ră; nu reuşisem să uit cât de mult mă jignise 
când şovăise să-şi lase copiii în prezența unui 
vampir. Nu gândisem ca o mamă adevărată, 
după cum îmi spusese chiar ea. Acum, din câte 
se părea, Arlene încerca să-şi ceară scuze. 


— Mi-ar face mare plăcere, i-am răspuns, aş- 
teptând să văd dacă va menţiona iarăşi numele 
lui Bill. De la cât la cât? am întrebat-o, văzând 
că nu spune nimic. 

— Păi, eu şi Rene ne-am gândit să mergem la 
un film în Monroe. Să zicem, de pe la şase şi 
jumătate? 

— S-a făcut. Vrei să le pregătesc şi masa de 
seară? 

— Ah, nu. Lasă că le dau eu să mănânce. Să 
ştii că sunt nerăbdători s-o vadă pe mătuşica 
Sookie. 

— Şi eu de-abia aştept să-i văd. 

— Mersi mult, a mai zis Arlene, făcând o 
scurtă pauză şi dorind parcă să mai spună ceva, 
după care s-a răzgândit şi n-a mai adăugat 
decât: În regulă, atunci ne vedem la şase şi 
jumătate. 

Am ajuns acasă în jurul orei cinci. Conduse- 
sem mai tot drumul cu soarele în față. Strălucea 
de parcă ar fi dorit să-mi ia vederea. M-am 
schimbat într-un costum tricotat, în două cu- 
lori, albastru şi verde, m-am pieptănat şi mi-am 
prins părul cu o clamă în formă de banană. Am 


mâncat apoi un sendvici, dar nu m-am simțit 
deloc bine stând singură la masa din bucătărie. 
Casa îmi părea imensă şi pustie, dar senzaţia 
neplăcută mi-a trecut imediat ce l-am văzut pe 
Rene oprind în fața casei şi coborând din maşi- 
nă cu cei doi copii. 

— Coby şi Lisa ardeau de nerăbdare să te va- 
dă, însă n-a putut să-i aducă Arlene fiindcă are 
o problemă cu unghiile ei false, m-a lămurit el 
scurt, fâstâcit probabil că fusese nevoit să-mi 
împărtăşească astfel de chestiuni feminine. 

Am observat că Rene venise în ținuta de ser- 
viciu: ghete butucănoase, cuţit, pălărie şi tot 
echipamentul, ceea ce însemna că Arlene nu-i 
va permite să iasă nicăieri câtă vreme nu trece 
mai întâi pe la duş şi apoi se schimbă. 

Coby şi Lisa, în vârstă de opt şi, respectiv, 
cinci ani, s-au agăţat de mine ca lipitorile, în 
momentul în care Rene s-a aplecat să-i sărute 
de despărțire. Dragostea lui Rene pentru copii îi 
adăugase o uriaşă steluță aurie în jurnalul meu, 
drept pentru care i-am zâmbit aprobatoare, 
i-am luat pe micuți de mână şi am dat să por- 


nim spre bucătărie, unde îi aşteptau câteva 
porții copioase de înghețată. 

— Te deranjează cumva dacă o să ne întoar- 
cem pe la zece şi jumătate, unsprezece? m-a 
întrebat Rene, apucând mânerul uşii. 

— Nu, deloc, i-am răspuns, dorind să-i spun 
că-i pot ține pe copii şi peste noapte, aşa cum 
mai procedasem şi în alte dați, dar, 
amintindu-mi de trupul inert al Tinei, m-am 
gândit că ar fi fost mai bine ca ei să nu rămână 
la mine. 

Ne-am întrecut apoi până-n bucătărie şi, un 
minut-două mai târziu, am auzit camioneta 
veche a lui Rene îndepărtându-se zgomotoasă 
pe drum. 

Am ridicat-o pe Lisa în braţe: 

— la te uită, ce mare ai crescut, de-abia te 
mai pot ține în brațe! Coby, tu ce mai faci, ai 
început deja să te bărbiereşti? 

Ne-am aşezat apoi la masă, unde am stat pe 
puţin treizeci de minute, răstimp în care copiii 
au mâncat înghețată şi mi-au povestit în ordine 
toate lucrurile pe care le făcuseră de când ne 
văzuserăm ultima oară. 


După ce-au terminat, Lisa şi-a manifestat do- 
rința să-mi citească, aşa că i-am deschis cartea 
de colorat şi a început să desluşească mândră 
cifrele şi literele colorate tipărite în cărticică. 
Coby, desigur, a ținut morțiş să ne arate că el 
citeşte mult mai bine, iar când s-au liniştit, 
mi-au cerut să le deschid televizorul, să urmă- 
rească una dintre emisiunile lor preferate. Şi, 
fiind noi aşa de ocupați, nici nu apucasem 
să-mi dau seama când se lăsase întunericul. 

— Mai târziu o să vină şi prietenul meu, 
le-am spus. Îl cheamă Bill. 

— Mama ne-a zis că ai un prieten special. 
Sper să-mi placă de el, mi-a zis Coby, şi ar fi 
bine pentru el să se poarte frumos cu tine. 

— Ah, este foarte drăguţ cu mine, l-am asigu- 
rat pe puşti, care-şi îndreptase spatele şi îşi 
bombase pieptul, arătându-mi astfel că era 
pregătit să-mi ia imediat apărarea, dacă priete- 
nul meu special nu se comporta pe măsura 
aşteptărilor sale. 

— Ţi-a trimis flori? m-a întrebat Lisa, roman- 
tică. 


— Încă nu. Dar nu i-ar strica dacă i s-ar 
aminti că este un gest care m-ar bucura. 

— Oho, sigur că da. Te ajut cu cea mai mare 
plăcere. 

— Te-a cerut în căsătorie? 

— Eh, nu. Dar nici eu nu l-am cerut, i-am 
răspuns exact în momentul în care Bill bătea la 
uşă. 

— Am musafiri, l-am anunţat zâmbind, ime- 
diat ce i-am deschis. 

— Îi aud tocmai de-aici, mi-a răspuns, după 
care l-am luat de mână şi l-am condus în bucă- 
tărie. 

— Bill, el e Coby, iar domnişoara de alături, 
Lisa, am făcut eu prezentările. 

— Mă bucur de cunoştinţă. De-abia aşteptam 
să ne întâlnim, le-a zis Bill, surprinzându-mă. 
Lisa, Coby, vă deranjează dacă stau şi eu cu 
mătuşa voastră, Sookie? 

Copiii l-au privit gânditori. 

— Nu este chiar mătuşa noastră, a răspuns 
Coby, tatonând terenul. E cea mai bună priete- 
nă a mamei noastre. 

— Serios? 


— Da. Şi ne-a zis că nu-i aduci flori, i-a răs- 
puns Lisa pe un ton cristalin, pronunțând sune- 
tele perfect, bucurându-mă din toată inima s-o 
aud că scăpase de mica ei problemă de rostire a 
sunetului „r”. 

Bill m-a privit surprins, iar eu am ridicat din 
umeri. 

— Da, însă ei m-au întrebat, am răspuns eu, 
în defensivă. 

— Hmmm, a făcut el, gânditor. Lisa, va trebui 
negreşit să-mi revizuiesc purtarea. Îți mulțu- 
mesc că mi-ai atras atenția. Ştii cumva când 
este ziua de naştere a mătuşii Sookie? 

Am simţit că-mi iau foc obrajii. 

— Bill, i-am zis cu asprime. Gata, termină! 

— Coby, tu ştii? i s-a adresat Bill băiatului. 

Coby a negat cu amărăciune, dând din cap. 

— Dar ştiu că-i în timpul verii, pentru că era 
vară când mama a invitat-o pe Sookie de ziua ei 
la un prânz în Shreveport. Atunci, noi am stat 
cu Rene. 

— Coby, eşti un băiat foarte isteț, dacă ţi-ai 
amintit acest lucru, i-a mulțumit Bill. 


— Sunt şi mai isteț de-atât! Staţi să vă arăt 
ce-am învățat la şcoală zilele trecute, a spus el 
şi a zbughit-o la fugă. 

Tot timpul cât a vorbit Coby, Lisa l-a urmărit 
pe Bill cu mare atenţie, adresându-i-se când 
fratele ei şi-a încheiat debitul verbal. 

— Bill, eşti foarte alb la față. 

— Da, i-a răspuns el, aceasta este culoarea 
mea normală. 

Copiii au schimbat câteva priviri, în urma că- 
rora au concluzionat în tăcere că „normalitatea” 
lui Bill era probabil o boală şi n-ar fi fost politi- 
cos din partea lor să-i pună întrebări suplimen- 
tare. lată că, din când în când, copiii mai dau 
dovadă şi de tact. 

Chiar dacă inițial se simţise puțin crispat, pe 
măsură ce treceau orele, Bill devenea din ce în 
ce mai flexibil. În jurul orei nouă m-a cuprins 
oboseala, dar Bill a reuşit să-i întrețină pe copii 
cu multă vioiciune până la unsprezece noaptea, 
când Arlene şi Rene au venit să-i ia acasă. 

L-am prezentat pe Bill prietenilor mei. Au dat 
mâna cu el într-un mod absolut firesc şi, imedi- 


at după aceea, a apărut în curte un nou musa- 
fir. 

Un vampir chipeş, cu păr negru şi bogat, 
pieptănat într-o frizură ondulată incredibilă, 
ieşea agale din pădure, în timp ce Arlene îi urca 
pe copii în spatele camionetei, iar Bill şi Rene 
stăteau de vorbă. Bill l-a salutat cu mâna pe 
vampir. Acesta i-a răspuns la fel şi li s-a alătu- 
rat celor doi foarte degajat, de parcă ai fi zis că 
Bill şi Rene chiar îl aşteptau. 

Din balansoarul de pe verandă, l-am privit pe 
Bill cum le-a făcut cunoştinţă celor doi, după 
care vampirul şi Rene şi-au dat mâna prieteneş- 
te. Rene însă îl privea cu multă atenţie, ca şi 
cum ar fi încercat să-şi amintească unde-l mai 
văzuse. Bill, dezaprobându-l din cap, i-a aruncat 
imediat o privire cu subințeles şi Rene şi-a păs- 
trat numai pentru el comentariul pe care-ar fi 
dorit să-l facă. 

Nou-venitul, mai înalt decât Bill, era bine fă- 
cut, purta blugi vechi şi un tricou pe care scria 
„Am vizitat Graceland””. Tocurile ghetelor cu 


? Reşedinţa şi proprietatea unde a locuit Elvis Presley. 


vârfuri ascuţite îi erau uşor tocite şi ținea în 
mână o sticlă cu sânge artificial, din care mai 
lua câte o înghițitură, din când în când. Se ve- 
dea că are maniere elegante! 

Posibil să fi fost influențată de reacția lui Re- 
ne, însă cu cât îl priveam mai mult pe vampir, 
cu atât mi se părea mai cunoscut. Aşa că am 
încercat să mi-l imaginez cu tenul puţin mai 
colorat şi i-am mai şi adăugat câteva trăsături 
suplimentare. Mi l-am închipuit având altă 
ținută. 

Oh, Dumnezeule! 

Era individul din Memphis! 

Rene a plecat, iar Bill l-a condus pe vampir 
spre mine. Când a ajuns la mai puţin de trei 
metri, mi-a strigat cu un puternic accent sudist: 

— Bună, Bill mi-a zis că ţi-a omorât cineva 
pisica! 

Bill a închis ochii pentru o clipă, iar eu am 
confirmat din cap, tăcută. 

— Îmi pare tare rău. Mie chiar îmi plac mâţe- 
le, a continuat străinul. 

Din tonul lui am înţeles clar că nu voise să 
spună că-i plăcea să le mângâie pe blăniță. 


Speram totuşi să nu fi auzit şi copiii comen- 
tariul lui, dar mă înşelasem, fiindcă Arlene, din 
maşină, şi-a întors îngrozită chipul spre noi, iar 
fărâma de afecțiune pe care reuşise Bill s-o 
câştige se dusese probabil pe apa sâmbetei. 

Rene a clătinat din cap în spatele vampirului 
şi s-a urcat la volan, strigându-ne la revedere cu 
puţin înainte să pornească motorul. S-a sprijinit 
apoi de rama portierei şi l-a privit încă o dată 
lung pe străin. Posibil să-i fi spus ceva şi lui 
Arlene, pentru că aceasta a reapărut brusc la 
fereastră şi s-a holbat ca la o fantomă, căscând 
gura la creatura de lângă Bill. Imediat ce şi-a 
retras capul, roțile camionetei au scrâşnit pe 
prundiş şi maşina s-a îndepărtat. 

— Sookie, mi-a zis Bill, precaut, el este Bubba. 

— Bubba? am repetat, parcă nevenindu-mi să 
cred. 

— Îhî, Bubba în persoană, a confirmat voios 
vampirul, încercând să-mi zâmbească binevoi- 
tor, dar eu nevăzând decât un rânjet înfiorător. 
Eu şi nimeni altul. Încântat să te cunosc. 

Am dat mâna cu străinul şi i-am zâmbit, 
deşi, Dumnezeule mare!, nu m-am gândit că 


am să dau vreodată mâna cu el. Părea să se fi 
schimbat în rău. 

— Bubba, te superi dacă ne aştepţi puţin pe 
verandă? Trebuie să o lămuresc şi pe Sookie în 
legătură cu înțelegerea noastră. 

— Nu e nici o problemă, i-a răspuns Bubba 
prieteneşte, aşezându-se pe balansoar la fel de 
inocent şi de fericit ca o moluscă. 

Am pornit spre sufragerie, dar nu înainte să 
observ că toate insectele nocturne, greierii şi 
broaştele tăcuseră subit în momentul apariției 
lui Bubba. 

— Am vrut să-ți explic totul înainte ca Bubba 
să vină, mi-a şoptit Bill. Însă n-am avut când să 
te pun la curent. 

— Este cine cred eu? l-am întrebat. 

— Da. Aşadar, acum ştii că poveştile acelea 
cumplite sunt adevărate, cel puțin unele dintre 
ele. Dar să nu-i spui niciodată pe nume. Strigă-l 
pur şi simplu „Bubba”. S-a produs un defect în 
procesul de transformare, când a trecut de la 
om la vampir, probabil din cauza toxinelor din 
sânge. 

— Însă el, de fapt, chiar murise, nu? 


— Nu în totalitate. Unul de-al nostru lucra la 
morgă şi, fiind totodată un mare admirator al 
său, a detectat scânteia de viață care-i mai ră- 
măsese în trup şi l-a resuscitat. 

— L-a resuscitat? 

— Da, mai bine spus, l-a făcut vampir, m-a 
lămurit Bill. Însă a fost o greşeală, pentru că, 
din ce mi-au spus prietenii, din acel moment 
n-a mai fost el însuşi. E foarte îngust la minte 
şi, pentru a-şi câştiga existența, îi dăm tot felul 
de munci, întrucât, îți dai seama, nu-i putem 
permite să iasă în public. 

L-am aprobat dând din cap, mută de uimire. 

— Dumnezeule, am murmurat, uluită de fap- 
tul că aveam în curte un cap încoronat. 

— Aşadar, nu uita o clipă faptul că este foarte 
mărginit şi extrem de impulsiv... de aceea, nu 
trebuie să stai singură în preajma lui. Şi să nu-i 
spui decât „Bubba”. Într-adevăr, aşa cum ţi-a zis 
mai devreme, îi plac animalele de companie, 
dar nici măcar dieta bazată pe sângele acestora 
nu-l face să devină mai de încredere. În ceea ce 
priveşte motivul pentru care l-am adus aici... 


Încrucișându-mi braţele la piept, aşteptam cu 
interes explicaţia lui Bill. 

— lubito, trebuie să plec puţin din oraş, a 
continuat el. 

Informaţia asta era suficient de surprinzătoa- 
re cât să mă neliniştească serios. 

— Cum... de ce? Nu, stai. Nu vreau să-mi spui 
mai mult, i-am răspuns dând agitată din mâini, 
ca şi cum aşa aş fi izgonit orice implicaţie, din 
pricina căreia Bill ar fi trebuit să se simtă obli- 
gat să-şi justifice acțiunile. 

— Îţi voi spune mai multe după ce mă întorc, 
a adăugat el, ferm. 

— Şi care este rolul prietenului tău... Bubba? 
l-am întrebat, deşi presimțeam că ştiu deja 
răspunsul lui Bill. 

— Bubba o să te supravegheze cât timp lip- 
sesc eu, mi-a zis Bill, pe un ton rigid. 

Am ridicat din sprâncene. 

— În fine, ştiu că nu-i prea — Bill s-a oprit 
pentru a-şi căuta cuvintele — grozav, a recu- 
noscut el, dar este puternic, va face exact ce 
i-am cerut şi se va asigura că nu intră nimeni în 
casa ta. 


— O să stea în pădure? 

— Ah, normal, m-a asigurat Bill, emfatic. Nici 
n-ar fi trebuit de fapt să se apropie şi să stea de 
vorbă cu tine. După ce plec, va căuta un loc din 
care să supravegheze casa şi va sta acolo toată 
noaptea. 

Trebuia să nu uit să trag mai târziu storurile, 
pentru că nu era deloc plăcută ideea că acel 
vampir nătâng m-ar fi spionat pe fereastră. 

— Tu chiar crezi că este necesar acest lucru? 
l-am întrebat, nedumerită. Fiindcă nu-mi amin- 
tesc să-mi fi cerut şi mie părerea. 

Bill a scos un fel de horcăit, ceea ce pentru el 
însemna că trage aer în piept. 

— Iubita mea, a început el, exagerat de răb- 
dător, încerc din răsputeri să mă obişnuiesc cu 
modul în care vor să fie tratate femeile moder- 
ne, însă, pentru mine, nu este o atitudine nor- 
mală, în special când simt că eşti în pericol. Mă 
străduiesc să fiu cu inima împăcată în răstim- 
pul în care voi fi plecat. Îmi doresc să nu fi fost 
nevoit să plec, şi nici să fac ceva ce-mi displace, 
dar este absolut necesar... pentru noi. 

L-am privit lung. 


— Am înţeles, i-am zis într-un târziu. Nu-mi 
place nici mie situația de față, dar noaptea nu 
mă simt deloc în siguranţă, aşa că... atunci e în 
regulă. 

Sincer vorbind, nu cred că avea vreo impor- 
tanță dacă-mi dădeam sau nu acordul. În defi- 
nitiv, cum l-aş fi putut forța pe Bubba să plece, 
dacă el nu dorea acest lucru? Nici măcar forțele 
de poliție din orăşelul nostru nu dețineau mij- 
loacele necesare prinderii sau liniştirii unui 
vampir. Aşa că dacă ar fi ajuns cumva să se 
confrunte cu acest vampir, n-ar fi făcut altceva 
decât să se holbeze la el şi să-i acorde astfel 
suficient timp ca să-i măcelărească până la 
ultimul. Am apreciat grija lui Bill şi mi-am dat 
seama că trebuia să am bunul-simţ să-i mulțu- 
mesc, aşa că l-am îmbrățişat drăgăstoasă. 

— Ei bine, dacă trebuie neapărat să pleci, 
atunci ai grijă de tine, i-am zis, încercând să nu 
par prea dărâmată. Ai unde să stai? 

— Da, merg în New Orleans şi am închiriat o 
cameră la Semiluna însângerată. 

Citisem un articol despre acest hotel, primul 
din lume dedicat în exclusivitate vampirilor, 


unde li se promitea securitate deplină. Clădirea 
fusese ridicată chiar în mijlocul Cartierului 
francez, iar în amurg, seară de seară, era încon- 
jurată de cocote şi turişti nerăbdători să-i vadă 
pe vampiri ieşind la plimbare. 

Începusem să simt o oarecare invidie, dar 
m-am străduit să nu arăt la fel de amărâtă ca 
un cățeluş pe care stăpânii îl gonesc din preaj- 
ma uşii înainte să plece de-acasă. Aşa că i-am 
zâmbit. 

— Ei bine, îți doresc distracție plăcută, i-am 
zis voioasă. Ţi-ai pregătit lucrurile? Fiindcă îți 
va lua câteva ore să ajungi acolo şi este deja 
destul de târziu. 

— Am în maşină tot ce-mi trebuie, mi-a răs- 
puns el şi mi-am dat seama imediat că, de fapt, 
îşi amânase plecarea deoarece stătuse cu mine 
şi cu copiii lui Arlene. Acum trebuie să plec, a 
adăugat şovăielnic, oprindu-se şi căutându-şi 
cuvintele. 

Şi-a întins apoi brațele spre mine, iar când 
l-am apucat de mâini, m-a tras uşor spre el, cu 
o forță aproape insesizabilă. Am răspuns la 
îmbrățişarea lui mângâindu-mi obrazul de că- 


maşa sa, cuprinzându-l cu brațele şi 
strângându-l puternic la piept. 

— O să-mi fie dor de tine, mi-a şoptit ca o 
adiere uşoară, pe care n-aş fi putut să n-o aud. 

I-am simţit sărutul pe creştetul capului, după 
care s-a îndepărtat şi a ieşit pe uşa din față. 
L-am auzit pe verandă dându-i lui Bubba câteva 
indicaţii de ultim moment. A urmat un scârțâit 
scurt al balansoarului, semn că Bubba se ridica- 
se de pe el. 

Nu m-am uitat pe fereastră decât în momen- 
tul în care am auzit maşina lui Bill 
îndepărtându-se pe drum. Apoi, l-am văzut pe 
Bubba pornind spre pădure, cu mersul lui legă- 
nat, şi, mai târziu, în timp ce făceam un duş, 
mi-am spus că Bill trebuie să aibă mare încre- 
dere în Bubba, din moment ce mă lăsa în grija 
lui. Însă, chiar şi-aşa, nu ştiam sigur de cine-ar 
fi trebuit să mă tem mai mult: de ucigaşul pe 
care-l pândea Bubba, ori chiar de Bubba însuşi? 


A doua zi, la muncă, deşi nu m-a surprins de- 
loc întrebarea ei, Arlene a vrut să ştie motivul 
pentru care venise la mine vampirul acela. 


— Bill a fost nevoit să plece din Bon Temps 
şi-şi făcea griji pentru mine, i-am explicat. 

Speram ca discuţia să se oprească aici, dar, 
ne-având prea mult de lucru (întrucât Asociaţia 
Comercianţilor ținea o întrunire la 
Fins&Hooves, iar la uriaşul conac al bătrânei 
doamne Bellefleur se adunaseră şi-şi etalau 
cartofii copți la cuptor membrele grupului Par- 
tizanele Rugăciunii şi Cartofilor), Charlsie şi-a 
făcut imediat apariţia alături de noi. 

— N-am înţeles eu bine, a intervenit ea visă- 
toare, sau iubitul tău chiar ţi-a angajat o gardă 
de corp personală? 

A trebuit să recunosc că aşa stăteau lucrurile. 
De fapt, era corect ce spusese ea. 

— Vai, ce romantic! a suspinat Charlsie, vădit 
emoționată. 

Într-adevăr, era un mod de a privi lucrurile. 

— Dacă l-ai fi văzut, i-a zis Arlene accentu- 
ând cuvintele, ai fi jurat că e însuşi...! 

— Ah, nu, te rog, am întrerupt-o. Dacă se în- 
tâmplă cumva să-i vorbeşti, să nu-i rosteşti 
numele real, fiindcă s-a schimbat radical şi nu-i 
place absolut deloc să-l audă. 


— Oh, n-am ştiut, a spus Arlene în şoaptă, de 
parcă Bubba ar fi putut s-o audă ziua în amiaza 
mare. 

— Mă simt însă mai în siguranţă să-l ştiu pe 
Bubba în pădurea din apropiere, am adăugat. 

Ceea ce era mai mult sau mai puțin adevărat. 

— Ah, deci nu stă în casă? a întrebat Charlsie, 
dezamăgită. 

— Dumnezeule, nu! i-am răspuns, 
cerându-mi imediat iertare că luasem în van 
numele Domnului, căruia aveam să-i dau soco- 
teală mai târziu. Nicidecum, pe timpul nopții, 
Bubba îmi supraveghează casa de undeva din 
pădure. 

— Şi este adevărat ce-a spus în legătură cu 
mâțele? a întrebat suspicioasă Arlene. 

— A glumit şi el cu noi. Dar nu prea are sim- 
tul umorului, nu-i aşa? am minţit, aruncând 
cuvintele printre dinţi, deşi eram convinsă că 
Bubba nu s-ar fi dat în lături să deguste nişte 
sânge de pisică. 

Arlene a dat din cap cu îndoială, ceea ce în- 
semna că sosise momentul să schimb subiectul. 


— Şi voi, cum v-aţi distrat ieri-noapte? am în- 
trebat-o. 

— Rene a fost un drăguţ, nu? mi-a răspuns 
ea, îmbujorată. 

Nu-mi venea să cred că o femeie care fusese 
măritată de nu ştiu câte ori roşea în fața mea. 

— Asta o ştii numai tu, i-am zis, ştiind cât îi 
plăceau lui Arlene micile tachinări provocatoa- 
re. 

— Eh, şi tu, acuma! M-am referit la faptul că 
s-a comportat neaşteptat de politicos față de 
Bill şi chiar față de Bubba. 

— Ar fi avut cumva vreun motiv să n-o facă? 

— Sookie, el chiar nu-i are la inimă pe vam- 
piri, mi-a zis Arlene, clătinând din cap. Şi-ți 
spun asta pentru că nici mie nu-mi plac, mi s-a 
confesat ea, în timp ce eu o priveam răbdătoa- 
re. Însă Rene este măcinat de mai multe preju- 
decăți. Cindy s-a văzut o perioadă de timp cu 
un vampir, fapt care l-a neliniştit foarte mult pe 
Rene. 

— Ce mai face Cindy? am întrebat-o, fiind cu 
adevărat interesată de situația unei fete care 
avusese un prieten vampir. 


— Nu ne-am mai văzut, mi-a spus Arlene, în- 
să Rene o vizitează cam la două săptămâni. Am 
înțeles că e bine şi că revine la normal. Şi-a 
găsit de curând o slujbă la cantina unui spital. 

Sam stătuse până atunci în spatele tejghelei 
barului şi umpluse frigiderul cu sânge îmbuteli- 
at. 

— Cindy ar putea foarte bine să revină acasă, 
a intervenit el. Lindsey Krause a renunțat la 
slujbă, fiindcă se mută în Little Rock. 

Informaţia lui ne-a atras imediat atenţia, 
pentru că barul Merlotte's oricum nu mai avea 
personal suficient. În ultimele luni, dintr-un 
motiv sau altul, slujbele de genul acesta nu prea 
mai aveau căutare. 

— Ai chemat pe cineva la interviu? a întrebat 
Arlene. 

— O să-mi verific astăzi dosarele, i-a răspuns 
Sam, obosit. 

Ştiam că eu şi Arlene eram singurele chelne- 
rițe, ospătărițe, barmaniţe, sau indiferent cum 
ne numim, care lucraseră pentru Sam mai bine 
de doi ani. Ah, greşeam, pentru că mai era şi 
Susanne Mitchell, din celălalt schimb. În toată 


această perioadă, Sam îşi petrecuse mult timp 
angajând şi, ocazional, concediind personal. 

— Sookie, vrei să te uiţi prin fişele noastre şi 
să-mi recomanzi vreuna din fetele care nu s-a 
mutat din oraş, ori nu şi-a găsit deja altă slujbă? 
Aşa aş economisi şi eu timpul. 

— Bineînțeles, i-am zis, amintindu-mi că 
Arlene făcuse exact acelaşi lucru în urmă cu doi 
ani, când fusese angajată Dawn. 

Noi aveam mai multe legături cu comunita- 
tea, spre deosebire de Sam, care nu era prea 
sociabil. Chiar dacă Sam locuia deja de şase ani 
în Bon Temps, nu cunoşteam pe nimeni care să 
ştie câte ceva despre viața pe care o dusese el 
înainte să cumpere acest bar. 

M-am aşezat la biroul lui Sam cu mai multe 
fişe în față şi, câteva minute mai târziu, ordo- 
nasem pe masă trei teancuri diferențiate în 
funcție de persoanele care se mutaseră din 
oraş, care se angajaseră în altă parte şi cele care 
într-adevăr aveau ceva calități. Apoi am adău- 
gat încă două grupuri de hârtii: unul cu persoa- 
nele cu care n-aş fi putut lucra, întrucât nu le 
sufeream, şi altul cu decedați. În cel de-al cinci- 


lea dosar pe care l-am deschis, prima fişă fuse- 
se completată de o tânără care murise într-un 
accident de maşină în ziua de Crăciun, cu un an 
în urmă, şi, când i-am văzut numele scris în 
partea superioară a foii, m-am gândit cu tristețe 
la durerea părinţilor ei. Fişa următoare conținea 
alt nume: „Maudette Pickens.” 

Maudette îi solicitase o slujbă lui Sam cu 
doar trei luni înainte să moară. Cred că nu fuse- 
se deloc inspirată să lucreze la Grabbit Kwik. 
Aruncând o privire pe formularul completat de 
mână, n-am putut să nu remarc greşelile gra- 
maticale şi de ortografie şi am simţit din nou 
cum mă copleşeşte mila pentru ea. Am încercat 
să mi-l închipui pe Jason gândindu-se cum să 
facă sex cu această femeie şi să se filmeze îm- 
preună, şi chiar m-a mirat ideea stranie a frate- 
lui meu şi modul său de a-şi petrece timpul 
liber. Nu-l mai văzusem din seara în care o 
condusese acasă pe Desiree şi speram să se fi 
întors întreg şi sănătos, pentru că fata aia era o 
adevărată pacoste. Îmi doream să-şi întemeieze 
un cămin alături de Liz Barrett, fiindcă tipa era 
suficient de puternică încât să-l țină-n frâu. 


În ultima vreme, ori de câte ori mă gândeam 
la fratele meu, îmi făceam numai griji. Aş fi 
dorit să nu le fi cunoscut atât de bine pe 
Maudette şi pe Dawn! Din câte se părea, mulți 
bărbaţi le cunoscuseră pe cele două fete. 
Amândouă umblaseră cu vampiri şi se lăsaseră 
muşcate de aceştia. Nu ştiam nimic despre 
înclinațiile lui Maudette, însă Dawn prefera 
partidele de sex dur. Mulți bărbați îşi alimentau 
la Grabbit Kwik maşinile cu benzină şi beau 
acolo câte-o cafea, şi la fel de mulţi intrau în bar 
să bea câte-o bere, dar numai nătângul de fra- 
te-meu trebuise să-şi înregistreze pe video par- 
tidele de sex cu Dawn şi Maudette. 

Uitându-mă pierdută la cana mare din plastic 
de pe birou — cană din care Sam obişnuia să-şi 
bea ceaiul cu gheață şi pe care scria „Pocalul de 
la Grabbit Kwik”, cu litere portocalii fluorescen- 
te pe fondul verde al plasticului —, mi-am dat 
seama că şi Sam le cunoscuse pe fete. Dawn 
lucrase pentru el, iar Maudette îşi manifestase 
dorința de a fi angajată la bar. 

Sam nu era deloc încântat de faptul că eram 
prietenă cu un vampir şi, foarte posibil, nu-i 


plăcea nici ca vampirii să aibă iubite din rândul 
oamenilor. 

Sam a intrat chiar în acel moment, iar eu am 
tresărit de parcă m-ar fi surprins făcând ceva 
Tău. 

Ceea ce şi făcusem, în sinea mea, pentru 
că-mi suspectasem prietenul de lucruri necura- 
te. 

— Ai găsit ce-mi trebuie? m-a întrebat el, 
privindu-mă uşor nedumerit. 

I-am înmânat vreo zece fişe: 

— Fata asta, Amy Burley, i-am spus 
arătându-i prima foaie din teanc, are experiență 
şi munceşte în localul Good Times, acolo unde a 
lucrat şi Charlsie. Aşa că ai putea s-o întrebi 
mai multe pe Charlsie. 

— Mersi mult, Sookie. M-ai salvat de la un 
adevărat calvar. 

Am dat scurt din cap, în semn de recunoştin- 
tă. 

— S-a întâmplat ceva? m-a întrebat el. Astăzi 
pari mai distantă ca de obicei. 

L-am privit mai atentă. Chiar dacă arăta la fel 
ca-ntotdeauna, mintea-i era complet ferecată. 


Cum reuşea să facă acest lucru? Singura minte 
pe care nu o puteam pătrunde era a lui Bill, iar 
asta numai pentru că era vampir. Ceea ce nu 
era şi cazul lui Sam. 

— Mi-e dor de Bill, i-am răspuns intenționat, 
să văd dacă începea cumva să-mi țină vreo 
predică despre pericolele prieteniei cu un vam- 
pir. 

— Dar acum e zi, a replicat el. Nu i-ar face 
bine deloc să vină pe-aici. 

— Normal, i-am răspuns înțepată, fiind cât 
pe ce să-i destăinui faptul că Bill era plecat din 
oraş. 

M-am întrebat totuşi dacă ar fi fost un lucru 
înțelept din partea mea, din moment ce încă 
simțeam o vagă suspiciune în privința şefului 
meu. Am părăsit brusc biroul, iar Sam a rămas 
pironit locului, privind înmărmurit în urma 
mea. 

Ulterior, când i-am văzut pe Sam şi Arlene 
discutând destul de mult, mi-am dat imediat 
seama că subiectul conversației eram chiar eu. 
Sam, arătând mai îngrijorat ca niciodată, s-a 


retras apoi în biroul său, iar până la sfârşitul 
zilei de muncă n-am mai schimbat o vorbă. 

Mi-a fost destul de greu să merg acasă, ştiind 
bine că aveam să fiu tot singură până a doua zi. 
În nopţile trecute, chiar dacă stătusem singură, 
aveam măcar consolarea că aş fi putut în orice 
moment să-i telefonez lui Bill şi să-l chem la 
mine. Acum însă, era departe. Am încercat 
totuşi să mă îmbărbătez la gândul că, imediat 
ce se lăsa întunericul, Bubba ieşea din cine ştie 
ce văgăună în care se ascunsese peste zi şi ve- 
nea să mă păzească. Dar nici acest lucru nu mă 
consola prea mult. 

L-am sunat pe Jason, dar nu era acasă. Am 
telefonat puțin mai târziu la bar, gândindu-mă 
că poate era acolo, însă Terry Bellefleur mi-a 
spus că Jason nu-şi făcuse apariția în local. 

Am început apoi să mă întreb cum îşi petre- 
cea Sam timpul liber şi de ce nu-şi făcea o prie- 
tenă. Şi asta fiindcă, după cum observasem 
adeseori, nu ducea în nici un caz lipsă de pro- 
puneri. 

Dawn fusese chiar foarte insistentă şi agresi- 
vă în acest sens. 


Nu mă puteam gândi la nimic care să-mi facă 
plăcere, aşa că am început să reflectez la ipote- 
za, destul de plauzibilă de altfel, că Bubba era 
asasinul la care apelase Bill pentru lichidarea 
unchiului Bartlett. N-am putut apoi să nu mă 
întreb de ce alesese Bill să mă lase în paza unei 
creaturi atât de înguste la minte. 

Am încercat apoi să-mi petrec timpul citind, 
dar nici o carte nu mi s-a părut potrivită. Emisi- 
unile TV pe care am încercat să le urmăresc mi 
s-au părut efectiv ridicole, aşa că m-am apucat 
să citesc revista Time şi am simţit cum mă cu- 
prinde brusc o stare de exasperare văzând cum 
atâtea națiuni de pe glob parcă urmăresc cu 
orice preț să se autodistrugă. Am aruncat revis- 
ta cât colo. Nu găseam nimic care să mă des- 
tindă şi, în acelaşi timp, simțeam că nu pot sta 
locului. 

Când a sunat telefonul, am sărit în picioare 
ca arsă. 

— Alo? am răspuns, iritată. 

— A venit Jason, mi-a spus Terry Bellefleur. 
Spune că vrea să-ţi facă cinste. 


Fiind deja întuneric, m-am gândit cu neplă- 
cere la faptul că trebuia să ies până la maşină şi 
apoi să mă întorc într-o locuinţă pustie; sau, cel 
puţin aşa speram eu, să nu fie nimeni înăuntru. 
Am alungat imediat acest gând, pentru că, în 
definitiv, aveam pe cineva, foarte puternic şi 
complet alienat, care să-mi supravegheze casa. 

— Bine, vin imediat, i-am răspuns. 

Terry, guraliv nevoie mare, mi-a închis tele- 
fonul pur şi simplu, iar eu m-am dus să-mi pun 
o fustiță albastră din doc şi o cămaşă galbenă, 
după care, privind foarte atent în jurul meu, am 
traversat în grabă curtea până la maşină. Lăsa- 
sem aprinse toate luminile de-afară şi, cum am 
descuiat portiera, m-am strecurat fulgerător în 
maşină, încuind apoi uşa pe dinăuntru. 

Simţeam că nu pot să mai trăiesc mult timp 
într-un asemenea stres. 


Am parcat din obişnuinţă în zona rezervată 
angajaţilor şi, înainte de a intra pe uşa din spa- 
te, am mângâiat pe cap un câine care dădea 
târcoale lăzii de gunoi. Sunam săptămânal la 
serviciul de protecție a animalelor, să vină şi să 


ridice câinii fără stăpân, mai ales că vedeam 
atât de multe cățele borțoase, încât mi se făcea 
rău. 

Terry era chiar la bar. 

— Hei, i-am zis privind prin local. Unde-i 
Jason? 

— Nu-i aici, mi-a răspuns Terry. Azi nu l-am 
văzut deloc. Ţi-am spus asta şi la telefon. 

L-am privit înmărmurită. 

— Da, însă imediat după aceea m-ai sunat şi 
mi-ai zis că este aici. 

— Nu, nici vorbă. 

Ne-am uitat fix unul la altul. Mi-am dat ime- 
diat seama că Terry era într-o pasă proastă. 
Mintea lui era foarte tulburată, se zbătea între 
nenorocirile din timpul serviciului militar şi 
lupta pe care trebuise s-o poarte cu drogurile şi 
alcoolul. Chipul îi era congestionat, transpira 
abundent, în pofida aerului condiționat din 
cameră, iar mişcările-i erau stângace, smucite. 
Bietul Terry! 

— Chiar nu m-ai sunat? l-am întrebat, pe un 
ton cât se poate de neutru. 


— Ți-am spus o dată, nu? mi-a răspuns el, 
deja enervat. 

Sperând că nici unul dintre clienți nu-i va fa- 
ce în noaptea aceea probleme lui Terry, m-am 
retras zâmbindu-i amabilă. 

Câinele nu plecase de la uşa din spate; când 
m-a văzut ieşind, a scâncit. 

— Ţi-e foame, drăguțule? l-am întrebat. 

Patrupedul a venit direct spre mine, dar fără 
să se gudure, aşa cum m-aş fi aşteptat din par- 
tea unui câine vagabond. leşind mai mult în 
lumină, am observat că fusese abandonat de 
curând. Asta judecând după luciul blănii, care 
putea constitui un criteriu. Părea să fie un 
collie. Am dat să intru înapoi şi să întreb în 
bucătărie dacă aveau resturi de mâncare, să le 
dau acestui amărât, dar chiar atunci mi-a venit 
o idee mai bună. 

— Ştiu că-l am în împrejurimile casei pe bă- 
trânul şi necruțătorul Bubba, însă m-am gândit 
că poate ar fi mai bine să mergem acasă împre- 
ună, i-am vorbit pe-acelaşi ton copilăresc pe 
care-l folosesc în prezența animalelor de fiecare 
dată când ştiu că nu mă aude nimeni. Ce zici, 


poți să te obişnuieşti să faci pipi numai afară, ca 
să nu facem mizerie în casă? 

De parcă m-ar fi înțeles, câinele a marcat 
imediat colțul lăzii de gunoi. 

— Bravo! Hai, mergem la o plimbărică? 

I-am deschis uşa din dreapta, sperând în si- 
nea mea să nu facă prea multă mizerie pe sca- 
un, dar cățelul a ezitat. 

— Hai, drăguțule, urcă, acasă o să primeşti 
ceva foarte gustos, l-am îmbiat, gândindu-mă 
că, în acest caz, mita nu era un lucru neapărat 
Tău. 

După ce m-a privit lung şi mi-a mirosit mâi- 
nile, câinele a sărit pe scaunul din dreapta şi s-a 
aşezat cuminte, privind spre parbriz ca şi cum 
era pregătit să pornească într-o nouă aventură. 

I-am mulțumit şi l-am gâdilat uşor după 
urechi. Când am pornit, câinele n-a schițat nici 
un gest, semn că era obişnuit să meargă în 
maşină. 

— Prietene, i-am explicat eu, când ajungem 
acasă, va trebui să alergăm cât ne ţin picioarele 
până la intrare, da? Fiindcă în pădurea din 


apropiere avem un căpcăun care de-abia aş- 
teaptă să te înfulece. 

Printr-un lătrat scurt, câinele a confirmat că 
pricepuse mesajul. 

— Stai liniştit, că nu va avea nici o şansă, 
l-am asigurat, simțindu-mă bine că aveam cu 
cine discuta. 

De fapt, era chiar perfect că nu-mi putea răs- 
punde, cel puțin deocamdată. Şi, de asemenea, 
nici nu trebuia să-mi țin activ ecranul mental, 
întrucât nu era o ființă umană. Aşa că mă pu- 
team relaxa în voie. 

— Hai, trebuie să ne grăbim. 

— Ham-ham, a confirmat noul meu însoțitor. 

— Trebuie să te botez într-un fel, i-am zis. 
Ce-ai zice să-ți spun... Buffy? 

Cățelul a mârâit. 

— Am înțeles. Dar Rover? 

A răspuns cu un scâncet. 

— Da, nici mie nu-mi place. Hmm... 

Când am intrat pe drumul spre casă, l-am în- 
trebat: 

— Nu cumva ai deja un nume? la să mă uit la 
gâtul tău, i-am zis, oprind motorul şi 


trecându-mi degetele prin blana deasă ce-i 
acoperea grumazul. 

Am constatat că nu avea zgardă împotriva 
puricilor. 

— Drăguţule, se pare că fostul tău stăpân n-a 
avut prea mare grijă de tine. Dar gata, de-acum 
ai lângă tine o mămică perfectă. 

După ce am terminat cu alintatul, mi-am 
pregătit cheia de la intrare şi, cum am deschis 
portiera, câinele a țâşnit pe lângă mine şi s-a 
oprit în curte, privind atent în jurul său. A 
adulmecat aerul şi a început să mârâie uşor. 

— Drăguțule, e vampirul cel bun, el ne păzeş- 
te casa. Hai, vino înăuntru. 

După mai multe insistențe, am reuşit să-l 
conving să intre în casă şi am încuiat fulgerător 
uşa după noi. 

Câinele a început imediat să bântuie prin su- 
fragerie, privind şi mirosind fiecare lucru în 
parte. L-am urmărit mai bine de un minut, 
pentru a fi sigură că nu-i vine ideea să roadă 
ceva, ori că ridică piciorul să-şi marcheze noul 
domiciliu. Apoi am plecat în bucătărie să-i gă- 
sesc ceva de mâncare. l-am umplut mai întâi 


un castron cu apă, adică cel în care Buni obiş- 
nuia să țină salata verde. În alt vas am pus 
mâncarea rămasă de la Tina, plus câteva bucă- 
tele de carne. 

Mi s-a părut un meniu acceptabil pentru ci- 
neva căruia îi este cu adevărat foame. În cele 
din urmă, cățelul şi-a croit drum spre bucătărie 
şi s-a îndreptat spre cele două castroane, a 
adulmecat mâncarea, după care m-a privit 
îndelung. 

— Îmi pare rău, dar n-am altceva pentru tine. 
Asta-i tot ce-am putut să găsesc. Dacă vrei să 
rămâi la mine, o să-ți cumpăr mâine nişte 
Kibbles “N Bits. 

Preţ de câteva secunde, câinele s-a holbat din 
nou la mine, după care s-a aplecat spre unul 
dintre castroane, a luat câteva înghițituri de 
mâncare, a lipăit de câteva ori în castronul cu 
apă şi, în cele din urmă, s-a uitat la mine ne- 
răbdător. 

— Vrei să-ți spun Rex? 

A mârâit încet. 

— Dean îţi place? l-am întrebat. Dean este un 
nume frumos. 


Într-o librărie din Shreveport mă ajutase mai 
demult un tip foarte amabil, pe nume Dean, ai 
cărui ochi, atenți şi inteligenţi, semănau puţin 
cu privirea acestui collie. În plus, Dean era un 
nume aparte — nu întâlnisem niciodată un 
câine cu acest nume. 

— Şi fac pariu că eşti mai isteț decât Bubba, 
i-am zis gânditoare, primind drept răspuns un 
lătrat scurt şi ascuțit. Ei bine, Dean, hai, e tim- 
pul să mergem la culcare, am adăugat, bucu- 
roasă că aveam cu cine să comunic. 

Dean a venit după mine în dormitor, adul- 
mecând atent fiecare piesă de mobilier. Mi-am 
dat jos fusta şi bluza şi le-am aranjat frumos. 
Mi-am scos apoi chiloţii şi mi-am desfăcut suti- 
enul. Cățelul m-a privit cu mare atenţie în mo- 
mentul în care am luat din dulap o cămaşă de 
noapte curată şi am intrat în baie, să fac duş. 
Când am ieşit, curată şi relaxată, Dean aştepta 
în pragul uşii şi mă privea ținându-şi capul uşor 
aplecat. 

— Aşa ne curățăm noi. Oamenilor le place să 
facă duş, i-am explicat. Ştiu că voi nu aveți 
astfel de obiceiuri. Presupun că este o caracte- 


ristică a noastră, am adăugat, după care m-am 
spălat pe dinți şi mi-am pus cămaşa de noapte. 
Dean, gata, eşti pregătit pentru somn? 

Drept răspuns, câinele a sărit direct în pat, 
s-a învârtit o dată şi s-a aşezat liniştit pe aşter- 
nuturi. 

— Hei! Ia stai puțin! l-am muştruluit, deşi eu 
fusesem cea care-l încurajase. 

Buni însă ar fi făcut o criză de nervi dacă ar fi 
ştiut că un câine se urcase în pat. lubea anima- 
lele, atâta timp cât acestea îşi petreceau nopțile 
afară din casă. Oamenii înăuntru, animalele 
afară — aceasta fusese una dintre regulile ei. În 
schimb, eu mă alesesem acum cu un vampir 
afară şi cu un căţel în pat. 

— Gata, jos! i-am zis, arătându-i covorul. 

Dean s-a ridicat încet şi a coborât fără nici o 
tragere de inimă, după care m-a privit dojenitor 
şi s-a întins pe covor. 

— Tu stai acolo, i-am spus cu fermitate şi 
m-am suit în pat. 

Eram foarte obosită, dar mai puțin nervoasă, 
ştiind că-l am alături pe Dean. Deşi nu eram 
prea sigură de ajutorul pe care l-aş fi primit din 


partea lui în cazul apariției unui intrus — mai 
ales că nu mă cunoştea de suficient de multă 
vreme cât să-mi fie pe deplin loial. Simțeam 
însă că trebuie să accept orice consolare şi să 
mă cufund în liniştea şi relaxarea somnului. 
Înainte să adorm însă, am simţit o mişcare 
uşoară. O limbă aspră m-a lins pe obraz, iar 
Dean s-a aşezat lângă mine. Drept răspuns, 
m-am întors şi l-am mângâiat. Era chiar plăcut 
să ştiu că e acolo. 

Nici nu ştiu când s-a făcut dimineaţă. Afară, 
prevestind o furtună, păsărelele ciripeau gălă- 
gioase şi m-am simțit minunat să mă ghemu- 
iesc în pat. Simțeam prin cămaşa de noapte 
căldura câinelui, ceea ce însemna că mă încăl- 
zisem peste noapte şi dădusem la o parte cear- 
şaful. I-am mângâiat adormită capul şi mi-am 
trecut alene degetele prin blana deasă a patru- 
pedului. Dean s-a strâns şi mai aproape de 
mine, mi-a adulmecat obrazul şi şi-a pus un 
braț peste mine. 

Un braț. Ce braţ?! 

Am sărit imediat din pat şi am ţipat speriată. 


În pat, Sam s-a ridicat şi s-a sprijinit într-un 
cot,  zâmbindu-mi oarecum amuzat şi 
expunându-se fără jenă. 

— Oh, Dumnezeule! Sam, cum de-ai ajuns 
aici? Ce cauţi aici? Unde-i Dean? am izbucnit, 
acoperindu-mi imediat fața cu palmele şi 
întorcându-mă cu spatele, deşi văzusem deja 
tot ce era de văzut la Sam. 

— Hau-hau, mi-a Zis el gutural, 
dezvăluindu-mi adevărul cu subtilitatea cu care 
loveşti pe cineva cu un par în cap. 

Înfuriată peste măsură, m-am răsucit din 
nou pe călcâie. 

— Aseară m-ai văzut dezbrăcată... javră ce 
eşti! 

— Sookie, mi-a spus el, persuasiv. Ascul- 
tă-mă! 

Un alt gând mi-a trecut fulgerător prin minte. 

— Sam, vai de mine! Bill o să te omoare, i-am 
zis, aşezându-mă pe taburetul din colț, în apro- 
piere de uşa care ducea la toaletă. 

Îmi ţineam coatele sprijinite pe genunchi şi 
capul între palme. 

— Oh, nu! Nu, nu, nu. 


Sam a îngenuncheat în fața mea. Părul sâr- 
mos, blond-roşcat, îi acoperea pieptul şi cobora 
până în zona... Am închis încă o dată ochii. 

— Sookie, am fost foarte îngrijorat când am 
auzit de la Arlene că vei fi singură, a început el. 

— Nu ţi-a zis nimic de Bubba? 

— Bubba? 

— Vampirul pe care Bill l-a lăsat să-mi su- 
pravegheze casa. 

— Ah, da. Spunea că-i aminteşte de un cân- 
tăreţ. 

— Ei bine, numele său este Bubba. Şi află că-i 
place tare mult să se distreze storcând animale- 
le de sânge. 

În acel moment am avut măcar satisfacția 
să-l văd, printre degete, pe Sam cum devine alb 
ca varul. 

— Da. Înseamnă c-am fost norocos că m-ai 
primit în casă, mi-a răspuns el într-un târziu. 

— Sam, ce eşti tu? l-am întrebat, 
gândindu-mă la înfăţişarea pe care o avusese 
cu o noapte înainte. 


— O ființă capabilă să-şi schimbe forma după 
dorință. M-am gândit că e timpul să ştii şi tu 
acest lucru. 

— Şi n-ai găsit o modalitate mai decentă prin 
care să mă anunti asta? 

— De fapt, mi-a răspuns el ruşinat, intenţio- 
nasem să mă trezesc şi să dispar înainte de 
ivirea zorilor. Am dormit însă mai mult decât 
m-aş fi aşteptat. E destul de obositor să alergi în 
patru labe. 

— Credeam că cei ca tine se transformă nu- 
mai în lupi. 

— Nu. Mă pot schimba în orice doresc. 

Devenisem atât de interesată, încât mi-am 
luat palmele de la ochi şi am încercat să-i pri- 
vesc numai chipul. 

— Cât de des poți s-o faci? l-am întrebat. Ori- 
când vrei? 

— În nopțile cu lună plină, nu, mi-a explicat 
el. Însă, uneori, mă pot transforma şi apelând la 
voinţă, deşi îmi este mai greu şi durează mai 
mult. Important este că mă pot preface în orice 
animal doresc, dar cu condiția să-mi rămână în 


memorie imaginea acestuia înainte de trans- 
formare. 

De aceea, pe măsuţa de cafea țin întotdeauna 
o carte despre câini, deschisă la pagina la care 
este poza unui câine collie, pentru că exempla- 
rele din această rasă sunt masive şi inofensive. 

— Înseamnă că poţi să devii şi pasăre? 

— Da, însă mi-e foarte greu să zbor. În plus, 
mă tem ca nu cumva să sfârşesc prăjit între 
cablurile liniilor de înaltă tensiune, ori să nime- 
resc în vreo fereastră. 

— De ce ai vrut să-mi dezvălui acest secret? 

— Fiindcă am văzut că nu ai nici o problemă 
să accepțţi faptul că Bill este vampir. De fapt, se 
pare că te încântă acest lucru. Aşa că eram 
curios să aflu cu ce ochi priveşti... problema 
mea. 

— Dar problema ta, i-am zis schimbând brusc 
subiectul, nu este condiționată de vreun virus! 
De fapt, tu te transformi în totalitate! 

Nu mi-a răspuns, ci doar m-a privit cu aceiaşi 
ochi atenți şi inteligenţi, ce căpătaseră de 
această dată culoarea cerului senin. 


— Capacitatea ta de metamorfoză este cert 
supranaturală. lar dacă aşa stau lucrurile, în- 
seamnă că şi celelalte anomalii aparțin acele- 
iaşi categorii. Prin urmare..., am continuat lent 
şi foarte precaută, Bill nu s-a molipsit cu nici un 
virus, iar specia vampirilor nu poate fi justifica- 
tă prin teorii puerile sau propagande de genul 
acelora pe care le tot răspândesc vampirii... 
cum că ar suferi de alergii la argint, la usturoi şi 
la razele soarelui... aşa încât să aibă posibilita- 
tea de a poza în victime ale unei boli cumplite şi 
să fie acceptați mai uşor... ei, de fapt... ei chiar 
sunt... 

Am zbughit-o la toaletă şi am vomitat. Din 
fericire, am reuşit să nimeresc la timp vasul 
closetului. 

— Da, mi-a zis trist Sam, din pragul uşii. 
Sookie, îmi pare rău, dar Bill nu este infestat cu 
nici un virus. El e mort de-a binelea. 


M-am spălat bine pe față şi mi-am periat din- 
ţii de două ori, după care m-am prăbuşit pe 
marginea patului, simțindu-mă mult prea obo- 
sită ca să mă aşez mai confortabil. S-a aşezat şi 


Sam lângă mine. M-a luat de umăr compătimi- 
tor şi, un moment mai târziu, m-am cuibărit la 
pieptul lui. 

— Ştii? i-am zis. Mai demult am ascultat la 
radio un reportaj despre criogenie, în care se 
spunea că majoritatea celor care apelează la aşa 
ceva preferă să-şi conserve doar capul, pentru 
că e mult mai ieftin decât să-şi congeleze între- 
gul corp. 

— Da? 

— Şi ce cântec crezi că au ales pentru gene- 
ric? 

— Ce-au ales, Sookie? 

— ”Lasă-ți capul pe umărul meu.” 

Sam a izbucnit în râs. 

— Sam, ascultă-mă, am continuat când s-a 
potolit. Am înțeles ce mi-ai spus, dar trebuie să 
rezolv problema cu Bill. Îl iubesc, îi sunt credin- 
cioasă şi, în plus, el nu este aici ca să-şi poată 
exprima punctul de vedere. 

— Ah, stai puţin. Nu încerc să te îndepărtez 
de Bill, ori să te cuceresc, deşi mi-ar plăcea 
foarte mult. 


Arătându-se mult mai dezinvolt după ce-şi 
dezvăluise secretul, Sam mi-a zâmbit relaxat, 
arborând acelaşi surâs splendid, cuceritor. 

— Atunci, ce-ai urmărit, de fapt? 

— Să te apăr până când este prins criminalul. 

— De-asta ai ajuns despuiat în patul meu? Ca 
să mă protejezi? 

A avut totuşi bunul-simţ să se arate ruşinat. 

— Într-adevăr, puteam să plănuiesc totul mai 
bine, dar m-am gândit că aveai nevoie de cine- 
va care să-ți fie aproape, mai ales că ştiam de la 
Arlene că Bill este plecat din oraş. 

— O să dormi de-acum liniştit, din moment 
ce ştii că noaptea casa îmi este supravegheată 
de Bubba? 

— Vampirii sunt puternici şi feroce, a recu- 
noscut Sam. Presupun că Bubba îi este dator lui 
Bill, fiindcă altfel nu l-ar ajuta. Vampirii nu-şi 
prea fac favoruri între ei. Organizarea lor socia- 
lă este foarte strictă. 

Ar fi trebuit să acord mai multă atenţie spu- 
selor lui Sam, dar m-am gândit că aş face mai 
bine să nu-i dezvălui nimic în legătură cu fosta 
identitate a lui Bubba. 


— Din moment ce tu, Bill şi alții ca el repre- 
zentați o realitate, presupun că trebuie să existe 
o mulțime de alte lucruri fantastice despre care 
vreau neapărat să-mi povesteşti într-o bună zi, 
i-am spus, dându-mi brusc seama ce comoară 
de informații am la dispoziție, mai ales că, din 
seara în care-l întâlnisem pe Bill, nu mai simți- 
sem dorinţa de a afla detalii despre tot felul de 
ciudățenii asupra cărora să reflectez mai târziu: 
Yeti, Omul Zăpezilor, ori Monstrul din Loch 
Ness, în a cărui existență crezusem dintotdea- 
una. 

— Ei bine, cred că a venit vremea să mă în- 
torc acasă, mi-a zis Sam privindu-mă foarte 
degajat, deşi era complet gol. 

— Da, ar fi cel mai bine. Dar... oh, fir-ar să fie, 
îți trebuie... 

Însă n-am mai continuat, ci am zbughit-o la 
etaj, în speranța că voi găsi ceva de îmbrăcat pe 
măsura lui, fiindcă ştiam că Jason îşi lăsase în 
dulapul de sus câteva haine, pentru situații 
neprevăzute. 

Într-adevăr, în primul dormitor de la etaj am 
găsit o pereche de blugi şi o cămaşă mai uzată. 


Sus se făcuse deja foarte cald, întrucât acoperi- 
şul era subțire, iar etajul avea un termostat 
separat. Am coborât. 

— Ține, i-am zis lui Sam, dându-i hainele. 
Sper să ţi se potrivească. 

Sam m-a privit ca şi cum ar fi dorit să ne 
continuăm discuția. Însă eu nu mă mai sim- 
team în largul meu stând îmbrăcată doar într-o 
cămăşuţă de noapte străvezie, iar el fiind lângă 
mine gol-goluţ. 

— Hai, îmbracă-te, i-am zis scurt. Şi du-te di- 
rect în sufragerie, am adăugat gonindu-l şi în- 
chizând uşa în urma lui. 

Am renunțat să pun şi siguranța, pentru că 
s-ar fi putut simți jignit. 

M-am îmbrăcat într-un timp record; mi-am 
pus lenjerie curată, fustița de blugi din noaptea 
trecută şi aceeaşi bluză galbenă. Apoi m-am 
machiat puţin, mi-am pus o pereche de cercei, 
m-am pieptănat şi mi-am strâns părul în coadă 
cu o panglică elastică peste care am înfăşurat o 
fundă galbenă. Moralul mi s-a ridicat subit în 
momentul în care m-am privit în oglindă, dar 


zâmbetul mi-a înghețat pe loc. Auzisem o ca- 
mionetă oprind în curtea din față. 

Am ieşit din dormitor ca din puşcă, sperând 
ca Sam să se fi îmbrăcat deja şi să-şi fi găsit un 
loc în care să se ascundă. Găsise însă o soluție 
mult mai bună. Se transformase înapoi în câine. 
Hainele zăceau împrăştiate pe podea, aşa că 
le-am strâns rapid şi le-am aruncat în dulapul 
de pe hol. 

— Bravo! i-am zis entuziasmată, 
scărpinându-l uşor după urechi. 

Dean mi-a răspuns vârându-şi sub tivul fus- 
tei nasul negru şi umed. 

— Gata, încetează, i-am spus privind pe fe- 
reastră. Este Andy Bellefleur. 

Andy a sărit din camionetă, s-a întins puțin 
şi a pornit apoi spre uşa de la intrare. I-am des- 
chis, avându-l pe Dean aproape. 

L-am privit uşor mirată. 

— Andy, arăţi de parcă n-ai fi dormit toată 
noaptea. Vrei să-ţi fac o cafea? 

Dean s-a agitat pe lângă picioarele mele. 

— Da, mi-ar prinde bine, mi-a răspuns el. Pot 
să intru? 


— Desigur, i-am zis, dându-mă la o parte şi 
făcându-i loc să intre. 

Dean a început să mârâie. 

— Se pare că ţi-ai găsit un câine de pază cre- 
dincios. Băiete, hai, vino aici! 

Andy s-a ghemuit şi a întins o mână spre 
collie. Uitându-mă la câine, nu-l puteam vedea 
nicicum cu aceiaşi ochi cu care l-aş fi privit pe 
Sam. Dean a adulmecat palma lui Andy, însă 
fără s-o lingă. În schimb, s-a postat între mine 
şi musafir. 

— Hai în bucătărie! i-am zis. 

Andy s-a ridicat şi m-a urmat. Terminând 
numaidecât cafeaua, am pus câteva felii de 
pâine la prăjit şi, în acest răstimp, am pregătit 
zaharnița, frişca lichidă, lingurițele şi cănile. 
Atunci mi-am dat seama că trebuia să aflu mo- 
tivul pentru care venise Andy la mine. Era tras 
la față şi arăta de parcă ar fi fost cu zece ani 
mai bătrân. Nu era o vizită de curtoazie. 

— Sookie, ce-ai făcut aseară? N-ai lucrat? 

— Nu. Am stat acasă şi, mai târziu, am trecut 
puţin pe la barul Merlotte's. 


— Bill a fost cumva la tine în această perioa- 
dă? 

— Nu. Este plecat în New Orleans şi stă în 
Cartierul francez, în noul hotel deschis special 
pentru vampiri. 

— Eşti sigură că-i acolo? 

— Da. 

Simțeam că mă blochez. Veştile rele de-abia 
acum începeau să vină. 

— Eu, în schimb, am lucrat toată noaptea. 

— Da, se vede. 

— A fost comisă o nouă crimă. 

— Da, i-am zis, pătrunzându-i în minte. Amy 
Burley? am întrebat privindu-l fix, fiind atentă 
ca nu cumva să greşesc. Amy care lucra la barul 
Good Times? 

Era barmanița pe care i-o recomandasem lui 
Sam cu o zi mai înainte şi al cărei formular de 
angajare fusese primul din teancul pe care i-l 
înmânasem. M-am uitat la Dean. Câinele se 
lăsase pe podea, cu botul între labe, parcă la fel 
de şocat şi de amărât ca mine. Apoi a scheunat 
înduioşător. 


Ochii căprui ai detectivului mă priveau cu 
forța sfredelitoare a unei maşini de forat. 

— De unde ştii? 

— Andy, hai să nu ne mai ascundem după 
deget, ştii foarte bine că pot citi în mintea oa- 
menilor. Sărmana Amy! Dumnezeule, mă simt 
oribil. S-a întâmplat la fel ca şi cu celelalte? 

— Da, la fel. Numai că, în cazul ei, muşcături- 
le erau proaspete. 

Mi-am amintit brusc de noaptea în care eu şi 
Bill fuseserăm nevoiți să răspundem la chema- 
rea lui Eric şi să mergem în Shreveport. Amy să 
fi fost cea care-i dăduse lui Bill sânge? Eveni- 
mentele îngrozitoare şi misterioase din ultimele 
săptămâni îmi răvăşiseră atât de mult progra- 
mul şi stilul de viață, încât nici nu-mi mai pu- 
team aminti cu câte zile în urmă se întâmplase 
acest lucru. 

M-am prăbuşit pe unul dintre scaunele de 
lemn din bucătărie, clătinând absentă din cap 
pentru câteva minute, stupefiată de schimbările 
care nu mai conteneau să apară în viața mea. 
Din nefericire, pentru Amy Burley totul se în- 


cheiase, viața nu-i mai putea aduce nici un fel 
de surprize. 

Am alungat brusc sentimentul straniu de le- 
targie care începea să mă cuprindă, m-am ridi- 
cat şi am turnat cafeaua în căni. 

— Bill n-a fost pe-aici de două nopți, i-am zis. 

— Şi tu ai stat toată noaptea în casă? 

— Da, fireşte. Îţi poate confirma şi câinele 
meu, i-am răspuns zâmbindu-i lui Dean, care a 
scheunat uşor văzând că i se acordă atenție, 
după care s-a apropiat, şi-a lăsat capul pufos pe 
genunchii mei şi, în timp ce-mi beam cafeaua, 
am început să-l mângâi după urechi. 

— Mai ştii ceva de fratele tău? 

— Nu, dar am primit aseară un telefon ciu- 
dat, de la un necunoscut care mi-a spus că 
Jason este în barul Merlotte's. 

Dar după ce am rostit aceste cuvinte, mi-am 
dat brusc seama că apelantul nu putea fi altul 
decât Sam, care mă atrăsese la bar pentru a mă 
păcăli să-l iau cu mine. Dean a căscat larg şi 
îndelung, arătându-ne toți dinţii săi ascuțiți şi 
albi. 


Ar fi fost mai bine să-mi ţin gura, fiindcă 
de-acum trebuia să-i acord explicaţii suplimen- 
tare lui Andy, care moțăia pe scaun, îmbrăcat 
într-o cămaşă ecosez şifonată, pătată de cafea, 
şi pantaloni kaki boţiți de-atâta purtat. Se vedea 
că Andy avea mare nevoie de odihnă. 

— Trebuie neapărat să dormi, i-am spus în- 
cet, simțindu-l foarte deprimat şi înspăimântat. 

— Crimele astea sunt devastatoare, mi-a răs- 
puns extenuat, cu glas tremurat. Sărmanele 
fete... şi semănau în atât de multe privinţe! 

— N-aveau studii, munceau numai ca necali- 
ficate în baruri şi fel de fel de localuri şi nu se 
dădeau în lături să aibă din când în când câte 
un prieten vampir, nu? 

A dat doar uşor din cap, fără să-şi mai poată 
ține ochii deschişi. 

— Cu alte cuvinte, tinere ca mine. 

Şi-a deschis brusc pleoapele, vădit speriat de 
greşeala pe care o făcuse. 

— Sookie... 

— Înţeleg foarte bine, Andy, i-am zis. În une- 
le aspecte, suntem toate la fel şi, dacă accepţi 
posibilitatea ca atacul îndreptat asupra bunicii 


mele să fi fost de fapt plănuit împotriva mea, 
atunci, ei bine, cred că sunt unica supraviețui- 
toare. 

În acel moment m-am întrebat pe cine mai 
avea în vizor ucigaşul. Oare eram ultima fată 
care se încadra în criteriile sale? Acesta a fost 
cel mai înspăimântător gând din ziua aceea. 

Andy stătea cu capul aplecat deasupra cănii 
de cafea. 

— Ce-ar fi să te întinzi în dormitorul pentru 
oaspeți? i-am sugerat, în şoaptă. Trebuie să 
dormi puțin, nu poţi conduce în starea în care 
eşti. 

— E foarte drăguţ din partea ta, mi-a răspuns 
Andy, toropit de somn, deşi se arătase vag sur- 
prins, ca şi cum nu s-ar fi aşteptat din partea 
mea la un asemenea gest de bunăvoință. Însă 
trebuie să merg acasă. O să-mi pun ceasul să 
sune şi o să dorm vreo trei ore. 

— Îţi promit că te trezesc eu după trei ore, 
i-am spus. 

Nu prea doream ca Andy să doarmă la mine, 
însă nu-mi plăcea deloc ideea că ar fi putut să 
provoace un accident în drum spre casă, even- 


tualitate în care bătrâna doamnă Bellefleur nu 
m-ar fi iertat niciodată. Şi nici Portia, sora lui. 

— Uite, poţi să te odihneşti în camera asta, 
i-am zis conducându-l spre fostul meu dormi- 
tor, unde patul meu de o persoană era deja 
pregătit cu aşternuturi curate. Hai, întinde-te, 
iar eu o să pun ceasul să sune. 

Am potrivit deşteptătorul, iar el m-a urmărit 
cât a putut de atent. 

— Gata, acum poți dormi liniştit. Eu mai am 
ceva de făcut, însă nu cred că o să-mi ia prea 
mult timp. 

Andy nu s-a mai împotrivit, iar când am în- 
chis uşa, l-am auzit aşezându-se greoi dar parcă 
nehotărât pe pat. 

Dean ne urmărise tot timpul şi, după ce l-am 
instalat pe Andy în dormitor, i-am vorbit pe un 
ton complet diferit: 

— Te duci chiar acum şi te îmbraci! 

În clipa imediat următoare, Andy a întredes- 
chis uşa dormitorului: 

— Sookie, cu cine vorbeşti? 

— Cu câinele, i-am răspuns prompt. E obiş- 
nuit să-mi aducă zgarda şi să i-o fixez la gât. 


— De ce te mai oboseşti să i-o dai jos? 

— Pentru că zdrăngăne noaptea şi mă deran- 
jează. Hai, du-te la culcare! 

— Bine, mi-a zis el, arătându-se mulțumit de 
explicaţie şi închizând imediat uşa. 

Am luat hainele lui Jason din dulapul în care 
le pusesem şi le-am aşezat pe canapea, chiar în 
fața lui Dean, după care m-am întors cu spatele 
la el. În clipa imediat următoare, mi-am dat 
seama că puteam să văd totul în oglinda de 
deasupra poliței şemineului. 

În jurul câinelui, aerul devenea tot mai ceţos, 
vibra puternic şi, deodată, în vârtejul electrizant 
din spatele meu, trupul patrupedului şi-a înce- 
put transformarea. Odată limpezită atmosfera, 
l-am văzut pe Sam îngenuncheat pe podea, 
gol-goluț. Era foarte sexy văzut aşa, din spate. 
Am închis imediat ochii şi mi-am repetat de 
câteva ori că nu-i fusesem necredincioasă lui 
Bill. Mai ales că şi fundul lui Bill — mi-am spus 
eu cu fermitate — era cel puțin la fel de atrăgă- 
tor. 

— Gata, m-a anunțat Sam, aflat atât de 
aproape în spatele meu, încât am tresărit şi am 


țâşnit imediat în picioare, întorcându-mă şi 
văzându-i chipul la mai puţin de o lungime de 
palmă distanţă. 

— Sookie..., mi s-a adresat el încrezător, 
punându-mi palma pe umăr şi mângâindu-mă 
grijuliu. 

Eram însă foarte nervoasă, pentru că o parte 
din mine dorea să-i răspundă în acelaşi mod. 

— Amice, ascultă-mă bine. Ai fi putut să-mi 
spui despre problema ta cu multă vreme în 
urmă, pentru că ne cunoaştem... de când? Au 
trecut deja patru ani? Chiar mai mult de-atât! Şi 
totuşi, Sam, în pofida faptului că ne vedem zi 
de zi, a trebuit să aştepţi până şi-a arătat Bill 
interesul față de mine, ca să încerci... 

Nemaigăsindu-mi cuvintele, mi-am ridicat 
iritată braţele în aer, iar Sam a făcut un pas 
înapoi, ceea ce era perfect. 

— Nu te-am remarcat cu adevărat decât în 
momentul în care mi-am dat seama că te do- 
reşte altcineva, mi-a răspuns el, resemnat. 

— E timpul să mergi acasă, i-am zis. Şi-ar fi 
bine să ajungi acolo fără să te vadă nimeni. 
Vorbesc foarte serios. 


Exista posibilitatea să ne întâlnim întâmplă- 
tor cu vreun cunoscut, cum ar fi de pildă Rene, 
care, văzându-l atât de dimineață pe Sam în 
maşină la mine, să-şi formeze o impresie com- 
plet greşită. Pe care să i-o împărtăşească apoi, 
nu din rea-voinţă, lui Bill. Aşa că, numai după 
ce Sam s-a ghemuit pe bancheta din spate, am 
pornit la drum; am oprit precaută în spatele 
barului, unde era parcată o camionetă neagră, 
cu dungi roz-albastre pe margini. Era maşina lui 
Jason. 

— la te uită, am zis. 

— Ce e? s-a auzit din spate vocea lui Sam, gâ- 
tuită din pricina poziției incomode în care stă- 
tea. 

— Aşteaptă aici, mă duc să văd despre ce-i 
vorba, i-am spus neliniştită. De ce-ar fi parcat 
Jason în spaţiul rezervat angajaţilor? 

Nu-mi dădeam seama prea bine, dar părea că 
în maşină era cineva. 

Am deschis portiera şi am aşteptat ca zgo- 
motul făcut de aceasta să-i trezească atenția 
individului din camionetă. Văzând că nu schi- 
țează nici un gest, am pornit încet pe prundiş, 


înspăimântată cum nu fusesem niciodată în 
timpul zilei. 

Când am ajuns lângă geamul maşinii, am ob- 
servat că tipul dinăuntru era chiar Jason, pră- 
buşit pe scaunul şoferului. Bărbia i se sprijinea 
în piept, cămaşa era murdară toată, brațele îi 
atârnau inerte pe lângă trup şi se sprijineau pe 
scaun, iar chipul lui frumos era marcat de o 
zgârietură lungă şi roşie. Pe bordul maşinii se 
afla o casetă video, fără etichetă. 

— Sam, te rog, vino repede, i-am zis, cu 
spaimă în glas. 

Mult mai repede decât aş fi crezut, Sam a 
ajuns lângă mine şi s-a repezit să deschidă 
portiera camionetei. Maşina părea să fi stat 
acolo mai multe ore — era toată plină de rouă, 
geamurile erau ridicate, căci dimineţile începu- 
tului de vară erau destul de răcoroase. Damful 
puternic ce ne-a izbit din interior era un ames- 
tec constituit în principal din trei elemente: 
sânge, sex şi alcool. 

— Cheamă salvarea! i-am spus precipitată, în 
clipa în care Sam a întins mâna spre Jason să-i 
ia pulsul. 


— Eşti sigură? m-a întrebat el, privindu-mă 
cu îndoială. 

— Normal! Şi-a pierdut cunoştinţa! 

— Sookie, nu te grăbi. Mai gândeşte-te. 

S-ar fi putut să mă răzgândesc un minut mai 
târziu, dacă în acel moment n-ar fi apărut 
Arlene, în Fordul ei albastru, rablagit. Sam a 
oftat şi a intrat în rulota lui să telefoneze la 
ambulanță. 

Fusesem extrem de naivă. Dar nici n-aş fi 
avut cum să fiu altfel, din moment ce toată 
viața mea fusesem un cetățean corect, care 
respecta legea. 

L-am însoţit pe Jason la micul spital din oră- 
şel, fără să mă gândesc la faptul că poliţiştii 
urmau să-i percheziționeze cu mare atenție 
camioneta, complet dezinteresată de maşina de 
poliție ce sosise în urma ambulanței şi întru 
totul încrezătoare în sugestia medicului de la 
urgenţe, care m-a trimis acasă, spunându-mi că 
o să-mi telefoneze imediat ce fratele meu îşi va 
recăpăta cunoştinţa. Medicul, privindu-mă 
destul de curios, mi-a zis că, din câte se părea, 
organismul lui Jason elimina prin somn efectele 


alcoolului şi drogurilor. Însă Jason nu băuse 
niciodată atât de mult, şi nici nu lua droguri. 
Eram amândoi destul de marcați de declinul şi 
de traiul pe străzi al verişoarei noastre, Hadley. 
I-am zis doctorului toate acestea şi, după ce 
m-a ascultat amabil, m-a trimis acasă. 

Nu mai ştiam ce să cred, aşa că am pornit 
spre casă, unde am găsit un bileţel prin care 
Andy Bellefleur mă anunţa că fusese trezit de 
pagerul său şi că trebuise să plece. Însă ulterior 
aveam să aflu că, în timp ce eram la spital, 
fusese şi el acolo, şi, din respect pentru mine, 
aşteptase să plec înainte de a-i pune cătuşele 
lui Jason, ca să-l țină legat de pat. 


Capitolul 12 


Pe la ora unsprezece Sam a venit şi mi-a dat 
vestea. 

— Sookie, îl vor aresta pe Jason de îndată 
ce-şi recapătă cunoştinţa şi, din câte se pare, îşi 
va reveni curând. 

Sam nu mi-a dezvăluit şi sursa acestor in- 
formaţii, însă nici eu nu l-am întrebat. N-am 
făcut altceva decât să mă holbez la el. Lacrimile 
au pornit să-mi curgă şiroaie pe obraji. În orice 
altă situație, m-aş fi gândit cât de oribil arăt 
când plâng, dar acum nu mă interesa câtuşi de 
puţin acest lucru. Eram crispată toată, înspăi- 
mântată pentru Jason, tristă pentru Amy 
Burley, înfuriată cumplit pe poliţişti fiindcă 
făceau o greşeală atât de stupidă şi, mai presus 
de toate, îmi era foarte dor de Bill al meu. 

— Se pare că Amy Burley a opus rezistență. 
Anchetatorii cred că Jason s-a îmbătat de-abia 
după ce a omorât-o. 


— Sam, îți mulțumesc că m-ai prevenit, i-am 
zis pe un glas ce venea de undeva de foarte 
departe. Poate este nevoie de tine la bar. 

Odată ce Sam a înțeles că vreau să rămân 
singură, am telefonat la informaţii şi am cerut 
numărul de telefon al hotelului Semiluna în- 
sângerată, după care am apăsat nervoasă pe 
butoane, simțind că nu făceam deloc un lucru 
bun, însă fără să-mi dau seama cum sau de ce. 

— Semilunaaa... Insângeraaaaată, a procla- 
mat grav şi teatral interlocutorul de la celălalt 
capăt al firului. Aici găseşti sicrie în care te poți 
simți ca acasă. 

Dumnezeule, ce introducere! 

— Bună dimineața. Numele meu este Sookie 
Stackhouse şi sun din Bon Temps, i-am răspuns 
politicoasă. Aş dori să las un mesaj pentru un 
oaspete de-al dumneavoastră, Bill Compton. 

— Colţos sau om? 

— Ah... colţos. 

— Numai o clipă, vă rog. 

Vocea groasă a revenit câteva momente mai 
târziu, tăindu-mi orice elan: 

— Doamnă, ce mesaj doriți să-i lăsați? 


— Vă rog să-i transmiteți domnului Compton 
că... fratele meu a fost arestat şi i-aş fi recunos- 
cătoare dacă vine acasă imediat ce rezolvă tre- 
burile pe care le are acolo. 

— Am notat tot. Îmi mai spuneţi o dată nu- 
mele dumneavoastră? 

— Stackhouse. Sookie Stackhouse. 

— În regulă, domnişoară. Voi avea grijă să-i 
transmit mesajul. 

— Vă mulțumesc. 

N-am putut să mă gândesc la o altă variantă 
de acțiune până în clipa în care mi-am dat 
seama că ar fi fost mult mai practic să-l sun pe 
Sid Matt Lancaster. Avocatul şi-a dat toată silin- 
ţa să pară zguduit de vestea că Jason avea să fie 
arestat. Mi-a spus că se va duce la spital imedi- 
at ce va scăpa de la tribunal, după-amiază, şi că 
mă va ţine la curent. 

M-am întors la spital, sperând să mi se per- 
mită să stau lângă Jason până îşi recapătă cu- 
noştința. Nu mi s-a dat voie să intru în camera 
lui, şi nici nu mi s-a spus dacă-şi revenise. L-am 
văzut la un moment dat pe Andy Bellefleur în 


capătul holului, dar imediat ce m-a zărit, s-a 
întors şi a pornit în direcția opusă. 

Un laş nemernic. 

Nemaiavând ce face la spital, am plecat aca- 
să. Mi-am dat seama că eram liberă toată ziua. 
Ceea ce era un lucru bun, deşi nu mă interesa 
prea mult acest aspect. Simțeam totuşi că nu 
mă descurc aşa cum ar fi trebuit şi că fusesem 
mult mai operativă la moartea bunicii. 

Însă atunci mă aflasem în fața unui fapt îm- 
plinit. Tot ce trebuise să facem fusese să o în- 
mormântăm pe Buni, să sperăm că poliția avea 
să-l aresteze pe ucigaş şi să mergem mai depar- 
te. Dacă poliţiştii erau absolut convinşi că Jason, 
pe lângă celelalte victime, o omorâse şi pe Buni, 
însemna că trăiam într-o lume cruntă şi nesigu- 
ră, o lume din care nu mi-aş mai fi dorit să fac 
parte. 

În după-amiaza aceea interminabilă, stând şi 
privind pierdută înainte, am înțeles dintr-odată 
că, de fapt, tocmai naivitatea mea condusese la 
arestarea lui Jason. Dacă l-aş fi dus în rulota lui 
Sam şi l-am fi ajutat să se spele, dacă aş fi as- 
cuns caseta video, pentru a vedea ce înregistra- 


se pe ea şi, mai presus de toate, dacă nu am fi 
chemat ambulanta... Exact la aceste soluții se 
gândise dimineață Sam, când mă privise cu 
atâta îndoială. Oricum, sosirea lui Arlene pur şi 
simplu spulberase orice altă posibilitate de a 
acționa. 

Am crezut că telefonul va suna toată ziua, 
odată ce oamenii aveau să afle noutatea. 

Însă nu m-a căutat nimeni. 

Probabil că nimeni n-avea nimic să-mi spu- 
nă. 

Sid Matt Lancaster mi-a trecut pragul pe la 
patru şi jumătate, înştiințându-mă, fără nici un 
fel de menajamente: 

— L-au arestat şi este învinuit de crimă cu 
premeditare. 

Am închis pentru o clipă ochii. Când i-am 
deschis, am observat o expresie de viclenie pe 
fața blândă a lui Sid. Lentilele ochelarilor bătrâ- 
neşti, cu rame negre şi groase, îi măreau ochii 
tulburi şi căprui, în vreme ce fălcile şi nasul 
ascuțit îl făceau să semene cu un copoi. 

— El ce spune? l-am întrebat. 

— Că noaptea trecută a fost cu Amy. 


Am oftat adânc. 

— Mai spune că s-au distrat împreună şi că 
fusese cu ea şi altă dată. Zice că n-o mai văzuse 
de ceva vreme, iar ultima oară când se întâlni- 
seră, Amy se arătase foarte nervoasă şi geloasă 
pentru că el se vedea şi cu alte fete. De aceea 
fusese destul de surprins s-o vadă seara trecută 
abordându-l în barul Good Times. Mi-a zis că 
Amy s-a comportat ciudat toată noaptea, ca şi 
cum ar fi avut nişte planuri numai de ea ştiute. 
Îşi aminteşte că au făcut sex, după care au stat 
în pat şi au băut ceva împreună, pentru ca, 
într-un târziu, el să se trezească pe patul spita- 
lului. 

— Este o înscenare, i-am zis convinsă, 
gândindu-mă totodată că-i răspunsesem cu o 
banalitate de felul celor prezente în mai toate 
filmele proaste de televiziune. 

— Normal. 

Privirea lui Sid Matt era atât de plină de sigu- 
ranță şi de încredere, încât ai fi zis că el însuşi 
s-ar fi aflat, cu o noapte înainte, în locuinţa lui 
Amy Burley. 

Dar, la urma urmei, poate chiar fusese acolo. 


— Sid Matt, ascultă-mă puţin, i-am zis, 
aplecându-mă spre el şi obligându-l astfel să 
mă privească în ochi. Chiar dacă aş crede, prin 
absurd, că Jason le-a omorât pe Amy, Dawn şi 
Maudette, nu mi-aş putea închipui pentru ni- 
mic în lume că ar fi fost în stare să ridice măcar 
un deget împotriva bunicii noastre. 

— Sunt perfect de acord cu tine, mi-a mărtu- 
risit el sincer şi cât se poate de deschis şi de 
pregătit să-mi răspundă telepatic. Domnişoară 
Sookie, să presupunem totuşi că Jason este 
implicat în aceste crime. Probabil că poliţiştii 
gândesc că Bill Compton, prietenul tău, a ucis-o 
pe bunica voastră, din moment ce ea nu dorea 
ca tu şi el să fiți împreună. 

Am încercat să-i dau impresia că reflectez 
asupra acestei idioţenii. 

— Ei bine, Sid Matt, bunica mea îl plăcea pe 
Bill şi, de fapt, era chiar încântată că sunt prie- 
tenă cu el. 

Până când avocatul şi-a pus masca şireteniei, 
am reuşit să observ în ochii lui un profund sen- 
timent de repulsie. Se gândea că n-ar fi fost 
deloc mulțumit dacă fiica lui ar fi umblat cu un 


vampir şi nu-şi putea imagina să existe părinte 
care să nu se fi simţit îngrozit numai la auzul 
unui asemenea lucru. Şi, totodată, nici prin cap 
nu-i trecea să încerce să-i convingă pe jurați că 
bunica mea fusese încântată de faptul că um- 
blam cu un tip care nu era viu şi care, mai mult 
decât atât, era cu peste o sută de ani mai bătrân 
decât mine. 

— L-ai cunoscut pe Bill? l-am întrebat, 
luându-l prin surprindere. 

— Nu, a recunoscut Sid. Domnişoară Sookie, 
eu nu-i prea am la inimă pe vampiri şi cred că 
am face mai bine să nu dărâmăm bariera care 
ne desparte, ci ar trebui mai degrabă să conso- 
lidăm şi mai mult zidul dintre noi şi aceste 
creaturi aşa-zis infestate cu un virus. Şi mai 
cred că Dumnezeu doreşte menținerea acestui 
zid, aşa că eu unul voi avea grijă să-mi păzesc 
foarte bine secțiunea de zid care mi-a fost re- 
zervată. 

— Sid, problema este că eu m-am trezit di- 
rect pe zidul la care faci referire. 

După o viaţă în care nu vorbisem cu nimeni 
despre harul meu, m-am gândit că sosise vre- 


mea să nu mă mai ascund, dacă acest lucru îi 
putea fi de ajutor lui Jason. 

— Fi bine, mi-a zis cutezător Sid Matt, 
împingându-şi ochelarii până la rădăcina nasu- 
lui, sunt convins că bunul Dumnezeu a avut un 
motiv anume să-ți dăruiască harul despre care 
am auzit şi, după cum văd eu, trebuie să înveți 
să-l foloseşti întru gloria şi măreția Lui. 

Era o idee cu totul nouă, asupra căreia era 
necesar să reflectez. 

— Mă tem că ne-am abătut de la subiect, şi 
ştiu bine că timpul este prețios, i-am spus, 
adunându-mi gândurile. Vreau ca Jason să fie 
eliberat pe cauțiune. Sunt doar câteva probe 
circumstanţiale care-l leagă de uciderea fetei, 
nu? 

— A recunoscut că a fost cu victima înainte 
de uciderea acesteia, iar în ce priveşte caseta 
video, unul dintre poliţişti mi-a dat clar de înțe- 
les că au găsit o înregistrare în care face sex cu 
victima. Ziua şi ora indicate în film arată că 
actul s-a consumat cu numai câteva ore, dacă 
nu chiar minute, înainte de moartea tinerei. 

Ciudate gusturi avea şi Jason în dormitor! 


—]Jason însă nu bea atât de mult. 
Într-adevăr, în camionetă mirosea puternic a 
băutură, însă părerea mea este c-a turnat cine- 
va băutură pe el. Cred că o expertiză ar putea 
dovedi imediat acest lucru. Sau poate Amy i-a 
pus în băutură cine ştie ce narcotic. 

— De ce-ar fi făcut una ca asta? 

— Pentru că dorea să fie al ei şi, la fel ca ma- 
joritatea femeilor, o deranja foarte mult faptul 
că fratele meu, eufemistic vorbind, se putea 
duce cu oricine ar fi dorit. 

Sid Matt s-a arătat surprins de faptul că şti- 
am acest cuvânt. 

— Da, putea să ajungă în pat cu aproape ori- 
cine. O viață de vis, cum ar privi-o majoritatea 
bărbaţilor, am adăugat, simțind cum oboseala 
începe să mă învăluie ca o ceață. lar acum a 
ajuns în spatele gratiilor. 

— Consideri că i-a înscenat cineva această 
crimă? 

— Da, absolut, i-am răspuns, aplecându-mă 
uşor în față şi încercând să-l conving pe acest 
avocat sceptic cu forța propriei mele convingeri. 
Este cineva care-l invidiază, cineva care-i cu- 


noaşte bine programul şi ucide numai în orele 
în care Jason nu lucrează. Este o persoană care 
ştie că Jason s-a culcat cu aceste fete şi că-i 
place să înregistreze întâlnirile pe video. 

— Ar putea fi oricine, mi-a zis realist avoca- 
tul lui Jason. 

— Aşa e, am confirmat, cu tristeţe. Chiar da- 
că Jason avea bunul-simţ să-şi țină gura în pri- 
vința cuceririlor sale, era suficient ca individul 
din umbră să-l urmărească de la distanţă şi să 
vadă cu cine ieşea din bar la ora închiderii. 
Apoi, într-una din zilele în care îi făcea o vizită, 
nu trebuia decât să fie foarte atent, ori chiar 
să-l întrebe ce avea pe casetele acelea... Deşi, 
chiar dacă fratele meu ar putea fi considerat 
întru câtva imoral, nu cred să le fi vizionat cu 
nimeni. Însă există totuşi posibilitatea ca el să-i 
fi spus şi altcuiva despre aceste chestii. Aşadar, 
individul respectiv, oricare-ar fi el, ştiind bine 
cât de supărată era Amy pe Jason, a făcut pro- 
babil o înțelegere cu fata, spunându-i că vrea 
să-i joace o festă lui Jason, ori ceva de genul 
ăsta. 


— Fratele tău n-a fost arestat niciodată, a 
constatat avocatul. 

— Într-adevăr, am spus, deşi ştiam de la 
Jason că fusese cât pe ce să o dea în bară de 
vreo două ori. 

— Nu are cazier, este un membru cinstit al 
comunității, are un serviciu stabil. Da, ar putea 
exista o şansă să-l eliberez pe cauțiune, dar va 
strica totul dacă se gândeşte cumva să dispară. 

Nu-mi trecuse prin cap posibilitatea ca Jason 
să intenționeze să fugă. Nu ştiam nimic despre 
procedura eliberării pe cauțiune şi n-aveam nici 
cea mai vagă idee despre ce-aş fi putut face, dar 
voiam ca Jason să iasă cât mai repede din închi- 
soare, pentru că arestul preventiv l-ar fi făcut să 
arate şi mai vinovat... dacă ar fi stat în spatele 
gratiilor până la finalizarea procedurilor legale 
necesare pentru începerea acțiunii judecăto- 
reşti. 

— Spune-mi ce trebuie să fac în acest sens, 
i-am zis. Până atunci, aş putea să-l vizitez? 

— Mi-a spus că nu vrea să-l vezi. 

— De ce? am întrebat rănită, încercând din 
răsputeri să nu izbucnesc iarăşi în plâns. 


— Fiindcă-i este ruşine, mi-a răspuns avoca- 
tul. 

Era surprinzător că Jason trăia şi el un senti- 
ment de ruşine. 

— Aşadar, i-am zis plictisită de această între- 
vedere sterilă şi schițând un gest că aş vrea să 
terminăm discuţia, aştept să mă suni imediat 
ce afli cum pot să-l ajut efectiv. 

Sid Matt a confirmat printr-o mişcare energi- 
că din cap, gest care a făcut să-i tremure uşor 
fălcile. Se vedea că-l pusesem în încurcătură şi 
de-abia aştepta să plece. 

În timp ce-l urmăream cu privirea, avocatul 
şi-a trântit pe cap pălăria de cowboy. Apoi s-a 
urcat în camionetă şi a plecat. 

După ce s-a lăsat întunericul, am ieşit să văd 
ce mai face Bubba. Vampirul stătea sub un 
stejar de mlaştină, având lângă el, într-o parte, 
un şir de sticle pline cu sânge, iar în cealaltă 
parte, o stivă de sticle goale. 

Luasem cu mine o lanternă şi, chiar dacă şti- 
am că Bubba era acolo, am fost totuşi şocată 
când l-am văzut în fasciculul de lumină. Am 
clătinat din cap. Se întâmplase negreşit ceva 


anapoda în procesul „transformării” lui Bubba. 
Eram însă mulțumită că nu-i puteam citi gân- 
durile. Ochii îi arătau ca ai unui descreierat. 

— Bună, dulceaţă, m-a întâmpinat el, având 
un puternic accent sudist. Ce mai faci? Te-ai 
gândit să-mi ţii companie? 

— Am vrut să fiu sigură că te simți bine, i-am 
răspuns. 

— Eh, ar fi unele locuri unde m-aş simți şi 
mai bine, dar, fiindcă eşti prietena lui Bill, n-o 
să-ți vorbesc despre ele. 

— Mă bucur, i-am spus cu fermitate. 

— Ştii, m-am cam săturat de poşirca asta îm- 
buteliată. Nu mai sunt mâţe prin împrejurimi? 

— Nu mai sunt. Cred însă că Bill nu va mai 
întârzia mult şi o să te poți duce la tine, i-am 
zis, pornind înapoi spre casă, deoarece prezența 
lui Bubba nu era suficient de liniştitoare cât să 
mă îndemne să continui conversaţia, dacă o 
puteam numi aşa. 

M-am întrebat la ce se gândea oare Bubba în 
nopțile în care stătea de pază şi, de asemenea, 
dacă-şi amintea de trecutul său. 


— Ce mai face câinele? a strigat el după mi- 
ne. 

— A fugit la el acasă, i-am răspuns, peste 
umăr. 

— Păcat, a murmurat Bubba, atât de încet, 
încât de-abia l-am auzit. 

M-am pregătit apoi de culcare. M-am uitat la 
televizor şi am mâncat îngheţată, iar ca desert 
am preferat un baton de ciocolată şi cremă 
caramel. Şi totuşi, nici unul dintre tabieturile 
mele nu părea să-şi facă efectul aşteptat. Frate- 
le meu ajunsese în închisoare, prietenul meu 
era la New Orleans, bunica murise şi pisica 
fusese strangulată. Mă simțeam foarte singură 
şi abătută. 

Din când în când, trebuia să mai şi dorm. 

Flacăra suferinței îmi era însă alimentată şi 
mai mult de faptul că Bill nu-mi răspunsese la 
mesaj, îşi găsise probabil o cocotă sau vreo târfă 
servilă, în mulțimea de admiratoare care se 
strângeau noapte de noapte în fața hotelului 
Semiluna însângerată, sperând să obțină o „în- 
tâlnire” cu un vampir. 


Dac-aş fi fost o femeie căreia să-i placă bău- 
tura, m-aş fi îmbătat; dac-aş fi fost o uşuratică, 
l-aş fi sunat pe încântătorul JB du Rone şi m-aş 
fi culcat cu el. Dar, nefiind nici patetică şi nici 
radicală, am preferat să-mi savurez înghețata şi 
să văd filme vechi la televizor. Printr-o stranie 
coincidență, pe unul dintre programe era chiar 
Blue Hawaii“. 

În cele din urmă, la miezul nopţii m-am dus 
la culcare şi, puțin mai târziu, m-a trezit un 
strigăt, venit parcă de lângă fereastra dormito- 
rului. M-am ridicat brusc în capul oaselor; am 
auzit bufnituri, tropăieli şi, într-un târziu, glasul 
aspru şi răcnit al lui Bubba: 

— Vino-ncoa', fraiere! 

S-a aşternut liniştea şi, după două minute, 
mi-am pus un halat de baie şi m-am dus imedi- 
at la uşa de la intrare. Curtea, luminată de be- 
curile de pe verandă, era pustie. În stânga 
mi-au atras imediat atenția câteva mişcări şi, în 
momentul în care mi-am scos capul pe uşă, 


* Cerul azuriu din Hawaii, peliculă în care rolul princi- 
pal este jucat de Elvis Presley. 


l-am zărit pe Bubba îndreptându-se alene spre 
ascunzătoarea sa. 

— Ce s-a întâmplat? l-am întrebat. 

Bubba s-a întors din drum şi s-a aşezat într-o 
rână pe verandă. 

— O javră, iartă-mi expresia, s-a furişat în 
preajma casei, mi-a răspuns el. Ochii negri îi 
străluceau, făcându-l să semene tot mai mult 
cu cel care fusese cândva. Am auzit-o cu mult 
înainte de-a ajunge aici şi eram sigur că pot s-o 
prind, dar a tăiat-o direct printre copaci şi a 
ieşit la drum, unde avea parcată o camionetă. 

— Ai văzut cine era? 

— Nu suficient cât să-l pot descrie pe individ, 
mi-a zis Bubba parcă ruşinat. Nici măcar n-am 
reuşit să văd culoarea camionetei. Dar, oricum, 
era o nuanță închisă. 

— M-ai salvat, i-am spus, sperând să mi se 
perceapă în voce recunoştinţa sinceră pe care o 
simțeam. 

M-a cuprins dintr-odată un val de iubire pen- 
tru Bill, fiindcă se gândise la siguranța mea şi 
îmi asigurase protecția. În acel moment, până şi 
Bubba îmi părea că arată diferit. 


— Bubba, îți mulțumesc. 

— Eh, n-ai pentru ce, mi-a răspuns el, curte- 
nitor, ridicându-se şi îndreptându-şi umerii, 
după care şi-a dat uşor capul pe spate şi mi-a 
zâmbit galeş, somnolent. 

Da, era chiar el... Am dat să-i spun pe nume, 
dar, brusc, avertismentul lui Bill m-a făcut 
să-mi țin gura. 


Jason a ieşit pe cauţiune a doua zi. 

Garanţia era o avere. A trebuit să semnez 
toate actele pe care mi le-a adus Sid Matt. Con- 
travaloarea cauțiunii era reprezentată însă de 
casa lui Jason, camioneta şi şalupa sa de pescu- 
it. Dacă fratele meu ar mai fi fost cumva ares- 
tat, chiar şi pentru traversare neregulamentară, 
nu cred că i s-ar mai fi permis solicitarea elibe- 
rării pe cauțiune. 

Îmbrăcată în groaznicul meu taior sobru, 
bleumarin, am aşteptat în căldura moleşitoare a 
dimineţii târzii pe treptele Curţii de Justiţie, în 
timp ce picăturile de transpirație îmi curgeau 
pe față şi mi se strecurau printre buze. Totul în 
jur mă făcea să mă gândesc cât de bine mi-ar fi 


prins un duş. Însă iată că Jason s-a oprit în fața 
mea. Nu eram foarte sigură că vrea să-mi vor- 
bească. Chipul îi arăta îmbătrânit cu câțiva ani 
şi se vedea clar că începuseră să-l macine pro- 
bleme grave, dureri care nu aveau să dispară ori 
să se domolească uşor, ca atunci când e vorba 
de o supărare oarecare. 

— Nu vreau să discutăm despre asta, mi-a 
şoptit el, abia auzit. Ştii bine că nu sunt vinovat. 
N-am fost niciodată violent, cu excepția câtorva 
încăierări în parcare, pentru vreo femeie. 

L-am bătut pe umăr, dar mi-am retras mâna 
când am văzut că nu-mi răspunde. 

— N-am crezut o clipă că eşti vinovat, şi nici 
nu voi crede vreodată. Îmi pare rău că am fost 
atât de proastă încât să chem salvarea, ieri. 
Dacă mi-aş fi dat seama că nu este sângele tău, 
te-am fi dus în rulota lui Sam, te-am fi spălat şi 
am fi dat foc casetei. Dar m-am pierdut cu firea, 
pentru că am crezut că eşti grav rănit. 

Ochii mi s-au umplut de lacrimi, dar am înțe- 
les că nu era momentul să plâng, aşa că am 
încercat să mă controlez. Mintea lui Jason era 
însă un adevărat haos, unde fermenta o mixtu- 


ră de regrete, ruşine față de obiceiul de a-şi face 
publice preferințele sexuale, vinovăție fiindcă 
nu simţise amărăciune pentru uciderea lui 
Amy, spaima că toți din oraş vor crede că-şi 
ucisese bunica şi că o pândise pe propria lui 
soră. 

— O să trecem şi peste asta, i-am spus, nepu- 
tincioasă. 

— O să trecem, a repetat el, încercând să pa- 
ră încrezător şi puternic, deşi mă gândeam că 
va trece multă vreme până când siguranţa va 
apărea din nou în comportamentul, în vorbele 
şi pe chipul lui, acea încredere fenomenală 
care-l făcea să arate irezistibil. 

Era foarte posibil să nu mai redevină nicioda- 
tă el însuşi. 

Ne-am despărțit chiar acolo, în fața tribuna- 
lului, pentru că pur şi simplu nu mai aveam ce 
să ne spunem. 

Restul zilei mi l-am petrecut în bar, unde 
i-am examinat din priviri şi le-am citit gânduri- 
le tuturor clienţilor. N-a fost măcar unul căruia 
să-i treacă fulgerător prin minte gândul că uci- 
sese patru femei şi scăpase nepedepsit. 


La prânz, Hoyt şi Rene au intrat în local şi, 
văzându-mă la una dintre mese, s-au aşezat cât 
mai departe de mine. Se simțeau probabil stân- 
jeniți să stea aproape de mine. 

În cele din urmă, Sam mi-a cerut să plec, 
spunându-mi că arătam atât de rău, încât i-aş fi 
gonit chiar şi pe clienţii care mi-ar fi putut da 
informații folositoare. 

Am ieşit fără nici o tragere de inimă în razele 
orbitoare ale soarelui ce cobora spre asfintit, 
gândindu-mă la Bubba, la Bill şi la toate celelal- 
te creaturi care urmau să-şi încheie somnul 
letargic şi să înceapă curând să mişune pe su- 
prafața pământului. 

M-am oprit la Grabbit Kwik să cumpăr lapte 
pentru cerealele de la micul dejun. Noul vânză- 
tor, un puşti plin de coşuri şi cu mărul lui Adam 
proeminent, mă privea lacom, dorind parcă 
să-şi întipărească în minte imaginea mea, a 
surorii unui criminal. Mi-am dat seama că 
de-abia aştepta să ies din magazin, ca să-i tele- 
foneze prietenei lui. Ar fi dorit să-mi vadă înțe- 
păturile de pe gât şi se întreba prin ce mijloc ar 
putea să afle cum făceau dragoste vampirii. 


Acestea erau mizeriile pe care trebuia să le 
ascult zi de zi, gunoaie care continuau să-mi 
pătrundă în minte, indiferent cât de mult mă 
concentram la alte lucruri, cât de atent îmi 
ridicam bariera mentală, cât încercam să-mi 
mențin un zâmbet larg pe buze. 

Am ajuns acasă înainte de lăsarea întuneri- 
cului şi, după ce-am scăpat de lapte şi de taior, 
m-am îmbrăcat într-o pereche de pantaloni 
scurți şi un tricou negru cu Garth Brooks şi am 
încercat să-mi găsesc ceva de făcut pentru re- 
stul serii. Nu eram suficient de liniştită încât să 
citesc şi, oricum, pentru asta ar fi trebuit să 
merg la bibliotecă să-mi schimb cărţile. Ceea ce, 
în situația de față, ar fi însemnat un adevărat 
calvar. La televizor nu era nimic interesant, cel 
puţin în această seară. M-am gândit la un mo- 
ment dat să revăd Inimă neînfricată”, pentru că 
Mel Gibson îmbrăcat în kilt reprezenta întot- 
deauna o metodă eficientă prin care-mi recăpă- 


° Braveheart (1995), film încununat cu mai multe 
premii Oscar, în care Mel Gibson joacă rolul principal, 
fiind în acelaşi timp şi regizor. 


tăm buna dispoziţie. Însă filmul era prea sânge- 
ros pentru starea mea sufletească. Nu mai su- 
portam să văd cum i se taie gâtul acelei fete, 
chiar dacă ştiam bine când soseşte momentul 
în care trebuia să-mi acopăr ochii. 

M-am dus în baie să-mi spăl machiajul nă- 
clăit de transpirație, când, deodată, pe fundalul 
apei ce curgea la robinet, mi s-a părut că 
de-afară se-aude un urlet. 

Am închis robinetele; am încremenit locului 
şi am simțit cum auzul şi toate celelalte simțuri 
îmi intră brusc în alertă. Ascultam concentrată 
la maximum. Oare ce să fie? Apa îmi picura de 
pe față direct pe tricou. 

Nu se auzea nimic, absolut nici un sunet. 

M-am furişat până la uşa de la intrare, deoa- 
rece era cea mai aproape de locul din care su- 
praveghea Bubba casa. 

— Bubba? am strigat, deschizând puţin uşa. 

Nici un răspuns. 

Am încercat încă o dată. 

Afară, greierii şi brotăceii îşi țineau parcă ră- 
suflarea, iar în tăcerea adâncă a nopții se putea 


ascunde orice şi oricine. Simțeam că din întu- 
neric mă pândeşte cineva. 

Am încercat să mă gândesc la o soluție, dar 
inima-mi bătea atât de puternic, încât s-a su- 
prapus pe procesul mental. 

În primul rând, trebuia să sun imediat la po- 
liție, dar în scurt timp am descoperit că era 
imposibil. Telefonul era mort. 

Aşadar, puteam fie să aştept în casă nepre- 
văzutul, fie să ies şi să-l întâmpin în pădure. 

Situaţia se agravase serios. Mi-am muşcat 
buza şi am alergat în toată casa, aprinzând 
luminile şi gândindu-mă la o modalitate de 
acțiune. În locuință acționau în favoarea mea 
câteva mijloace de protecție: încuietori, ziduri, 
cotloane şi firide. Însă, cu puţină voinţă, oricine 
ar fi putut să intre peste mine şi să mă prindă 
ca-ntr-o capcană. 

Era clar: trebuia să ies din casă fără să fiu vă- 
zută. Pentru început, am stins toate luminile 
de-afară. Uşa din spate era mai aproape de 
pădure, aşa că era varianta cea mai bună. Cu- 
noşteam foarte bine pădurea din apropiere şi 
mă puteam ascunde acolo până la sosirea zori- 


lor. Sau puteam să mă duc acasă la Bill, fiindcă 
aveam cheie şi, mai mult ca sigur, telefonul lui 
trebuia să funcționeze. 

Ori puteam încerca să fug la maşină. Însă în 
numai câteva clipe, am realizat că această opți- 
une nu avea şanse de reuşită. 

Nu, pădurea era alegerea cea mai potrivită. 

Am vârât într-un buzunar cheia de la Bill şi 
briceagul bunicului meu, pe care Buni îl ținea 
de obicei în bufetul din sufragerie şi pe care-l 
foloseam la deschiderea pachetelor. În celălalt 
buzunar, mi-am pus o lanternă mică. Ştiam că 
Buni ţinea o carabină veche în dulapul de haine 
de lângă uşa de la intrare. Puşca îi aparținuse 
tatălui meu, în copilăria sa, iar Buni o folosea în 
principal pentru a scăpa de şerpii din jurul ca- 
sei. Acum însă venise vremea să împuşc şi eu 
un şarpe. Uram acea puşcă şi nu-mi făcea deloc 
plăcere gândul că trebuia s-o folosesc, dar nu 
aveam de ales. 

Am căutat prin tot dulapul până jos şi, când 
am văzut că puşca nu era acolo, nu mi-a venit 
să cred. 


Intrusul fusese în casă, fără să fi forțat sau să 
fi spart vreo încuietoare! 

Era cineva care venise la invitația mea. Dar 
cine să fi fost? Îndreptându-mă spre ieşirea din 
spate, m-am gândit la toate persoanele care-mi 
trecuseră pragul; apoi m-am aplecat şi mi-am 
legat şireturile de la bascheţi, cu fundă dublă, 
aşa încât să nu cumva să calc pe capetele lor. 
Mi-am strâns la repezeală părul în coadă, 
aproape numai cu o mână, şi l-am prins cu o 
cordeluță elastică, dar fără să uit o clipă faptul 
că puşca nu mai era la locul ei. 

Cine a intrat în casă? Bill, Jason, Arlene, Re- 
ne, copiii, Andy Bellefleur, Sam, Sid Matt. Pe toți 
aceştia îi lăsasem singuri cel puțin două, trei 
minute, timp suficient să sustragă puşca şi să o 
ia ulterior de undeva de-afară. 

Însă mai fusese şi ziua înmormântării buni- 
cii, când se perindaseră pe uşă o mulțime de 
cunoscuţi. De-atunci nu-mi aminteam să mai fi 
văzut carabina. Era totuşi puţin probabil ca 
persoana respectivă să ia puşca şi să plece 
dintr-o casă plină de oaspeţi, ca şi cum nu s-ar 
fi întâmplat nimic. În plus, dac-ar fi dispărut în 


ziua aceea, eram convinsă că i-aş fi observat 
absența până acum, nu aveam nici o îndoială în 
acest sens. 

Venise timpul să las deoparte aceste frămân- 
tări şi să mă concentrez la modalitatea prin 
care l-aş fi putut păcăli pe nebunul care mă 
pândea din întuneric. 

Am deschis uşa şi am ieşit, ghemuindu-mă, 
după care am închis-o foarte încet în spatele 
meu. Preferând să n-o iau pe treptele verandei, 
am continuat să stau pe vine, am întins un 
picior şi l-am pus pe pământ, mi-am schimbat 
greutatea pe el, l-am tras şi pe celălalt lângă 
mine şi m-am ghemuit din nou. Mi-am amintit 
că la fel mă jucam şi cu Jason, în copilărie, de-a 
v-aţi ascunselea. 

Mă rugam să nu fie tot Jason cel cu care ju- 
cam de această dată acest joc. 

Primul lucru în dreptul căruia m-am ascuns a 
fost vasul în care Buni plantase flori, apoi m-am 
furişat până la maşina ei. Am privit cerul. Era 
senin. Se vedeau perfect stelele şi luna plină. 
Atmosfera era umedă şi destul de încinsă, iar în 


numai câteva minute brațele au început să-mi 
lucească de transpiraţie. 

Stabilisem în gând să-mi continui traseul de 
la maşină la arborele de mătase dar n-am mai 
reuşit să fiu la fel de discretă, fiindcă m-am 
împiedicat de un ciot şi am căzut lată la pă- 
mânt. Mi-am înăbuşit un geamăt, muşcându-mi 
puternic limba, răstimp în care durerea mi-a 
fulgerat piciorul şi şoldul, simțind totodată 
că-mi julisem serios coapsa în marginile aspre 
şi tăioase ale ciotului. De ce n-oi fi tăiat eu de 
tot buşteanu-ăla? Buni îi ceruse mai demult 
acest lucru lui Jason, dar el nu-şi găsise nicioda- 
tă timp să-i îndeplinească rugămintea. 

Auzind mişcări în spate, am lăsat baltă orice 
urmă de precauţie, am sărit în picioare şi am 
zbughit-o spre copaci. În dreapta mea, cineva a 
ieşit din pădure şi a pornit spre mine. Ştiam 
bine ce aveam de gând să fac şi, cu un salt care 
m-a uimit chiar şi pe mine, m-am agăţat de 
ramura cea mai de jos a copacului în care obiş- 
nuiam să ne cățărăm în copilărie şi m-am suit 
pe cracă. Dacă aveam să supraviețuiesc până 
dimineaţă, ştiam că voi suferi de-o febră mus- 


culară cruntă, însă viața merita orice sacrificiu. 
Mi-am ţinut echilibrul pe creangă, încercând 
totodată să-mi domolesc respirația, deşi aş fi 
vrut să gâfâi şi să mârâi ca un câine care visea- 
ză urât. 

Mi-aş fi dorit ca totul să fie doar un simplu 
coşmar. Însă dimpotrivă, totul se petrecea aie- 
vea, iar eu, Sookie Stackhouse, o chelneriță 
telepată, chiar stăteam cocoțată pe creanga 
unui copac, în toiul nopții, înarmată doar cu un 
briceag inofensiv. 

Dedesubt am auzit mişcări şi, o clipă mai târ- 
ziu, am zărit un bărbat care se strecura cu agili- 
tate printre copaci. Dumnezeule! Individul ținea 
într-o mână un laţ, al cărui capăt îi era înfăşu- 
rat pe încheietura brațului. În pofida faptului că 
era lună plină, chipul îi era ascuns în umbra 
trunchiului de copac. N-am putut să-mi dau 
seama cine era, iar criminalul a trecut pe sub 
mine fără să mă vadă. 

Am răsuflat uşurată de-abia când l-am văzut 
dispărând în negura pădurii şi, străduindu-mă 
să nu fac nici cel mai mic zgomot, am coborât şi 
am pornit spre şosea, prin pădure. Ştiam că-mi 


va lua ceva vreme, dar speram să apară pe 
drum o maşină căreia să-i fac semn să opreas- 
că. Însă mi-am dat imediat seama că şoseaua 
nu prea era circulată;, aşa că am ales să traver- 
sez cimitirul, până la casa lui Bill. 

Gândul la ucigaşul care mă urmărea şi la at- 
mosfera sinistră din cimitir mi-a amplificat 
spaima, dar mi-am spus că nu avea nici un rost 
să mă las cuprinsă şi mai mult de frică. Trebuia 
să-mi îndrept atenţia asupra rezolvării situației 
de față, să păşesc foarte precaută şi să am mare 
grijă unde pun piciorul. În tufişurile care mă 
înconjurau, dacă aş fi căzut l-aş fi alertat ime- 
diat pe criminal şi n-aş mai fi avut nici o şansă 
să scap. 

Îndepărtându-mă prudentă de copacul în ca- 
re mă cățărasem, la aproximativ zece metri 
spre sud-est, am dat de o pisică moartă. Felina 
avea gâtul sfârtecat. În lumina albăstruie a 
lunii, n-am putut să-i disting culoarea blănii, 
dar petele întunecate din jurul trupului micuțu- 
lui patruped erau cu siguranță pete de sânge. La 
numai cinci paşi distanță, efectuaţi cu aceeaşi 
circumspecție, l-am găsit şi pe Bubba, inconşti- 


ent sau mort de-a binelea. Având însă în vedere 
că era vorba de un vampir, mi-a fost greu să-mi 
dau seama de diferență, dar, observând că nu 
are în inimă un țăruş, iar capul îi stătea în con- 
tinuare pe umeri, am presupus că doar îşi pier- 
duse cunoştinţa. 

După toate aparențele, cineva îi adusese lui 
Bubba o pisică infestată cu cine ştie ce substan- 
tă narcotică. Trebuie să fi fost cineva care ştia 
că eram supravegheată de Bubba şi care auzise 
de predilecția vampirului pentru sângele de 
pisică. 

Trosnetul unei crenguţe din spatele meu m-a 
propulsat la adăpostul celui mai mare copac din 
apropiere. Eram excesiv de furioasă şi mă tot 
întrebam dacă aceasta era noaptea în care 
aveam să-mi închei socotelile cu lumea. 

Într-adevăr, nu reuşisem să mă înarmez cu o 
puşcă, dar, având la dispoziţie un instrument 
mult mai eficient, am închis ochii şi mi-am 
lăsat mintea să zburde. 

Un amalgam întunecat, sângeriu, negru. Ură. 

M-am cutremurat şi era gata să renunţ, însă 
aceasta era unica mea protecție. Deodată, re- 


nunțând la orice barieră mentală, m-au năpădit 
câteva imagini scârboase şi terifiante: Dawn, 
cerându-i unui bărbat să o lovească, observând 
că individul întindea între degete un ciorap 
de-al ei şi se pregătea să i-l înfăşoare în jurul 
gâtului. Mi-a apărut apoi o străfulgerare cu 
Maudette, dezbrăcată complet şi cerşind îndu- 
rare... spatele gol al unei femei pe care nu o 
cunoşteam era plin de contuzii, lovituri de cra- 
vaşa... şi apoi, în bucătăria noastră am văzut-o 
chiar pe Buni, pe propria mea bunică, înfuriată 
şi luptându-se să-şi salveze viața. 

Oroarea şi şocul produs de imagini m-au pa- 
ralizat. Cui să-i fi aparținut aceste gânduri? 

Mi-a apărut o imagine cu copiii lui Arlene 
jucându-se în sufrageria mea şi, brusc, mi-am 
văzut propriul chip, care nu semăna nici pe 
departe cu persoana pe care o vedeam zilnic în 
oglindă. Gâtul îmi era plin de muşcături şi ară- 
tam ca o destrăbălată; zâmbeam sfidător şi-mi 
mângâiam sugestiv interiorul coapselor... 

Intrasem în mintea lui Rene Lenier — aceasta 
era imaginea pe care o avea el despre mine. 

Rene turbase pur şi simplu. 


În acel moment, am înțeles de ce nu reuşi- 
sem până atunci să-i citesc toate gândurile. Îşi 
ascunsese secretele într-un ungher al minții, 
într-o extremitate bine izolată de sfera persona- 
lităţii conştiente. 

În dreptul unui copac zărise acum o siluetă şi 
se întreba dacă era sau nu conturul unei femei. 

Era clar: mă vedea chiar pe mine. 

Am luat-o la goană spre vest, către cimitir. 
N-am putut să-i mai ascult gândurile, pentru că 
îmi concentram toată atenția la faptul că voiam 
să alerg cât mai repede, să evit copacii, arbuştii, 
crengile aplecate ori căzute şi băltoacele apăru- 
te în urma ploilor. Fugeam mâncând pământul, 
spintecând aerul cu braţele, ascultându-mi 
respirația şuierătoare. 

leşind din pădure, am intrat direct în cimitir; 
am continuat să înaintez spre porțiunea cea 
mai veche a acestuia, către nord, în direcția 
casei lui Bill, unde erau cele mai bune ascunză- 
tori. Am sărit în fugă peste pietrele funerare 
moderne, înălțate nu cu mult deasupra solului, 
care nu-mi ofereau posibilitatea să mă ascund. 
Am trecut dintr-o săritură peste movila încă 


afânată şi fără piatră funerară a mormântului 
bunicii. Ucigaşul ei era acum şi pe urmele mele. 
M-am întors, ca o proastă, să văd cât era de 
aproape şi i-am zărit clar în lumina lunii claia 
de păr sârmos, semn că mă ajunsese din urmă. 

Am coborât rapid o pantă lină şi am fugit 
apoi în cealaltă parte a cimitirului. Considerând 
că acum existau destul de multe monumente 
funerare şi statui între mine şi Rene, m-am 
ascuns în spatele unei columne masive de gra- 
nit, încununată cu o cruce. Am rămas în picioa- 
re, lipindu-mă de suprafața dură şi rece a pie- 
trei. Mi-am astupat gura cu palma, pentru a-mi 
înăbuşi eforturile plămânilor care cereau aer. 
M-am calmat numaidecât şi am încercat să-l 
ascult încă o dată pe Rene, însă gândurile nu-i 
erau îndeajuns de coerente ca să i le descifrez; 
nu reuşeam să-mi dau seama decât de furia lui 
oarbă. Deodată, mi-a venit o idee. 

— Ce-ţi mai face sora? am strigat. Rene, mai 
trăieşte Cindy? 

— Târfă! a urlat el, moment în care am înțe- 
les că prima femeie care murise de mâna lui 
fusese chiar sora sa, cea căreia îi plăceau vam- 


pirii, cea pe care el o vizita din când în când, 
după cum spusese Arlene. 

Rene o ucisese pe Cindy, propria lui soră, îm- 
brăcată în uniforma roz-albă în care aceasta 
urma să plece la cantina spitalului; o strangula- 
se cu bretelele şorțului şi o siluise după moarte. 
Decăzuse atât de mult — gândea el, atât cât era 
în stare să gândească în acele clipe —, încât 
n-avea de ce s-o deranjeze faptul că o făcea cu 
propriul ei frate. Toate celelalte fete care făceau 
aşa ceva cu un vampir meritau să moară. Ruşi- 
nea însă era prea dezonorantă şi trebuise să-i 
ascundă cadavrul. Restul, nefiindu-i rude, pu- 
teau să zacă aşa cum le lăsa. 

Mintea lui bolnavă mă aspira aşa cum un 
vârtej înghite o crenguță, făcându-mă să mă 
clatin. Am tresărit şi mi-am revenit brusc, exact 
în clipa în care a sărit pe mine şi m-a pocnit în 
față cu toată forța, aşteptându-se să mă prăbu- 
şesc. Îmi spărsese nasul, provocându-mi o du- 
rere atât de intensă, încât am crezut că-mi voi 
pierde cunoştinţa. Însă n-am căzut, ci l-am lovit 
şi eu. Lipsa de experiență mi-a zădărnicit lovi- 
tura, de fapt n-am reuşit decât să-i înghiontesc 


un pumn în coaste; a gemut şi a trecut imediat 
la contraatac. Mi-a dat un pumn şi mi-a fractu- 
rat clavicula, dar tot n-a reuşit să mă doboare la 
pământ. 

Nici prin cap nu-i trecuse că eram atât de pu- 
ternică. Când l-am lovit, i-am surprins în lumi- 
na lunii stupoarea de pe chip şi am simţit recu- 
noştință pentru sângele de vampir pe care-l 
băusem. Amintindu-mi brusc de draga mea 
bunică, m-am năpustit asupra lui, l-am prins de 
urechi şi am dat să-l izbesc cu capul de colum- 
na de granit. Dar a ridicat mâinile şi m-a apucat 
strâns de antebraţe, încercând să mi le îndepăr- 
teze. În cele din urmă, când a izbutit să-mi 
scape din strânsoare, i-am văzut în ochi mirare 
şi chiar precauţie. Am dat să-l lovesc cu genun- 
chiul, dar mi-a anticipat mişcarea şi s-a ferit 
suficient de mult cât să mă dezechilibrez şi 
să-mi facă apoi atât de puternic vânt într-o 
parte, încât violența contactului cu pământul a 
făcut să-mi simt dinţii clănțănindu-mi. 

M-a încălecat imediat şi mi-a cuprins gâtul 
cu o mână, în timp ce cu cealaltă orbecăia după 
lațul cu care prefera să lucreze şi pe care-l scă- 


pase probabil în timpul încăierării. Având brațul 
drept imobilizat, l-am lovit şi l-am zgâriat cu 
mâna stângă, dar în zadar. Era pornit să-şi gă- 
sească obiectul cu care-şi ducea la îndeplinire 
ritualul. Lăsând mâna-n jos, am simțit între 
degete forma unui obiect bine cunoscut. 

Rene, îmbrăcat în hainele de muncă, avea la 
centură tocul în care-şi ținea cuțitul. Am desfă- 
cut tocul şi, în timp ce el se gândea că ar fi tre- 
buit să-şi fi lăsat tocul acasă, am scos cuțitul şi 
i-am afundat lama în zona mijlocului, îndrep- 
tând-o în sus. 

Când am scos cuțitul, Rene a răcnit şi s-a ri- 
dicat împleticindu-se pe picioare, ducându-şi 
mâinile la rană, încercând să oprească sângele. 

M-am retras rapid şi m-am ridicat, căutând 
să las o distanţă sigură între mine şi acel om, 
tot un fel de monstru, ca şi Bill. 

Rene a urlat: 

— Ah, Iisuse! Femeie, ce mi-ai făcut? Oh, 
Dumnezeule, ce durere! 

Era prea de tot. 

Se plângea fiindcă-i era frică; descoperise în 
sfârşit acest sentiment şi se temea că vânătoa- 


rea sa ajunsese la final şi nu-şi va mai putea 
împlini dorința de răzbunare. 

— Astea ca tine merită să moară, a mârâit el. 
Te simt în capul meu, ticăloaso! 

— Chiar nu-ți dai seama care dintre noi e ti- 
călosul? am şuierat printre dinţi. Mori, nenoro- 
citule! 

Nu ştiam că sunt capabilă de aşa ceva. Am 
rămas ghemuită lângă monumentul funerar, 
strângând în mână cuțitul însângerat şi aştep- 
tând ca elsă mă atace. 

Rene s-a clătinat pe loc, iar eu n-am făcut de- 
cât să-l privesc neîndurătoare şi să-mi închid 
mintea față de sentimentul morții care-l învălu- 
ia tot mai mult. Eram pregătită să-l înjunghii a 
doua oară, imediat ce se prăbuşea la pământ. 
Când m-am asigurat că nu se mai putea mişca, 
am pornit spre casa lui Bill. Dar fără să fug. Îmi 
spusesem că n-aş mai fi fost în stare să alerg; 
însă nu eram atât de sigură. Vedeam imaginea 
bunicii, prinsă pentru totdeauna în memoria lui 
Rene, luptându-se să-şi salveze viaţa, în propria 
ei casă. 


Oarecum surprinsă că nu o pierdusem în 
timpul atacului, am scos din buzunar cheia pe 
care mi-o dăduse Bill, am descuiat uşa, m-am 
împleticit până în sufragerie şi am ridicat re- 
ceptorul telefonului. Pipăind butoanele, am 
găsit tastele nouă şi unu şi le-am apăsat în 
ordine, suficient de tare cât să le aud ţiuitul 
specific. În momentul următor, fără nici un 
avertisment, am leşinat. 


Mirosul curat al aşternuturilor îmi spunea că 
sunt la spital. 

Următorul lucru pe care l-am conştientizat a 
fost durerea pe care o simțeam în tot corpul. 

Nu eram singură în cameră. Am deschis cu 
greu ochii. 

Andy Bellefleur. Chipul pătrăţos îi era şi mai 
obosit decât ultima dată când îl văzusem. 

— Mă auzi? m-a întrebat el. 

Am mişcat uşor din cap. Dar chiar şi această 
mişcare a fost suficientă pentru a-mi da o dure- 
re cumplită de cap. 

— L-am prins, a adăugat el, continuând să-mi 
dea explicații, dar eu am adormit la loc. 


Dimineaţă, când m-am trezit din nou, mă 
simțeam mult mai bine. 

— Cine-i aici? am întrebat pe un ton răguşit. 

Kevin, rulând o revistă de cuvinte încrucişate 
şi punând-o în buzunarul uniformei, s-a ridicat 
de pe scaunul din colțul camerei. 

— Unde-i Kenya? am şoptit. 

Mi-a zâmbit, uşor surprins. 

— A stat şi ea câteva ore cu tine, mi-a răs- 
puns el. Îi țin eu locul, până se întoarce de la 
masa de prânz. 

Chipul şi corpul lui uscățiv îi susțineau întru 
totul afirmaţia. 

— Eşti foarte curajoasă, a adăugat el. 

— Acum nu mă simt deloc aşa, am îngăimat. 

— Ai fost rănită, mi-a zis, de parcă n-aş fi 
simțit acest lucru pe propria-mi piele. 

— Rene? 

— L-am găsit în cimitir, a spus Kevin. L-ai în- 
tepat destul de bine, dar nu şi-a pierdut cunoş- 
tința. Ne-a spus c-a încercat să te omoare. 

— Foarte bine. 

— Îi părea tare rău că nu şi-a dus treaba la 
bun sfârşit. Nu cred totuşi să se fi exprimat în 


acest mod, fiindcă, până am ajuns la el, era grav 
rănit şi destul de speriat. Ne-a mai zis că tu ai 
fost de vină pentru tot ce s-a întâmplat, pentru 
că n-ai vrut să stai liniştită să te omoare, la fel 
cum le omorâse pe celelalte. Zicea că o moşte- 
neşti pe bunica ta, pentru că şi ea... 

Dându-şi seama că intra pe un teren foarte 
sensibil, Kevin s-a oprit imediat. 

— „şi ea s-a luptat, am şoptit. 

Kenya, corpolentă şi impasibilă, a intrat pe 
uşă ținând în mână un pahar de plastic, plin cu 
cafea aburindă. 

— S-a trezit, i-a zis Kevin, zâmbind radios că- 
tre colega sa. 

— Mă bucur, i-a răspuns Kenya, nu foarte en- 
tuziasmată. Ţi-a zis ce s-a întâmplat? Poate-ar 
fi mai bine să-l chemăm pe Andy. 

— Mda, aşa ne-a cerut. Însă doarme de mai 
bine de patru ore. 

— Dar ne-a rugat să-l trezim imediat ce ea îşi 
revine. 

Kevin a ridicat din umeri şi a pornit spre tele- 
fonul din dreptul patului. Am aţipit în răstimpul 
cât a vorbit la telefon, după care l-am auzit 


şuşotind cu Kenya. Îi povestea despre câinii lui 
de vânătoare. Kenya asculta plictisită, din câte 
bănuiam. 

Când a intrat Andy, am perceput imediat 
structura minţii sale şi i-am înțeles gândurile. 
Prezența sa impunătoare a făcut să se restabi- 
lească imediat liniştea în dreptul patului meu. 
Am deschis ochii exact când s-a aplecat să mă 
privească şi, apoi, ne-am holbat îndelung unul 
la celălalt, răstimp în care am auzit paşii în 
cadență ale celor doi care se îndreptau spre hol. 

— A supraviețuit, mi s-a adresat brusc Andy. 
Şi tot continuă să vorbească. 

Am mişcat capul foarte încet şi am sperat 
să-şi dea seama că, prin acest gest, voiam să-i 
arăt că-l ascultam. 

— Spune că totul a început din momentul în 
care sora lui a început să se vadă cu un vampir. 
Cindy pierduse atât de mult sânge, încât Rene 
era convins că se va transforma şi ea în vampir, 
dacă n-o oprea el. Într-una din seri i-a dat un 
ultimatum, dar Cindy i-a răspuns cu fermitate 
că nu va renunţa la iubitul ei. În timp ce discu- 
tau, ea se pregătea să plece la lucru, drept pen- 


tru care a dat să-şi pună şorțul, dar, la un mo- 
ment dat, Rene i l-a smuls şi a sugrumat-o cu 
bretelele, după care a trecut la... alte lucruri. 

Andy arăta uşor scârbit. 

— Da, ştiu, am şoptit. 

— După cum văd eu, a continuat Andy, Rene 
s-a autoconvins că fetele aflate în situația suro- 
rii lui merită să moară, iar el este pe deplin 
îndreptăţit să le curme existența. De fapt, cri- 
mele de-aici seamănă foarte bine cu două ca- 
zuri de omucidere nerezolvate din Shreveport, 
pe care sperăm ca el să le recunoască pe par- 
curs, dacă rămâne în viață. 

Simțeam cum mi se crispează buzele, din 
pricina groazei pe care-o simțeam în legătură 
cu acele sărmane femei. 

— Poţi să-mi povesteşti cum s-au întâmplat 
lucrurile în cazul tău? m-a întrebat în şoaptă 
Andy. Nu te grăbi, vorbeşte încet, rar. Ai gâtul 
plin de contuzii. 

Era o informație complet de prisos, fiindcă 
îmi dădusem şi eu seama de lucrul ăsta. După 
ce Andy mi-a cerut voie să înregistreze declara- 
ţia mea pe un mic reportofon, i-am făcut semn 


că nu mă deranja acest lucru, aşa că a pornit 
aparatul şi l-a aşezat pe pernă, aproape de gura 
mea, iar eu i-am povestit în şoaptă ce pățisem 
cu o seară înainte, fără să omit nimic. 

— Domnul Compton este în continuare ple- 
cat din oraş? m-a întrebat el, după ce-am înche- 
iat. 

— În New Orleans, am murmurat cu greu. 

— Acum, ştim că puşca îți aparține. O vom 
căuta în casa lui Rene. Va fi o probă care-i va 
demonstra şi mai mult vinovăția. 

În acel moment în cameră a intrat o femeie 
în alb, strălucitoare, care m-a privit şi i-a spus 
lui Andy că trebuie să revină altă dată. 

Atingându-mi stângaci dosul palmei, Andy 
mi-a mulțumit dând din cap şi a plecat, dar nu 
înainte să-i arunce doctoriței, peste umăr, o 
privire admirativă. Era într-adevăr demnă de 
admiraţie, însă femeia purta verighetă. Ceea ce 
însemna că Andy se trezise prea târziu. 

În schimb, ei i se păruse a fi un bărbat prea 
serios şi încordat. 


N-aş fi vrut să-i aflu părerea, însă nu aveam 
suficientă forță să ţin la distanță gândurile celor 
din jurul meu. 

— Domnişoară Stackhouse, cum vă simţiţi? 
m-a întrebat tânăra, un pic cam tare. 

Era brunetă şi slăbuță, cu ochi mari, căprui şi 
gură senzuală. 

— Ca naiba! am îngăimat. 

— Îmi închipui, a răspuns ea, dând înțelegă- 
tor de câteva ori din cap şi privindu-mă atentă. 

Nu credeam că putea să-şi închipuie. Eram 
gata să pun pariu că nu fusese niciodată stâlcită 
din bătaie de un criminal în serie, într-un cimi- 
tir. 

— Am înțeles că v-aţi pierdut bunica, nu? 
m-a întrebat ea, compătimitoare. 

Am mişcat aproape imperceptibil din cap. 

— Soțul meu a murit acum şase luni, a conti- 
nuat ea. Ştiu bine ce înseamnă suferința. Une- 
ori e foarte greu să facem față necazurilor, nu-i 
aşa? 

Ei, ca să vezi! Citise întrebarea pe chipul 
meu. 

— A avut cancer, m-a lămurit ea. 


Am încercat să-i transmit condoleanţe fără 
să-mi mişc vreun muşchi, ceea ce mi-a fost 
aproape imposibil. 

— Ei bine, a continuat ea, ridicându-se şi 
recăpătându-şi brusc atitudinea energică, dom- 
nişoară Stackhouse, veți supraviețui. Aveţi o 
claviculă fracturată, nasul rupt şi două coaste 
fisurate. 

Dumnezeule! Nici nu era de mirare că mă 
simțeam îngrozitor. 

— Aveţi contuzii serioase pe față şi pe gât. 
Desigur, v-aţi dat seama de acest lucru după 
durerile pe care le aveţi la nivelul gâtului. 

Încercam să-mi închipui în ce hal arăt. Bine 
că nu aveam la îndemână o oglindă. 

— De asemenea, aveți o mulțime de zgârie- 
turi şi mici tăieturi pe picioare şi brațe, dar 
abdomenul şi gambele v-au rămas intacte! 

Ha-ha-ha! Foarte amuzant. 

— V-am prescris câteva calmante, aşa că, da- 
că vă simțţiți rău, o puteți chema pe infirmieră 
să vi le dea. 


Un vizitator şi-a strecurat capul pe uşa între- 
deschisă, moment în care doctorița, 
blocându-mi vederea, s-a întors şi-a întrebat: 

— Pot să v-ajut cu ceva? 

— Asta-i camera lui Sookie? 

— Da. Tocmai am terminat controlul medi- 
cal. Intraţi. 

Doctorița, pe nume Sonntag, după cum scria 
pe ecusonul pe care-l purta în piept, mi-a cerut 
din priviri permisiunea. 

— E-n regulă, am murmurat. 

JB du Rone s-a apropiat agale de patul meu, 
arătând la fel de încântător ca un personaj de 
pe coperta unui roman de dragoste. În lumina 
fluorescentă din cameră, părul şaten-închis şi 
ochii căprui îi străluceau ispititor, în vreme ce 
tricoul fără mâneci îi evidenția robustețea tru- 
pului ce părea sculptat în piatră. În timp ce dr. 
Sonntag îl sorbea din ochi, JB s-a oprit şi m-a 
privit, rămânând în picioare, lângă pat. 

— Bună, Sookie, cum te simţi? m-a întrebat 
el, atingându-mi gingaş obrazul cu degetul şi 
sărutându-mă pe frunte. 


— Mersi, am îngânat. O să fiu bine. Dânsa e 
doctorița mea. 

JB şi-a întors ochii mari spre tânăra doctoriță. 
Aceasta, apropiindu-se rapid pentru a face cu- 
noştință cu el, era cât pe ce să se împiedice. 

— Doctorițele nu erau atât de drăguțe pe 
vremea când mi-am făcut eu vaccinurile, i-a 
spus JB simplu şi deschis. 

— N-aţi mai fost la doctor din copilărie? a în- 
trebat mirată dr. Sonntag. 

— Da, fiindcă nu m-am îmbolnăvit niciodată, 
i-a zâmbit el galeş. Sunt zdravăn ca un taur. 

Cu un creier cât o nucă. Dar, probabil, avea 
dr. Sonntag minte cât pentru amândoi. 

Doctorița nu a mai găsit nici un motiv pentru 
care să zăbovească, dar, înainte de a ieşi, a 
aruncat o privire visătoare peste umăr. 

JB s-a aplecat spre mine şi m-a întrebat cu 
naivitate: 

— Sookie, vrei să-ți aduc ceva? Grisine, biscu- 
iți? 

Mi-au dat lacrimile numai când m-am gândit 
cum ar fi fost să ronţăi grisine. 


— Nu, mulțumesc, am răspuns cu greu. Doc- 
torița-i văduvă. 

Cu JB puteam să schimb subiectul fără să-mi 
fie teamă că el se va întreba de ce o făceam. 

— Uau! a făcut el impresionat. E deşteaptă şi 
e singură. 

Am ridicat din sprâncene, foarte sugestiv. 

— Crezi că ar trebui s-o invit în oraş? m-a în- 
trebat el gânditor, atât cât îi stătea în putință. 
Da, ar putea fi o idee bună, mi-a zâmbit. Asta 
numai dacă nu vrei să fii tu prietena mea, 
Sookie. Pentru mine, tu rămâi cea mai impor- 
tantă fată. E de-ajuns să-mi dai un semn şi voi 
alerga la tine într-un suflet. 

Ce băiat dulce! Nu credeam o clipă în devo- 
tamentul lui JB, dar eram convinsă că ştia cum 
să le facă pe femei să se simtă bine, chiar dacă 
vreuna dintre acestea ar fi avut despre ea însăşi 
o părere la fel de jalnică precum aveam şi eu 
despre mine. Începusem să mă simt destul de 
rău şi mă întrebam unde sunt calmantele pe 
care mi le promisese doctorița. 

— Au început durerile, a observat el. O s-o 
trimit imediat pe soră la tine. 


Ah, minunat! Fiindcă încercarea mea de a în- 
tinde brațul până la micul buton de urgență mi 
se părea tot mai anevoioasă, chiar imposibilă. 

Înainte de a pleca, m-a sărutat din nou, 
zicându-mi: 

— Sookie, o s-o caut şi pe doctoriță. Cred c-ar 
trebui să-i pun mai multe întrebări despre în- 
sănătoşirea ta. 

După ce infirmiera a introdus o soluţie în 
perfuzie, iar eu am aşteptat cu sufletul la gură 
să-mi treacă durerea, uşa camerei s-a deschis 
din nou. 

Fratele meu a intrat şi s-a postat lângă pat, 
de unde m-a privit minute în şir, pentru ca în 
cele din urmă să-mi spună apăsat: 

— Am discutat puţin cu doctorița ta, înainte 
de a pleca spre sala de mese cu JB, şi mi-a zis 
tot ce este în neregulă cu tine. 

Jason s-a îndepărtat, a dat o tură prin came- 
Tă, a revenit lângă pat şi s-a holbat la mine: 

— Arăţi ca naiba. 

— Mersi, am şoptit. 

— Ah, da, uitasem de problemele cu gâtul. 


Ar fi vrut să mă atingă pe umăr, dar s-a răz- 
gândit o clipă mai târziu. 

— Sookie, îți mulțumesc pentru tot, însă 
vreau totodată să ştii că nu-mi place deloc fap- 
tul că a trebuit să-mi iei apărarea şi să lupți tu 
în locul meu, atunci când a fost nevoie de acest 
lucru. 

Dacă aş fi putut, i-aş fi tras una după ceafă. Îi 
luasem apărarea pe naiba! 

— Surioară, îți rămân dator. Cât am fost de 
prost să cred că Rene îmi era un prieten adevă- 
rat! 

Se simțea trădat. Asta era chiar culmea! 

Pentru ca spectacolul să fie complet, în acel 
moment a intrat şi Arlene. 

Arăta îngrozitor: îşi alesese hainele la întâm- 
plare, nu se fardase, iar părul roşcat îi era încâl- 
cit şi răvăşit. Niciodată nu o văzusem fără ma- 
chiajul ei strident şi fără coafura ei obişnuită. 

S-a apropiat şi mi-a aruncat o privire cruntă. 
De-abia aşteptam să vină ziua în care aveam să 
pot să mă ridic din pat. Dar chipul i s-a îmblân- 
zit imediat ce a văzut cum arătam. 


— Am fost furioasă rău de tot pe tine. Nu 
mi-a venit să cred una ca asta. Dar, când văd 
ce-a fost în stare să-ți facă... Vai, Sookie, mă vei 
ierta vreodată? 

Dumnezeule, aş fi vrut să iasă imediat din 
cameră. Am încercat să-i transmit acest lucru 
lui Jason şi, pentru prima dată, chiar am reuşit, 
fiindcă el a luat-o de umeri şi a condus-o afară, 
înainte de a ajunge la uşă, Arlene a izbucnit în 
plâns şi, printre suspine, a continuat să-şi ceară 
iertare: 

— N-am ştiut... Pur şi simplu n-am avut ha- 
bar! 

— Cine naiba crezi c-a ştiut? i-a zise Jason, cu 
voce gravă. 

După ce m-am străduit să înghit o gelatină 
verzuie, am ațipit. 

Aventura cea mai captivantă a după-amiezii 
a reprezentat-o drumul până la baie, pe care, 
mai mult sau mai puţin, l-am parcurs singură. 
Am stat acolo cam zece minute. De-abia aştep- 
tam să ajung înapoi în pat. M-am privit în oglin- 
joara din compartimentul mesei portabile şi nu 
mi-a plăcut deloc ce-am văzut. 


Începusem să fac febră, suficient cât să mă ia 
cu frisoane şi să mă doară tot trupul; chipul îmi 
era gri-vinețiu, iar nasul părea că-şi dublase 
volumul. Ochiul drept mi se umflase, aşa încât 
nu prea mai puteam să-l deschid. Am tresărit şi 
până şi această mişcare mi-a provocat durere. 
Iar picioarele... of, la naiba, nu mai voiam să 
ştiu ce e cu ele. Zăceam pe spate şi-mi doream 
să treacă ziua cât mai repede. Era posibil ca 
peste câteva zile să mă simt excelent şi să mă 
întorc la lucru. 

Atenţia mi-a fost brusc distrasă de o bătaie în 
uşă. Fir-ar să fie, trebuia să mai am parte de 
încă un vizitator! De această dată era o persoa- 
nă pe care nu o cunoşteam, mai bine spus, o 
doamnă în vârstă, cu părul vopsit în albastru şi 
purtând un halat galben, aşa cum li se cerea 
tuturor voluntarelor ce lucrau pentru Organiza- 
ţia Doamnelor Caritabile. Bătrâna a intrat du- 
când o măsuţă portabilă, pe care transporta mai 
multe vaze roşii, pline cu flori, pentru pacienții 
din aripa în care eram spitalizată. 

— Am venit cu o mulțime de urări de bine! 
mi s-a adresat voioasă femeia. 


I-am zâmbit, dar probabil că surâsul meu era 
înspăimântător, fiindcă, pentru o clipă, buna 
dispoziţie i-a dispărut de pe chip. 

— Ăsta-i pentru tine, scumpa mea, a conti- 
nuat ea, ridicând un ghiveci împodobit cu fundă 
roşie. Iar aici este şi un bilețel. Ia te uită, mai 
sunt şi alte flori..., mi-a zis, arătându-mi un 
aranjament floral format din garoafe, boboci de 
trandafir roz şi floarea-miresei, după care mi-a 
arătat spre alt bilețel. Să ştii că eşti cu adevărat 
prețuită! Uite că mai ai o mică atenție! 

Al treilea buchet de flori avea în mijloc o 
plantă cu o inflorescență roşie, bizară, cum nu 
mai văzusem niciodată. M-am uitat cu îndoială 
spre buchet, în timp ce doamna de la organiza- 
ţia caritabilă mi-l arăta de-aproape. După aceea, 
l-a lăsat lângă mine, cu bileţelul prins în celo- 
fan. 

Imediat ce-a ieşit zâmbitoare din cameră, am 
început să citesc toate urările, observând cu 
ironie că-mi era mult mai uşor să mă mişc, 
odată ce-mi recăpătam buna dispoziție. 

Ghiveciul era de la Sam şi de la toți „colegii 
din barul Merlotte's”, după cum scrisese Sam pe 


bilețel. Am mângâiat încet frunzele catifelate şi 
m-am întrebat în ce loc să aşez ghiveciul, odată 
ajunsă acasă. Aranjamentul floral era din par- 
tea lui Sid Matt Lancaster şi Elva Deene Lancas- 
ter, iar buchetul cu floarea aceea ciudată, roşie, 
care arăta chiar vulgar, pentru că semăna puţin 
cu părțile intime ale unei doamne, era de de- 
parte cel mai interesant cadou dintre toate. 
Când am deschis, destul de curioasă, bilețelul, 
acesta nu purta decât o semnătură: Eric. 

A fost picătura care a umplut paharul. Cum 
naiba aflase el că eram în spital? De ce nu-mi 
dădea Bill nici un semn de viață? 

După ce la cină am mâncat un fel de cremă 
gelatinoasă roşie, destul de gustoasă, m-am 
uitat vreo două ore la televizor, fiindcă nu 
aveam nimic de citit, deşi ochii ar fi putut să 
mă ajute cât de cât în acest sens. Vânătăile şi 
contuziile se înnegreau cu fiecare oră şi mă 
simțeam complet extenuată, în pofida faptului 
că nu mersesem decât o singură dată la baie şi 
de două ori prin rezerva mea. Am stins televizo- 
rul şi m-am întors pe-o parte. După ce-am 
adormit, durerea din organism s-a strecurat în 


vise şi le-a transformat într-o serie de coşma- 
ruri în care mă vedeam alergând speriată prin 
cimitir, temându-mă pentru viața mea, 
prăbuşindu-mă de pe pietrele funerare direct în 
mormintele deschise, unde mă întâlneam cu 
toți cei pe care-i cunoşteam: părinții, bunica, 
Maudette Pickens, Dawn Green şi chiar cu un 
prieten din copilărie, care murise într-un acci- 
dent de vânătoare. Începusem să caut un mor- 
mânt special, unde ştiam că, odată ce-l găseam, 
aveam să fiu în siguranţă, iar toți cei care mă 
hăituiau urmau să se întoarcă în mormintele 
lor şi să mă lase în pace. Tot alergam de la un 
mormânt la altul, atingând fiecare piatră fune- 
rară în parte şi sperând să fie cea pe care o 
căutam. Am gemut neputincioasă. 

— Iubito, de-acum eşti în siguranță, s-a auzit 
o voce cunoscută. 

— Bill, am mormăit, întorcându-mă să ating 
o piatră funerară pe care o omisesem şi pe care 
pipăiam cu degetele cuvintele „William Eras- 
mus Compton”. 

Am deschis brusc ochii, simțindu-mă de par- 
că mi-ar fi aruncat cineva o cană cu apă rece în 


față, şi am inspirat adânc, dorind parcă să strig, 
dar gâtul mi-a zvâcnit spasmodic şi surplusul 
de aer m-a înecat. M-a apucat un acces de tuse 
atât de dureroasă, încât m-am trezit de-a bine- 
lea; am simțit în acel moment 
strecurându-mi-se pe sub obraz o palmă ale 
cărei degete reci îmi mai domoleau fierbințeala 
pielii. M-am străduit să nu gem, dar tot am scos 
un mic scâncet. 

— Întoarce-te spre lumină, draga mea, mi-a 
zis Bill, pe un ton foarte liniştit. 

Adormisem cu spatele la becul pe care infir- 
miera îl lăsase aprins în cameră, respectiv cel 
din toaletă. M-am întors ascultătoare şi l-am 
privit pe vampirul meu. 

Bill era foarte nervos. 

— O să-l omor, a şuierat el cu atâta duritate 
şi convingere, încât m-am înfiorat. 

În cameră, atmosfera era atât de tensionată, 
încât sistemul meu nervos mă determina să cer 
calmante. 

— Bună, Bill, am şoptit. Şi eu mă bucur să te 
văd. Pe unde ai tot umblat? Mersi că mi-ai răs- 
puns la mesaje. 


Răspunsul meu i-a tăiat tot elanul. Bill a cli- 
pit şi l-am simțit străduindu-se să se calmeze. 

— Sookie, nu te-am sunat, pentru că am vrut 
să-ți povestesc față-n față tot ce s-a întâmplat. 

Nu puteam să-i citesc expresia de pe chip. 
Dar, dacă l-aş fi fotografiat în acel moment, 
probabil că l-aş fi surprins extrem de mândru 
de sine. 

Se uita la mine şi căuta o zonă în care nu 
aveam nici o rană. 

— Aici nu mă doare, i-am comunicat pe un 
ton amabil, întinzând încet mâna spre el; a 
sărutat-o, zăbovind atât cât să-mi provoace 
furnicături în tot corpul. 

Nici nu cred c-aş fi putut simți mai mult 
de-atât. 

— Spune-mi ce ţi s-a întâmplat, mi-a cerut el, 
pe un ton poruncitor. 

— Atunci stai jos, nu pot vorbi decât în şoap- 
tă. Mă doare tare gâtul. 

Şi-a tras un scaun aproape de mine, a cobo- 
rât grilajul patului şi şi-a sprijinit bărbia în pal- 
me, apropiindu-şi chipul la zece centimetri de 
mine. 


— Ai nasul rupt, a observat el. 

Mi-am dat ochii peste cap: 

— Mă bucur c-ai remarcat, am şoptit. O să-i 
transmit şi doctoriței. 

A încruntat uşor din sprâncene: 

— Nu mai încerca să mă duci cu vorba. 

— Bine. În afară de nas, mai am două coaste 
rupte şi o claviculă fracturată. 

Însă Bill, dorind să mă examineze în întregi- 
me, m-a dezvelit, amplificându-mi astfel chinu- 
rile şi umilința. Eram îmbrăcată într-o cămaşă 
oribilă şi deprimantă, nu făcusem baie, chipul 
meu arăta ca un curcubeu şi părul îmi era răvă- 
şit. 

— Trebuie să te iau acasă, a hotărât domnul 
doctor Vampir, după ce m-a palpat şi mi-a 
examinat fiecare tăietură şi julitură de pe corp. 

I-am făcut un semn cu mâna să se aşeze. 

— Nu, i-am zis istovită, arătându-i spre pun- 
ga de perfuzie, către care s-a uitat suspicios, 
deşi trebuie să fi ştiut foarte bine ce era acel 
lucru. 

— O pot da jos, mi-a răspuns. 

Am negat cu vehemenţă din cap. 


— Nu vrei să am grijă de tine? 

Am pufnit exasperată, cutremurându-mă de 
durere; i-am făcut semn că nu mai pot vorbi şi 
vreau să-i răspund în scris. Bill a căutat prin 
sertare şi a găsit un carneţel, după care, 
neaşteptându-mă la acest lucru, a scos din 
buzunar un pix. Am scris: „Mâine îmi vor da 
drumul din spital, dacă nu mai fac febră.” 

— Şi cine o să te ducă acasă? m-a întrebat el 
stând în picioare şi privindu-mă aspru şi deza- 
probator, asemenea unui profesor care se arată 
dezamăgit de indolența celui mai bun elev al 
său. 

„Le voi cere să-l sune pe Jason sau pe 
Charlsie 'Tooten”, i-am scris, gândindu-mă că aş 
fi mâzgălit automat numele lui Arlene, dacă 
situaţia ar fi fost alta. 

— O să vin la tine imediat după amurg, mi-a 
răspuns Bill. 

I-am privit chipul palid şi albul imaculat al 
ochilor ce străluceau în semiobscuritatea came- 
rei. 

— O să te vindec eu, a adăugat el. Lasă-mă 
să-ți dau puțin sânge. 


Mi-am amintit imediat că mi se decolorase 
uşor părul şi devenisem de două ori mai puter- 
nică decât eram, dar am negat totuşi din cap. 

— De ce nu vrei? a insistat el, ca şi cum 
ne-am fi aflat în ipostaza de a-mi oferi un pahar 
cu apă, pentru a-mi potoli setea, iar eu îl refu- 
zam. 

Gândindu-mă că se putea simți jignit, l-am 
luat de mână şi am apropiat-o de buze, după 
care i-am sărutat gingaş palma şi am ţinut-o pe 
obrazul mai puţin rănit. 

„Nu numai eu, dar şi ceilalți au observat că 
începeam să mă schimb”, i-am scris câteva 
clipe mai târziu. 

Şi-a lăsat capul în piept şi m-a privit trist. 

„Ştii ce s-a întâmplat?”, i-am scris. 

— Bubba mi-a povestit câte ceva, mi-a răs- 
puns uşor înfiorat când a menţionat numele 
vampirului nătâng. Sam mi-a relatat restul, 
după care m-am dus la poliție şi am citit ra- 
poartele făcute în urma investigaţiilor. 

„Andy ţi le-a pus la dispoziție?”, am mâzgălit 
iute pe hârtie. 


— Nu ştie nimeni c-am fost acolo, mi-a răs- 
puns nepăsător. 

Încercând să-mi închipui cum reuşise să facă 
acest lucru, am simţit brusc un fior pe şira spi- 
nării şi l-am privit dezaprobatoare. 

„Spune-mi ce-ai rezolvat în New Orleans”, 
am scris apoi, simțind că mă ia somnul. 

— Va trebui să-ți dezvălui câteva lucruri des- 
pre noi, mi-a răspuns şovăielnic. 

— Oooo, secrete vampireşti! am izbutit să 
rostesc. 

De această dată, i-a venit şi lui rândul să mă 
privească dezaprobator. 

— Şi noi avem o structură socială, a continu- 
at el, şi m-am gândit că aceasta ar putea fi solu- 
ţia care să ne protejeze de Eric. 

Involuntar, ochii mi s-au îndreptat spre bu- 
chetul cu floarea roşie. 

— Ştiam că dacă aş fi şi eu demnitar, aşa 
cum este Eric, i-ar fi mult mai greu să se ames- 
tece în viața mea particulară. 

M-am arătat — ori cel puțin am încercat să 
mă arăt — plină de speranţă. 


— Aşa că m-am înscris la alegerile regionale, 
am candidat pentru un post şi, chiar dacă nu 
mă interesase niciodată politica, cu un lobby 
susținut, am reuşit să fiu ales! 

Era absolut uimitor. Să fi ajuns Bill reprezen- 
tant unional? De asemenea, n-am putut să nu 
mă întreb ce-o fi însemnând lobby-ul susținut 
despre care vorbise. Să-i fi omorât Bill pe toți 
contracandidații lui? Să-i fi mituit pe votanţi cu 
câte o sticlă de sânge A-pozitiv? 

„ŞI ce sarcini ți s-au dat?”, am scris încet, 
imaginându-mi-l pe Bill participând la tot felul 
de şedinţe politice. 

Am încercat să mă arăt mândră de el, ceea ce 
părea să şi aştepte de la mine. 

— Sunt inspector la Districtul 5, mi-a răspuns 
el. O să-ți explic mai multe acasă. Nu vreau să 
te obosesc. 

Am încuviințat din cap, surâzându-i fericită 
şi sperând să nu-i vină ideea să mă întrebe 
cine-mi trimisese florile, gândindu-mă totodată 
dacă ar fi trebuit să-i trimit lui Eric un bilet de 
mulțumire. M-a mirat faptul că începusem să 


deviez, dar probabil că era efectul produs de 
sedative. 

I-am făcut semn să se apropie. Bill şi-a aşezat 
obrazul pe pernă, lângă al meu. 

— Să nu-l omori pe Rene, am şoptit. 

Chipul său devenea tot mai rece. 

— E posibil să moară de mâna mea, pentru că 
este internat la terapie intensivă. Dar, chiar 
dacă supravieţuieşte, au fost suficiente crime şi 
ar fi mai înțelept să lăsăm justiția să-l pedep- 
sească. Nu vreau să ajungi şi tu ținta unei vână- 
tori de vrăjitoare. Vreau să trăim în linişte. 

Îmi era foarte greu să mai continui, aşa că 
i-am luat mâna între palme şi am apropiat-o de 
obrazul care mă durea mai puţin. Deodată, 
dorul profund pe care-l trăisem pentru Bill s-a 
materializat într-un nod ce-mi paraliza pieptul 
şi mă forța să întind imediat mâinile. Bill s-a 
aşezat încet pe marginea patului şi s-a aplecat 
deasupra mea; şi-a strecurat foarte lin brațele 
sub mine şi m-a ridicat spre el, milimetru cu 
milimetru, pentru a-mi lăsa răgazul să-i spun 
dacă îmi provoacă sau nu dureri. 

— Nu-l voi ucide, mi-a zis Bill la ureche. 


— Iubitule, am şoptit aproape imperceptibil, 
ştiind că datorită auzului său fin putea să per- 
ceapă chiar şi cele mai slabe sunete. Mi-a fost 
foarte dor de tine. 

Suspinând, m-a strâns uşor în braţe şi a în- 
ceput să mă mângâie tandru pe spate. 

— Mă întreb cât de repede te vei putea vinde- 
ca fără ajutorul meu. 

— Ah, voi încerca să grăbesc procesul, am 
murmurat. Pun pariu că o voi surprinde pe 
doctoriță. 

Un collie, lipăind grăbit pe coridor, s-a oprit 
în dreptul uşii deschise şi s-a uitat în cameră, a 
lătrat scurt şi a pornit mai departe. Mirat, Bill 
s-a întors şi a aruncat o privire pe hol. Ah, desi- 
gur, era o noapte cu lună plină. Vedeam clar 
astrul pe fereastră, dar mai vedeam şi altceva: o 
figură albă apărută în beznă, plutind între mine 
şi lună. Era un chip frumos, cu părul lung, au- 
riu. Vampirul Eric mi-a zâmbit, după care a 
dispărut treptat din câmpul meu vizual, zbu- 
rând cu adevărat. 

— În curând vom reveni la normal, mi-a zis 
Bill, aşezându-mă cu gingăşie pe pat şi 


ducându-se apoi să stingă lumina din baie. 
Silueta lui strălucea în întuneric. 
— Exact, am şoptit. Vom reveni la normal. 


